ko 
panike 

STARI NEVJERNIK 


B-e Ćopić STARI NEVJERNIK, 

knjiga je njegovih humorističkih kra- 
ćih priča. U stvari ova knjiga pretstavlja 
jedan datum, ona obeležava jednu značaj- 
nu godišnjicu u životu i delovanju ovog 
našeg veoma poznatog i omiljenog pisca: 
DESET GODINA SMEJANJA. Desetogo- 
dišnjicu njegovog rada na jednom knji- 
ževnom rodu. Eto, to toliko, dragi čitaoče, 
a sada evo ti pisca pa šta vam bog i sreća 
daju, kako to naš narod kaže. 

PIŠČEV PREDGOVOR 


Ako si ti, čitaoče, kakva fina gubica i gospodsko zake- 
ralo, onda slobodno ne uzimaj ovu knjigu u šake, jer u njoj 
nećeš naći ništa što bi bilo za te i za tvoj istančani ukus. 
Ovo je pisano za onu bezbrojnu bratiju i šarenu varicu koja 
se u svakodnevnom razgovoru naziva ,,široka narodna masa" 
i od koje mnogi naši ,aristrokrati duha" gadljivo zakreću 
nos i nemarno je zaobilaze, baš kao moja kuma Smiljanka, 
kad je vidjela nečije goveče u žitu, pa dezinteresirano od- 
mahnula rukom: 

— Nit je moja junica, nit me boli krasnica! 


Danas ti, bogami, ne pomaže nikakav aristokratski pre- 
zir, jer se ta teška masa zatalasala, pa navaljuje na ogradu 
iza koje se gaji kultura, sve puca plot i prašte polomljeni 
direci. Vidim ja, biće tu izgaženih leja, polomljena cvijeća 
i oštećenih statueta, ali to se mora progutati, dok se raja ne 
navikne na svaku zgodu i ljepotu. Traktor je malo grublja 
sprava, pa koliko se njih polomi dok se ljudi nauče voziti, 
a šta li ćeš tek reći za tanjušne niti kulture kad dopadnu 
u otvrdle i nevješte ruke. 

A sada, gdje si mi, obični čitaoče, kućo moja, da se malo 
porazgovorimo o šali i smijehu i o tome kako sam ovu knji- 
gu sročio i koliko si mi i ti sam u tome pomogao. 


Davno su kazali stari pametni ljudi da iver ne pada da- 
leko od kladđde, ter ti se tako i sa mnom desilo. I ćaća i ma- 
ter bili su mi rodom iz kamene Like, iz vesela kraja gdje 
su ljudi posprdljivci i šaldžije, majstori u pripovijedanju i 
laganju, a nisu s raskida ni za to da pridignu kakvu stvar 
koja nije najbolje čuvana. Tim osobinama, izgleda, majka 
priroda i mene je zakitila kao krejinim perom za šeširom. 

Ta moja sklonost da se rugam i šalim okrštena je od 
strane kritičara kao smisao za humor, spretnost u laganju 
prikazana je kao bujna mašta, a u krađi sam se profinio i 
postao pravi dekadent, pa umjesto jaganjaca i jaradi sklon 
sam da kradem ideje, motive i stilske svilorune ovčice iz tu- 
đih knjiga, a to se također pokazalo kao unosan posao, ma - 
nje rizičan od hajdučkih podviga moga djeda, jer tuđe tek- 
stove ne čuvaju ni ovčarski psi ni budna žandarmerija. 

Jovandeka Babić, moj promućurni junak iz ,Proloma", 
stari torbonja, ovako se izrazio o mom stvaralaštvu: 

— Da ti samo, de, dokonjače i namišljalico, nemaš pa- 
metnijeg posla nego da ujedaš pošten svijet za stražnjicu. 
Sjela ruga pokraj puta... Vala, imaš i pravo, kad si naš'o 
budale koji te za to plaćaju i još te iznose na glas, dižu te 
na trklju i čude se kao da su našli bradvu na lijevu ruku. 
Da se ja počem pitam, opalio bih ja tebe pet-šest puta drža- 
licom od sekire, pa bi te prošla volja za komedijom... Hm, 
bena il se smije il po glavi češe. 

I pored ovako oštrog suda na račun šale i smijeha, Jo- 
vandeki ipak ništa ne smeta da u svojim golemim opanči- 
nama dotrapa na svaki seoski zbor i veselje, pa zijeva u 
mladež i čudi se, a kad ga čuješ da se smije, čini ti se da 
to rže kakva stara kobila. 

— Besposlica! 

Prvi smijeh koji sam u životu čuo bio je baš taj Jovan- 
dekin, kobileći. Ukraj njive, pod jednim lijeskom, Jovandeka 
se nagnuo nad moju kolijevku, poškakljao me brkom i pri- 
jateljski zarzao: 

— I-nji-nji-nji, rasti, momče, da zamijeniš djeda Jovana! 

Tada sam se i ja, po prvi put u životu, nasmijao iz ko- 
lijevke na vesela čovjeka, na zelene grane i na svijetlo nebo 
nad njima. I kako tada, tako i danas: vječito usta od uva 


SE 
6 


do uva, radujem se svemu i svačemu oko sebe onako srdačno 
kao i moj prvi učitelj smijanja, Jovandeka, pa sad kom je 
pravo — pravo, a kom je krivo, šta ću mu ja. 

Kažu da se čovjek, između ostalog, i po smijehu razli- 
kuje od životinje. To je zaista čista čistijata istina. Za go- 
veče se, naprimjer, može kazati da izgleda turobno, maga- 
rac se često čini filozofski ravnodušan, pravi stoik, bik se 
može razbjesneti, konj se ljuti, pseto se umiljava, ulizuje, 
čak i plače, mačak je strastven, srna bojažljiva i plaha, a 
kokoš-majka brižno kvoca. A deder vi meni kažite koje se 
živinče smije ili se bar čini kao da se smije? Baš nijedno. 

Eto, i zbog toga treba gajiti smijeh i cijeniti smijače, jer 
što više srdačna humora, sve smo dalje od beslovesne mar- 
ve. Ko se smije, taj zlo ne misli, a već onaj koji pjeva — e, 
njemu baš nije do kraja vjerovati. Kad sam god u djetinj- 
stvu kretao u ostavu da od majke kradem šećer, uvijek sam 
tobož bezbrižno pjevuckao, a ovamo — pljačkao sam. 

Imao sam djeda po majčinoj liniji, Stojana Lukića, koji 
je pisao šaljive pjesme i klesao nadgrobne spomenike. (I 
jedno i drugo zabavno je kad se radi o nekom drugom!) 
Taj djed ličio je, dakle, donekle na kakvog ,,galgen'? humo- 
ristu. Ja, vjere mi, bježim od takve vrste humora, iako se 
svima nama, u toku Revolucije, dešavalo da i naše trenutne 
nevolje i povlačenja često obojimo humorom. Tako se, na- 
primjer, prilikom otstupanja pred neprijateljem uvijek go- 
vorilo: 

— Bjež'mo, braćo, pobjeda je naša! 

Humorističke stvari počeo sam da pišem onda kad je 
bilo najteže — u Revoluciji. I baš po tome svom unutraš- 
njem optimizmu i obješenjakluku ja sam zaključio da je 
neprijatelj sigurno obrao bostan, dok je meni do šale i 
kenjčijanja. 

A to i jest, braćo moja, zaista bila nečuvena drskost. 
Protiv oklopljenog i motorizovanog fašizma pošao sam prvih 
dana naoyužan jednom sjekiricom-pokućarkom koju sam 
iskamčio od svoje matere Soje, pa sam ipak, pored svega 
toga, bio još toliko bezobrazan da od neprijatelja pravim 
sprdnju i šegačim se na njegov račun. Ono, istina, zli je- 
zici pričaju da sam i ja imao svoju ličnu ,,motorizaciju". 

bržu od njemačke, i da sam se često povlačio bez gubitaka. 
Ima i u tome ponešto istine, ali je ipak činjenica da je meni 
bilo do smijeha, a njima nije. e 

U Revoluciji sam najprije počeo sa tzv. šaljivim pismi- 
ma, jer je to za onu osnovu i najbrojniju ustaničku masu 
bio najbliži literarni. oblik. Svaki seljak, ako već nije pisao 
neko pismo, on ga je bar diktirao, pa su im zato i moja 
pisma zvučala poznato i blisko. 

Slušao sam i gledao po usmenim novinama na slobodnoj 
partizanskoj teritoriji kako se razne brkonje, starci, babe 
i dječaci grohotom i od srca smiju tim veselim pismima u 
kojima vide i čuju sebe i svoja priprosta seljačka ratna lu- 
kavstva, smicalice i podvale. Slušao sam i mislio u sebi: 

— Aha, jesam li vas uhvatio, lisci prepredeni?! 

A nije to, čuješ, ni bila mala šala natjerati u smijeh sto- 
tinjak surovih Krajišnika, dok negdje u noći iza brda bez 
prestanka tutnje topovi i dobuju mitraljezi. I to mi se Či- 
nilo kao jedna od pobjeda nad mrakom koji je sa svih stra- 
na navaljivao na nas i prijetio da čovjeka oslijepi, pa da 
siromah zaboravi kakav je uopšte izgledao dan. 

— Fala ti, djetiću, vala sam se i ja, od sve muke, veče- 
ras nasmij'o! — rekao mi je stari Jovandeka Babić i to mi 
je bilo prvo i najmilije priznanje za moj književni rad u 
toku ustanka. 

Od tih dana, kad god se latim humorističkih stvari, ja u 
prvom redu mislim na onu bezbrojnu vojsku čitalaca i slu- 
šalaca rasutih po dalekim selima i varošicama, po brvnara- 
ma i kolibama, po mašinskim halama i rudarskim koloni- 
jama. Pričam u prvom ređu njima i za njih, tražim ono što 
je njima ,,po zubu", jer bolje je tako, pa makar bilo malo 
i uprošćeno, nego da kukavnog čovjeka živ strah izjede kad 
otvori knjigu, a ono tamo — pisac ,,zavija kuke na sedmo- 
ro", pa ga pod milim bogom ništa ne razumiješ ili čak za- 
ključuješ da će sigurno biti rata, kad se već javljaju i ovak- 
ve ,nebeske prilike". G G 

Šta ćeš mu de: hoće i Jovandeka knjigu, čuo i on ,da 
negdje daleko grmi", pa kad je već tako, valja nam, bar 
ponekad, shjahati s krilata Pegaza i osamariti kakvu držeću 
kobilu, pa. Jovandeki pravo u goste. Za vrijeme rata kođ 


8 


njega smo i jeli i konačili i obećavali mu i ovo i ono, pa je 
sad red sjetiti se čovjeka, jer jedino ,zla druga zajma ne 
vraća". 

I Jovandeka i onaj njegov sinovac koji radi u Zeničkoj 
željezari načuli su da imaju prava na kulturu i sad se ti 
nećeš njih otarasiti taman da pobjegneš u Pariz na tri mje- 
seca, jer će oni tebe opet napipati i povikati: 

— Kamo jare, kamo naše pare?! Da si nam tamo kupio 
makar kakvu ćurliku, pa da se nedeljom zabavljamo. Zar 
da naše crkavice spiskaš tamo sa štokakvim... 

I eto ti tako, ja ukabulio, pa zapeo da pišem za prosti 
puk, za nekakvog tamo polupismenog brku, koji će sigurno 
i dvije, i tri knjige popušiti zavijajući u knjih krdžu, ali će 
četvrtu ipak skloniti negdje na policu i priprijetiti onima u 
kući: 

— Uši ću vam izvući, ako mi je negdje upropastite! 

Ništa ne mari, ako to ne bude baš moja knjiga, nego ne- 
kog boljeg od mene. Bar sam pomogao da se ona sačuva. 

Nadam se da mi zbog ove i ovakve rabote neće pokisnuti 
zeleno literarno perje. Neka kisne, drugo mi se vije! — što 
bi rekao Smiljanić. 

Eto ti vraga, ja uporno zapeo: ja pa ja! — kao nekakav 
hvalisavac iz priče. Vjeruj mi, dragi čitaoče, nije ,,ja, pa ja", 
nego ,ti, pa ja"! 

U ovoj ti je knjizi sakupljeno deset godina moga truda, 
znoja i dovijanja kako da te zasmijem i razveselim. U svake 
sam okretao, još malo pa da i lisičji rep na kapu prišijem, 
samo da te zagolicam. Daj, majka mu stara skini bar za- 
kratko s nogu te tvoje tvrde i potkovane realističke sokule 
da te poškakljam po tabanima svojim književnim percetom. 
De, de, što se rogušiš, neću te ubosti u petu. Ne budi kuka- 
vica kao Ahil. Vidiš da sam namjerno zatupio pero samo da 
te ne uplašim. 

Vidjećeš iz ovih priča da mi, svi koliko nas je, nismo baš 
neko naročito cvijeće, nego obični smrtnici kao i ostali ljudi. 
Svakojakih nas ima u ovoj našoj bašti, ali ćeš ovdje-ondje 
opaziti kako iz ovoga našeg prostog kamena sijevaju itekako 
neobične iskre. Treba ispričati kako našem čiča Stojanu 
okrilati duša kad vidi našu avijaciju, ali ne treba sakriti ni 

to kako se neki drugi čiča pokondirio pa od sina u Beogradu 
tražio da mu iz komisiona nabavi devizni kožuh. Koliko li 
se samo deviznih kožunlija kreće po ovoj našoj veseloj 
zemlji koja se zadahtano rve i nosi raspeta između opanaka 
i instituta za atomsku fiziku. 

Eto ti, ja se nešto rastužio, ali šta ćeš, burazere, teška su 
vremena, briga dosta, pa tek tu i tamo obasja sunce kao 
mačora kad se šulja kroz visoku travu. Tako i ja, tražim i 
biram sunčana mjesta i javljam ti se kad god koje nađem, 
jer svako od njih je potvrda da će se jednom naći čisti vi- 
dici i puno sunce. 

Naći će se kritičar cjepidlaka, pa će mi zamjeriti na la- 
koj i vedroj šali i ljutiće se što nema kod mene oštre ana- 
tomske satire, a kad bi nje bilo, on bi me optužio što ne- 
mam vedrine. Tako ti neki ljudi nikad ne govore o onom 
što si dao, nego uvek o nečem što nisi ni mislio da dadneš. 
Pozoveš ga na kafu, a on ti nadigne viku: kamo, veli, prase! 

Ovu sam ti knjigu počeo s humorističkim pričama iz rata, 
iz Revolucije. Zaista, i pored svih ratnih nevolja, nikad se 
naš narod nije više veselio, igrao, pjevao i šalio kao u Re- 
voluciji. Ličilo je to, ustvari, na jedan dugogodišnji svena- 
rodni praznik gdje se partizanske brigade dočekuju i ispra- 
ćaju, slave se pobjede, a oskudice i nevolje podmazuju se 
šalom da se brže progutaju. Bili su to dani kad je jedino 
moj prika Mile iz Potkalinja često uzdisao i vajkao se gle- 
dajući razigrano kolo: 

— E-eh, baš mi žao što sam kilav, pa ne mogu da po- 
igram! 

Zli jezici optužuju me da i ja imam onu dvostruku-tro- 
struku seljačku dušu i da se zato lako uživljavam u psihu 
svojih čiča-torbonosaca koji su pridizali sve do čega su sti- 
zali, ali su zato i davali kad je trebalo. Možda je to tako i 
bilo vo vremja ono dok još ni ja ni moje čiče nismo bili 
dovoljno uzdugnuti, a kasnije... Za kasnije me ne dirajte, 
jer ću dreknuti kao neki Stanko Batos iz Glibaje kad je 
pojeo fišek plastičnog eksploziva misleći da je mermelada: 

— Odbij, narode, ja sam eksplozivan! 

Poslije oslobođenja, — dozvolite, drugovi, da uzmenn ri- 
ječ, biću kratak! — nekako smo se i odviše uozbiljili i po- 

čeli zaboravljati na zdrav i srdačan smijeh. ,,Problemu hu- 
mora" prilazimo isuviše kruto baš kao onaj vajni poznanik 
Mirka Trišlera koji kaže: 

— Drugovi i drugarice, javljajte se pojedinačno za smi- 
janje! 

Ima ljudi koji čak pomalo podozrivo gledaju onoga ko 
se mnogo smije, valjda ga izjednačuju s onim ko nam se 
zlobno potsmijava, a to je ,skroz-naskroz nepravilno", Zlu- 
radi potsmjehivač brzo crkne od svog vlastitog otrova kao 
skorpion, a pravi humorista — da smo živi i zdravi zajedno 
s njim! — duboko vjeruje u nas i naše ljude, pa mu je srce 
veselo i svaka naša mana nije mu greda, nego slabost koja 
se dade prevazići. . 

Evo ti ga, ja opet počeo mudro i debelo. Još možeš po- 
misliti da se nešto opravdavam kao Jovandeka Babić kad 
su mu u torbi našli granatu od protivkolca, a on odgovorio: 

— Šta ja znam otkud mi, zateklo se u torbi, pa eto. Mi- 
slio sam da je kaveni mlin. 

Ako se tako i u mojoj humorističkoj torbi zatekne nešto 
neprikladno, valjda ćeš mi oprostiti, dragi moj čitaoče, jer 
znaš kako je — živi smo ljudi, a u živa čeljadeta svašta se 
nađe. 

A sad ti evo priča, pa čitaj ako ćeš redom, ako ćeš na 
preskok, glavno je da nekako živ izguraš do kraja. 

VARCAR MRKONJIĆ 


DOŠLI teški dani iskušenja i nevolje, ,pogibel velija" 

kako kaže jedan stari ljetopisac, pa se stade naslanjati drvo 
na drvo, a čovjek na čovjeka. 
_ Tako, bogme, uradiše i tri ,blagočestiva i hristoljubiva 
graždanina'"" Mrkonjić-Grada: mesar Djuka, kafedžija Arif i 
kovač Jozo. Po nekom dubljem, prećutnom sporazumu, bez 
pismenih obaveza i obećanja, oni sklopiše neku vrstu tajnog 
ugovora o međusobnom pomaganju, obavještavanju i pri- 
jateljstvu. 

Našim junacima ništa nisu smetale njihove međusobne 
razlike u starosti, izgledu, vjeri, običajima i drugim sitni- 
cama. 

Đuka je, na primjer, bio čovjek u četrdesetim godinama, 
dežmekast i crn poput ugljara, Arif štrkljast i suv kao ba- 
kalar, sav zelenkast, sijed i bez zuba, dok je Jozo, opet, bio 
neodređenih godina, neodređene boje i debljine i neodre- 
đenog bračnog stanja. E 

Što se tiče vjere, i tu su se, naravno, razlikovali na razne 
strane: Arif je išao petkom u džamiju, Jozo nedeljom u kato- 
ličku crkvu, dok je Đuka, kao dobar Srbin, išao u svoju bo- 
gomolju samo rano na Uskrs — da se tuca šarenim jajima. 


13 


Njihov međusobni ratni savez nije mogla pomutiti ni či- 
tava neprijateljska propaganda, počevši od one crkvenjako- 
ve i fratrove, pa sve do Pavelićeve, Dražine i Gebelsove. 

Uzalud su Jozi trubili o njegovoj višoj rasnoj vrijednosti, 
pričajući mu o tome kako on potiče od Gota i kako treba 
da se ponosi svojom hiljadugodišnjom kulturom. Jozo se, 
šta više, vrijeđao na to, jer je odnekud držao da su Goti 
neka vrsta majmuna, a od stare Jugoslavije, opet, naslijedio 
je veću ljubav prema hiljadarkama nego prema hiljadugo- 
dišnjoj kulturi. 

Arifa su, opet, nastojali da zagolicaju uvjeravajući gu 
da je on, ustvari, cvijet hrvatskog naroda, ali to kafedžiju 
nije moglo da trgne iz njegove fatalističke ravnodušnosti i 
mira, jer uopšte nije mario za cvijeće. 

— Džaba ga bilo i cvijeće! — đavoljio je on bezubim 
ustima. — Bolje bi bilo da nabave prave kafe, nego da pri- 
čaju o cvijeću. 

Ni kod opreznog mesara Đuke nije palila priča. o Velikoj 
Srbiji, jer je iz iskustva znao da se iza toga krije neka krup- 
na prevarancija i da će neko preko svega toga namlatiti 
grdne pare. J 

— Nek se priča što mu drago, lijepo je meni i u mojoj 
Bosni — mrmljao je on sijekući na panju ovčije meso. 

Na međusobno zbližavanje trojice naših junaka naročito 
je povoljno uticao strategiski položaj Mrkonjić-Grada i sla- 
ba mogućnost da se grad brani, pa ma s koje strane bio 
napadnut. 

Grad je svaki čas padao iz jednih ruku u druge. Nalazeći 
se na važnoj cesti Banja Luka-Jajce, on je bio na putu i na 
udarcu svačijoj vojsci. Danas su ga držale ustaše, sjutra su 
u njemu osvitali partizani, za pet dana zatutnjali bi kroz 
grad njemački tenkovi, da ih već preko noći smijene Tali- 
jani i četnici ili, možda, domobrani. 

Mučno se bilo našim delijama, Đuki, Jozi i Arifu, sna- 
laziti u tako komplikovanoj vojno-političkoj situaciji. 

Nije bilo sigurno čak ni to kako ti se grad zove. 

Ako u grad upadnu ustaše, domobrani ili Nijemci, onda 
se grad zove Varcar Vakuf, pa ako se slučajno prevariš da 
ga nazoveš Mrkonjićem, ode ti koža na šiljak. Ako su u 

gradu partizani ili četnici, onda ga slobodno zovi Mrkonjić- 
Grad, a Varcara i ne spominji. Kod Talijana, zbog njihove 
politike prema četnicima, možeš ga zvati i onako i ovako, 
ali je ipak preporučljivo da kažeš Varcar Vakuf ili bar Var- 
car-Mrkonjić.: Ako li su u gradu. pomiješani domobrani, 
Nijemci i četnici, onda ti je najbolje da ćutiš i da ne pomi- 
nješ ni jedno ni drugo ime. Pravi se, jednostavno, da ne 
znaš ni kako ti se zove rođeni grad. 

Kad bi u gradu upale ustaše i domobrani i sa sobom do- 
nijeli ..Nezavisnu Državu Hrvatsku", Srbin Đuka postao bi 
u neku ruku nacionalna manjina, pa su zaštitu njegovih 
interesa preuzeli Arif i Jozo, jer su se njih dvojica osjećali 
koliko-toliko sigurniji kod ,,svojih ljudi". A kad bi, opet, u 
grad umarširao četnički vojvoda Drenović na čelu svojih 
sjaraca", proglašena bi bila monarhija i Mrkonjić prisajedi- 
njen ,majci Srbiji", pod ,,yrhovništvom" Ante Pavelića, pa 
bi se onda Arif i Jozo, postavši odjednom manjinski ele- 
menti, sklanjali pod zaštitu mesara Đuke, kao ,,vladajuće 
nacije". 

Poteže je bilo kad bi gradom zavladali Nijemci i Tali- 
jani, onda bi se sva tri naša junaka u svojoj rođenoj zemlji 
osjećali kao nacionalne manjine i bili su jednako ugroženi. 

Kratak predah nastao je tek onda kad bi grad oslobodili 
partizani. Onda su sva tri saveznika slobodno stajali ispred 
svojih radnji, dovikivali se preko ulice, uzajamno se posje- 
ćivali, jednom riječju — osjećali su se slobodni. Istina ni 
onda nisu otvoreno izražavali svoje simpatije ni prema ko- 
joj zaraćenoj strani, mudro se držeći onoga, da đavo nikad 
ne spava, nego se vječito vrzma okolo i dere opanke ne bi 
li poštenu čovjeku skrhao vrat. 

Zaista, teško se bilo snalaziti i manevrisati u tako kom- 
plikovanim i promenljivim situacijama. 

Čuje se tako obnoć pucnjava, žagor i podvriskivanje, 
otvori se kratka borba, čuju se ulicom nepoznati ljudi i bat 
cokula, a siromah Đuka ležeći u krevetu, živ se ne čini, 
čisto ne. diše, nego samo osluškuje i misli se: 

— Bože moj, koji li su sada gornji i u kome ću gradu 
sjutra osvanuti? U kojoj li ću se državi probuditi? 

U velikoj brizi Đuka jedva sačekuje jutro, pa oprezno 
otškrine prozor i preko zamrle ulice, šapatom i znacima Z0- 
ve komšiju Arifa, koji već stoji pored otvorena prozora: 

— Arife, ej, Arife, u kome smo jutros gradu? Je I' Var- 
car ili je Mrkonjić? Ž 

Arif se onda oprezno ogleda niz ulicu, pa isto tako šapa- 
tom odgovara: . 

— U Mrkonjiću. 

Đuka na to samo odahne, kao da je sa sebe svalio kakav 
veliki teret, pa stane detaljnije da se propituje. 

— A je li jarac il' je zvijezda? - 

Ako se Arif uhvati za bradu, onda je to znak da su u 
gradu ,jarci", to jest četnici, a ako pokaže prstom prema 
nebu, onda su u gradu ,zvijezde" — partizani. 

Za slučaj da su gradom ovladali ,jarci", Đuka i Jozo 
brzo kriju slaninu i rakiju, a svetrojica solidarno pronalaze 
i vješaju u radnjama sliku kralja Petra koja inače, za vri- 
jeme ,ilegalnosti", kod Đuke stoji u sanduku s mekinjama, 
kod. Joze pod krevetom, a kod Arifa negdje u ,,ćenifi", ta- 
mo kud i car i kralj idu pješke. 

Drugi put, opet, poslije uzbudljive noćne pucnjave, pro- 
viri, recimo Jozo iz svoje sobice nad kovačnicom i tajan- 
stveno domahuje Arifu, koji je i ovaj put, obligatno, pored 
svog nisko ugrađenog širokog prozora, jer ,đe drukčije i 
mora biti insan, vić kraj pendjera, neće valjda na krovu 
k'o tica il' šejtan". 

— Arife, ej, Arife, šta smo jutros, blažene ti divice? 

— Varcarani — mirno odgovara Arif, ne prezajući da će 
ga ko čuti, jer je još rano jutro i ulica je pusta. 

— A koji su došli: gazde ili sluge? — propituje se Jozo. 

— Gazde! — s filozofskim mirom odvraća Arif, pa od- 
nekle potegne skriven fildžan i srkne tako žestoko da se 
sirotom Jozi čisto učinilo kao da je negdje nedaleko, među 
kućama, zacvrčao njemački ,šmajser". 

Prema ugovorenim znacima, ,,sluge" su ustaše i domo- 
brani (tu se prema potrebi uključuju i četnici) a ,,gazde" su 
Nijemci i Talijani, pa se zato Jozo još i dalje obavještava: 

— A koji su od gazda? U 

Ako su grad zauzeli Talijani, Arif vadi, odnekle iz ne- 
kakve sandučine, već ,,baziranog" mačka i samo ga za se- 
kundu izdigne uvis da ga vidi Jozo, pa ga opet brže-bolje, 
bojeći se talijanskih izjeličkih aspiracija, vraća u duboku 
ilegalnost,: u pomrčinu starog sanduka na kome mu sjede 
njegove intimne mušterije. 


Desi li se, pak, da su u gradu Švabe, Arif se samo gad- 
ljivo namršti, opljunu ustrani i promrmlja: 

— Puh, došao je onaj vaš hajvan — krmak! 

Isto tako bile su šifrovane i sluge. Prisustvo ustaša Arif 
je najavljivao podižući uvis konjsku potkovicu sa kracima 
okrenutim nagore, tako da liči na veliko latinsko ,,U", a kad 
bi stigli domobrani, on bi, na pitanje: ,,Ko je došav?" glasno 
odgovarao: ; 

— Babina žalost. u 

Tako su se dovijali i branila trojica varcar-mrkonjičkih 
saveznika. Obavještajna služba i brza međusobna pomoć 
spasavala je njih trojicu i njihove slanine, rakiju i mačke 
od mnogih neugodnih iznenađenja. 


2 Stari nevjernik - 217 


Arifova kafana, kao opšte sastajalište svih pričalica, do- 
konjaka, stratega i proroka, davala je uvijek dovoljno ma- 
terijala za iscrpno obavještavanje o situaciji u gradu. Tek 
samo ponekad saveznički obavještajac Arif našao bi se u 
čudu i nije mogao da se snađe u novonastaloj situaciji. 

Tako je bilo, naprimjer, i onoga dana kada su proleteri, 
stigavši u Krajinu, prvi put ulazili u Mrkonjić-Grad. 

Prvi glasnik koji je toga dana, po završetku bitke, upao 
u kafanu kod Arifa, zbunjeno je promucao: 

— Evo sad opet nekih novih! I partizani su i nisu par- 
tizani. Budi. bog s nama, nekakvi kao... 

— Kako to, čovječe: i partizani i opet nisu partizani?! 
— začudi se Arif. 

— Pa lijepo, br'te nose crvene zvijezde isto kao i parti- 
zani, samo im je još na zvjezdama nešto kao nj'akva kukica 
i nj'akvo kao riješto prekršteno preko nje, ko nj'akva li je 
čekić, nadžak, šta li je. 

— Oho, šta li će.mu sad to biti, kakva li je to vjera? — 
zabrinu se Arif, pa stade dalje da se raspituje: 

— A kako li se nazivaju, jesi li čuo? 

— Proleteri. Kažu: ,Ne bojte se, narode, ovo su proleteri, 
nikom se ništa neće nažao učiniti". 

— Znači, ne diraju narod? — osokoli se Arif. 

— Jok. Nikog ni prstom da čvoknu. Neće ti ni jabuke 
bez. pitanja uzeti. 

— Oho-ho, bogami, i to su partizani, i to dupli partizani! 
— zaključi razdragan Arif i pođe bez brige da obavlja svoje 
svakodnevne poslove. 

I tako je, bez većih potresa, teklo prijateljstvo i uza- 
jamno pomaganje trojice naših poznanika, sve dok ga jed- 
nog dana nije pokvario i razorio jedan čudan i nepredvi- 
đen ratni događaj. 

Za svu tu nevolju bio je kriv bogumilski i nevaljali hri- 
stijanski otpadnik i drumski razbojnik Trivo Krivokuća. 

Taj Trivo Krivokuća, na čelu svoje bande od jedno dva- 
desetak naoružanih delija, zasjeo je bio u blizini jednog 
raskršća ceste gdje su bili česti prolaznici, i tu je ,krstio" 
svakog putnika namjernika bez razlike na vjeru, pol i doba 
starosti i zanimanja. 

,Srpski lav" Trivo Krivokuća, kako je on sam sebe na- 
zivao, nije mnogo mario za velike svjetske frontove, niti je 
sa svojim ljudima ,,bistrio" bilo kakvu politiku. 

— Sve je to lopovluk i prevarancija! — objašnjavao je 
on svojim ljudima. — Za nas proste ljude nije politika ni 
vrontovi. Gledaj ti da smotaš štogodarce u svoju torbu, eto 
ti najpametnije politike. 

Trivini ljudi nisu se dali dugo ubjeđivati i veoma su 
brzo i oštroumno shvatili i u praksi usvojili jednostavne 
principe Trivine politike. Jedino je jedan njegov ,,borac" 
koji je patio od suvišne pobožnosti, jednom predložio da se 
na cesti ne ,,krste", to jest ne pljačkaju oni ljudi koji znaju 
da očitaju očenaš. 

Trivo pristade da se unese ta ispravka u njegov kese- 
džiski zakonik, ali se otud izrodi ljuta nevolja. Ko god je 
prolazio cestom, skoro svak je znao očenaš i tako su u ne- 
povrat odlazile mnoge cipele, kožni kaputi i druga oprema 
onih ljudi koji bi pred Trivom položili ispit iz pravoslavne 
vjeronauke. Najzad, kad Trivo utvrdi da zbog toga njegovog 
paragrafa u zakoniku uče očenaš i muslimani i svi ostali 
koji. su prolazili kroz njegovu parohiju, on udari dvadeset 
i pet batina onome bogomoljcu koji mu je predložio taj plan 
s očenašom i proglasi tu uredbu nevažećom. 

— Krstite sreda svakoga: i ko zna i ko ne zna očenaš! 
Danas se više ne zna koje vjera, ko li je nevjera. 

Tako najzad nestade i toga vjerskog imuniteta, pa su od 
tada mnogi ljudi na toj cesti stradali sva svetu Hristovu 
vjeru, i skoro u gaćama, goli i bosi kao drevni mučenici, 
izmieali iz neznabožačke države ,,Srpskog lava" Trive Kri- 
vokuće. 

,Srpski lav" odavna je bacao oko na Mrkonjić-Grad, jer 
mu već bijaše dosadilo da pljačka. seljačke gunjeve i ko- 
žuhe, a osim toga i ljudi su bili omudrili, pa su preko nje- 
gove interesne sfere putovali skoro goli, kao da se šetaju 
po nekoj plaži. Zbog toga je samo merkao prvu priliku, kad 
će grad ostati bez gospodara, pa da i njega malo ,,prekrsti" 
i prokrstari. 

Jednog dana pruži mu se za to pogodna prilika. 

Poslije jednog manjeg savezničkog bombardovanja, bojeći 
se još usto iznenadnog napada partizana, domobranska po- 
sada Mrkonjić-Grada bijaše podbrusila pete i u ranu Zoru 
strugnula prema Banjoj Luci prepuštajući grad njegovoj ne- 
stalnoj sudbini. Tako je u gradu nastala, pravnički rečeno, 
neka vrsta međuvlašća, ili kako bi se latinski kazalo ,inte-. 
regnum", a to međuvlašće Trivo je pametno iskoristio, iako 
ni on niti iko od njegovih pojma nije imao o pravu, a još 
manje o takvim tricama kao što je latinski jezik. 

Elem, nepun sat poslije odlaska domobrana, ,,Srpski lav" 
Trivo Krivokuća, na čelu svojih delija, provalio je u Mrko- 
njić-Grad i započeo stručni pretres sviju pokretnih i nepo- 
kretnih objekata računajući tu i ljude. Videći njegovu ču- 
pavu i grlatu bandu, neki penzionisani profesor istorije po- 
mislio je da je to u najmanju ruku neka najnovija najezda 
varvara na našu veselu zemlju, pa pokrenut čisto naučnim 
interesom, učtivo je upitao jednog od Trivinih ,,krstitelja". 

— Cijenjeni gospodine varvarine, vodi li vaše ratničko 
pleme porjeklo od Atile ili od Tatara? 

Upitani ratnik odmjerio je profesora od novog šešira do 
polovnih cipela i viteški mu odgovorio: 

— Prvo'i prvo meni nije ime Varvarin, nego aje a 
drugo: skidaj brže taj šešir, kaput i cipele, a čakšire ti 
ostavljam da ne bi rekao da sam bezdušan čovjek. 

Profesor je drage volje dao tražene stvari, i sav goreći 
u naučnom žaru, požurio je u kuću i stao da bilježi svoja 
naučna zapažanja o novoj najezdi varvara. Govoreći o nji- 
hovom načinu oblačenja, zapisao je u svojoj bilježnici ovo: 

,Od odjevnih predmeta ovi su varvari nosili šešire, ka- 
pute i plitke cipele, dok je sasvim pozitivno utvrđeno da. 
hlače nisu imali, jer ih, prema pričanju savremenika, nisu 
oduzimali od ondašnjih kulturnih naroda. Osim toga, vjero-, 
vali su u besmrtnost duše..." 

Dok je tako stari istoričar mudrovao, ,,varvari'" su pro- 
dirali sve, dublje u grad. Njihov udarni klin probijao se uli- 
com kafedžije Arifa i njegovih prijatelja. ) 

Niz ulicu je rasla panika brže neg potoci na proljetnjoj 
jugovini. Arif, Đuka i Jozo užurbano su se savjetovali: 


20 


— Ama, da mi je znati koji su i čiji su, odmah bi mi 
lakše bilo! — vajkao. se Arif. — Da nisu neki od tvoje 
stranke? — pitao je Duku. — Spasavaj nas. 

— Ama, kakvi moji, đavo s njima! Za take nikad nisam 
čuo! — branio se,Đuka. — Vidider ti, Jozo, da počem nisu 
od tvoje farbe, pa da nas nekako odbraniš. 

— Sapela me blažena divica, ako sam i u snu za njih 


čuo! — kleo se Jozo, žut kao svetac, leden kao boza. — 
Arife, reci koju za nas, ti ih sigurno znaš, vidim ja. 

— Vala hvale, vala kuvetile! — uzdisao je Arif. — U 
vatri džehenemskoj gorio, ako imam išta s ovim harami- 
jama. 


Utoin su već stigle i Trivine delije: Mašući ispred samog 
Đukinog nosa ogromnom carskom ruskom bajonetom na- 
taknutom na staru puščetinu, vođa jedne Trivine grupe sta- 
vio je Đuku pred hamletovsku dilemu , biti ili ne biti" uz- 
viknuvši: 

— Pare ili jare! 

Pošto je Đuka, naravno, znao da se .ne radi o jaretu, 
nego o glavi, stao je da vadi pare, mucajući: 

— Pa mi smo, čoče svoji. 

— Pa kad smo svoji, onda ti bar neće biti žao para — 
utješio ga je bandit, pa je onom istom bajonetom poškakljao 
ono mjesto na Arifovom kaputu ispod koga obično, u nor- 
malnim prilikama, stoji srce, samo je ovom prilikom Arifo- 
vo srce bilo tamo gdje se nijedan liječnik ne bi sjetio da 
ga traži. ; 

— Jare ili pare! — povikao je bandit obrćući malopre- 
đašnju frazu valjda zbog toga da Arifu ne bi bilo dosadno. 

Driješeći kesu, Arif je učinio posljednji manevar. 

—_ Pa ja sam, džanum, vaš od glave do pete. 

— Pa znam ja to, zato i tražim zajam — duhovito je od- 
vratio kesedžija, inače bivši podnarednik, a onda je svoju 
zarđalu čačkalicu okrenuo prema Jozi i dajući mu do zna- 
nja šta želi da iščačka, lakonski je izbacio: 

— Pare! 

Siromah Jozo, koji je u staroj jugoslovenskoj vojsci do- 
bro zapamtio svog sveca, odmah je prepoznao strašnu pod- 

naredničku komandu, pa je zauzeo stav ,,mirno'', capnuo i 
oštro odgovorio: 

— Razumem, podnaredniče! 

I u redu je predao u njegove ruke sav svoj novac, raz- 
rešavajući se na taj način teške dužnosti blagajnika. 

Isto tako kao što je iznenada upao, Trivo je munjevito 
i odmaglio iz Mrkonjića, ostavljajući iza sebe ljude pune 
zorta, ispražnjene džepove i nedirnute sjenke kestenova, 
koje baš nikoga nisu radovale. 

Kad je opasnost s nabijenim novčanikom već bila daleko 
odmakla uz okolna brda, saveznici su malo došli do sebe. 
Prvi se javio Đuka: 

— Pa zar tako, bolan, Jozo i ti, Arife? Mi toliki dostovi, 
stare komšije i kao neki saveznici, pa vas dvojica danas ni 
prstom da mrdnete za me? Operušaše me ovi vaši k'o pi- 
jevca. 

— Jami, čoče, kakvi naši! Nemoj se sad tu praviti lud. 
Ono su tvoji dostovi, to si i sam rekao pred njima i na- 
vratio ih da nas opljačkaju. 

— Ama, zašto su onda mene oplijevili? 

— Eh, zašto, k'o da ja to ne znam. Zato, brate, da se mi 
ne osjetimo da si ti s njima u savezu. Ako već nisi ti, onda 
je posigurno Arif. 

— Crk'o dabogda, ako i jednog poznam! — stade da se 
kune Arif. — A ti, ti, izdajico jedna, znaš se s onim podna- 
rednikom. Kako li mu samo oštro salutiraš! Najprije će biti 
da si ti sve ovo udesio. 


— Jest, vjere mi, moglo bi to biti! — prisjeti se Đuka. 
Ali opet ja ni tebi, Arife, ne vjerujem. Nikom ja danas ne 
vjerujem. 

— Valahi, bilahi, ne vjerujem ni ja! — dočeka Arif. 


— Blažene mi gospe, ni ja ne vjerujem vama dvojici! 
— uzviknu Jozo. — Najbolje je otsad svak sebi. Nek se 
brani i čuva kako ko zna. 

Nemirni crv sumnje useli se otada u blagorodne duše 
trojice mrkonjičkih čaršinlija. Sada je jedan u drugom gle- 
dao podlog saveznika one tajanstvene vojske koja je poput 
vjetra prošibala kroz njihovu ulicu i svetrojici očistila bu- 
đelare. 

Arif je otada prestao da bude saveznička obavještajna 
centrala. Jozo se snalazio kako je znao kad bi došli ,jarci", 
a Đuka se poslije svake pucnjave oko grada, prepušten sam 
sebi, brižno pitao: 

— Bože moj, hoće li danas nadbiti Varcar ili Mrkonjić? 

Njihovo međusobno nepovjerenje produžilo se sve do ko- 
načnog oslobođenja Mrkonjića. Izmirili su se tek u zatvoru, 
gdje su ih vlasti strpale zbog raspirivanja vjerske i nacio- 
nalne mržnje. 

Svetrojica se danas nalaze u Mrkonjiću, jer je Varcaru 
i njegovim kumovima najzad odzvonilo. Od njihovog prija- 
teljstva miriše. čitav grad kao rascvjetala lipa. 

PUŠAČKA PRIČA 


PRIMIČE se prva godišnjica ustanka. Buja, raste i širi 
se Krajinom narodna buna, a zajedno s njom, po seljačkim 
baštama, buja i raste prvi slobodni narodni duvan. Raste 
uprkos finansima, monopolu NDH i krajiškim starcima koji 
mu ustrajno podbiraju lišće i puše ga još onako zelenog. 

Šverceri koji se u Krajinu prebacuju odnekle od Imot- 
skog, prestali već skoro da zalaze u sela i da nude svoju 
robu, jer ne mogu da izdrže konkurenciju krajiškog duvana. 
Ne mogu više da se okoriste ni kod vojske: dok oni mjere 
i prodaju svoj duvan na deke, dotle seljaci donose vojsci 
duvan mjereći ga na sepete, džakove, tovare i ostale pro- 
stonarodne srdačne mjere kakvih nema u inostranstvu. 

Bujne leje duvana, čitava šuma, korisno služe i u druge 
svrhe. Tako, kad iznad sela naleti Pavelićev avion ,,brege- 
jac", stari Tanasije Bajić sakrije se u duvan i odozdo na 
sav glas grdi ,,bregejca", naziva ga kantom, zvrkanom i 
krntijom, psuje mu Antu Pavelića, oca i mater i šalje za 
njim još i druge masne parole. Uveče, kad nema aviona, 
duvan služi čiča Tanasiju za sasvim drugu vrstu skrivanja. 
dok njegovom najmlađem sinu, šesnaestogodišnjem momnči- 
ću, dobro dolazi za njegove prve sastanke s djevojkom. 

Ali svako dobro i obilje ima i svoju tamnu stranu, pa je 
tako bilo i s duvanom. Neiscrpne i bogate količine duvana 
izazvale su veliku potražnju za jednim drugim artiklom 
koga je bilo neobično malo u ustaničkim selima, a to je bila 
hartija, papir. 

Ona vrsta pušača koja je mogla da podnese pušenje na 
lulu, još je i dobro prošla i lijepo se snalazila, pa su po se- 
lima stale da niču lule najrazličitijih oblika i veličina, po- 
čevši od malih skromnih lulica načinjenih od zemlje, pa do 
ogromnih ličkih luletina, pravih provalija, koje su bile strah 
i trepet za svaku duvansku i krštenu i nekrštenu. 

Kad bi gdjegod za zimskih večeri, u tijesnoj seljačkoj 
sobici, neka starčina potegnula iz takve lule sve su djeca 
sa tronožaca na nos popadala, a žene su grdile starčinu koji 
je virio iz oblaka dima blažen kao mačak i savetovale mu 
da napuni lulu ;,nečim ovamo o čem se ne govori", našto 
im je starac mudro odgovarao: I 

— Odlazite;" đavoli, nije ovo stara Jugoslavija pa da 
čovjek siromah ne smije saditi svog duvana i da mora pu- 
šiti svako čudo. Pušio sam ja, moj sinko, jasenov list, dje- 
telinu, šljivinu koru, kukuruzove brkove, pa još malo tre- 
balo da zapušim i to što vi kažete. Ali sad je ovo naša 
država, pa je slobodno pušiti što sam svojom rukom posadio. 

I dok tako ,lulaši" uživaju ko jedni po jedni, oni koji 
puše cigarete, a njih je većina, spadoše s nogu u poteri za 
hartijom. 

Kad iz odbora šalju nekud pismeno naređenje, onda za 
svaku sigurnost potraže kurira nepušača, jer se već deša- 
valo da se kurir pušač zaboravi, pa usput, malo — po malo, 
popuši čitavu pošiljku, a onda se više ne smije vratiti u 
selo, jer se boji da ga odbornici ne bi kritikovali na seoskoj 
konferenciji, pa kud će, šta će — zaždi u najbližu partizan- 
sku jedinicu i tamo se javi za konjovodca ili čak i za bom- 
baša, jer je bolje i na bunker, nego na kritiku od strane 
čitavog sela. 

Onaj iz sela ko se nekad s kim dopisivao, još se u po- 
četku nekako i branio pušeći zaostala pisma. Tako je neki 
stari šumar tri mjeseca pušio ljubavna pisma svoje kćerke 
koja je ona nekad dobijala od jednog opštinskog ćate, a kad 

je najzad došao red i na ćatine ,,anzis-karte", šumar je dugo 
razgledao plavičaste sjajne slike, kvrckao prstom po njiho- 
vom krutom papiru i najzad je ljutito promrmljao: 

— Baš je ovaj ćata bio nekakvo magare. Dok je pisao 
obična pisma, ajde-de, ali kad pređe na ove vražije karte 
koje nizašta nijesu, odmah se moglo vidjeti da je sasvim 
pobudalio i zato se ja ne čudim što je on danas u četnicima. 

U jednom selu, opet, seoski crkvenjak pametno je isko- 
ristio nestašicu papira i otsustvo popa koji je otišao s čet- 
ricima, pa je stao da ,krčmi" i prodaje na malo parohisku 
arhivu. Tako su seljaci, popušili najprije ,,Maticu rođenih 
hrama sv. Jovana Krstitelja", a zatim su: popušili sve svoje 
pretke zapisane u matici umrlih i na taj su način izvršili 
neku vrstu simboličnog spaljivanja svojih mrtvih. Kad je 
najzad došao red i na crkvene knjige, pobožni crkvenjak 
očitao je dvije tri molitvice za oproštenje grijehova, polju- 
bio crkvenu knjigu koju je mislio da rasproda pušačima i 
s velikom tugom rekao: J 

— Znam da ću goriti u ognju paklenom zato što proda- 
jem ,siju svjatuju knjigu", ali šta mogu kad mi je takva 
ćud i kad se ne mogu oteti ,,iskušeniji ot lukavago". 

Jedino nezvanično sledovanje duvanskih papirića koje je 
stizalo seljacima, bili su letci koje su Švabe i ustaše počesto 
slale iz aviona na oslobođenu teritoriju. Tako, čim se čuje 
da dolazi avion, svaki seljak brže bolje mobiliše svoju djecu 
i postavi ih u stanje ratne pripravnosti, pa onda najprije 
izgleda, da li će avion baciti bombe ili letke. Ako opazi da 
iz aviona sipaju letci, on samo oštro komanduje: 

— Letci! U strelce, djeco! ' 

Djeca onda započnu pravu hajku na letke po urvinama, 
ljeskarima i trnjacima, tako da se mnogi vraćaju nazad bez 
kapa, a ponekom stradaju čak i gaće. 

Onaj ko ima dosta djece i unučad, može poslije jedne 
takve operacije da otvori čitavu maloprodaju hartije. 

Ove pušačke muke nisu mimoišle ni našeg ranijeg pome- 
nutog starinu Tanasija Bajića. Još od ranog djetinjstva on 
nije mogao lule očima da vidi zato što ga je otac tukao Či- 
bukom, pa je sad bio na živoj vatri kako da dođe do kakve 
bilo hartije. 

Najprije je, razumije se, pokušao da opljačka svoju ro- 
đenu unučad, dva mala pionira učenika, pa im je dva-tri 
puta otkinuo po komad, lista iz školskih bilježnica. Među- 
tim, čim djeca to primjetiše, stadoše vrlo vješto da kriju 
svoju školske torbice, a osim toga zaprijetiše starcu da će 
ga iznijeti na seoskoj konferenciji zbog prosvjetne sabotaže, 
pa se Tanasije manu đavolske rabote, nezadovoljno gunđa- 
jući protiv unuka. a 

— Lopovi jedni, bogme ako se ikada povrati stara Ju- 
goslavija, platiću i ja zbog sađenja duvana, al i vi ćete 
meni platiti! 

U starčevu kovčegu bilo je vazdan kojekakvih potvrda i 
priznanica za porez, razne globe, namete, kuluke i druge 
divote kojima je stara Jugoslavija usrećavala svoje poda- 
nike, bolje rečeno urođenike koji su živeli po selima. Te 
uspomene od mile majčice Strmoglavije starac je stao skoro 
svakodnevno da pretura po rukama gledajući u njima pri- 
mamljiv materijal za pušače, ali čim bi posegao za kojom 
priznanicom da u nju zamota duvan, pred oči bi mu izbile 


slike starih jugoslovenskih žandara, šumara, šikucija, finan- 
sa, sreskih načelnika i drugih usrećitelja, pa bi mu se obje 
ruke ukočile kao drvene i on je s uzdahom zatvarao kovčeg 
sumnjičavo vrteći glavom. 

— Jok, brate, nije se s vragom šaliti. Ako se ponovo 
vrati onaj stari kara-zeman, još će mi i po drugi put na- 
platiti sve ovo, ako im ne pokažem stare priznanice. 

Jednog dana našao se starina na jednom velikom zboru 
i čuvši tamo kako i govornici i narod iz glasa kliču da neće 
više staru Jugoslaviju ni povratka na staro, on se, sav u 
radosnoj tremi, obrati jednom političkom komesaru, svom 
poznaniku iz sela: I 

— Zbilja, Boško, jel! to istina što vi danas govorite? Bi 
li nas mogla zadesiti ta sreća, pa da se više oni stari lopovi 
nikad ne vrate? 

— To ti je gotovo, čiča Tanasije, samo ako mi svi složno 
podupremo. 

— E, vala, i poduprijećemo. — Obeća starina sav blažen, 
pa čim je stigao kući, izvadi iz kovčega sve one priznanice 
i potrpa ga u svoj torbak. 

— Ama kuda ćeš ti to s tim artijama? — začudi se nje- 
gova stara. aje j 

— Kuda? Zna se kuda — pušiću, — oštro otsiječe Ta- 
nasije. ( 

— Ama kako bi ti pušio državne stvari, crna_ i zelena 
kukavico? — prenerazi se baba. 


— Ništa ti ne brini, — vedro joj odvrati starac — staro 
bilo, pa prošlo, a novo ćemo! zidati kako mi najbolje zna- 
mo i umijemo. 

Desetak — petnaest dana stari je, sav blažen, udarnički 
pušio svoje starojugoslovenske uspomene i tako se zado- 
voljno smeškao gledajući u duvanski dim baš kao da pred 
njim gore sve žandarmeriske kasarne ovoga svijeta. Kad je 
najzad popušio i poslednju priznanicu, uzdahnuo je kao da 
je sa sebe zbacio kakav težak teret. 

— E sad je gotovo. šta mu bi bi; više se ne može napra- 
viti. Ja sam zagazio, pa je sad red ljudski poduprijeti — što 
no reče komesar Boško. j 

Istina još je nekoliko dana poslije toga stari Tanasije 
obnoć sanjao žandarme kako ga hapse i vežu zbog paljevine 
države, ali čim bi se od straha probudio i snašao se gdje je, 
on bi samo pospano promrmljaog 

, — Bogme ja vam, žacmani, zapalih kuću, pa vi mi sad 
dolazite na san koliko vam drago, dokoni ste. 

Ne prođe od toga dugo vremena, a stari Tanasije sve 
češće stade da zaviruje u napola prazan babin sanduk na 
čijem je dnu stajala loše uramljena kraljeva slika koju je 
baba bog zna odakle dobila. I kad god bi ugledao kralja 
kako viri odozdo ispod klubaka vunena konca, starac se 
mrštio i gunđao: 

— Hm, vala bi i tebi trebalo zavrnuti tu tvoju tanku 
šiju. 

Opazi baba to starčevo preveliko monarhističko intere- 
sovanje, pa joj nešto postade sumnjivo i ona se jednog dana, 
poput kvočke ispriječi između ovog starog i onog crvotočnog 
sanduka koji joj služio za privremenu prijestolnicu kralja 
Petra II. 

— Stari, stoj, ni koraka dalje! Znam što si naumio: ho- 
ćeš da mi ukradeš kralja, a ja sam za nj dala na pazaru 
desetoro jaja. 

— Bogami, lijepu si kajganu od toga mogla da spremiš, 
— sa žaljenjem konstatova Tanasije, a onda stade da uvje- 
rava babu: 

— Odlazi, stara, ne budi budala, ta kad sam ja u svom 
životu ukro jednog kralja, deder kaži. Ja se bolan, zaželio 
našega lijepoga Petrića, pa hoću da ga vidim, a vjere mi. 
ja mu i na mater počesto mislim, toliko ga volim. 

— Ej, eej, — zagudi baba glasom strašnim kao jerihon- 
ska truba, a u očima joj sinu ljubomorna vatra — nemoj' 
der ti meni spominjati ni jedne druge, dok sam ja živa. A 
i to što hoćeš da vidiš kralja, znam ja zbog čega ti to. 

— Zbog čega, zbog čega? — ušeprtlji Tanasije videći već 
da baba prozire njegove veleizdajničke namjere. 

— Tražiš ga zato da ga popušiš, nesrećniče jedan, — 
ukori ga baba. — Kad si popušio priznanice za globe i ku- 
luke, možeš onda i kraljevu sliku, jer teško tebi, ako se on 
vrati: grcaćeš ti opet deset puta više globe i kuluka. 

— E, pa baš zato ja hoću da njega uredim, — uzviknu 
Tanasije i javno otvori svoje republikanske karte. — Već 
sam na dvije konferencije čuo da je on kralj izdajnik, da 
je utek'o, a nas ostavio Šyabi — i što je još najgore, on je 
i danas protiv nas partizana, a navija tamo za one bradonje, 
za četnike. = 


— Ma ne mere to biti, — zabezeknu se baba. Zar je 
kralj uz đikane? 
— Ma to već zna i ćorava kvočka, — uzviknu stari. — 


Ne znaš samo ti, zato što ne ideš na konferencije. Eto ti, 
da si išla među ostale žene, ti danas ne bi bila za četničkog 
kralja. 

— O, ljudi, ljudi, zar ja pod starost da pogodim među 
četnike, psi im brade lizali, — huknu baba i srdito otvori 
sanduk, pa pograbi sa dna kraljevu sliku... 

— Izlazi, Petriću, sad ti je doš'o crni petak. Nećeš više 
poganiti mog poštenog sanduka. ; 

Tanasije oberučke prihvati svog ljubljenog vladara, ot- 
kide od njegove fotografije priličan komad papira i zamota 
pravu ,zimsku" cigaretu debelu kao kakva raketa, pa pošto 
pošteno zadimi nakašlja se i viknu: 

— Uh, alaj smrdi ova kraljeva artija baš k'o da čovjek 
puši magareće kopito. 

— Vala ga moraš do kraja popušiti pa makar crko, — 
ultimativno viknu baba. — Neću da u svojoj kući trpim 
četnike. i; : 

I Tanasije, bogme, do noći popuši čitavog Petra i tako 
dokaza babi čvrstinu i upornost u svom republikanskom 
uvjerenju. , 

Minu tako jedno kratko vrijeme od toga istoriskog po- 
podneva kad je čiča Tanasije raskrstio s monarhijom, a 
jednog jutra njegova baba s užasom opazi kako stari, smu- 
cajući se po kući, poprijeko pogleda na ikonu svetog Nikole 
-i nešto mrzovoljno gunđa. 

: — Ama, čuj, de, stari, da ti po čem nijesi bacio oko i na 
svetog Nikolu, jadna ti sam ja s tobom? Da ne misliš i nje- 
ga da otpremiš za Petrom. 

Stari joj na to ništa ne odgovori, samo se okrenu da mu 
ne vidi očiju, i lagano izlazeći iz sobe stade da gunđa kako 

baš ni od toga Nikole nema naročite koristi, kako se tačno 
ne zna je li on uopšte i bio svetac, a pogotovu niko ne može 
garantovati nije li se on, možda petljao s ondašnjim četni- 
cima ili kako su se već zvale bibliske izdajice. 

A kad se već starac, jednako gunđajući, izgubi nekudđ 
preko dvorišta, baba se zagleda u ikonu i sumnjičavo zavrti 
glavom: ' 

— E, moj Nikola, moj Nikola, čini mi se da se ni tebi 
dobro ne piše u ovoj kući. — Još samo ako moj Tanasije 
nauči čitati i pisati, a kako je već zaređ'o po konferencija- 
ma, još malo, pa neće priznavati ni stare vlasti sa onoga 
svijeta. 

KAKO SE PREVASPITAO MOJ STRIC 
— Priča Miloša Plećaša — 


AJDITE, ljudi da vam nešto pripovedim o svom ćiću Ma- 
leti: kakav je nekad bio i kako se prevaspitava. To ti je 
prava jedna prička, poučna u boga! Moga' bi čo'ek uzeti 
kao materijal za prerađivanje i s njom odati i ubjeđivati 
neizgrađen svijet. 

Počeću onako iz daleka, još od.stare Jugoslavije. 

Kad. sam nekad kreta' u svijet, trbuvom za kruvom, ćić 
Maleta uze da me savjetuje: 

— E, moj Milošiću, lijepa ćićova pametna glavo, mudro 
mi se vladaj u tuđem svijetu: svoga ne daj, tuđe ne diraj 
ako ne moreš do njega. Sebe ne daj prevariti, a drugoga, 
amo možeš, dobro i jest: zašto ga ne bi vara' kad je bena. 
Čuvaj se dobro džandara, popova i svake druge svjetovne 
i dukovne vlasti, a pazi se isto tako od brava i katanaca, 
jer su to prirodni neprijatelji nas Ličana; evo zašto: ako ti 
se dopada nešto iza brave, ne možeš do njega, a opet, kad 
se ti nađeš s one strane brave, ne dadu ti van. 

Istom on to reče, a iza ognjišta povika moja baba Perka 
materina tetka, udovica čuvenog lopova Ilcana Ćuka. 

— A rašta bi čo'ek izlazio iza brave, kad je tamo bolje 
nego kod nas u Lici, u civilu?! 


32 


— Kako to, bako? — priupitam je ja, riješen da se po- 
služim dragocjenim iskustvom svojih starijih. 

— Bo'me lijepo sinko. Sjećam se dobro, bilo je to još 
davno, za Franje Josipa, moj ti se Ilcan, bog mu duši pro- 
stio, svrati jednom iza ponoći u crkvu da se pomoli bogu, 
pa kako je crkva bila zaključana, on iz groblja iščupa spo- 
menik, prisloni ga uza zid i uđe u oltar kroz prozor. Ide on 
tako po crkvi od ladice do ladice i moli se bogu... 

— Ama, nemoj duljiti, prija Perka — povika ćić Maleta 
— nego odma' kazuj šta je ukra'! - 

— Ma nije ništa mladosti mi — kune se baba — nego 
ga dušmani oblagiše za nekakve odežde i kandila, pa ga 
spratiše na pet godina u Lijepu Glavu. 

— Služio sam i ja tamo — upade joj u riječ ćić Maleta. 
— Lijepo je tamo, bolje neg u Mitrovici. 

— Kako neće biti lijepo, moj sinko! — uzdahnu baba. 
— Odem ti ja tamo da obiđem svog Ilcana, kad tamo, jedva 
ga poznado': nije podrpan kao što je bio kod nas, u Lici, 
nego na njemu nova novcata uniforma od sinjava sukna, 
pravi soldat. Pitam ga ja: 

— Ilcane, kakva ti je košta? 

— Bog bogova! — veli on. — Svaki dan bijeli gra'! Imam 
i svoj krevet, ne kisne mi za vrat i šta mi bolje treba. 

— Bo'me, Ilcane, čuvaj ti to carske službice — velim 
mu ja. — Nek je samo dragi bog dao da si se tako usrećio 
i doša' do švoga kruva. 

Pa šta bi dalje? — propituje se ćić Maleta, a već zabo- 
ravio i na me i na svoje savjete. — Sačuva li prika Tlcan 
službu? 

— Jest vraga! — zakuka baba. — Oblagali ga tamo 
dušmani da se dobro vlada', pa ga išćeraše prije vakta. 

— Auf, baš je štetova', jalromat — uzdahnu ćić Maleta. 
pa se opet obrati meni. 

— Lijepi moj Miloščiću, nemoj se ti baš posve satirati 
ni na kakvu poslu, pa bila to štreka, građevina il tunel. 
Znaš kako kaže naša lička poslovica: ,Ko se na carskom 


poslu pretrgne, na grobu mu magarad riču". Ne radiš za se, 
ne boj se. 

— I nauči, moj sinko, da se snalaziš u svijetu — prikriča 
mi baba Perka — pametan čo'ek uvijek se snađe. 

— A kako se to snalazi, baba Perka? — pitam ja. 

— Lijepo, moj sinko! — pouči me starka. Da znaš samo 
kako se snalazio moj pokojni Ilcan. Čim padne noć, a on 
opanke obuje naopako, pa u mrak. I eto ti ga do dana nosi 
il' janje, il! kozu, il' samar, il! pun naramak preobuke. Sna- 
đe se čo'ek. 

— Pa znaće se i naš Milošić snalaziti — pohvali me ćić 
— video sam ja to već davno. Još dok mu je bilo pet go- 
dina, donio je jedanput u kuću nov novcikat konopac: pri- 
diga' ga od kiridžija, Dalmatinaca. 

— O, lijepo moje pametno! — povika baba Perka. — Odi 
der amo da te baka poljubi i blagoslovi. Dabogda, brate, 
vavijek bio sretne ruke i u svoju kuću donosio! 

Tako me nasjetovaše ćić i baba i prenesoše na me svoje 
bogato životno iskustvo, ili, što bi rekli naši drugovi, svoju 
teoriju provjerenu u praksi stare Jugoslavije. Ter ti ja onda, 
moj mili brate, srp na rep, pa ušiljjim putom kud je ispod 
neba šuplje — krenem u svijet. 

E, sad kad bi vam priča! kud sam sve oda', đe sam dela' 
i kako sam se kroza svijet prometa', majke mi Janje, oteglo 
bi se to do ponoći. Tek vam toliko mogu reći, da su mi sva- 
kakav lopovluk i nepravda bili do boga dokonjali i na glavu 
mi se popeli, da bi od ljutine puca! na svetog Panteliju. 
Ter ti me tako najeđena i ljuta nađoše još i komuniste, pa 
me još bolje potprašiše da sam bio žešći neg onaj delimit 
što se minavaju tuneli. Otada, moj burazore, ko će i u 
štrajk i u svakakvu drugu bunu, zna se — Miloš Plećaš. 

Gore-dolje, 'oće li — neće li, dođe onaj nesretni rat, a 
za njim ustanak. Zna se, Miloš Plećaš među prvima: kramp 
u šake pa rušiti prugu. Idemo ti mi, natisli k'o mećava, sve 
se žuti od kožuna i crveni od ličkije kapa, a moj ćić Maleta 
turio prst u uvo, pa sve riče k'o bak: 

— Ajde, simo, da štreku rušimo. 

Kako ćemo kad ne umijemo? 

Svalismo se mi na štreku. Božiju ti srnovu, kud stade 
škripa gvožđa i andrljanje kamenja! Moj ćić Maleta podapro 
krampom pod šinu, sve mu nabrekle vratne žile. 


34 


— Lakše; ćiće, 'oće li ti riknuti kila, bog te ne ubiće! — 
velim mu ja. — Pa jesi li mi sam govorio da se na carskom 
poslu ne valja pretrgivati. ; 

— Pa ovo je narodni posa', bog te tvoj maza! — viče 
ćić i podupire iz petnije žila. 

Sve mi tako rabotamo, kad eto ti oklopnoga voza. Jadni 
ćaća, kad li okrpi po nama iz mitraljeza. Moj ćić, stari šva- 
bin vojnik, samo što dreknu: 

— Deken! Nider, sinovče! 


Pruži ti se moj strikan u nekakav jarak, i ja se dekova' 
za njim. Tako se malo poprićutašmo, dok se voz odmakne, 
a onda natiskosmo uz nekakvu stranu. Bježi ti moj ćićuka, 
nosi na ramenu čitavu šinu, a sve 'uče: 

— Ajme meni, propade ustanak! Gotovi smo! 

— Nijesi ti, bo'me, ćiće gotov, dok je god tebi do te šine! 
— velim mu ja. — Zašto ne baciš tu šinu, kad smo gotovi? 

— Uh, beno benasta! — izdrelji se ćić. — More ovo meni 
zašto valjati. Ta valjda će se ostati živo. 

Poslije ja uze da ga korim: 

— Bala, ćiće, baš si mi ti neki kolebljivac. Pravo je re- 
ka! nekakav drug Lenjin da seljak ima dvije duše, pa čas 
pretegne jedna, čas ona druga. 

Ćić samo 'uknu: 

— Ajde s milijem bogom, kakve dvije duše! I ova mi je 
jedna ispala bježeći uz onu plećinu. 

Poslije ti ja, iz borbe u borbu, odmako' se daleko od svog 
sela. Ostađe moj ćić u pozadini, ide uz našu borbu, istina: 
onako malo na'ero, skrene čas lijevo, čas desno, ali se uglav- 
nom drži linije narodne revolucije. Malo se buni, ponekad 
'arangira, al! kad dođe stani-pani, umije ti taj potegnuti k'o 
parip i po čitavu noć prepješačiti da donese svojoj vojsci 
kruva. Ono, istina bog, jest da ga jednom uvatilo, poslije 
borbe za Bijać, kako pljačka nekakve praporce i konjske 
čavle, ali šta ćeš, teško se oprostiti reakcionarne prošlosti. 
Čuo sam poslije i kako se branio pred narodnom vlasti zbog 
te pljačke i spominja' one dvije seljačke duše, ali nije znao 
ko je to reka', nego je kaza' da je to čuo na konferenciji 
od pretsjednika odbora. 

Poslije oslobođenja raspalismo mi agitaciju: udri, udri, 
otud — odovud, dok i mog ćića nekako okrenusmo u radnu 
zadrugu. Upisa' se on, doša' kući, pa lega' u krevet. 

— Šta je ćiće? — pitam ja. 

— Gotovo je, sinovče, nema više života! Što se živilo 
živilo. i 
— Tako si ti vika' i onoga dana, četrdesetprve — tješim 
ga ja — pa si opet osta' živ i zdrav. Proći će to tebe, na- 
viknućeš na zadrugu. 

— Jok, bome, sinovče, opet se u meni rvu one dvije duše. 
Radnička duša nagovorila me da idem u zadrugu, a sad se 
ona kulačka razbolela, pa 'oću da ti umrem. I 

Leži ti, bome, tako ćić dan, dva, tri, ništa ne jede, pa se 
mi od sve zbilje zabrinuli: umrijeće čo'ek. Dok ti istom 
nešto meni pade na um, pa ću ti otvoriti radio da čujem 
šta govore one imform-bene. A ono očepili pa bubaju li bu- 
baju, k'o lud u kacu: ruže naše borbu, psuju rukovodstvo, 
Partiju, govore o kulačkoj .politici na selu, Jažu, mažu. Sluša 
moj ćić iz kreveta, sluša, pa ti odjednom dđipi k'o zec: 

— Ama, majku vam vašu lopovsku, zar sam se ja zato 
borio i strada' kroz čitav rat, da sad vi pljujete i smradite 
sve ovo što smo mi krvavo stekli! Lopovi, smrdonje, pu- 
pavci, tvorovi! 

— Ej, ej ćiće, lakše malo, nemoj se služiti njiiovim rječ- 
nikom! — mirim ga ja. — Neda to naša Partija. Mi smo 
kulturni ljudi. 

— Ama, stani malo, sinovče, meni se može kroz prste 
pogledati, ja sam vanpartiska masa! — dere se ćić. — Gle- 
daj de kako štekću svi u jedan glas k'o pasja kucaljka, kad 
se uvati niz plećinu. ) 

— Čekaj, ćiće, i ti si nas psova' i vika' zbog zadruga i 
zbog... 

— Drugo je, kad ja 'sujem! — viče ćić. — Ja sam naš 
i ja sam na svojoj grbači nosio našu borbu, a šta se meni 
u moju kuću miješaju ove mrcine, Koje odnekle iz 'lado- 
vine gledale kako se ja mučim, a nijesu mi pomogli ni ko- 
liko je crno iza nokta. 

Izvika se tako ćić, skrenu, bogami, malo i u šovinizam, 
a onda se privati ručka, smaza tri kile kuruzovnice, nara- 

mak mladog luka i jedan jagnjeći batak, pa kad se dobro 
naprobača', zgrabi srp u šake. 

— Gotovo je, ja sam ozdravio, idem žeti. Izliječiše me 
ove inform-bene! 

— Ej, ćiće, nemoj da te oni čuju, proglasiće te za zdravu 
snagu! — narugam se ja. 

— Oće me poljubiti... — i tu ćić, sva sreća, ućuta ču- 
vajući svoje zadrugarsko dostojanstvo. 

Otada moj ćić zapinje i radi k'o parip, išćerava sve po 
dvije norme. A kad nam nekad padne na um sprdnja i ko- 
medija, mi otvorimo radio, navijemo kakvu informbirovsku 
stanicu, pa se smijemo ovim Judinovim nakaradama, a sve 
po tri čo'eka drže mog ćića Maletu, koji se zutrkuje iz ćoška 
i 'oće sikirom da razbije radio-aparat. 


JOVEC U BANDI 


DOŠAO stari Jovec u štab Trećeg bataljona da obiđe 
sinovca političkog komesara, pa najprije uvratio kod ku- 
vara Topolića da se raspita o ,,situaciji". 

— Čuješ, Topoliću, ti si navijek s tijem našijem gla- 
varima, pa da nijesi po čem čuo, 'oće li ubrzo biti kakve 
opasne situlacije od koje bi se moralo — tabanima vatru? 

Topolić sjedi iza kazana, kašlje i trlja oči zasuzile od 
dima, pa, kao i uvijek, grdi i prijeti da će dati k vragu 
i kazan i kuvariju, pa ,majku pušku u ruke i na bunker" 
(tu strašnu prijetnju on ponavlja pred ljudima već dvije 
godine), a kad ču šta ga pita stari Jovec, on se važno 
prokašlja i odgovori: 

— Pa, ovaj, ne treba se za sad ništa bojati. Baš je juče 
navraćao kraj nas drug Kosta, komandant Operativnog 
štaba, pa smo tako nešto nas dvojica razgovarali... 

— Aha, aha, dobro je, vjere mi! — Obradova se Jovec, 
pa se onda primače malo bliže kuvaru, prignu se i upita 
šapatom: — A bi 1' moglo uskoro biti kakve akcije na neki 
grad, pa da se čovjek siromak onako malo pripremi, da po- 
nese, dragi moj, torbu, ovaj?... 

— Aha, to bi ti kao malo u pljačku? — namiguje do- 
sjetljivi Topolić. 


— Ma nije baš da bi u pljačku — uvija žustri Jovec, 
a očice mu došle sitne i poigravaju kao na zejtinu — nego, 
eto tako, zapelo bi opet čovjeku siromaku nešto za šake, 
kad naši zauzmu koju varoš... Znaš i sam kako je, ima ti u 
gradu svega i svačega, samo, ovaj, čujem da naši brane 
da se ovako štogod pridigne. E, to im, brate, ne valja. 

— Ne valja, ne valja! — brzo upada Topolić. — Govo- 
rio sam ja to već Kosti, ali on — eh!.. Ma pošten ti je, 
brate, naš čovjek i ne zna za se ni za svoju korist, pa to će 
nas, bojim se, i upropastiti. 

Poduže su, tako njih dvojica razgovarali i ,,diskutovali 
po pitanju pljačke" i na koncu se našli ,na istoj liniji" i 
donijeli zajednički zaključak ,da je, brate, naš čovjek po- 
šten i budala i da ga zato treba ubiti, kad ne zna Živiti". 
Onda je kuvar još jednom zaprijetio da će, koliko sjutra, 
baciti kazan i kutlaču, pa majku pušku u šake i s ostalom 
braćom na bunker, a zatim su se rastali i Jovec je pošao 
prema najbližoj čuki gdje su mu rekli da mu se nalazi si- 
novac, politički komesar. I 

Politički komesar je sjedio na goloj padini odakle se 
dobro vidio Sanski Most, prosut u dolini. Bilježio je nešto 
na karti razastrtoj na krilu, pa udđuben tako u posao, nije 
ni opazio svog starog strikana koji mu je došao s leđa, po- 
virio u kartu, pogledao na grad, a onda se šeretski nasmije- 
šio i kazao: j 

— He-he, grad, lopovska loga! 

— E, baš je lopovska loga, u zemlju bi je trebalo sabiti! 
— potvrdio. je sinovac, pošto je prethodno skočio i polju- 
bio se sa stricem. 

— Treba im, vala, već jednom dati po repu! — osokolio 
se starina i već je zamislio sebe kako s torbom punom 
,Pljake'? neumorno mjeri varoške sokake. 

— Banditsko gnijezdo! — uzviknuo je sinovac sjećajući 
se brojnih ustaških bunkera načičkanih oko varoši, bunkera 
na koje je i on sam dvaput uzaludno udarao. 

Sijajući od zadovoljstva, stric Jovec je, sav blažen, po- 
mislio: i 

— Oho-ho, bogme se moj mili sinovac gadno naoštrio na 


do sad radili. Moći će se bar nešto smotati u torbu. 


Pa da bi se još bolje utvrdio u tome svome uvjerenju, 
Jovec je pripitao: 

— Vala, sinovče, ja držim da ti taj dolje Sanski Most 
mrziš više neg crnog đavola? I 

Uh, dig'o bi! ga u lagum, samo kad se sjetim kako nas 
prošle godine na njemu dočekaše ustaše! 


— Aha, aha! — stade Jovec zadovoljno da trlja ruke, a 
već vidi sebe kako se prosto zavaljuje pod prepunom tor- 
bom. — Biće, bogme, povuci — potegni!... 

Lagan kao ptica, Jovec je toga dana sletio u selo i već 
isto veče, sjedeći u idiličkom julskom sutonu među starcima 
— istomišljenicima, kreketao je Yeselo i zadovoljno kao ža- 
bac u bari: F 

— E, moja braćo, da vi samo čujete kako se moj sino- 
vac naoštrio na onaj dolje Sanski Most, još bi noćas počeli 
spremati torbe. Moremo ga, vala, oplijeviti i opiriti kao 
mećava, neće nam on ni riječi reći... 

— E, da to samo što brže bude, sveti Nikola, krsna slava 
moja, zapalio bih pred tobom svijeću debelu k'o ruka! — 
zavjetovao se stari Kokrlja, majstor za razne ,,evakuacije". 

— Dobar je bog, on će nas uslišiti! — pobožno je uzdah- 
nuo drugi starac i već je razmišljao bi I' bilo bolje ponijeti 
torbu ili kakvu vreću. 

Napad na Sanski Most bio je određen jednog julskog 
dana, i to da počne tačno u 11 sati, pred samu ponoć. Da- 
tum i napad znali su samo štabovi brigada, ali su seljaci, 
ipak, na neki tajanstven i neobjašnjiv način, zahvaljujući 
nekom svom posebnom čulu, doznali tačno dan i sat na- 
pada, pa su revnosni starci obavještavali borce partizane 
koji su se već koncentrisali po okolnim selima: 

— Ej, drugovi, držite se dobro! U petak ćete na Sanski 
Most. 

— Ma, zbilja, zar ćemo baš tamo? — iskreno su se ču- 
dili partizani i upuštali se sve dublje u razgovor ne bi li 

od sveznajućih starina doznali još koju pojedinost o pret- 
stojećoj akciji. 

Jovec i njegova družina već su se uveliko spremali za 
očekivanu akciju. Pregledale su se stare prostrane mlinar- 
ske torbe i probala se jakost uprtača na njima. Te bi starac 
ispitao na taj način što bi natrpao punu torbu kamenja, 
naprtio je na leđa i trenirao se u nošenju, pa je tako tačno 
utvrdio solidnost ispitivane torbe, snagu njenih uprtača i 
svoju vlastitu nosivost i izdržljivost. I 

— Aha, dobro je, mogu ponijeti k'o tovarni konj! — ra- 
dosno bi uzviknula poneka kosmata starčina, pošto bi pro- 
nosila torbu kamenja kilometar-dva preko kakvog težeg 
terena, punog jaruga, plotova, živica i drugih prirodnih i 
neprirodnih prepreka. 

U isto vrijeme nastala eu trvenja između mladih i sta- 
rih, taj vječiti sukob između očeva i djece. 

Videći kako starci brižno spremaju i pregledaju torbe i 
obnoć se nemirno prevrću po krevetu ili karakteristično 
buncaju unuci i unuke skakali su im za oči. 


— Djedo, ako te samo đavo nanese da odeš u pljačku, 
nek dobro znadeš da ću te odmah, iz duška, tužiti odboru. 
Ne damo mi da ti brukaš naše vojske i naše pozadine. 


— Ama, dijete, otkuđa ti znaš kud se ja spremam? Ako 
što i bude, o moju će se glavu razbiti — branio se napad- 
nuti starac. 

Zapavši u unakrsnu vatru svojih troje unučadi, stari Jo- 
vec ljutito se otresao: 

— Puštajte vi mene na miru, znam ja dobro šta radim. 
Da vi samo čujete kako se moj sinovac naoštrio na Sanski 
Most, drugačije bi vi govorili. Ta on sam kaže, da ono dolje 
lopovsko. gnijezdo treba u zemlju sabiti... 

Uveče, pred sam početak akcije, kroz okolne šumarke 
ispred Sanskog Mosta, već se žurio starina Jovec sa svojim 
starim pobratimom Kokrljom. Birali su i tražili najpogod- 
nije i najbliže položaje za ,napad". 

Pod nogama dvojice staraca šuštao je poneki rano opao 
list idilično i tajanstveno kao ukradena  hiljadarka. To je 

raznježilo dobričinu Joveca i on je odjednom postao sen- 
timentalan kao vrbak u proljeće, pa je tiho uzdahnuo: 

— Eh, moj rođeni Kokrljica, sad nas dolje u gradu če- 
kaju lijepe bijele kućice, a u njima svega i svačega do 
mile volje. Čisto nas zovu i mame k sebi: ,,Ajde, Jovec, 
požuri Kokrlja, uzimajte što vam treba, nemojte se stiditi!" 

— Ama, da se mi ne primaknemo previše blizu bunke- 
rima, pa da nas otuda ne zapadne koja kruška? — brižno 
pripituje pobratim Kokrlja. 

— Ništa se ti ne sekiraj, imam ja u tome prakse — 
hrabri ga Jovec. — Ta mi bi još prije bitke mogli da se 
vvučemo preko bašča u samu varoš, samo je Sanski Most 
vrlo pasivan, ima u njemu pasa k'o pljeva, pa bi nas mogli 
opaziti i onda smo dolijali. 

Sporo odmiče noć, čini se već da je i ponoć minula, a 
bitka još ne počinje. Starci se uUzvrpoljili, kao da sjede na 


mravinjaku. 
— Ama, brate, kakva je ovo neurednost! — ljuti se Jo- 
vec. — Kad se akcija zakaže u 11, onda je u to vrijeme 


treba i započeti, a ne ovako da ih čovjek mora iščekivati. 


— Još ćemo kod svog poštenog posla i glave pogubiti ako 
odakle na nas nabasaju ustaše — vajka se Kokrlja i preza 
od svakog šušnja. 

Jedva jednom napad je otpočeo, planuli su drveni ne- 
prijateljski bunkeri i već pred samu zoru umuknule su 
i zadnje puške. Bitka je bila završena. 

— Da očekamo još malo — predložio je iskusni Jovec — 
dok naši temeljito pretresu sve kuće, jer bi se moglo desiti 
da ti upadneš u neku varošku sobu i otvoriš orman, kad u 
njemu, umjesto odijela, živ živcat ustaša. 

— Uh, brrr! — strese se Kokrlja. 

Kad se već malo razdanilo, Jovec i Kokrlja izišli su na 
glavnu cestu i požurili u varoš, ali ih je na samom ulazu 
dočekao. partizanski stražar i videći u Joveca torbu na le- 
đima (Kokrlja je svoju bio sakrio pod kožun) oslovio ga je 
čistim guslarskim desetercem: 


— Skini torbu, neznana delijo, 
pa ćeš proći gradu na kapiju, 
jer je bilo i takvih junaka 
koji praznu torbu unesoše, 
a punu je nazad izniješe. 


" Videći da na tom mestu ne može probiti blokade i da 
je taj stražar dobio nekakve rđave direktive, Jovec i Ko- 
krlja skrenuli su udesno i pored same rijeke uvukli se u 
varoš. Čim su stigli pred prvu kuću, upali su na vrata i stali 
premetati po sobama, objasnivši zaprepaštenim stanovnicima 
da tragaju za nekim ustašom koga su vidjeli kako je ma- 
loprije utrčao u tu kuću. 

— Evo, sad je pred nama uletio! Ček, ček, da nije u 
ovome ormaru! — uzviknuo je Jovec. 

Nije minulo ni pola sata, a našu dvojicu istražitelja, sa 
već nabijenim torbama, uhvatila je jedna partizanska pa- 
trola i dovela ih baš pred Jovecova sinovca, jer je njegov 
bataljon održavao red u gradu. ; 

— Ama ovi tvoji božjaci tebe baš nimalo ne slušaju. 
Gledajte samo šta od nas rade, ni trunke nam ne daju uzeti! 
— povikao je starac Jovec još s vrata. 


4A 


— Kako da ne slušaju, striče! Pa ja sam im naredio da 
grad brane od pljačkaša. 

Jovec se od čuda prosto skljoka na prvi stolac. 

— Šta, zar baš ti braniš i štitiš grad, pobogu si brate?! 
Ama, šta je to s tobom? Ta nijesi li neki dan govorio kako 
bi ovu istu varoš trebalo sabiti u crnu zemlju! 

— Ama, jesam, striče, mrzio sam ga, dok je bio ne- 
prijateljsko utvrđenje, ali sad je ovo naš oslobođeni grad 
i mi ga moramo braniti od svake nevolje. 

— Au, ljudi moji, šta to ja čujem iz usta svog rođenog 
sinovca! — prenerazi se stric Jovec i od velikog čuda opipa 
svoju natrpanu torbu, da se uvjeri da li ne sanja. — Ama, 
zar ti, crni sinovče, postade izdajnik i odreče se svog na- 
roda i svog rođenog sela? Zar ti da braniš grad i građane. 

— Lakše, bolan, strikane, kud si zapeo, pa dereš k'o 
jug u planinu! — upućuje ga sinovac. — Pa ovo je sad naš 
grad, naš narod, i mi ga moramo braniti od svake bande, 
pa ma odakle ona došla. . 

— Bande! Ama zar pod moju sijedu kosu ja da posta- 
nem banda, pobogu si brat?! — još se više zaprepasti stric 
Jovec. — Ama, veliš ti to meni?! 

— Bogme baš tebi i Kokrlji. Zbog takvih smo i postavili 
čitav bataljon da obezbeđuje grad! '— otsiječe sinovac. — 
Da ste vi kao što treba, moj bi bataljon krenuo dalje u 
borbu, a ne bi sjedio ovdje u gradu. 

— O, ljudi, ljudi! huknu i preznoji se Jovec. — Ta zar 
se naša rođena vojska i od nas mora braniti i zaštićavati, 
jadan ti sam se ja rodio na ovaj svijet. O, moj Kokrlja, 
moj Kokrlja, gdje mi pod starost odosmo u bandu! 

Hučući i uzdišući, Jovec se podiže na noge, odgurnu no- 
gom svoju torbu i povuče Kokrlju za kožun: — Ajde Ko- 
krlja, ajde brate!... Kažite nam samo, drugovi, gdje je za- 
tvor, idem u nj drage volje i bez straže i bez ikakve prat- 
nje, kad smo se već ovako obrukali, da se od nas brani naša 
rođena vojska. Ajde Kokrlja, i treba nam ovako, kad smo 
pogodili u bandu... O, ljudi, ljudi, gdje mi pod starost 
izdadosmo i okrenusmo u Brankoviće! 


SVETI MAGARAC 


BAŠ nekako poslije četvrte ofanzive, kad su se ustaše 
"svaki čas zalijetale u naša sela, odluči se i naš crkvenjak 
da krene u partizane. 

Naravno, izvršio je temeljite pripreme za odlazak. Naj- 
prije je, obnoć uoči polaska, ispekao i pojeo posljednju po- 
povu gusku, da bi tako imao lijepu uspomenu od preča- 
snog oca Davida, koji je odmaglio u četnike, zatim je po- 
skidao peškire, kojima su bile okićene ikone (valjda zbog 
toga da se njima ne bi koristio okupator) a onda je met- 
nuo u torbu još jednu crkvenu knjigu, da se u dokonim 
časovima ,izgrađuje u duhu svete matere Crkve" i da ima 
papira za cigarete, pa je krenuo do prve partizanske je- 
dinice. 

— Hm, ti, reakcionarna njuško, — rekli su mu u štabu 
— koji tebe đavo donese k nama? Sigurno ti je dogorjelo 
pod tabanima zbog ustaša, pa si ovamo doperjao? 

— Ono, priznajem da je tako, zaista se bojim bogumrskih 
agarjana Švaba i slugu jego ustaša i bradonja, — iskreno 
priznađe crkvenjak — ali vo istoje vremja ja volim i naše 
hristoljubivoje partizanskoje vojinstvo. 

— E, grdno lažeš, narodni opiume! — rekoše mu dru- 
govi, ali ga primiše za kuvarova pomoćnika. 

Otada je crkvenjak, umilno pojući razne tropare i dru- 
ge crkvene pjesme, marljivo ljuštio krompir, ložio vatru i 
obavljao vrijedno i ostale kuhinjske poslove. Ljutio se samo 
na to što mu naši, prilikom napada na gradove nisu dozvo- 
ljavali da ,,evakuiše" crkve. 


Od njegova dolaska, u kuhinju se razgovor obavljao pola 
na narodnom, pola na crkvenoslovenskom jeziku, i to jed- 
nom takvom nemogućnom mješavinom da bi ih pokojni Vuk 
Karadžić propisno izlupao svojim štulom, da ih je samo čuo. 

— Vo vremja ono, prežde ove vaselenske vojne, bilo je 
do mile volje jastija i pitija — uzdahnuo bi, na primjer, 
crkvenjak, a na to bi ga kuvar ukorio: 

— Ugledaj se na raba božijego pravednaga Jova i ne 
ropći na svoju sudbinu, nego potstakni sij svjatij oganj 
ispod kazana i pazi da ne iskipi sija blagoslovenaja i ma- 
snaja čorba. 


— A hoće li nam danas stići iz sela sledovanje hljeba 
našeg nasušnago? — pitao je crkvenjak. 


— Već je otišao po nj naš ekonom i magarac jego i ja 
se nadam da će stići do pola dneva u strahu gospodnjem. 
Ja sam mu glagoljao da stigne prežde dvanaest sahata. 


Lijepo su živjeli kuvar i crkvenjak, samo se nekako ni- 
jesu mogli složiti oko jedne dogme: da li je magare sveto 
ili nije. 

— Magare je sveti četvoronožni skot, jer je na njemu 
naš gospod Isus Hristos jahao kroz Jerusalim — tvrdio je 
crkvenjak. 

— Ama, zar magare sveto? — čudio se kuvar. — Pa to 
je najgori i najtvrdoglaviji ajvan pod kapom nebeskom. 

— Ti si jeretik, kad govoriš što bogomrskoje slovo — 
grdio je crkvenjak. 

— A ti si reakcionar i sabotaža, kad magare trpaš u 
svece, — bunio se kuvar. 

Ali kako su i jedan i drugi bili tvrdoglavi i zadrti ljudi, 
nikako se nijesu mogli da slože po tom pitanju i stali su 
u svoj spor uvlačiti i ostale ljude iz intendanture i iz za- 
štitnice štaba. 

Pošto su u zaštitnici bili sve sami mladi i borbeni momci, 
cni su bili listom uz kuvara i protiv obožavanja magareta, 
tvrdeći da bi onda i papu trebalo proglasiti za svetoga, kad 
već posvećuje magare. 

Oni iz intendanture, sve stariji i manje borbeni, uporno 
su bili uz crkvenjaka i za obožavanje magarca, a što se 
tiče pape, i oni su govorili da samo pravi magarac može 
tvrditi da je papa svetac. 

Njihov spor oko magareće dogme riješio se jedne uzbud- 
ljive noći, kad je naš bataljon prelazio banjalučku prugu. 

Te večeri upravo je crkvenjaku bilo palo u dio da goni 
magarca natovarenog kuhinjskim posuđem. On se toga pri- 
mio s dužnim poštovanjem, kakvo već treba da se ukazuje 
svetoj životinji, koja nosi još i jedan tako sveti teret iz 
oblasti kuhinje, prema kojoj su crkveni ljudi još od pam- 
tivjeka bili sentimentalno raspoloženi. 

Iza crkvenjaka je u koloni išla čitava bataljonska in- 
tendantura, svi s bogobojažljivim izrazom na licima, ali ne 
zbog blizine posvećene životinje, nego zbog blizine švapskih 

bunkera i željezničke pruge niz koju je mogao svaki čas da 
zagrmi oklopni voz. 

Držeći se magarcu za rep, crkvenjak je skrušeno mrm- 
ljao odlomke molitava koje već bijaše prilično zaboravio 
otkako je došao u partizane. Zaboravljene crkvenoslovenske 
riječi dopunjavao je novim, savremenijim pa mu je, na 
primjer, završetak očenaša ovako izgledao: 

,...I ne vovedi nas vo bunkere, no izbavi nas ot oklop- 
noga voza. Amin". 


U najuzbudljivijem trenutku, kad je intendantura već 
nailazila preko željezničke pruge, ćudljivi magarac odjed- 
nom se usići i stade baš između gvozdenih tračnica koje su 
u mraku zloslutno sijale, ne obećavajući ništa dobro. 

— Brže, brže! — šapatom stadoše da prižuruju oni iza 
leđa, ali magarac se bješe zainatio, odupro se prednjim no- 
gama o tračnice a zadnjim o nasip, pa ni da makne. 

Stenjući i znojeći se od straha, crkvenjak stade da ga 
goni najprije lijepim rečima, a onda mu stade da psuje 
sve znamenite ličnosti iz pravoslavnog kalendara, naro- 
čito one odlikovane crvenim slovom, nazivajući ga uz to 
paklenim porodom, prokletinjom, ragom i slično. Na sve 
te pogrde magarac je samo stoički ćutao i s vedrim filo- 
zofskim mirom pokazivao želju da tako, tu na pruzi ostane 
do pobjedonosnog završetka rata, ili bar, u najmanju ruku, 
do dolaska prvog oklopnog voza. 


Oni iz intendanture, većinom pristalice crkvenjakove te- 
orije o magarećoj svetosti, zbog njegovih izvanrednih za- 
sluga za hrišćanstvo, grdno se uzvrpoljiše i priskočiše u 
pomoć crkvenjaku savjetima, kundacima i bubotcima, ali 
ni to nije pomoglo. Najzad se dosjetiše pa dvojica naj- 
snažnijih uprtiše magarca na ramena i ponesoše preko 
pruge svečano kao Dalaj-Lamu. 


Videći se u takvom trijumfu, magarac odjednom, u smrt- 
noj tišini, stade tako gromoglasno da njače da je bio u sta- 
nju da probudi i sve mrtvo na dan strašnoga suda. 

— Ama, zar se tako čuva konspiracija, Irodđev sine! — 
prosikta na nj crkvenjak, ljući nego da je povrijeđena sveta 


4 Stari nevjernik 49 


tajna ispovjedi, pa magarca tako odalami nekom kutlačom 
da je sinuo preko polja poput arhanđela Mihaila. 

Kad je kolona već izmakla iz opasne zone i borci Za- 
stali da se odmore, sve magarčeve pristalice navališe na 
crkvenjaka. 

— Ej, ti kujin sine, pa mi umalo ne platismo glavom 
zbog tog tvog sveca i još nas umalo ne izdadđe svojim nja- 
kanjem! 

— Hej, pa i vi ste tvrdili da je on sveta životinja! — 
stade da se brani crkvenjak. 

— Jesmo zato što si nas ti zaveo svojom reakcionarnom 
propagandom — povikaše na nj bivši magarčevi obožavaoci. 

Dok su se oni tako prepirali, oko njih su se kupili nji- 
hovi protivnici i rugali im se. 

— He-he, jeste li nasjeli drugu crkvenjaku? 

I tako neslavno propade crkvenjakova dogma o magar- 
čevoj svetosti, a bivši njegovi ,,učenici", čim bi negdje ugle- 
dali kakvo magare, mrštili su se i psovali, a prilikom pre- 
laska kakve pruge držali su se podalje i od crkvenjaka i 
od bivšeg sveca — magarca. 

-PRIČA O JUNACIMA 


U KUHINJI štaba odreda, jednoj tijesnoj šupi pored lu- 
gareve kuće, sjedimo predveče nas trojica: šepavi kuvar 
Petar Topolić, njegov pomoćnik Todor, garava i jaka star- 
čina razbojničkog izgleda, i ja. Čitav štab otišao je negde u 
pripremanje akcije, pa je oko kuće nastalo neko neobično 
i pomalo tužno zatišje, ter sam ti se tako i ja preselio ovoj 
dvojici da prekratimo vrijeme. I 

Kuvari su me najprije, slobodno i otvoreno kao starog 
znanca, pripitali o svemu i svačemu: gdje su sad naši nau- 
mili udariti, koliko bi još rat mogao trajati, jesu li Japanci 
Turci ili su kakva druga vjera, a kad izređaše sva pitanja 
koja se im pala na um, kuvar Topolić istom se nešto pri- 
sjeti: 

— Ne zamjeri, Brančilo, nas bi dvojica kao tebe nešto 
upitali? 

— Pa, ovaj, pitajte — odgovorih ja kao nemarno, a 
ustvari malčice uznemiren kao i svaki čovjek kad mu spre- 
maju neko pitanje koje se njega lične tiče. 

— Ma, eto... Oćeš li ti, Todore?... Ma, eto, ovaj, nas 
dvojica sve se nešto sinoćke razgovaramo, da li si ti u štabu 
od vojne struke ili si kao više od politike? 

— Ako ćeš pravo, Topoliću, ni jedno ni drugo. Ja sam 
ti ovako kao neka treća fela — od kulture, od umjetnosti. 
To ti je nešto bliže politici, a opet kako da vam kažem... 


— Aha, aha! — izduboka zabobonji starčina Todor. — 
Tako smo nešto i nas dvojica zaključili. 

— Pa da, ti spjevavaš ove radio-vijesti, i ove pjesmice, 
dragi moj, ovako za kakvu priredbu — dodaje Topolić. 

— To, to, pa nek se čuje i vidi šta mi ovamo pod Grme- 
čom radimo i kako ratujemo. 

— Kao nekad, bože me prosti, Kraljević Marko! — do- 
čeka starčina sijevajući očima kao i uvijek čim se pomene 
borba. — Uh, braćo, đe su sad mojih dvađeset godina, pa 
dA će Da dA 

— E, ljudi, valja priznati — javi se Topolić — kad god 
se čitaju ove naše novine i štokakve druge priče o junaštvu, 
ja se sve nešto upitam kao da sam ja onaj tamo junak što 
se o njemu pjeva, pa često se obeznanim od nekakve, ona- 
ko — znaš... 

— Bogami sam ti i ja plak'o k'o godina kad su čitali ono 
kako je poginuo onaj naš komandir Ličina — prekide ga 
Todor. — A već o Marku — i ne pitaj! Jednom sam, zimi, 
naložio stolac ispod sebe, samo da se vidi dočitati ona pje- 
sma kako se Marko u arapskoj zemlji osužnjio. 

— Bogme, ljudi, da ste i vas dvojica nešto mlađi i spo- 
sobni za borbu, možda bi i od vas ispali pravi junaci. Vre- 
mena su ti danas takva. 

— Reci ti to, Brančilo, brate! — objeručke prihvati To- 
dor. — Ta eto ti moja dva unuka... ) 

— Pa mog sinovca — dodaje Topolić. 

— Onda bih ja i vas dvojicu u jednu priču. Eh, što bi 
to. bilo, 

— Ma nemoj, brate! Bil ti to umio? — čudi se Todor. 

— Još pitaš, starino! To bih ti ja ovako započeo... 

Lagašan mračak mreži se po ćoškovima naše kuhinje. 
Vatrica pod kotlićem počinje da svijetli jače i ugodnije. 
Negdje u daljini muklo dumbaraju topovi kao da se brda 
ruše i potresaju zemlju. 

— Ovako bih ja to... Prva četa povlači se prepolovlje- 
na, iskrvavljena, nosi sobom ranjenike. Veče pada, a na 

pustom položaju ostaje još samo zaštitinica, dvojica mladih 
prvoboraca, Petar Topolić i Todor Majkić... 

Gore ispred njih sela, pale fašisti našu rodnu zemlju, a 
Petar samo čvršće steže svoj  puškomitraljez i obraća se 
svom pomoćniku: 

— Todore, samo preko nas mrtvih mogu oni proći. 

— Bogami, tako je! škripnu Petar zubima. 


— Ne damo, vala, pa jel glava — jest! — priskače To- 
dor. — Nego, brate Brančilo, daj der i meni namakni kakva 
oružja. 

— Dobro, dobro, evo... I Todor otšrafljuje bombu za 
bombom i ređa ispred sebe. v 

— Aha, standerte sad! — zgrozi se starina. 


— Gusti streljački stroj fašista kreće prema našem po- 
ložaju. Misle da je sve pusto, sve izginulo. " 

— Bogme ćete sad videti jel' izginulo! — reži Topolić 
i već se povio na svom niskom tronošcu kao da za mitra- 
ljezom napeto čeka neprijatelja. 

— Evo ih, već su na domaku. Svjetlucaju automati, šle- 
movi, Petar nišani i pušta prvi rafal. Za njim drugi. Pro- 
lomi se noć od reske i oštre pucnjave, zazviždaše usijani 
meci. Bije Petar. 

— Ej, brate Brančilo, deder i mene! — uze da se vrpolji 
Todor. — Ta ne mogu ja s mirom gledati... 

Prohtjelo mi se da se malčice našalim sa starinom, pa 
nastavih u istom tonu, ali desetarcem: 

— Prepade se Majkiću Todore, 

pleći dade pa bježati stade... 

Starina skeči kao obeznanjena i pograbi me za ruku: 

— Nemoj, brate, ljubim ti i noge i ruke! Nemoj me u 
Brankoviće, da mi se sprdaju, dok je svijeta i vijeka! 

— Ne boj se, ne boj se, to sam se ja samo našalio. 
Ovako je bilo... Kvrenu Todor bombom o kamen i baci je 
svom snagom među polegle fašiste. Snažna grmljavina po- 
trese brda. Poljeteše u vis noge, ruke... 

— E, tako! — složi se starac pomirujući se. 


— Nakon kratkog zatišja — nastavljam ja — fašisti se 
ponovo krenuše na juriš. Opet zatrešta Petrov mitraljez. 

Bije mladi partizan sigurno, junački, a njegov drug Todor 
dodaje mu napunjene šaržere. 

— Tako, tako usta ti se pozlatila! — kliče starac. 

— Triput su fašisti jurišali i triput uzmicali, a onda sta- 
doše da tuku položaj iz topa. S fijukom granate su sjekle 
vazduh i rasprskavale se na položaju, ali naša dva junaka 
još se nijesu povlačila. Najzad jedno parče granate smrtno 
rani Petra Topolića. . 

— Todore, spasavaj mitraljez! — reče on umirući. 

Starina skoči obliven suzama. 

— Spasiću ga, ne boj se vjerni druže! uzviknu on s istin- 
skim bolom u glasu, dok je Petar Topolić, pokraj njega ćut- 
ke ronio suze. 

— Pogibe Petar — produžujem ja — klonu junak na ro- 
denu zemlju koju je svojim grudima branio. Okvasi mlada 
krv sprženu travu na onome istom brežuljku po kome je 
nekad mali Pero ovce čuvao. 

Dok je Petar i dalje, sve bujnije, plakao, Todor molećivo 
i razjadano povika: 

— Brate, Brančilo, ja se ne mičem s položaja! Udri i mene 
iz topa, udri, prosto ti bilo, jer ja ove žalosti preživjeti ne 
mogu! Pucaj, nek se čuje da je Todor Majkić od topa po- 
ginuo! 

— Ne, ne, Todore, ti mitraljez moraš spasavati — ura- 
zumljujem ga ja i nastavljam: 

— Posluša Todor savjet palog druga, uze njegov puško- 
mitraljez i krenu kroz noć, za svojom četom, koja se pa- 
vlačila prema Grmeču noseći ranjenike. 


Posljednje riječi izgovorio sam tiho i polako, a onda u 
maloj kuhinji nastađe svečana, tužna tišina. Osjećao sam da 
za njih dvojicu, pa i za mene sama, ovo nije više tijesna 
štabska kuhinjica, nego neki bregovit predjeo pod Grmečom, 
gdje na jednoj kosi, na položaju, leži mrtav mladi i lijepi 
Petar Topolić, dok njegov drug Todor, slomljena srca, s mi- 
traljezom na ramenu, žuri kroz noć. 

Tek poslije podužeg tužnog šmrcanja, Todor se javi sti- 
šano i neveselo: 

— Brančilo, tamo gdje spominješ da je pokojni Petar 
čuvao nekakve ovce, metni da su to bile tuđe ovce, jer on, 
siroma, svojih nikad nije imao. 

Poslije pola sata, dok je Topolić na žaru pekao za me 
komad džigerice (to mu je ispalo kao neki honorar) Todor 
se istom nešto dosjeti: . 

— A kako ti ono jednom okrenuo: ,,Pleći Todor dade, pa 
bježati stade"? E, e, vidiš li ti. Začas vi, knjigopisci, možete 
i na drugu šaku okrenuti. Bogami, da se ja pitam, ja bih 
krst i svijeću, pa svakog od vas, u crkvi zakleo da pravo 
govorite. Bi, dijete, moje mi vjere, jer drukčije — opasna je 
to rabota: Čovjek umre, a knjiga ostaje da iza njega govori. 
Jel' tako, Brančilo? 

— Tako je, Todore! 

BRATIMLJENJE U PLANINI 


BLIŽI SE veče i sunce koje će se brzo sakriti sad je oblilo 
brda, drveće i rijetke kuće mirnim i punim sjajem koji 
svakoj stvarčici daje nov i preobražen lik. Čini se, da svako 
drvo, svaki glog, izgubljen u kamenjaru, i tih nekoliko sku- 
pih i kratkih trenutaka živi naročitim začaranim životom. 
Evo, usamljena divlja kruška u sprženoj plećini može se 
svakog trenutka pretvoriti u nekakvu staricu — bogomoljku 
i žalosno uzdahnuti: j 

— Zbogom brate, valja nekuda ići. 


U prosjelinama između brda već se sjerezio proziran 
plavičast suton. Potopljeno na dnu njega, otsijeva u izlom- 
ljenim komadićima izgubljeno ogledalo potoka i otud kao 
da miriše na prohladnu vlagu. Naviše, u polovini brda, na- 
lazi se oštra granica između donjeg dijela u sjeni i gornjeg 
pod suncem, kao da su se u kratkom zatišju, ne miješajući 
se, susreli dan i noć. 

Iz osjenčene polovine iznenada izroni stariji seljak, oni- 
zak i širok, goneći ukoso pred sobom nemirnu skakutavu 
sjenku i pokazivši na sunce čekinjavo okruglo lice sa žmir- 
kavim očima, plavim i svijetlim kao u djeteta. Šabonjeći 
novim novcatim ovčijim kožuhom, zadihan i orošen biser- 
nim iskricama, on za trenutak stade na početku obasjane 

karenite plećine, brižno zirnu u nisko ružičasto sunce i 
rožali se nevidljivu saputniku: i 
— Uh, brate, kako ću noćas preko planine? 
Predahnuvši, kožunlija nastavi da grabi uzbrdo prema 
garavom iskrzanom bedemu jelove šume sve na mahove 
obraćajući se svom uobraženom saputniku: 


— Mislim da ću pogoditi u Pobre obnoć, po mjesečini... 
Neću, vjere mi, čuj što ti kažem. Evo pljuni mi _u brk, 
AKO. S ; 

Šuma se sve bliže primicala pokazujući zbrku golih ne- 
jednakih stabala, dok je kožunlija na mahove zaboravljao 
i planinu i svoju bojazan zapričan s drugom iz mašte kao 
što se to često dešava ljudima iz rijetko naseljenih brdskih 
krajeva koji, radeći, i boraveći u samoći, izmisle sebi sago- 
vornika odabravši ga obično između poznatih ljudi, pa na 
taj način zadovolje svoju ljudsku potrebu za društvom i 
prijateljima. 

Zabavljen tako kožunlija skoro nabasa na Kaketodćg voj- 
nika koji se odmarao među niskim smrekama pored puta. 
Trže se i naglo zastade, dok njegov dotadašnji vjerni sa- 
govornik, čini mu se, još brže klisnu od njega i ostavi ga 
sama. To ga još više uplaši i zbuni. 

- — Hej, što si se prep'o, bolan, ne boj se. Sigurno ćeš 
preko planine — oslovi ga vojnik, pa se pridiže i sjede pri- 
vlačeći- uza se ranac. 

— Preko planine, brate, — s olakšanjem izusti kožunlija 
mičući se s mjesta. 

— Dobro je, onda ćemo u društvu. I ja baš čekam neće 
li ko udariti, nepoznat mi je put, — srdačno dočeka vojnik 
i pozva seljaka koji se još uvijek ustezao: 

— Hajde sjedi, zapali. 

S uživanjem šaljući kolutove dima u obasjanu ćubu 
smreke, plavokosi krupni vojnik pričao je raspoloženo i bez 
ustezanja kao da se odavna 'poznaje s kožunlijom: 

— Veliš, ime ti je Trivun... Moj Trivune, ja ti evo do- 
bio kratko otsustvo, a Brjeljina mi daleko, pa pošao u Bu- 
kovo Polje kod učitelja Koraća. Poznajemo se još iz škole, 
a krajevi pusti, teško je to ljudi... 

— Neka vala, i treba — slaže se Trivo — Viđav'o sam 
ja Koraća, dolazio je našem učitelju. Nekakav dobar dječak. 

— Dobar, dobar — potvrđuje vojnik. 

— Baš volim, druže, što te susretoh. Pravo da ti ka- 
žem i ne volim sam putovati — oprezno napominje Trivo. 

— Bojiš se vukova, a? 

— Ama lako je za vukove, druže, negol se, brate moj, 
pribojavam Turaka. Oni ti ovuda često prolaze, idu u drva 
i štokuda, pa se bojim susrešće me ovako pod noć. 

— Ubiće te, bojiš se — nasmija se vojnik ustajući i otre- 
sajući se od iglica. — E, Trivo, Trivo! 

— Ne 'znaš ti, moj brate, što su Tur... Kako ono tebi 
ime? Aha, Milan... Moj Milane, ne znaš ti još kakve su 
Turkesnice. TMK 

— Vidi, vidi! — tobož naivno začuđen uzvikuje vojnik. 

— Čuješ li ti, Milane, brate moj, ne bih ti ja... ne bih 
ti ja noćaske prošao kroz ovu planinu zajedno s Turči- 
nom, da ti sad meni kažeš: ,Trivo, tvoja je čitava Bosna 
odavle do Beča!" 

— Ma nemoj ti to reći! — uzvikuje vojnik zveckajući 
cokulama po kamenitu šumsku putu, isprovaljivanom ovđe 
onđe drvarskim kolima. — Negdje su ti se gadno zamje- 
rili, a? 

— Nije to što su se zamjerili, nego onako — ne vjeru- 
jem ja Turčinu, pa Bog... Naša omladina tamo priča i čita 
na konferencijama: te kako smo braća, te jedna krv, te 
ovo, te ono... Volio bih ja koga od njih vidjeti da omrkne 
ovako sam u planini zajedno s Turčinom kao, napriliku, 
ne budi primjenjeno, kao što smo nas dvojica. Krupnije bi 
se onda mljelo, kažem ti ja. 

— Zar se ti ne bi usudio s muslima... a Turčinom poći? 

— 'Ajde, s kakvim Turčinom ! — trže se Trivo i zastade 
u hodu oštro uzmahnuvši glavom. — Jednom sam ja već 
bio Turčinu u šakama, pa kad me je tada benasta sreća 
izvukla, aja — ne ide ti više Trivo u lijepe turske ruke. 

— Aha, deder, kako je to bilo, pričaj! — priupita vojnik 
i uspori hod birajući ravnija mjesta kroz rani šumski su- 
ton koji je već varao nenavikle oči. — Evo najprije pripali. 

Bili su upravo izbili blagom uzbrdicom na vrh omanjeg 
brda sa prorijeđenom šumom. S desna, kroz vrške jela, 
ukaza se zamišljen, oblizak i tajanstven mjesečev požar. 
Šuma se iznenada proširi sva uprskana pjegama krečnjaka 
i ukrštena staklastim stubovima rijetkih jasika, sablasno 
zalutalih u oporu divljinu planine. 

Trivo pogleda u ogroman mjesec, živnu, prokašlja se. 

— Veliš da ti pričam? Ovako ti je to bilo: Siđem ti 
jednog ponedjeljka dolje u varoš pa ću se, na svoju nesreću, 
svratiti u jednu tursku brijačnicu da se obrijem. 

— U brijačnicu, aha! 

— Slušaj ti šta će biti. Jadna ti majka ne bila, sjedo' 
ti ja na onaj stolac, ogledalo kolik' vrata, a onda ti priđe 
brico, vidim — Turčin je. , 

— Turčin? — ponovi vojnik, pitajući. 

— Turčin, i još kakav Turčin! Moj Milane, moj mili 
brate, Turkesnica, ne budi primenjeno, tolika kolik' ti, ako 
nije i veća... 

— Aha, pa šta će biti dalje? 

— Slušaj ti. Stade ti on mene brijati, pa sve malomalo 
— počne oštriti onu britvu, a sve pogleda na me i pjevuši: 

— Slavuj piva, ne znam gdi je, 

a u meni srce vrije. 

Vidim ja, jadna ti majka, da je u njemu uzavrila ova 
pogana nekrštena krv i da mu pade na um kako bi me 
zakl'o, pa sve trnci uza me prolaze k'o da sjedim na mra- 
vinjaku. A kad mi potegne onom onako ledenom britvom 
niz obraz, moj Milane, moj pobogu brate, kad on potegne, 
a meni lijepo iz tabana pođe nekakva ledenica, pa žboc, — 
u samo srce. 

— Aha-ha-ha! — trese se vojnik od gromkog i srdačnog 
smijeha tako da mu sve pozveckuje nešto limeno u rancu. 
— Pa što ne bježiš, Trivo; kamo ti noge? 

— Kakve noge — ne pitaj! — odumrle kao da nijesu 
moje! A osim toga, pravo da ti kažem, i sramota me. Kakvo 
bježanje! Veća je sila i stra'ota na Kosovu bila, pa Obilić 
nije utek'o. 

Vojnik udivljeno odmjeri onisku priliku čupavog kožun- 
lije i nasmiješi se. . 

— Aha, pa onda? 

— Slušaj ti komedije! Sve će još ići kako tako, dok mi 
brico ne zavali glavu i pođe da me struže odozdo niz ja- 
bučicu, po vratu. 

— Po vratu! — smiješno se uozbilji vojnik. 

— Po vratu, moj dragi! A ja samo zZažmiri' i sav se 
o'ladi: zbogom, Bosno, onaj više neće pure jesti!... 

— Pa? 

— Pa — ništa! Odjednom ja čujem kao kroza san: ,,G0- 
tovo je, mušterija."! Otvorim oči: živ si, Trivo, gospoda ti 
i boga! I 

" — A šta Turčin? — 'pita vojnik. ; 

— Ništa — smije se lopov i još pita: ,Hoćemo li malo 
mirišljave vodice?"... Kakve vodice, pobogu si mili brat! 
Već sam se ja umiriš'o po temelju. Daj ti da se bježi. 

— Pa šta će dalje biti? 

_ — Šta će biti? Plati ja, pa na vrata. Bo'me, Trivo, ve- 
lim, neće tebe više dragi Turko brijati. Ovo ti je prvi i 
zadnji put. 

— Aha-ha-ha-ha! — presamiti se vojnik od smijeha, i 
sjede na oborenu kladu ukraj puta. — Sjedi da pripalimo. .. 
A ti, veliš, noge podase, pa na vrata. I 

— Na vrata, vjere mi! 

— Ama, Trivo, možda je onaj brico pjevao samo tek 
cnako — pjevalo mu se? , 

— Ne bi! ja rekao, dijete, — zanijeka Trivo i malo se 
zamisli. — Ko bi znao šta je lopovu palo na um. g 

— E, Trivo, Trivo, a pošto bi ti onda usred noći putovao 
kroz planinu sam samcat s kakvim Turčinom, ovako, na 
primjer, kao što sad nas dvojica putujemo? 

— Bježi, bolan, šta to govoriš u snu se ne snilo! —_— 
izdrelji se Trivo i zastruga kožunom o balvan. — S Tur- 
činom obnoć u planini? Bože me sačuvaj i zakloni! — i tu 
se seljak prekrsti. — Nikad ja više po crnoj zemljici ne bi 
hodio: uplej'o bi on mene k'o zeca. 

— Hajde, bolan, kako ćeš tako govoriti! — ozbiljno ga 
ukori vojnik. Kako će- iz čista mira čovjek ubiti čovjeka? 

— Kako? ne znam ni ja, ali ja njima. ipak ne vje- 
rujem. ) 

— Zašto, bolan? Sigurno te neki od njih nešto prevario, 
šta li? 

— Ama nije da me je prevario, brate si. ga moj slatki, 
više su mene varali, da kažem, ovi naši Srbovi... Eh, eh, 
moj vojniče, brate moj rođeni. Kako bi ja samo tebi stao 
pripovjedati kako sam ja nekad stradav'o od žandarma, 
i od lugara, i od popa, finansa, poreznika, načelnika — od 
svakog đavola. Kad se toga sjetim, zaboravim ti ja i Turke 
i samog cara Murata. 

I nehotice Trivo zaboravi , Turke", pa stade da priča 
vojniku svoje nevolje sve od ranijih djetinjski dana, kad je 
čuvao tuđe koze i zimi noćivao po studenim pojatama. Ža- 
lio mu se onako iskreno, od srca, kao što se može govoriti 
samo dobru i duševnu čovjeku, kad noć i zajednička briga 
zbliže osamljene ljude. 

Put je postajao sve vrletniji i tješnji i šuma kao da se 
sve više zbijala, propuštajući retke pjege mjesečine od ko- 
jih je, čini se, postajalo još mračnije. Uskoro se osjeti zim- 

ljiv dah vlage. Trivo zastade i javi se izmijenjenim ozbilj- 
nim glasom: 

— Ne valja, vjere mi. 

_ Stade i vojnik. Sad kad se više nisu čuli njihovi koraci 
u sleđenoj tišini planine postade još hladnije i neugodnije, 
nevidljiva opasnost, poput bedema okruži dvojicu putnika. 

— Šta je, Trivo? — trže se vojnik. 

— Zabasali smo. Ovo je put za Medjedje Lokve. Sad smo 
upali u duboku planinu. Na gadno smo mjesto stigli, ne 
valja. 

— Kako na gadno mjesto? 

— Ma, kako da ti rečem, nije baš ni najsigurnije — 


stade da uvija seljak. — Ima tu po vršinama i po čistinama 
u šumi malina, pa ovako, u ovo doba godine, nije baš naj- 
čistije... 


— Kako nije najčistije? — nestrpljivo će vojnik. 

— Imaš li ti, brate, kakva, ovako, da rečem, oružja pri 
sebi? — pripituje seljak izbjegavajući odgovor. 

Sad se i vojnik uznemiri, osjeća kako mu se mokra ko- 
šulja lijepi uz tijelo i grlo postaje suvo. 

— Nemam, čovječe. A zašto to? Ima bande, a? 

— Ama nije baš da je banda, — zateže seljak, — nego 
tako, vucaju ti se ovuda u ovo doba godine... 

— Ko se vuca, čovječe božji, kazuj? 

— Priča se po selu a ko će ti ga znati opet... Vele, oni 
se 'nesrećnici pokazuju, pa... 

— Ama, Trivo, brate, što ne govoriš? 

Umjesto odgovora kožunlija se obzire oko sebe i neod- 
lučno pita: 

— Vojniče, brate moj mili, kako bi bilo da se mi po- 
pnemo na kakvo drvo? 

Vojnik prilazi Trivi i drma ga za rame. 

— Ej, šta je tebi čovječe? 

U tome trenutku začu se iz pomrčine, prilično blizu, ne- 
kakvo neobično i hrapavo gunđanje. Trivo se samo za časak 
sleže i oslušnu, a onda, s okretnošću neobičnom za njegove 
godine, priskoči vojniku i prigrabivši ga za ruku stađe ga 
vući za sobom, prestrašeno šapteći: 

— Vojniče, brate, bježimo na drvo, evo ga! 

Pokrivajući se, vojnik potrča za njim saplićući se. Tek 
uz treće četvrto stablo seljak se zaustavi i stade grozni- 
čavo, kao slijep da pipa po njemu. 

— Evo ga, uz ovo ćemo. Otanko je. 

— Je I' ono međed? — također šapatom izusti vojnik 
već i sam uplašen. 

— On, on, brate moj! — zabrza seljak stružući kožunom 
i opancima i uzaludno se upinjući da se uspuže uz drvo. 

Gunđanje se ponovi, ali sad razgovetnije i bliže. Ko- 
žunlija zakuka: 

— Vojniče, brate, pridrži mi nogu! Joj vojniče, tako ti 
boga i svetog Jovana... Nogu, nogu, tako, tako, Aha, aha, 
pobogu bi mili brat, evo grane.. Evo je, evo je, mile i 
rođene grane. 

Kako izletevši iz vojnikovih ruku Trivina noga samo mu 
dodirnu povijena pleća i nestade nekud naviše u pomrčini. 
Nekoliko trenutaka čulo se škripanje grana i stenjanje, a 
onda se javi seljak sad već mnogo mirnije. 

— Vojniče, daj ruku... Drži, drži, dobro se pri'vati. 
Polako, polako, ne boj se... Aha, uvatio si granu, dobro je. 

Pipajući, oba su se pozadugo smiještali u glatkim gra- 
nama, dok je Trivo bez prestanka pobožno i zahvalno 
gunđao: 

— Oh, oh, dobro je, brate moj, dobro je... Ovo će izgle- 
da biti javor. Dobro je, doboga.. Jest, jest, javor-đever, 
dobro drvo za svaku građu. 000, 000, vojniče, brate moj, 
eto gdje se ja noćas u božjem stra'u s tobom pobratimi. 

— Pobratimi? 

— Da, brate moj, zakleo sam te u nevolji bogom i sve- 
tim Jovanom i sad si mi pobratim. 

— Vidi ti sad! — iznenadi se i obradova vojnik. 

— Jest, jest, mili moj vojniče — raznježeno je gunđao 
seljak, srećan što je prebrodio opasnost — da noćaske ne 
bi tebe, plati ja glavom, ostadoše mi djeca sirota... Aha, 
eno se opet lopov čuje. Mumla mrcina. 

— Nijesam ni znao da ovuda ima međeda — javlja se 
vojnik. 

— Ima, Milane, brate moj slatki, ima pobratime. Oso- 
bito što ima jedan stari, već ga znaju: ostrvila se mrcina, 
pa voli i na čovjeka udariti... Oh, oh, što smo mogli na- 
basati na veliku slaboću. 

— Sad ćemo ovako do dana, a? — pripituje se vojnik. 

— Do dana, Milane, brate, do dana. A obdan se drži 
podalje puta... O, brate moj, što ti meni noćaske spase 
glavu, pomože mi na drvo. Kako ti ono bi prezime, brate 
moj; kazuj? da se čitavog života za te bogu molim? 


Vojnik se nasmija, ponamjesti se bolje u granama i gla- 
sno odgovori: 

— Znadeš li šta je, Trivo brate: ja sam se s tobom no- 
ćas malo našalio. Nije meni ime Milan. 

— Nije ime... ; 

— Nije, dragi Trivo. Ja sam ti musliman ili, kako ti ve- 
liš, Turčin. Pravi pravcati musliman. Zovem se Adem So- 
kolović. 

Na onoj strani gdje je sjedio seljak nastade tišina. Čulo 
se samo kako sudržljivo i na mahove škripi opterećena 
grana. Poslije duge i neugodne stanke, seljak se nakašlja 
oprezno i plašljivo? 

— Ademe, brate, ja se noćas pred tobom obruži! 

— Hajde, Trivo, bolan, gledaj posla. Glavno je da smo 
mi glave izvukli. Čuješ li ga samo kako mumla? 

.— Eh, šta ja sve noćas izgovori; a ti meni opet spasi 
glavu — gorko i prekorno progunđa seljak. j 

— Ostavi to, pobratime, jadan ne bio. Ta jesmo li sad 
pobratimi ili nismo, a? — veselo i ohrabrujući ga uzviknu 
vojnik. 

Namještajući se na grani, Trivo s neodobravanjem coknu 
jezikom i požali se. 

— Ej, pobratime, pobratime, sad mi je došlo da siđem 
s ovog drveta, pa nek me odma' ona mrcina istrga. To mi 
i treba, kad sam... = 

— Ama šta ti je, čovječe? 

— Kako šta? Sramota me, brate, pred tako dobrijem čo- 
vjekom. Obružio sam se. 

Pa, vajkajući se, stade da priča: 

— Govorio je toliko puta onaj moj najmlađi, veli: ,,Tata, 
što si ti toliko zapeo: te Turci ovak'i, te onak'i... Da si ti, 
veli, bio s nama u borbi, vidio bi kako su muslimani dobri 
drugovi". A ja sam zapeo pa derem k'o jug na planinu: 
,Znam ja, velim, njih dobro, ne treba meni tvoja politika." 

— Pa šta veliš sad, pobratime, za tu politiku? 

— Nemoj... Nemoj, pobratime, da sad silazim s drveta, 
molim te! Nemoj da zažmirim, pa da zlo od sebe uradim. 
Stid me je, pobratime, pred tobom i pred ovom crnom 
zemljom dolje pod nama. 

Grane su ih neugodno tištale i žuljile, pa su se dva po- 
bratima svaki čas namiještala i tražila pogodniji položaj za 
sjedenje. Zatim bi se prekinuti razgovor opet nastavljao sve 
do novog premještanja. Za vreme jednog podužeg zatišja 
dok je zabrinut Trivo razmišljao kako li će sjutra, po danu, 
od sramote moći pogledati u oči pobratimu, vojnik iznenada 
prsnu u glasan i neobuzdan smijeh: 

— Aha-ha-ha-ha, moj Trivo, bogme međed utvrdi brat- 
stvo i jedinstvo! Aha-ha-ha-ha, doćera nas medo do duvara 
i zabratimi nas bolje, nego da nam je najbolji govor odr- 
žao. Aha-ha-ha! 

— E, jest, vala: u naše tvrde bosanske glave moraš s 
međedom pamet ugoniti! — složi se i Trivo, pa se i on, od 
sve muke, nasmija škrto i zabrinuto kao uz veliki post. 

U vršikama drveća već je žamorio probuđeni povjetarac 
najavljujući skoru zoru. 

KAKO SE NIKOLETINA ZAČUDIO 


PROSTO je dirljivo čuti i gledati kako se mladi borci iz 
naše čete, sve dojučerašnji kozari i orači, dive i čude kad 
im pričaš o neobičnim stvarima u svijetu. Čisto se i zgranu 
ljudi. 

— Ama, zar slon baš toliki, pobogu brate? — čude se, 
recimo, oni kad im pričam o slonu. 


Kad im pričam o Ajfelovoj kuli, prosto mi ne vjeruju 
i u nevjerici zagledaju u oblake, a kad im opisujem Veliki 
Kineski Zid, prosto im se iz usta otimaju uzvici: 

— Auh, majko božija! 

— Sveta Petko, goleme rabote! 

Ja onda, razumije se, sve rastem i čisto osjećam kako 
me slavoljublje golica tamo na onoj strani gdje paunu raste 
rep, a borci, opet, zaboravljaju kako sam ja ono jednom 
noću digao u četi čitavu uzbunu zbog teleta koje je šuškalo 
u kukuruzu i gledaju me udivljeno, kao da bi da kažu: 

— E, blago tebi, kad tako svašta znaš! 

Čak me i kuvar uvažava zbog ,,pameti", uvijek mi daje 
kazan da ga ostružem i čudi se: 

— E, brate, što jest-jest: imaš ti veliki pojam 1 revo- 
luciju, kad tako svašta znaš. 

A onda tužno dodaje: 

— Bilo bi, moj brate, i od mene nekakve hasne, samo 
da nijesam bio veliki prolokator. 

— Misliš, valjda, provokator? — popravljam ga ja. 

— Pa da, brate, prolokator — nastavlja on — što sam 
god zaradio, ja sam prolokao i popio u mehani. 

I tako sam ti ja briljirao sve do onoga dana kad je u 
našu :četu došao onaj prokleti Nikoletina, nišandžija na te- 
škom mitraljezu. 

Svakog sam mogao začuditi svojim pričama, samo ni- 
kako njega, prokletog Ličanina koji je prošao skoro čitav 
svijet i ničemu se nije čudio. 

Pričam ja tako nekim kuririma o slonu, a istom ti Ni- 
koletina, onako nezgrapan i pospan bubnu iz ćoška: 

— Gledao sam ja slona! 

— Slona! — začudih se ja. — Pa, bogati, jesi li se za- 
čudio kad si ga video? 

— Što se imam čuditi, ta nije međed! — gunđa Niko- 
letina — živinka, brate, k'o i ostale. 

— Ama, jesi li video kako je golem? 

— Golem — slaže se Nikoletina, čačkajući nos. 

— Pa one kljove, pa surla! — golicam ga ja. 

— Pa da, krate, stvorilo ga takvoga. 

— Eh, nije to ništa — prenosim ja paljbu na drugi obje- 
kat. — A šta bi ti, Nidžo, rekao da si video pticu papagaja 
koja govori! 

— Čuo sam ja i njega — mrmlja Nikoletina. 

— Pa šta kažeš, a? — uzviknem ja. 

— Šta ću kazati! — Govori ptica. Kad ja i ti govorimo, 
zašto ne bi i ona? 

Vidim ja da kod Nikoletine ništa ne pali, pa obustav- 
ljam paljbu i povlačim se bez gubitaka. 

Tek nakon desetak dana, dok smo marširali jedan pored 
drugoga krupskom cestom, Nikoletina u razgovoru napo- 
menu kako je bio u Parizu. 

— U Parizu! — uzviknuh ja — pa pričaj, čovječe, kako 
je tamo, šta si vidio. 

— A šta bi ti priča, grad k'o grad: ulice, kuće, trajvani, 
kao i u svakom gradu. 

— Uh, Pariz, Pariz! — oduševljavam se ja — pa jesi 
li se divio, a? 

— A šta imam da se divim? — čudi se on — kao da 
ja nijesam i prije toga vidio grad. Čem se čovjek ima di- 
viti — gradu, ah! ; 

— Pa zar nijesi vidio onu visoku Ajfelovu kulu, bog te 
ne ubio?! 

— Vidio sam, pa šta onda? Načinili ljudi, pa eto ti. Ljuđi 
sve mogu da načine, samo kad se zauzmu. 

— Ih, kakav si, brate rođeni! Ti se ne bi začudio da 
vidiš okean — korim ga ja. 

— A šta ću se čuditi okeanu — bio sam ja i na njemu, 
kad sam putovao u Argentinu. Stalno sam povraćao u more, 
smučilo mi se od ljuljanja. 

— Pa nijesi se divio onom prostranstvu neba i mora? 

— Šta ću se, opet, tome čuditi? Ta nijesam lud. Voda 
k'a voda, samo nije za piće, slana je. 

Propadoh ja i toga puta pokušavajući da navedem Ni- 
koletinu da se nečem začudi, pa ga se od toga dana okanuh 
i ostavih ga na miru. 

— Ovaj se nikad ničemu začuditi neće — zaključih u 
sebi. 

Nije prošlo mnogo vremena od onoga dana, kad sam ja 
konačno kapitulirao pred našim ravnodušnim Nikoletinom, 
a mi jednog dana dobismo zadatak da se ispod Grmeča 
prebacimo pod Kozaru. Valjalo se prebacivati noću i to vrlo 
oprezno, naročito na onom dijelu oko pruge i ceste gdje su 
bili gusti bunkeri i česte patrole. 

— Šta misliš, Nikoletina, hoćemo li proći bez boja? — 
pripitkujem ja i onako u mraku pribijam se bliže uza nj. 
Došao mi čisto nekako drag, kao da mi je rod rođeni. 

— Ako ne nabasamo na ustaše, ili na švapski tenk što 
čuva štreku, proći ćemo — mudro mi odvraća Nikoletina 
i ravnodušno klima naprijed poput onoga konjčeta koje 
nosi teški mitraljez. 

— Može se desiti da nas i u zasjedi dočekaju: već se to 
meni dva-tri put dešavalo — čuje se opet Nikola, a meni 
sve jeza ide uz noge i od svake obližnje živice čini mi se 
da je švapska kolona. 

A Nikoletina i dalje neumorno melje: 

— Dočekaše nas jednom baš na ovom istom mjestu kud 
ćemo noćas prolaziti, a mi... 

— Nikolica, brate, je li još daleko do toga mjesta? 

— Ama, dijete, da se ti nijesi uplašio? — dosjeća se 
Nikoletina — nešto ti kao glas drkće. Nijesi više onako ve- 
seo kao kad pričaš o onome tvom slonu. 

— Nije, nije, što se imam plašiti! — branim se ja. Ovo 
je u nas tako u familiji: drhti nam glas od noćne vlage. 

— Vidi, vidi, još zato nijesam čuo — mrmlja Nikoletina, 
a u glasu mu opažam nešto kao laku sjenku čuđenja. 

U samo svanuće stigli smo na prve padine Kozare. Da- 
nuo sam dušom i s olakšanjem othuknuo, kao da sam s leđa 
zbacio lokomotivu oklopnog voza. 

Kad smo na jednoj zaravni stali da se rasipamo za od- 
mor, odjednom smo među vojskom spazili jednu sitnu po- 
grbljenu bakicu s tankim štapom u ruci. 

— Odakle se ti, babo, stvori s vojskom, vrag s tobom 
gloginje mlatio? — uzdrelji se na nju Nikoletina. 

— Mlatio s tobom, zavrzane! Vidi kujina sina! — na- 
ljuti se baba i podiže na nj svoj štap, na što naš Nidžo 
stade da se povlači na svim linijama. 

-— Eh, vidi babe, odmah se ljuti, a ja je ozbiljno pitam. 

— Pa ona je našem bataljonu bila noćas vodić. Ona nas 
je onako vješto provela između samih bunkera — reče neko. 

Nikoletina od čuda razvali usta kao bager. P 

— Ama, ne može to biti! — Zar ona provela vojsku? 

— Ona, ona sinko! — poučno mu dobaci baba. 


Od velikog iznenađenja Nikoletina stade svoje čuđenje 
da izražava čak i reakcionarnim crkvenim uzvicima i zna- 
cima: 

— Oh, bože i sveta Petko, daj dđa i to čudo vidim svo- 
jim grešnim očima: bakica, nije veća od pijevca, a vodi 
vojsku kroz bunkere i zasjede! — i stade da se krsti, a onda 
očima potraži mene. 

— Dođide ovamo, filozofe, da vidiš čudo neviđeno: ba- 
kica, šaka jada, slabija od mačke, a ne boji se njemačke 
sile i ordije. Ovo ti meni kaži, ovo je čudo, a tvoj slon — 
objesi ga na šešir! 

Pa od velikog ushićenja Nikoletina zgrabi bakicu za ruke 
i poput perceta podiže je uvis. 

— Ih, rođena naša bajo! 

— Juh-joj — stade da vrišti baba — spusti me na zem- 
lju, strašljiva sam. 

— Kako strašljiva? — zinu Nikoletina. 

— Ama, kako se neću prestrašiti, sinko, kad si me dig'o 
uvis čitava dva metra. Ja ti, moj sinko, imam pravo zečije 
srce, pa kad prelazim preko mosta, ja od pusta straha ne 
smijem pogledati dolje u potok, nego upola zažmurim, da 
ne gledam propast očima... A on, momčina, diže me pod 
oblake, ta crknuću od straha onako još u ždraku. 

— O, đavole, bog te ubio, jeste li sad ovo čuli! — za- 
bezeknu se Nidžo. — Straši se preko mosta preći, a ovamo 
vojsku vodi pored mitraljeza. Pa jesi li nas i noćas prevela 
preko mosta na Gomionici, i to još po mraku. 

— E, moj sinko, to sam ja noćas vodila našu rođenu 
vojsku, pa sam zaboravila i na most i na mitraljeze. Drugo 
je to, a drugo je kad ja idem sama i po svom poslu. Ta ko 
će, moj sinko, još i na most misliti, kad je za tobom čitav 
bataljon partizana. 

— O, ljudi, ljudi, da sam juče umro, nebi! ovo čudo svo- 
jim očima vidio! — zinuo Nikoletina, a očiju ne skida s 
babe. 

.— Aha, nek si se, vala, i ti jednom začudio, pa sad ne 
žalim umrijeti! — zlurado mu dobacih ja. 

— Odlazi ti, mudroslove, ukori me Nikola, pa onda pot- 
smješljivo dodadđe: — Začudio sam se ja još noćas zašto 
tvojoj familiji drkće glas od noćne vlage, osobito ovako 
kad su bunkeri blizu. 

I dok sam ja, posramljen, gledao kuda bi da strugnem, 
čuo sam za sobom Nikolin glas: 

— On ti meni priča nekakva tobožnja čuda iz bijelog 
svijeta, a po našoj rođenoj zemlji evo ti čuda na svakom 
koraku... Eh, probaj mi samo još jednom pričati o slonu 
i o nekom tamo okeanu!... 

Sklanjajući se od Nidže, nabasah opet na bakicu. Spre- 
mala se nazad, svojoj kući i brižno se vajkala: 

— Eh, ko će sad opet preko mosta! Umrijeću od straha. 

STARI NEVJERNIK 


OD ranog jutra po rijetkim hrasticima razdrte visoravni 
kokala je puščana i mitraljeska vatra, pa niko nije ni opa- 
zio da je to bio prvi pravi proljetni dan. Neuobičajeno jaka 
svjetlost smetala je osmatračima i nišandžijama, strijelci 
su se znojili polegli po suvoj prošlogodišnjoj paprati, a u 
kratku predahu, kad bi se paljba zakratko utišala, odnekle 
se čulo mazno gugutanje divljega goluba. 

— Pazi ga, ima kad gukati! 

Tek uveče, kad smo nas dvojica krenuli da obiđemo naš 
najistureniji vod, moj pratilac Perkan, sredovječan seljak, 
odjednom zastade, omirisa vazduh, pa zaturi kožnu kapu 
daleko na potiljak, obrisa čelo i čisto jeknu: 

— E-eh, brate pa ovo je proljeće već uveliko. 

— Misliš? 


— Zar ne opažaš kako odasvud miriše. Nadima se ze- 
mlja, pa svaka travka već poteže sok... E, jadna majko! 


Po tome završnom uzdahu osjetio sam da se seljak sje- 
tio kuće i svog poljskog posla, pa sam ućutao ne znajući 
kako da ga tješim. Išli smo tako zanijemili jedno desetak 
minuta, dok nas odjednom ne prenu nečiji prestrašen uzvilx 

— Ha! 

Pred nama, kao da je iznenada u nečem zatečen, sta- 
jao je skamenjen stariji seljak s upola podignutim rukama. 
Nekoliko trenutaka ni mi ni on da nađemo potrebnu riječ. 
Najzad se moj pratilac prvi otkravi: 

— Otkuda ti, Jovo? 

— Pa eto, junače... 

Njegov glas pomože mi da ga prepoznam u sumraku. Bio 
je to Jova Nakovanj, odbornik iz nedalekog sela. 

— Pa kud ovamo pogodi, druže Jovo? 

— Poš'o, brate, u Rakane, štabu vaše čete. 

— E, moj Jovo, mi smo se još u podne povukli iz Ra- 
kana, tamo je sad neprijatelj. 

— Ma šta kažeš, đače! — skoro jauknu odbornik — zar 
oni u Rakanima?! — O, o, mene budale! 

I tu seljak lupi kapom o zemlju, pograbi se objema ru- 
kama za kosu, poče da je čupa, a onda se nekoliko puta 
pljesnu po obrazu. 

— Eto ti, eto ti, grom te ubio luda! Znao sam ja da ćeš 
ti njima u šake poći! Znam ja tebe, bolan. . 

Dođe smiješno to njegovo samokažnjavanje, pa ga pre- 
kidoh: 

— Ma šta to radiš, Jovo, od sebe? Mani se toga, ostavi. 


— Šta ostavi! — buknu on — Ma nemoj ti mene braniti. 
Znam ja sebe, bolan, k'o zlu paru. Treba mene kocom po 
vr-vrce glave ko pašče. Ta nijesam ja džabe maloprije go- 
vorio: Jovo, pazi se, ode ti bandi pravo u šake. 

— Pa što nijesi pazio? 

— Što?! Neda mi, đače, nesretluk, pa eto ti. Tako i je- 
senas, na Ćorama, umalo ne upadoh u rovove. Nov sam 
novcat štap onda sebi o glavu prebio. Upamtićeš, velim, 
kad sl.;. 

— Pa kud si bio sad naumio? 

— Kuda? Ta jutros rano, čim je zapucalo, ja sam već 
bio na položaju prve čete, a sad sam krenuo da vidim kako 
je s vašom četom. 

— A šta ti to obilaziš vojsku? — pripitah ja nudeći ga 
cigaretom. 

Seljak durljivo odbi moju kutiju. 

— Neću! Nedam sebi za tri dana ni dim duvana... Če- 
kaj, kad si ti mene mogao povesti pravo u bandu, €e, nećeš 
ga majci pripaliti, pa taman da crkneš. 

Jovo othuknu i sjede do nas. 

— Šta ću kod vojske, pitate? Bojim se, brate, da vi ne 
otstupite, pa ko će poslije dojaviti selu da bježi u šumu. 

— Pa mi bi poslali kurira. 

— Znam ja da bi vi poslali, vjerujem, ali... Znate ka- 
kav je kurir: ludo, mlado, skrenuće kud, zabasati i eto ti 
začas nesretluka — ode selo. To meni ne da da ja s mirom 
sjedim kod kuće. Čim zapuca, uza me sto mravi. 

— Ti, Jovo, samo misliš na ono najgore. 

Seljak žustro strese glavom i u gorkom osmijehu mu- 
čenika pokaza krupne žute zube. 

— Pa to je ono, to... uvijek naleti ono što je gore. Zla 
se i treba bojati. Eto njega za tren oka, kad mu se naj- 
manje nadaš. 

— Da ti, Jovo, nećeš pretjerati? 

— Đače... nemoj, đače, molim te k'o. boga, ne pristaj 
mi na muku. Znam ja vrlo dobro kako to ide, niko mene 
više ne može osokoliti, niko živ! 

Jovo najeđeno huknu i zagleda se u mračnu udoljinu 
niže nas. i 

— Moj đače, zlo ti ispadne začas, kad mu se najmanje 
nadaš, i ako ti nijesi vječito na oprezi, zaskoči te 'za tren 
oka k'o mog djeda Stevana. Ne treba ti tu mnogo. 

— A kako je to bilo s tvojim djedom? 

— Kako? Jadno, brate, eto ti kako. Da je bar bilo ne- 
što ajde de, a ono... Uz onu posljednju bosansku bunu na- 
rod jednog jutra navalio u bježaniju, zovu i mog djeda, a 
on: čekajte, veli, dok mi se samo ispeče misirača. I taman 
on da izvadi misiraču iz vatre, a Turci — tap za vrat! 

— Uhvatiše? 

— Uhvatiše, pa da. 

— Taki slučaj. Nema ti tu... 

— Ma nemoj ti meni slučaj! — zainati se Jovo. — Nije 
to, brate, nego zlo samo vreba, kad ćeš se ti malo uspavati 
i eto ti ga — šćap za grkljan. 

Opet zaustih da ga razuvjeravam, ali on samo s gorči- 
nom iskrivi usne. 

— Nemoj, đače, nemoj, brate. Prati to mene od malih 
nogu. Znam ja dok sam još kao dijete išao da kradem tuđe 
dinje... Šuljam se, šuljam ovako po mraku, a odjednom 
guska: ga-ga-ga! Istom ti puška gru! — k'o sveti Ilija. Evo, 
-pogledaj ruke, to mi je otud uspomena. 

— Bogami jest, prilična brazgotina. 

— Pa još da ja tebi pričam kako sam prošao na frontu 
u Karpatima, pa na Soči, pa, bolan, i na Srbiju je mene 
gonilo — jedinog Srbina iz ovog kraja, pa mi se i danas 
rugaju: — zarobili, veli, Jovo, ijednog srpskog komitu? 

— Dobro, Jovane, pa ti si bar oprezan čovjek, pametan, 
pa se znaš čuvati. 

— E, moj đače, u tome ti baš i jeste nevolja. Da meni 
nije sebe, ja bih ti se nekako i provukao kroz sva ta čuda. 
Ali ja, ja sam sebi glavu siječem. 

— Kako ti sam? 

— Ne znaš ti, bolan, mene! — kivno se zakiđe seljak — 
Što god je zla i nesretluka, sve sam to ja sam sebi na vrat 
natovario. Nema ti te bijede u koju ja sam sebe neću uvu- 
ći. Ma bolan, bolan, mene bi trebalo zatvoriti u štalu, pa 
svaki dan mlaviti kocom, dok se sav živ ne oneredim. 

— Ej, ej, pretjera ti! 

— Kako pretjera! Ne znaš ti kakva sam ja stoka. Ja 
više sebi ne vjerujem ni koliko je crno ispod nokta. Kad 
kažem: danas je petak, meni odmah sumnja u glavi: da se 
ti to ne varaš, Jovo, pazider se! 

— Pa to je već prava bolest. 

— A, ne, ne, nemoj ti mene braniti. Pritegnuti mene 
treba kao, kao... Ma bolan, ja sam jednom naredio svojoj 
rođenoj ženi, da mi tri dana ne da ručati. 

Od čuda se nasmijah, ali najeđeni odbornik kao da to 
nije ni opazio. Siktao je dalje, gorak i razjadan: 

— Čućeš ti samo, đače: niko meni neće doći glave, nego 
baš sam ja. Od svakog ostalog zla i nevolje čovjek se može 
spasiti ako je samo oprezan i brz, ali od sebe sama, jok! 
Sebi čovjek uvijek popusti, zaboravi se i, eto ti, gotov đavo. 

— Jovo, ne pregoni. 

— Šta ne pregoni! — planu on — A ko je mene večeras 
poveo dolje u Rakane, ustašama u šake, ko?! Ja, ja sam, 
bog mene ubio! 

I tu Jovo poteže nekakvim suvarkom i raspali se po 
glavi, pa kad se drvo slomi, njega kao da u času prođe 
gnjev. Popravi kapu i diže se. 

— Ajd uzdravlju, ljudi. Idem gore kod prve čete da če- 
kam dana. Eto sjutra opet boja. 

— Pa pričuvaj se, Jovo. 

— Lako bih se ja sačuv'o da meni nije mene, proklet- 
nika šašavog. Ej, kukavno moje selo, kom je povjerilo da ga 
čuva, u koga li se uzda — u ludog Jovu. 

Zamakao je u mrak brundajući i psujući sam sebe. Kad 
ga već nismo čuli, tek tadđa se javio moj pratilac; 

— Da ti samo znaš njega: satra ti se taj trčeći po selu 
rađeći za našu vojsku. Ako još, veli, ne bude naše vojske, 
odnese đavo sve. 

— Vjeruje, znači, u nas? 

— Vjeruje, al uvijek uzdiše: šta ćemo, veli, ako još mi 
sami ne budemo valjali?! Onda je sve gotovo. 

Sjutradan se bitka razgorjela novom žestinom i tek pred 

noć, kad smo dobili pojačanje, ustaše su odbačene natrag 
prema varoši. 
' Obilazeći položaj razriven minama, iznenada nabasah na 
ginjenika u civilu i odmah prepoznah Jovu. Ležao je iza 
tanka hrasta na samoj vatrenoj liniji, zgrčen i okrenut na 
bok, s tankim štapićem u ruci. Na njegovu bolno iskrivlje- 
nom licu kao da je ostao zaleđen gorak prijekor upućen 
samom sebi: 

— Eto, jesam li ja kazao da ću ja sam sebi doći glave. 
Vidiš li. 

AVIJATIČARSKI DOŽIVLJAJI ČIČA STOJANA 


STARI Stojan Praštalo iz sela Miljevaca pod Grmečom 
slabo se kad i zanimao i za kakvu avijaciju i letenje. Jed- 
nom je samo obnoć sanjao kako leti, pa je pao s kreveta 
i ubio se u leđa. Poslije toga tri je dana poprijeko gledao 
na svoju krsnu slavu, krilatog arhanđela Mihajla, koman- 
danta božjeg vazduhoplovstva i ljutito je gunđao: 

— Zar ja tebe već pedeset godina slavim, pa ti one noći 
ne podmetu poda me krila? E, vala, da me nije sramota, 
izabrao bi sebi sveca pješaka. 

Od ostalih krilatih stvorenja starac je jedino dolazio u 
dodir s raznim pticama, ali je i od njih imao samo štete. 
Orlovi su mu kupili Rokoši, vrane piliće, a vrapci žito. Bra- 
nio se od njih kako je znao: vikom, čegrtaljkom, praćkom. 
U konopljama je načinio i strašilo za vrapce i obukao mu 
svoj stari kaput i šešir, ali kako je ubrzo stegla ekonom- 
ska kriza, on je onaj kaput i šešir skinuo sa strašila i obu- 
kao ponovo na se, a strašilu se lijepo izvinio: 

— Prošćavaj, brate, mene svukoše poreznici, pa i ja 
moram tebe. 

Ponekad, jedno dvaput preko leta, proletao bi visoko 
povrh Miljevaca avion. Čitavo selo zijevalo bi za njim, žene 

bi se krstile i među sobom prepirale je li avion živ stvor 
ili nije; a Stojanova baba Janja mudro je zaključivala: 

— Sigurno će bit kiše, dok se on pojavljuje. 

Ni stari Stojan baš nije načisto bio s tim šta je to avion. 
Kad mu je njegov unuk Momčilo ispričao kako je od popa 
čuo da avion ne ide sam od sebe, nego da ga vozi čovjek, 
stari ga je izgrdio: 

— Idi, beno jedna, to tebe pop zaluđuje. Otkuda gore 
ljudi? 

Istina, kad su mu jednom ispričali da su obnoć videli 
njegovu rođenu babu Janju kako jaše na metli povrh sela, 
stari je sve to povjerovao i babu na mrtvo isprebijao. Kad 
su ga zatim neki ljudi ukorili zašto vjeruje u te gluposti, 
on je odgovorio: 

— Ta ko ne bi vjerovao. Otkad se zna i pamti, vještice 
uvjek jašu na metlama. E, da su meni rekli kako su moju 
staru vidjeli na avionu, to im, razumje se, ne bi vjerovao. 
Ta nijesam ni ja lud. 

Četrdesetprve, kad je počeo narodni ustanak, neprija- 
teljska avijacija stala je da bombarduje sela pod Grmečom. 
Prilikom prvog bombardovanja Miljevaca, stari Stojan po- 
bjegne na krušku i sakrio se u najgušće grane. Kad je avion 
već otišao, baba Janja izvukla se ispod kreveta i zovnula ga: 

— E, stari silazi odozgo, otiš'o je onaj lopov. 

— Ajme meni, kako ću sići, kad od straha i ne znam 
gdje su mi noge — zakuka starac. 

Nije bilo druge, nego je unuk Momčilo morao da na 
krušku iznese bocu s rakijom, pa tek onda se okuražio: 

— E, nek mi sad naleti, majčin sin, dobiće ovom bocom 
po Ććiverici! u 

Tog dana po Miljevcima ostavio je sve poslove, ljudi 
su se zbijali u gomile i uzbuđeno prepričavali šta su sve do- 
živjeli i kakvu su štetu od bombardovanja pretrpjeli. Pred 
Stojanovom kućom okupio se čitav zbor. ' 

— Sjedim ja ovako pred kućom i gulim krompire — pri- 
ča jedna baba — a on ti, moj Stojane, zatrk'o se pravo 
odonud ispod Otiša, eto ga lijepo pa meni u krilo... 

— Nije to ništa — upada joj u riječ jedan brko — me- 
ne je, lopov, upazio u avliji, pa kad li me zaokupi, jadna ti 
majka ne bila! Ja sve bježim oko kuće k'o parip u vršaju 
a on zamnom okružuje i zamotava. Općera me sedam-osam 
puta oko kuće, dok ja nekako dođoh do sebe i upadoh u 
svinjac. 

— A ja ti stojim u groblju, među krstovima — priča 
crkvenjak — a sve sam raširio ruke ne bi li on i od mene 
mislio da je neki spomenik. I moj brate, sve bi se dobro 
svršilo, ali na moju nesreću, uprlo mi sunce u oči, a ja 
kihnu: pras! Bog ti je jedan, kad avion to opazi, a on ti 
samo obori njušku, a nadiže rep, pa onako sunovrat pravo 
na me. Zazvižda bomba, ama prene preko mene pa pred 
crkvena vrata. Načini se čitav krš od ikona i prozora. Od 
svete velikomučenice Petke ostale, da prostite, samo noge. 

— Jes' vidio beznabožnika! — 'ote se baba Janji. — 
Ma da ga je čim ustrašiti, pa da se više ne navija na naš 
kraj. Ja sam tako jednom ustrašila vranu... 

— O, džabe, ti je, kuma Janjo, ni puške se taj ne boji. 
Danas naši pucaju na nj s Glavice, a on samo vrtuka re- 
pom i otresa kugle. 

— Ama, Todore, meni se čini da on vrtuka nečim spri- 


jeda? — javi se neko. 
— K vragu, nek on vrtuka kako mu je drago, samo nek 
se odozgo ne baca na svijet! — povika baba Janja. 


Od tog dana neprijateljska avijacija bila je čest gost 
u Miljevcima i, kako se starom Stojanu činilo, bila se na- 
vadila baš na njegovu kuću. On je već ponešto i naučio da 
se krije, pa čim bi čuo zvrjanje motora, klisnuo bi u konoplje 
i natakao na glavu zemljani ćup, a kako je još uz to vje- 
čito bio neobrijan, držao je da će ga avion smatrati za 
vrapčije strašilo. Ponekad je opet, izvratio kožuh i mije- 
šao se u ovce praveći se da i on pase. 

Negdje pod samu zimu, jedan dvomotorni avion, bom- 
bardujući Miljevce, teško je oštetio Stojanovu kukuruzanu 
i prosuo mu pola kukuruza. Na toliku štetu stari se grdno 
ražestio i uzeo da prijeti: 

— Valja, ljudi, da mi je uvatiti đegod onoga dvomo- 
torca, svezao bi ga konopom za rep, pa bi ga pustio nek 
malo poleti, a onda bi ga vukao nazad, nek se što više pati, 
lopov. 

Tekli su tako mjeseci, došla i druga ratna godina, pa se 
negdje krajem proljeća čulo da i mi imamo svoju parti- 
zansku avijaciju. Bili su stigli pod Kozaru Franjo Kluz i 
Rudi Čajevac s dva aviona. j 

— E, braćo, da mi je vidjeti naš avion, pa ne bih žalio 
umrijeti — vajkao se stari Stojan. 

Jednog dana nisko iznad Miljevaca zazvrja jedan avion 
i strelovito pojuri prema Otišu. Tamo je kratko vrijeme 
kružio, a onda potonu negdje u nizinu pod brdom. 

— Ma šta li će ono biti, ej stara? — povika čiča Sto- 
jan i pomoli se iz konoplja s ćupom na glavi. — Onaj se 
kanda spusti pod Otiš? 

— Kuku meni, sigurno je sišao na zemlju pa kupi ljude! 
— povika baba. — Stojane, bježimo u Grmeč! 

— Bogami sam ja njemu na krilima vidio crvene Zvi- 
jezde! — viknu iz kukuruza unuk Momčilo. — Ono je onaj 
naš. 

— Vidjećeš ti zvijezde kad te razvučem ovom prutinom! 
— zaprijeti mu starac, ali kako se dječak i dalje kleo u 
svoju omladinsku čast, čiča Stojan zbunjeno se počeša po 
ćupu koji je zaboravio skinuti s glave i reče: 

— Čuješ ti, baba, i meni se učinilo da on nekako druk- 
čije zvrči. Dajder mi novu šubaru, čistu košulju, moram 
trknuti pod Otiš. % 

— I ja ću s tobom! — povika unuk. 

— Možeš, ali najprije operi noge na potoku. Neću. da 
se crvenim pred našim avionom. 

Baba Janja tutnu nešto u njedra, pa i ona pristadđe za 
njima dvojicom. Išli su sve prečcem, kroz kukuruze i preko 
livada, a usput im se pridruživalo sve više svijeta. Kad sti- 
goše u polje pod Otiš, iza nekakve živice spaziše kako svi- 
jetluca nešto golemo i bjeličasto. Baba Janji potsjekoše se 
noge. 

— Ajme meni, ja ne smijem dalje! 

— Ajde, beno jedna, vidiš koliko svijeta tamo grlja — 
ukori je stari Stojan, a i njemu nešto hladno oko srca. 

— Bog ti ga ne ubiće, ako se on zaleti, pa nas butum 
sviju potare? — otima se baba. 

— Ma kako će trati svoj svijet, jesi li ti pri sebi? — na- 
ljuti se čiča — ta nije se najeo bijesne krave. 

Kad iza one živice, s desetak metara daljine, ugledaše 
avion u svoj njegovoj veličini, čiča Stojan samo se pre- 
krsti: 

— Vo imja oca i sina, kolik najveća kukuruzana. Bo'me, 
da sam ja znao da je on toliki, ne bi ti se ja majci pomalj'o 
iz Grmeča. 

Avijatičar Franjo Kluz koji je nešto radio oko motora 
uprav se tog trenutka pomoli iz kabine. Baba Janja popade 
starca za ruku i graknu: 

— Kuku meni, je I! ono čeljade? 

— Dašta je neg čeljade, beno jedna — ukori je čiča. — 
On mu je kočijaš. Taj ga goni. 

Kad avijatičar progovori, baba Janja tjekom se osmi- 
jeli, potegnu iz njedara vezen peškir, priskoči pilotu i pre- 
baci mu ga oko vrata. 


83 


— Jabuko moja, ovo je tebi baba Janja spremila, čim 
je čula da si stig'o pod Kozaru. 

Dok su jedni razgledali i kitili avion, drugi su se oku- 
pili oko pilota i s leđa ga oprezno dodirivali rukama da se 
uvjere je li to zaista živ čovjek. 

— Čovjek, vjere mi, k'o i ostali. Ima i rebra. 

— Kažu da mu je ime Potez — šaputao je neko kraj čiča 
Stojana. € 

— Nije nego Franjo. Potez je ime avionu — tumačio je 
drugi. 

— E, vala, da mi je znati kako je ime onom dvoglavcu 
što je srušio moju kukuruzanu, volio bi' neg papira! — 
prisjeti se nešto čiča Stojan. 

Unuk Momčilo nije skidao oka s aviona i pilota. Najzad 
se primače djedu i uze nešto da ga moljaka. Stari se upo- 
četku branio, a onda prikupi svu svoju hrabrost i priđe 
pilotu. 

— Druže Franjo, bi li ovaj moj mali ikako mog'o da 
izuči tu tvoju majstoriju? 

— Zašto da ne bi — odgovori avijatičar i nasmeja se 
na dječaka, a Momčilu se od velike radosti tako zavrti i 
zamuti u glavu kao da mu je djed odalamio najtežu za- 
ušnicu. 

— Bog ti dao, druže, ako živi isplivamo iz današnjeg 
rata, uzmi ovoga mog malog kod sebe u šegrte — uze da 
moli čiča Stojan. — Dodijalo mi bježanje od avijacije, pa 
bi rad imati nekog svoga da me brani. 

Od toga dana niko u Miljevcima nije smio da kaže ružnu 
riječ za Hrvate, a da ga čiča Stojan odmah ne poklopi: 

— Sram te i stid bilo, a Franjo, a ,Potez"?! Ko ti je 
doćero prvi avion pod Grmeč, je li? Da nije slučajno čet- 
nički vojvoda Drenović, a? 

Miljevački pretsjednik odbora koji je tih dana sastav- 
ljao pismeni izveštaj o stanju u svom selu, s ponosom je 
dodao na kraju: 

Stanje bratstva i jedinstva u našem selu bilo je osred- 
nje kakvoće, ali odkad je stigao drug Franjo s avionom, 

sve se vrlo popravlja koje ako se ovako produži, i taj ćemo 
problem s uspjehom ispuniti." 

Tekle su tako godine, Stojanov unuk Momčilo otišao je 
u borbu i rijetko se javljao, a jednog dana, kad se rat već 
odavna završio, starac od unuka dobi pismo i u njemu fo- 
tografiju: Momčilo mlad pilot, stoji pored aviona tipa ,,Bi- 
ker". 

Osam puta starcu su pročitali pismo, sve dok nije na- 
učio da ga recituje napamet, a onda se kod komšija po- 
šteno nacvrcao rakije i stao da pjeva: 

— Ima Stojan unuka Momčila, 
— na ,Bikeru'', konju krilatome. 

Sutradan je čiča ukebao svoju babu u nedozvoljenom 

poslu. Diktirala je jednoj devojčici ovako pismo: 


,Dragi Momčilo, janje babino, kad god se popnem na 
tavan, pa odozgo pogledam, ja se sjetim kako li je tek tebi 
na onolikoj visini, pa me sve groznica trese. Jabuko moja, 
nemoj mi se ludirati, nego leti nisko i polako sve iznad li- 
vada kud je mekše. Uzmi kakav miran stariji avion kome 
nije do trke i djetinjarije?... 

Starac koji se prišunjao svojoj babi iza leđa, nije više 
mogao da izdrži, nego se razdera: 

— Ej, beno stara, zar si već zaboravila Franju Kluza 
i one slavne dane? Kad je već on mog'o na onakvoj krn- 
tiji od ,,Poteza" čuda raditi, šta li će tek naš Momčilo moći 
sa novom novcatom spravom. 

Čiča nakrivi šubaru, zavrnu brk i okrenu se maloj pi- 
sarici: 

— Deder prekriži unakrst svu tu babinu liturgiju i piši 
ovako krupnim slovima: 

,Dragi Momčilo, pilotu — lovče, krilati momče, kad god 
uveče u zvijezde pogledam, ja se sjetim tebe i tvog aviona 
i srce mi od radosti naraste kolik bačva. Sokole moj, čim 
dobiješ ovo pismo, moli svog starijega da te premjesti na 
najbrži avion, pa mi šišaj preko brda i doline kroz čitavu 
našu lijepu zemlju. A dođe li nekada do kakva rata, brani 
nas dijete, da opet noge ne lomimo bježeći ispred tuđe avi- 
jacije i da ja od sebe ponovo ne pravim strašilo, a džaba ti 

što mi se i onaj moj ćup razbio. A da znaš dobro, prodre 
li nekad nečiji avion do Miljevaca, slobodno više ne okreći 
amo, jer ću te prebiti k'o mačku, makar da voziš i sam 
bombarder. 

I moja se baba u svim tačkama slaže s ovom mojom re- 
zolucijom i moli te da je provozaš, kad ti dođemo tamo u 
goste. 

Po pitanju Informbiroa drži se čvrsto, samo moja baba 
agituje protiv njega vrlo izraznim riječima i zato je na 
konferenciji opominju u pogledu kulture. Čuvaj se da ne 
ozebeš kad letiš po kiši i primi ljubezni pozdrav 

Tvoj djed i baba 


Stojan". 

DOŽIVLJAJI DANE ,ZEKULJE" 


STARI grmečlija Dane Divjak, koga su njegovi seljaci 
zvali Dane ,,Zekulja", promijenio je mnogo država i mnoga 
društvena uređenja: za vrijeme Austrougarske bio je kmet 
kod Zaim-bega i tako proveo mladost pod prestarjelim feu- 
dalizmom, u staroj Jugoslaviji na njemu je orao i drljao 
naš mladi kapitalizam i najzad je Dane, već oguljena vrata 
i zgrbljenih leđa, mećući klipove u točkove njemačke ratne 
mašine, dogurao nekako i do prvih dana socijalizma. Tako 
je stari Zekulja, onako izbrazdan kao hrastova kora, i po- 
sivio od istoriskih bura i nepogoda, strpljiv, tvrdoglav i 
uporan, zakoračio u svojim širokim opancima kroz našu 
radničko-seljačku domovinu kao živa istorija krajiškog se- 
ljaštva koju revolucija s mnogo škripe i zveketa skreće na 
nov kolosjek. 

U svoje vrijeme naš je Dane putovao za korom hljeba 
u daleku Ameriku, i to sa goveđim pasošem koji je glasio 
na kravu Zekulju, i otud je i dobio nadimak Dane ,,Zekulja". 
Sad kako se to desilo da se s goveđim pasošem provuče u 
svijet čeljade stvoreno ,,po liku i podobiju božjem", to je 
donekle ostala tajna, ali je kao čista istina utvrđeno to da 
je za čitavo vrijeme i Austrije i stare Jugoslavije naš Dane 
imao dosta goveđih osobina: teglio je iz dana u dan strpljivo 

kao vo u jarmu, pred vlastima je tretiran kao porezom Za- 
dužena marva, politički je bio tele i glasao za čokanj ra- 
kije, a imao je, uglavnom, i goveđi životni standard. Je- 
dino je nešto razlike bilo u tome što se Dane Zekulja uje- 
sen često opijao, pa je po dva dana spavao kao mrtav u 
slami pored kazana, a mamurni kotlar cijepao je na njemu 
drva držeći da je to nekakva klada. 

Opotrebio i zapušten, Dane je čak i po izgledu počeo 
da liči na svoju Zekulju, davno prodatu na bubanj, samo je 
ona bila mnogo bolje obučena i obuvena u svoj prirodni 
tekstil i obuću, dok su u Dana prsti kroz opanak propadali. 

Tako je to išlo sve do propasti stare Jugoslavije. 


Kada je počela narodna revolucija — drž' ovamo drž' 
oramo! — počeše Danu zvati na sastanke i konferencije, 
pitati ga za savjet i pomoć u svakom poslu i o njegovu 
mišljenju ozbiljno brigu voditi, pa se i on poče nekako bu- 
diti i do sebe dolaziti. Desilo bi se ponekad, po staroj na- 
vici, da se Dane uveče, smirujući konak, počne razgovarati 
sa svjim paripom: 

'_ — Ma reci ti meni, Đogate, onako pravo po duši, ako 
si brat Srbin, šta se ovo danaske sa mnom dešava? Il! ja 
sanjam il' se ovo sa mnom komedija pravi, pa se u svačemu 
moja riječ traži i uvažava kao da sam ja tamo neki... 


Đogat, kao i svako paripče, samo ga prijateljski i veselo 
gleda, ali mu ne umije ništa odgovoriti. Starom Dani, ako 
ćeš pravo, postaje malo kao i nezgodno s konjčetom razgo- 
varati o tako ozbiljnim stvarima, pa se malo pomalo obraća 
sasvim drugom sagovorniku, svojoj babi Stevaniji. 

Kroz čitav život ranije ne bi ti Dane, pošto je živ, od 
sramote ukabulio da ga neko čuje kako sa svojom ženom 
razgovara o kakvim ozbiljnim ,,svjetskim" poslovima ili je, 
nedaj ti bože, za savjet pita. U takvim stvarima ona je za 
nj stajala mnogo niže od Đogata, tamo negdje oko koze. A 
šta ti s kozom imati možeš, ako si satrugan kako treba? 

Ali danas? 

Danas ti Stevanija za vojsku ljebac peče, i to za čuvenu 
Balaćevu diverzantsku grupu, pa ti Stevanija okuplja žene 

kad treba ići bolnici u posjetu, pa ti je Stevanija, ako je 
vjerovati, i nekakva vlast u toj tamo njihovoj ženskoj or- 
ganizaciji. Ele, sad je to nešto drukčije. 

I Dane ti, sve malo pomalo, kao zauzgred, poče uveče sa 
Stevanijom razgovarati sad o ovome, sad o onome i po- 
malo se, bogami, i savjetovati. 

— Šta ti, stara, misliš, napriliku, bi 1' valjalo ispred na- 
šeg zaseoka u odbor birati ovoga našeg Mehmeda? To ti 
je, znaš, po liniji bratstva i jedinstva. 

Sad su mi ovakvi razgovori sa ženom postali mnogo 
prirodniji, nego, naprimjer, s Đogatom, koji je, ako se pra- 
vo uzme, ipak jedna beslovesna živina koja nema pojma o 
naciji. 

Godina po godinu, pa ti naš Danilo dogura i do pobjede 
nad fašizmom. Istinu govoreći, i zalagao se čovjek pošteno: 
sijao, žao, i mljeo za vojsku, prevozio ranjenike, barake po 
Grmeču pravio, sina u brigadu poslao i još ispred svog 
zaseoka bio zadužen da na svakom zboru prvi parole izvi- 
kuje, jer je bio grlat za priču. Posebno se opet zalagala 
njegova Stevanija, a da se nastranu ostavi to što je od 


milošte zaplakala čim je vidjela prvog partizana, pa je talxo 
produžila i dalje, kad smo već stvorili čitavu armiju. 

Što je još najvažnije: niko nije ni Dani ni Stevaniji 
oteo tu pobjedu i pripiso je sebi, nego su svi pošteni pri- 
znali njihov udeo u toj opštenarodnoj raboti. Tako je Dane 
Zekulja mirne duše mogao da kaže svojoj babi: 

— Pa, stara, čestitam ti pobjedu nad fašizmom. Dobro 
si se držala pred narodnim neprijateljem. 


— Vala, stari, i ti si se sasvim lijepo pokazao — od- 
vratila mu je baba i, kao praktično čeljade, odmah mu 
predložila: 


— Kad si već dokusurio Njemačku, hajde mi sad po- 
pravi ona vrata na kokošinjcu. 

I tako Dane Zekulja, već prvog dana poslije pobjede, 
započe s obnovom u najlokalnijjim — avliskim okvirima. 

Odmah poslije oslobođenja stade se govoriti i o koloni- 
zaciji. Počeše se na put za Banat spremati mnoge porodice 
iz Bosanske Krajine, pa među njima i stari Dane sa svojim 
sinom. 

Danin prijatelj Todor, otac njegove snahe Janje, uze da 
odvraća starog od seobe: 

— Ama, prika Dane, kud ćeš u taj prokleti Banat? Nije 
ti Banat za Bosanca, bukovu glavu. Mi smo ti više kao 
jedni divlji ljudi, a Banat — ej, Banat, tu ti trebaju ljudi 
izobraženi, kulturni. 

— Pa i mi ćemo se valjda izobraziti i ukulturiti — bra- 
nio se prika Dane. — Kad sam ja nekulturan, hajde ti mene 
prevari, pa da glasam za kulaka. 

— Ma, prika Dane, da pošteno rečemo, svoji smo: zar 
si za onu banatsku zgodu i ljepotu pristao ti, ti koga zovu 
Zekulja? Dane Zekulja, pa u Banat, ej! 

— Ehej, moj prika Todore, pa ti si kanda prespavao na- 
rodnu revoluciju, šta li! Kakva Zekulja, prika, to je nekad 
bilo. Ja sam prestao da budem Zekulja još onoga dana kad 
sam s draga srca poklonio prvu ovcu za revoluciju i opsov'o 
kralja. Još onda je meni u glavi počelo svanjivati, a sad se, 
boga mi, prilično razdanilo, već se vidi i čitati. 

— Pa zar nijesi čuo, moj prika Dane — navaljivao je 
dalje zlokugi Todor — tamo ti se svake ubogite večeri noge 
peru, a subotom se kupa. Ko neće, kažu, tako, javno ga 
iznose na konferenciju. 

Tu ti se Dane malo prokašija, jer je bio iz brdovita kraja 
gdje se voda mnogo štedi, al! ipak odreza sasvim kuražno: 

— Ne bi li ja kako i taj zadatak riješio. Ta jedanput se 
gine, vjeru mu njegovu! 

Svaki dan tako navaljivao je prika Todor da ga demo- 
rališe i pokoleba, ali se Dane uporno branio kontranapa- 
dima kao Prva krajiška brigada. Tako je, zahvaljujući svo- 
joj nepokolebljivosti, jednog dana natovario u vagon ono 
svoje sirotinje i šest košnica pčela i zaista krenuo za Banat. 

Usput su i kolonisti i čitavo željezničko osoblje imali 
priliku da se uvjere koliko je Dane Zekulja uporan, čvrst 
i tvrdoglav. 

Po starčevu vagonu povazdan su zujale i rojile se nje- 
gove pčele, tako da je sva čeljad morala da bježi napolje 
i sklanja se u komšiske vagone. Jedini je stari Dane hladno- 
krvno sjedio u oblaku od pčela, pušio domaći duvan zZa- 
motan u neki letak o uništavanju gubara i korio svoje uku- 
ćane: 

— Kud bježite, budale jedne! Gore je zujalo na Bi- 
haću četrdeset druge, pa smo Đogat i ja evakuisali muni- 
ciju. 

Na usputnim stanicama, kad bi se voz poduže zadržavao, 
stari Dane otvarao je širom vrata vagona i puštao pčele na 
pašu. Međutim, kad bi voz krenuo dalje, pčele su ostajale 
u polju, a Dane se iz sve snage derao na konduktera: 

— Ej ti, ustavljaj, bog te vidio, ostade mi pola kolektiva! 

Strojovođa izujedan od pčela, škiljio je samo na jedno 
oko i maksuz došao da vidi toga neobičnog starca i njegov 
đavolski prtljag. 

— O, ljudi, ljudi — gunđao je on trljajući podnadulo 
garavo lice — svašta sam u svom vijeku vozio, čak i tigro- 
ve, al! ovoga čuda i pokora ne viđeh! Pazi ti, boga li mu 
tvrdoglavog seljačkog' 

Dane Zekulja nudio ga je duvanom i samo se dobro- 
ćudno smješkao. 

— 'Ajde, 'ajde, radnička klaso, ne harangiraj protiv svoga 
prirodnog saveznika. 

Selo u koje se Dane kolonizirao nalazi se u Južnom Ba- 
natu, blizu rumunske granice. Ono se starini po svemu svi- 
djelo, samo mu se nije dopadalo što se nalazi u ravnici. 


— Kakvo li je to selo, kad nije negdje na brdu. Ovo ti 
više naliči na varoš. 


I kuća u koju je Dane useljen ličila je na varošku, a po 
raznim šarama iznutra je potsjećala donekle i na kakvu 
kulturnu "ustanovu, pa se Dane malo-pomalo u njoj stao 
sasvim drukčije vladati, nego u svojoj negdašnjoj brv- 
nari. Prije nego bi ušao, pola sata je pred pragom Či- 
stio opanke i sve se skanjivao kao da je tu nekakva ne- 
vidljiva granica preko koje treba načiniti revolucionarni 
skok i upasti, u najmanju ruku, u besklasno društvo. U kući 
više nije larmao kao nekad, jer mu se to činilo neprilično 
u ovoj, ovako lijepo molovanoj prostoriji. 

— Jest, taman bi trebalo da me čuje moj prika Todor, 
pa da kaže! ,Gledaj prika Zekulje kako riče k'o vo!" 


Jednom uveče, kad se pružio koliko je dug u krevet, pri 
svjetlosti električne sijalice, stari Dane opazi kako mu od 
čista čaršava odudaraju pocrnjele noge i još se ogledaju u 
politiranoj krevetskoj dasci kao medveđi tabani, pa skoči 
kao zec, pronađe nekakvu češagiju, pijeska i sapuna i uputi 
se na bunar gunđajući: 


— Čekaj ti, prika Todore, neće, vala, Dane na konfe- 
renciju zbog peksinluka i neopraštine, dok je njega Živa! 
Dokazaću ja svima da se i Bosanac dade doćerati u red kao 
i sav ostali narod. 


Istina, od kupatila i kade Dane je podugo zazirao i pra- 
vio se da i ne zna za njih, ali kad je trebalo da se upiše 
u zadrugu, on lično, pomalo krišom, naloži peć u kupatilu, 
ponese sa sobom preobuku i novu šubaru i zaključa se u 
toj, za njega neobičnoj prostoriji. Kad je otud poslije jed- 
nog sata izišao blistav, rumen i podmlađen, njegova krat- 


92 


kovida baba Stevanija susrete ga negdje na ulici i upitno 
se zagleda u nj. 

— Ama, druže, ja sam tebe negđe viđavala? Da ti nijesi 
kakav rod mome starome? 

— Pa, pravo da ti kažem, nekad sam se i poznavao s 
Danom Zekuljom, ali već odavno sam prekinuo vezu S 
njim — šeretski odgovori starac. — Sad sam ti ja ozbiljan 
kandidat za novog čovjeka i — evo me — idem u zadrugu. 


Prika Todor jednom je pisao iz Bosne i zabrinuto pitao 
kako je njegova kćer Janja, ima li, sirota, u šta leći i čim 
se pokriti, a na to mu je Dane kratko odgovorio: 

,Dragi prika, koje me pitaš za svoju ćer Janju: ona u 
perje liježe, s perjem se pokriva. Dragi prika Todore, ima 
na njoj perja više neg' na ikakvoj guski!" 

Ponekad bi se stari Dane ipak zaželio da onako po sta- 
rinski prostre kožuh kraj ognjišta, panj pod glavu, pa da 
pritakari: tabane uz vatru i tako se odmara, ali čim bi 
sebe uhvatio u tim mislima, strogo bi se namrštio. 


— E, nećemo tako, Dane: nema povratka na staro! Zar 
da onome svome prika Todoru i ostalim kukumavkama 
dadem adut, pa da mogu reći: ,,Džabe ti je za našeg bo- 
sanskog hajvana i revolucija i dobra banatska zemlja, Ze- 
kulja ostaje Zekulja, pa gotovo." 


Tražeći jednom svog Đogata u ataru pored granice, Dane 
zaluta u kukuruzima i okrene prema Rumuniji. Tek na sa- 
moj graničnoj liniji opaze ga naši stražari i misleći da sta- 
rac bježi u informbirovsku zemlju, zaustave ga i sprovedu 
u karaulu. 

— Ama, zar ti, stari, poteg'o među ,zdrave snage"? — 
začudi se naš podoficir — Kuda te crni đavo tamo gonio? 

Čiča samo razrogači oči. 

— O, ljudi božji, pa ja sam samo išao za Đogatovim tra- 
gom, a nijesam ni slutio da je on okrenuo za istočne de- 
mokratije. Kukavni moj Đogate, zar ti je malo bilo ove 
naše lijepe trave, nego te nesreća naputi da zalutaš tamo u 
sovjetski komunizam? 

— Ma da i ti, stari, nisi tamo okrenuo, pa se sad va- 
diš iz 'pekmeza? — pripitkivali su graničari. 

— Da sam k njima naumio, bar bih ponio onaj moj 
negdašnji goveđi pasoš — branio se Dane — To bi mi bio 
najbolji dokaz da sam se opredijelio za njihovu stranku. 

Nepovjerljivi graničari ipak su Danu zadržali u karauli 
i poslali po njegovog sina, brigadira u radnoj zadruzi. Mla- 
dić že dojurio kao bez duše i potvrdio da je stari uvijek 
dosad bio pri čistoj svijesti i da nije pokazivao znakove 
staračke sloboumnosti, pa je, prema tome, nevjerovatno da 
je bio namjerno skrenuo prema istočnoj granici. 

Tako je svečano, bez ikakva zapisnika i birokratskog po- 
stupka, izvršena primopredaja ćaće u brigadirove ruke, a 
Đogat je otpisan i prežaljen kao žrtva svoje konjske pa- 
meti. 

Pišući svom prika Todoru o najnovijim događajima u 
svom novom zavičaju, Dane Zekulja dodao je na kraju pi- 
sma i Ovo: 

,Dragi moj prika, stara moja kuburo, nemoj mi se otud 
mnogo junačiti. Ako je to kod vas borbena i ljuta Krajina, 
i ovo je kod nas još "ljuća Krajina: uvijek smo kao zapeta 
puška, jer je granica blizu, a banda s one strane nema ni 
obraza ni pameti. 

Kaošto sam ti već ranije javio, moj DĐogat je bio za- 
lutao preko granice, ali se prije tri dana vratio sav ogu- 
ljen, obangavio i ranjav po leđima. Vidi se da je bio zavr- 
bovan da radi za neprijatelja. Sad se mnogo plaši i od svoje 
sjenke, osobito kad čuje riječ ,davaj"! 

Pišeš mi da si već i ti bio na analfabetskom 'tečaju. 
Neka, :prika, red je da i ti malo pojačaš budnost u pogledu 
kulture. Dosta si živio kao mečka u Grmeču.'" 

NEZADOVOLJNICI 


VUJO Smrdivrana, stari politički korteš, dugo se savje- 
tovao s ,političkim mozgom" svoje stranke, koja je negda 
drmala čitavom zemljom. Trebalo je ponovo poći u varoš 
i okupljati pristalice. 

,Politički mozak" stranke obećavao je sjajne perspek- 
tive i poučavao Vuju: 

— Vidiš, zemlja je u teškoj ekonomskoj situaciji, a to 
kod naroda izaziva apatiju, potištenost i najzad nezadovolj- 
stvo i pametno ga iskoristiti za ciljeve naše stranke. To 
nezadovoljstvo mi ćemo pretvoriti u naš najjači politički 
kapital. 

Primio Vujo Smrdivrana mudri nauk, spremio se i jed- 
nog jutra osvanuo u maloj varošici Bosanske Krajine, pa 
odmah krenuo na pijacu da traži nezadovoljnike. Od jednog 
starog prijatelja, bivšeg trgovca zemaljskih proizvoda, čuo 
je ohrabrujuće novosti: 

— Narod ti je, braco moj, go, bos, gladan — nigdje ni- 
šta nema, jedva ljudi kraj s krajem sastavljaju. Ded sad 
reci, ko će tu biti zadovoljan! 

Pun vedrine i veselih planova, Vujo stiže na pijacu. Ta- 
mo, razumije se, huka-buka i obligatno krajiško. doviki- 
vanje, prepirka i nađdđmudrivanje. Mnoštvo bosonogih i po- 

deranih seljaka još više ohrabriše Vuju, pa zadovoljno pro- 
trlja ruke: 

— Aha, frontovci, kod ovih vam ne pali parola o obnovi 
zemlje! Ne misli golać o obnovi, u njemu kipi nezadovolj- 
stvo na čitav svijet, a naročito protiv onih koji su na vlasti. 

Ubrzo Vule naiđe na prvog nezadovoljnika. Bio je to 
neki Đuran Barilovac, krupan brkajlija, sav opaljen i ga- 
rav. Raskoračio se na sred pijace onako krakat i bosonog, 
maše lulom i na sav glas grdi: 

— Eto ti, vele: došli u zadrugu opanci, stigli opanci, a 
kad ja tamo, a onaj crvljivi poslovođa dočeka me još s 
vrata: ,Nema, veli, Đurane, za te opanaka, da si ranije 
stigao, još bi se, kaže, nešto i našlo"... I de ti sad, Đu- 
rane, čekaj zimu kako znaš. 

Još Đuran nije ni umukao, a neko ga upita: 


— Jesi li bio u sreskom odboru: šta ti tamo kažu, hoće 
li brzo stići štogod nove robe? 

— Eh, sreski odbor, — stade da viče Đuran — kakav 
sreski odbor! Čim su sišli u grad, oni se pogospodili. Ja 
ušao kod njih, a jedan će ti meni: ,Molim te, druže, budi 
dobar, pa sjedni i malo pričekaj"... Molim te! Ta nisam 
ja navikao da se meni govori ,molim te" i tamo njegovo 
cile-mile, kao da sam kakav gospodičić. Mogao je, brate 
si ga moj, lijepo reći: ,,Ama pričekaj, Đurane, kud si nava- 
lio k'o goveče na so. Pljuni pa sjedni!..."'" Nek tako reče 
pa nek se vidi da je onako od srca. 


— Jes', jes', pravo veliš — dočeka još jedan nezadovolj- 
nik. — Eto, meni juče jedan iz komisije veli ,, vi". Kakav 
sam ja ,,vi"'? 

I dok su tako nezadovoljnici i dalje grdili koga su god 
stigli i pomenuli, ne štedeći čak ni Jovu milicionara, koji 
se, gad jedan, otkad je u gradu ,svaki dan brije", Vujo se 
oprezno, poput lisice, uvuče među njih, pa i sam uđe u 
razgovor. Poslije pola sata, on je već sjedio nasamo s Đu- 
ranom i ,obrađivao ga". 

— Pa, čujem, nema narod ni petroleuma? 

— Kakvog petroleuma, brate rođeni! — galami Đuran. 
— Ima već tri godine, nema ga ni za lijek. 

— Pa i do soli se slabo dolazi? — opet pripitkuje Vujo. 

— Eh, brate, glave te stane dok iskamčiš iz zadruge kilu- 
dvije, da osoliš čeljad. 

— A za odjeću, sigurno, ne treba ni pitati? — sa Žža- 
ljenjem se obavještava Vujo. 

— Kakvu odjeću, šta ti govoriš!; razvika se Đuran. — 
Ta još malo, pa ćemo početi skakati goli k'o jarcovi. 

— Teško, bogami, slabo, sasvim slabo — uzdiše brižno 
Vujo. 

— Dašto je, neg slabo, ta ko veli da je dobro — namr- 
gođen, brunda Đuran. 

Vuji se učini da je došao pogodan trenutak da se razgo- 
vor okrene na politiku. Namršti se još više i tobože očajan 
progunđa: 

— Pa da, brate, došlo do grla. I de ti sad pođi za njima, 
de glasaj, ako imaš zbog čega. 

— Pa dašta ću, nego glasati — prenu se Đuran još uvi- 
jek pomalo mrzovoljan. 

— Pa dobro, ako se već mora glasati, ako se čovjek boji 
da se uzdrži, bar će onda paziti za koga glasa — stade da 
manevriše dovitljivi Vujo, misleći na ,ćoravu"'' kutiju. 

— Pa dašta ću, nego glasati! — prenu se Đuran još uvi- 
— Ta neću, valjda, dati glasa za one tamo gadove. 

— Tako je, tako! — obradovao se Vujo. — Ta nećeš, ra- 
zumije se, dati svoj glas za onoga ko te je ostavio gola i 
bosa. 

— Pa dašta da neću, — namrgodi se Đuran, — nijesam 
ni ja, valjda, s kruške pao. Zna se, glasaću za svoju narodnu 
vlast. KOG 
— Ama za koju vlast? — sumnjičavo pripita Vujo. 

— Za koju? Pa zna se, brate, za koju! Za našu — par- 
tizansku — mrzovoljno otsiječe Đuran. 

Vujo se zabezeknu. 

— Ama, kako ti to, brate, ja te sad baš nikako ne ra- 
zumijem? Ma zar ti imaš povjerenje u ove... u ove sad? 

— Pa u koga ću drugog, ako neću u njih? — čisto se 
naljuti Đuran. — Ta ja sam ovu ovakvu uredbu ček'o otkad 
znam za se. 

— O, brate! — Još se više zbunio. Vujo. — Pa reče li ti 
maloprije i sam da od njih skoro ništa ne možeš dobiti? 


— A odakle ću i dobiti! — naljuti se Đuran. — Vidiš 
i sam da ništa nemamo, opljačkani smo, popaljeni, osirotili. 
Ko bi od grehote i zahtijevao nešto od nas? 

— Ama, kojih to nas? Mislio si valjda reći od njih? — 
zavapi očajan Vujo. I 

— Ne brate, nego od nas, od države. Ta neću valjda tra- 
žiti od njih, bog s tobom! 

— O, ljudi, ljudi! — preznoji se Vujo. — A ko su ti sad 
opet oni? 

— Ko? Zna se ko, — obrecnu se Đuran — stara vlada, 
kralj i ona ostala nekadašnja banda. % 

— E, tebe, vala ni bog ne bi razumio! — zlovoljno pro- 
mrsi Vujo. — Ta jesi li maloprije psovao ovu današnju 
vlast? 

— Ako je psujem, to svoju vlast psujem. Ja sam se i 
borio za vlast koju mogu da grdim — kad mi se nešto ne 
sviđa. 

— Grdio si i one u srezu, i u zadruzi i u... 

— Eh, eh, — prekorno zagunđa Đuran — grdio, gr- 
dio... Ta kako bi se oni popravljali, da ih ja ne grdim i, 
na' priliku, malo ne kritikujem? Zabrazdili bi ljudi... A 
ovako: mi popravimo malo odovud, a bogme i drug Tito 
kaže poneku odonud i eto ti, sve dođe na svoju mjeru... 
Tako ti je to, bratac. 

Vuji se smrče pred očima, pa samo othuknu: 

— A kako ti bijaše ono: ,molim te', a? Šta veliš na to? 

O, bogme ništa, šta ću reći. Red je, valjda, da se i meni 
jednom ukaže čast i posluženje. Čekaj ti, navići će se Đu- 
ran i na to. 


— A opanci! Kako ono: ,Nema za te, Đurane, opanaka"? 

— Eh, baš si mi ti nekakav zakeralo! — sažaljivo ga 
ukori Đuran. — Ta nijesu ljudi imali broja za moju nogu. 
U mene se od bosotine stopale raspljeskale i raširile, pa mi 
treba opanak od pola metra, a de ti sad nađi toliku opan- 
činu. Zato mene onaj šaljivi gad još na vratima dočekuje i 
vadi mi dušu: , Nema, veli, Đurane, ni danas"... Eto ti. 

— E, ljudi moji, pa ja više ne razumijem ovaj narod: 
— beznadno zavapi Vujo Smrdivrana, pa mu se smrče pred 
očima i on se skljoka na prvi kamen. 

— Vidim i ja da ne razumiješ, moj čemerni bezjače! — 
promrmlja Đuran, pa se izgubi u gomili i već kroz nekoliko 
trenutaka čulo se kako glasno grdi svoje seoske odbornike: 

— Vidi ti njih, gospode, samo naređuju: ovo ovako, ono 
onako. Neka oni meni najprije pokažu. sami kako treba, 
pa ću onda ja i sam, bez ičije naredbe, uraditi kako se 
traži. 

— Jes', jes', pravo kažeš! — čuli su se bučni glasovi 
nezadovoljnika, koji su po mozgu Vuje Smrdivrane lupali 
neugodno, kao besumnje po mrtvačkom sanduku. 

MEGDANDŽIJA SRETEN 


SRETEN Marić, bujan i razgovoran starčić — kolonista, 
rumenih obraza, važno se šepuri među Banaćanima, — sta- 
rosjediocima. Hej, nije šala, on je iz Krajine, iz junačkog 
kraja, a kakve su se tamo borbe vodile, to ima da se priča. 

Prolaze starosjedioci brižni i zauzeti, gone kola, vuku 
vreće, vode svakodnevne đomaćinske razgovore, a Sreten 
u novom kaputu šetka se dostojanstveno ispred kuće svog 
sina, pun herojskih uspomena. 

— Da samo znadu ove Lale kako smo mi tamo po Kra- 
jini jurišali i ginuli — misli se on i već zamišlja sebe kako 
s bajonetom na pušci juriša na njemački streljački stroj — 
drukčije bi oni sad na mene gledali. 


Ukočen i svečan, starčić zamišlja kako ga iza leđa prate 
zadivljeni pogledi Banaćana, pa se još više napinje i koči 
vrat, trudeći se da bude ratnički strog i nepristupačan. 

Dok je bio tamo u svojoj Krajini, Sreten je bio običan 
i svakodnevni smrtnik koji je stalno uzdisao? ,,XKad li će 
se već jednom svršiti ovaj rat?" Pomalo gunđajući, vozio 
je žito za vojsku, natezao se oko dobrovoljnog priloga, a sa 


strahom osluškivao njemačke topove od nedaleke - varo- 
šice. 

Tek kad se rat završio i on se, zajedno sa sinom borcem, 
našao u Banatu, starčić se odjednom prisetio kakva li je 
sve junačka djela mogao da počini u ratu. 

Eto, na priliku, mogao je zasjesti s karabinom na krup- 
skoj cesti i dočekati vojničku patrolu. Tras, tras! Oba se 
vojnika složiše na cestu, a on se svečano, s dvije puške, 
vraća u svoje selo. 

Jes' vidio našeg Sretena! čudili bi se ljudi. 

Šta ti misliš, mogao je on i minu pod voz. Duu! — skrha 
se lokomotiva u jarak, tumbaju se i krše vagoni, a neka- 
kav švapski oficir ispada gologlav preda nj, dršće k'o prut 
i moli: ,Brate Sretene, poštedi glavu!" 

— Nema poštede! — i nehotice uzvikne Sreten zami- 
šljajući tu ratničku scenu, pa se zaustavi u hodu i strogo 
sine okom, da se mnogi nenavikli Banaćanin trgne u pro- 
lazu i uhvati se za srce, pa se poslije još i dugo obzire i 
mrmlja: 

— O maj, strašan ovaj čovek! 

Zamišlja sebe Sreten i generalom (eto, i to je mogao bi- 
ti!) pa sve u hodu baca pogled čas na jedno, čas na drugo 
rame da vidi kako mu stoje epolete. Lijepo, bogami. 

— Ama ko je ono? — brujao bi iza njega bojažljivi ša- 
pat. 

— General Sreten, zar ne znaš — čuo bi se odgovor. 

Tek ako stupi s nekim u razgovor, Sretenove sanje svedu 
se na nešto pristojniju mjeru. Onda obično stradaju ustaše. 

Priča on tako nekim starosjediocima: 


— Moj brate, udarile ustaše kraj moje kuće, a ja si- 
kiru u šake pa stao iza ćoška. Pomoli se jedan a ja povrh 
— vrce glave — zviz! Naleti drugi, a ja iza vrata — pras! 
Jedna ti je majka, naljeze treći... 

Ljudi ga u početku zainteresovano slušaju, a poslije stanu 
da se meškolje i šapatom se propituju: 

— Jesi li ti dovršio oranje? 

— Pošto su sad svinje? 

Ako u toku pričanja naiđe neko od kolonista, njegovih 
zemljaka, Sreten ućuti, pa mu se i samom učini da nije baš. 
najčešća istina ono o čem priča. Postane opet onaj stari 

Sreten koga su s prilično muke izvlačili da učini nešto za 
vojsku. 

Otkad nastadoše' proljetni radovi, Sreten uglavnom izgu- 
bi svoje slušaoce. Ljudi su još prije zore ranili u polje, na 
posao. Ako nekog i susretne šorom, ovaj se nekud žuri, i 
baš mu ni malo nije do junačkih priča. 

— Slabi ovi Banaćani; narod mlake krvi — kiselo pro- 
mrsi Sreten, obzirući se za novom žrtvom. 

Odbio se Sreten i od posla. Nekako mu zazorno da ga 
ovi Banaćani vide kako tegli tamo neke sepete. Zar on, 
takva delija, pa da se natovari sepetom. 

Prolazeći tamo-amo selom, našao Sreten dobrog sago- 
vornika i druga prika Paju, austrougarskog invalida. 

Prika Paja imao je već preko šezdeset godina; onizak 
i temeljit, u figuri i u kretnjama pravi vojvođanski noćni 
patroldžija. Samo mu kukast nos, oštre oči i težak oboren 
brk, kazuju da će to biti, po svoj prilici, potomak onih 
gusara s Tise s kojima je još pokojna Marija Terezija imala 
muke. 


G) ZNFEK 


Praznikom, kasno u noć, čuje se gusar s Tise kako pjeva 
šorom odbijajući takt drvenom nogom: 

— Bršadinu, moj drveni Beču, dok je tebe, ja na frontu 
neću. 

Običnim danom, snužden zbog prazne boce i ratnih uspo- 
mena, prika Paja sjedi na ćošku, na raskršću dviju seo- 
skih ulica i prazno zuri u daleke jablanove na horizontu. 

Tako ga je jednog dana zatekao stari Sreten i odmah 
osjetio da je to njegov čovjek. 

Na dan njihovog poznavanja silna se krv prolila: prika 
Paja provalio je front na Soči i zarobio trideset ,mačkara", 
dok je Sretenova sjekira neumorno sijevala i ustaše se bez 
prestanka slagale na gomilu: pras, pras, pras, Zzviz! 


Otada. je stara klupa na ćošku postala neosvojivi bun- 
ker. Na njemu su se smenjivali juriši kozačkih pukova, usta- 
ških bojni i talijanskih divizija. 

Dok su tako na klupi živjele devetstočetrnaesta i devet- 
stočetrdesetprva, šorom, prema ataru, bučno se valjala četr- 
desetsedma šarajući drum traktorskim točkovima i nada- 
leko puneći polja raspjevanim brigadama: 

— Čuješ li? — pripitkivao je Sreten svog druga, osluš- 
kujući pjesmu iz atara. — Zvali su jutros i mene. ,,Ajde, 
veli, pomogni da se razgrne đubre!" Zar ja sad da im dirin- 
čim, ja koji sam četrdesetprve založio svoju glavu. 

Dodirnuvši svoju omiljenu temu, stari se razrakolio kao 
kokoš: 

— Držim ti ja, brate moj mili, onu sikiru, kad mi se 
pomoli jedan ustaša, a ja iza vrata — pras! Naljeza se drugi, 
a ja ne bi' lijen, nego po sred — srijede glave zviz! Eto ti 
trećeg, a ja i njega... 

Prika Paja samo strugnu svojom drvenom nogom, pa i 
on oživi: - 

— Dođe ti od Borojevića befel da forikujemo, a mi po- 
tegosmo svaki po pola litra ruma, pa poskakasmo iz de- 
kunga. Prosu se švarum — linija: forverc, forverc!... 


Užareno banatsko ljeto promiče mimo  megdandžiske 
klupe. Tutnje i tresu vršalice kao nekad nad srijemski 
front, a elevatori rigaju slamu do samih večernjih zvijezda. 

Promiču samouvjereni omladinci, dojučerašnja djeca, u Za- 
prašenim kombinezonima, a to zbog nečeg ljuti starca: 

— Eto ti viđiš, Pajo, danas ti ovaki balavci imaju veće 
pravo nego ja, a kad je bilo četrdesetprve, moj brate... 

Uzdahnuvši starac počinje: 

— Držim ti ja onu sikiru, a ustaša iza ćoška..: 

Prika Paja odziva se kao, odjek: 

— Dekovali se mi u jednom šicgrabenu... 

Mlada jesen zasipa klupu kestenovim lišćem. Po šušta- 
vom ćilimu munjevito jure cesarsko-kraljevski streljački 
strojevi i bubaju o zemlju zadrigle ustaše pod gluvim udar- 
cima Pajine sjekire. 

Šorom promiču kola s kukuruzom. Sreten ih zlovoljno 
mjeri ispod oka. 

— Eto, i mene su zvali na berbu. Zar sam ja malo pro- 
pao u ratu, nego još da idem... Eh, kad ono Te? 
udariše ustaše, a ja podigoh sličiru i; 

Pod samu zimu, stiže jednog ZBtzćIGG jutra Sreten, zlo- 
voljan i kiseo pa se bez pozdrava spusti do Paje. 

— Šta je s tobom? — začudi se Paja. 

— Eh, ne pitaj! — odreza Sreten. — Došao ja u zadrugu 
da mi dadu kakvo odijelo, a oni svi graknuše: ,Čekaj dok 
se namire ovi koji su radili!" Čuj, koji su rađili! Kao da 
ja... Ž 

— Kao da se ti nisi borio! — dopuni ga prika Paja. — 
Ama vraga sam se borio! — ljutito se okosi Sreten. — 
Vidio sam ja još četrdesetprve da će biti nepravde i da se 
nema zašto boriti. 

— Vidi, vidi! — iznenadi se Paja. 

— Pa da, brate. Čim je zapucalo i ustaše udarile, a ja 
noć na glavu pa.u potok, u rakite. Ne ide ti, bogme, Sreten 
ustašama na oči. Neka gine kom se gine! 

— Dobro, a kako ono: Naljeze prvi ustaša, udari dru- 
gi... Zar baš ništa od toga? 

— Eh, kako! Dao je bog jezik, pa nek melje. Nijesam 
ni jednog ni vidio svojim očima. 

Prika Paja pokajnički uzdahnu, pa i on priznađe: 

'"_— A zar ti misliš da ja pobih onolike Talijane? Gledaj 
posla! Nabio sam glavu u dekung, pa sam furtom puc'o u 
luft. ? I pa 

— A noga? Kako si nogu izgubio? — zinu Sreten. 
— Noga! Ranio sam se sam, samo da se izvučem s fronta. 
Uzeo lepo geveru, pa kroz lebac u nogu! 

ĐAN AMERIKANAC 


NAŠ seljanin Đuro Trbojević, poznat pod nadimkom 
, Đan Amerikanac", stigao je iz Amerike još prije desetak 
godina. Proveo je tamo na radu oko 15 godina, stekao re- 
umu, iskvario rođeni jezik i donio punu vilicu zlatnih zuba, 
tako da su svi krajiški džambasi sanjali o tome da ga su- 
sretnu gđegoderce u mraku, u četiri oka. 

Nije otad prošao ni jedan crkveni sabor, zbor ili sasta- 
nak kod mehane, a da se tamo ne desi Đan. U plavom odi- 
jelu, krojenom negdje potkraj devetnaestog vijeka, sa dvije 
mašne (jedna dugačka, a na njoj ,leptir mašna'') izglodan 
i blijed u licu, on svaki razgovor poklapa svojim neiscrp- 
nim primjerima i pričama iz Amerike. U mehani, kroz pje- 
smu, štucanja i zveket čaša, neumorno krešti njegov glas: 

— Kaže meni bas: ,,)Đan, uzmi svoj pelj i 'ajde na dumpu 
ronati koln. A ja onđa odem na štrit, skočim u štrickaru i 
odem na brut. Kažem burtun-basu: ,Daj mi jednu visku". 
Donesoše mi visku". Donesoše mi visku, popih ja, pa velim: 
, OI rajt, salon-kiper, fajn ova tvoja viska!" A salon-kiper 
kaže: ,Đan, hoćeš jednu šeri-brendi? Take nema kod vas u 
oldkontri". . 

Slušaju ga ljudi, zijevaju i vade slamke iz kose, dok 
se istom neko ne dosjeti: 

— Ama jeste li čuli, ljuđi, da je juče usred bijela dana 
prošao kroz Japan vuk, vele — koliko june? 

— Eh, šta je naš vuk! — spremno dočekuje Đan. — U 
Americi ima vukova koji mogu pojesti čitava vola. A kad 
te mazne repom, odmah te svali na zemlju. 


— Oh, brate! — skrušeno uzdiše poneko. Hvala ti bože, 
kad kod nas nema take napasti. 

— Moram u subotu doktoru — valjka se nekom do sebe 
Jlčić Pejić. — Kažu, u Novom je dobar doktor. 


— Eh, šta ti je naš doktor — opet se jalja neumorni 
Đan. — Da ti samo vidiš američke doktore. Kad te zabole 
oči, a on ih samo otšarafi i metne pred tebe na tanjirić, 
drže se samo za očne duplje o tanku končiću. 

— Ma ne reci ti to?! — iščuđava se neko. 


— Jest, jesttf — uvjerava Đan. — Tako je meni čistio 
oči. Izvadio ih i ja ih gledam ovako pred sobom, na ta- 
njiriću. U 

— Ama čime ih gleđaš? — začuđeno bleknu nekakav čo- 
banin koji je iz ćoška pobožno slušao neviđena američka 
čuda. 

'— Hm, čime! — s visine ga poklopi Đan — Amerika je 
to, moj dragi, nije to ova naša budalasta Bosna. 

Čobanin poput kornjače uvuče vrat u prostrani kožuh i 
u strahu gospodnjem zamaha glavom i žmirnu kao da će 
reći: ,Nema šta, velika stvar ta Amerika, ali ipak..." 

Čak ni u crkvi, ni za vrijeme liturgije, Đan se nije ostav- 
ljao Amerike: 

Stoji on tako s nekim starcem na počasnom mjestu, pred 
samim oltarom. Ispred njih trepti velika ikona djevice Ma- 
rije. 

— Lijepa ova naša bogorodica — šapuće starac naginjući 
se Đanu. ; 

— Ih, šta je naša bogorodica! — šišti mu na uvo Đan — 
Da ti samo vidiš američku: sva je u zlatu i svili, a drži na 
rukama dva Isusa. I 

— Blizance! — uplašeno zinu starac. 

— Blizance, dragi moj! — veselo zaklima bradom supe- 
riorni Dan — Amerika je to, nije Bosna. 

Starac na to samo ispod oka pogleda u ikonu i uzdahnu 
kao da veli: 

— Vala, pretjera i ta američka Marija! 

Istom kad se ljudi poslije rata utopiše u žurbi obnove i 
izgradnje, nekako se počeše zaboravljati Đanove američke 
priče. 

Dođe on tako do neke novogradnje, zijeva šta ljudi rade, 
pa tek otpočne: 

— U Ameriki tako zidari začas... 

Ljudi zauzeti poslom pa nemaju kad da ga slušaju, Đan 
se onda, ozlovoljen, primakne do dječaka koji miješaju mal- 
ter započinje razgovor: 

— U Ameriki taki, bojsovi kao vi obuku anjcug, svežu 
mašnu, pa s mamicom ispod ruke šetaju ispred kempi. 

— Hej, Đan, a mi ćemo sutra postati zidari — smiju 
se dječaci. 

— Zidari! — zlovoljno mrmlja Đan i kreće kući dok mu 
američki kaput, izlizan i prestareo, tužno visi niz pogrb- 
ljena leđa. Usput se dugo misli i čudi zašto li su onako ve- 
seli oni bosonogi dječaci, uprskani malterom. 

Toga proljeća iz svih sela uveliko se odlazilo na Omla- 
dinsku prugu. Pljuštale su oštre svađe između djedova i 
unuka, trinaestogodišnjaci su se proglašavali za šesnaesto- 
godišnjake samo da se ubace u transport, a jedne noći Đa- 
nova sinovka, kršna i jedra djevojka, klisnula kradom na 
prugu. 

Đanova snaha ujutru traži i zove oko kuće, zaviruje u 
djevojčin sanduk, a onda se dosjeća i psuje: 

— Pobjegla ona moja vilendura, nogu prebila dabogda. 

Đan. češka istanjene noge i pospano Žvaće: 


— Tako u Ameriki mlade gerle često bježe od kuće s 
kakvijem bogatim bojsom. 

— Kakav' bojs, brajo, bog s tobom! Pobjegla je ona da 
pravi. prugu za Sarajevo. 

— E, to se već u Americi ne događa, — začuđeno mrmlja 
Dan. — Ne događa nikad. 

Otada je Đan u svom oveštalom američkom kaputu lu- 
njao kroza selo i pričao: 

— Nema od te njihove pruge ništa. Kad su još djevojke 
prugu gradile. Ta bio sam ja u Ameriki, znam ja kako se 
tamo rađi. 

— Stani, Đane, bolan ne bio, ta ovo je Jugoslavija, nije 
Amerika. Ovo mi gradimo za se, uvjeravaju ga u odboru. 

— Ama, ljudi, otkuda sad da Jugoslavija pretekne Ame- 
riku? — ne može da se snađe Đan. 

— Ali, čovječe, kažem ti, ovo je narodna Jugoslavija, 
pa nova, pa demokratska, pa... pa šta hoćeš više?! 

Zbunio se Đan i posvema zaćutao, pa brižno očekuje šta 
li će na kraju da ispadne od svega toga posla u koji su se 
umiješale djevojke i nedorasli momci. 

Kad se čulo da je pruga završena i kad je čitavo selo 
krenulo na stanicu da dočeka svoje graditelje, umiješao 
se u kolonu i Đan. Još uvijek u nevjerici pošao je da do- 
čeka svoju sinovku. 

Dojurio je voz okićen i svečan, pun pjesme i klicanja. 
Kroz gužvu vesela naroda gura se Đan i očima traži si- 
novku, dok ti se istom pred njim zaustavi krupna i otre- 

sita omladinka u plavom radničkom kombinezonu i pljesnu 
ga po ramenu rukom teškom kao parni čekić. 

— Gud dej, onkl Đan! — tresnu ona gromko i veselo kao 
da tuče revolver. 

— Gud dej! — i nehotice odvrati Đan. — Ama jesi li 
ti to, sinovko, ako za boga znadeš?! 

— Ja, ko će drugi biti. 

— Ama otkuda i engleski znadeš? 

— Čula na pruzi od engleske omladine. 

Istom sad Đan uze sinovku povjerljivo pod ruku i ša- 
patom je upita: 

— Je li istina da ste vi izgradili prugu? 

— Istina, striče. 

— Baš pravu prugu? 

— Pravu pravcatu, striče. A ja sam još bila i na tečaju, 
biću u našoj novoj zadruzi traktorista. Pravilno? 

Otresita sinovka koja je na pruzi postala veliki pobor- 
nik higijene izribala je i očetkala čitavu kuću, a pred pra- 
gom prostrla stari Đanov američki kaput da se brišu noge, 
kad se spolja; iz jesenjeg blata, ulazi u kuću. I 

Juri sinovka po kući, pjevajući i svaka joj druga riječ: 
,Pravilno". Đana opet stegla stara američka reuma, mnogo 
bolje nego naša bosanska. Sjedi on povazda u zapećku, u 
plavom brigadirskom kaputiću, poklon od sinovke, ćuti i 
nešto: premišlja, a kad malo iziđe nekud napolje, on na po- 
vratku . dugo i. ljutito. briše noge o svoj američki kaput, 
prostrt pred pragom, i srdito gunđa: 

— Uh, vražja krpo! Đavo s tobom kad sam te obukao! 

PLANSKI SNOVI 


NASTALA teška i nesigurna vremena za seoskog crkve- 
njaka Miliju. Što više prodire u selo ovo nesređeno i na- 
opako frontovsko doba sa svojim tečajevima, kursevima, 
zadrugama, konferencijama i raznim akcijama, sve se više 
izmiče tlo ispod njegovih rođenih nogu. 

— O ljudi, ljudi, šta je ovo reći! — žali se on svome 
vjernom sagovorniku, mehandžiji Đoki, zvanom ,,Jazavac" 
— sve se okreće protiv mene. Svaka čast ovome novom, 
frontovskom vremenu, đavo s njim, ali ne bi li ono moglo 
nekako mimo mene proći? Ono mimo mene, ja mimo njega, 
pa mirna Bosna. Je I' tako? 

Nekada skoro jedini pismeniji čovjek u selu, crkvenjak 
Milija bio je nadaleko poznat kao vještak u tumačenju sno- 
va. Imao je kod sebe nekakav stari, ,,kosovski" ,Vječiti ka- 
lendar s roždanikom i sanovnikom"'", uvezan u crnu kožu, 
pa je po njemu tumačio i najzamršenije polufeudalne se- 
ljačke snove, obojene i popunjene strahotama i priviđe- 
njima iz ubojne riznice svete matere crkve. 

Dođe mu, recimo, neki seljak, crn, ogorio i sav zarastao 
u kosu, tipičan kandidat za jednog od bezimenih kalendar- 
skih ,,četrdeset hiljada mučenika", stisnuo pod pazuhom 

toplu crnu kokicu, isto tako sirotinjski skromnu i sitnu, 
pokorno skida kapu i moli: 

— Milija, rode, bi li ti meni, moleći boga, protolkovao 
jedan, kao napriliku, strašan san? I 

— Bi', brate moj, tebi za ljubav, iako je to da rečemo, 
pomalo gre'ota miješati se u božje stvari — skrušeno pri- 
staje Milija i skidajući s police sanovnik, viče ženu. 

— Marija, nosi de ovu kokoš tamo u gajbu, smeta čov- 
jeku... Eh, brate moj, gde li je nađe samo tako sitnu, 
prava vrana. 

Seljak onda natenane, do sitnica, stane da kazuje svoj 
neobičan san; 

— Moj Milija, moj brate, sanjam ti ja noćaske, da nas 
bog sačuva ovako slaboće — i tu seljak brižno uzdahne — 
sanjam ti ja noćaske pa kao đavo došao u moje kukuruze, 
a kao to nije đavo nego finans, pa ti. se istom izdrelji na 
me onijem' svojim nečastivim očima i bleknu: 

— Gdje ti je posađen duvan, Milija? E 

— A ja se, brate moj, o'ladi od glave do pete i sve se 
mislim: kako je doznao prokletnik da mi je duvan baš 
ovdje, pored potoka? 

— Pored potoka — kao odjek ponovi crkvenjak. 

— Ma nije baš, da kažemo, pored potoka, nego to sam 
ja onako samo, kao napriliku pomislio, — uvija seljačak. 

Milija onda, sa brižnim i pobožnim licem vidovitoga 
čovjeka, stane da prelistava sanovnik i kao uzgred pita: 

— Pa šta ti se čini je li to bio baš đavo, daleko mu 
kuća, i je finans? 

— A isti je vrag i jedno i drugo — odmahnu seljak. 
—- Pogledaj ti za obojicu. 

Milija dugo lista knjigu, nerazumljivo mrmlja i najzad 
izrekne tumačenje: 

— To će ti biti pretkazivanje neke štete kao na tvome 
domu i brige u srcu tvome i tvoje supruge. 

Seljak se onda pokupi i odlazi bez kokoške, a za dan- 
dva šteta je već tu: neko mu obnoć počupa duvan, bri- 
žljivo, do poslednjeg lista, a, po svemu suđeći nije to bio 
ni finans ni đavo. Da je finans, On bi to uradio javno, po 

danu, a da je đavo, on bi ga, bez sumnje, samo izgazio ili 
bi načinio neku drugu gadost. Osim toga, u rahloj zemlji 
ostao je trag nečije bose, pozadužne i jake noge (,,kao na- 
priliku, da je bilo neko duhovno lice, otežalo za narodnom 
trpezom"'), a kao što znamo đavo svuda ostavlja otisak jar- 
čevih papaka, a finans trag teških državnih cokula. 


Drugi put, opet, eto ti nekakve babe sa kudjeljom vune 
pod pazuhom i traži da joj se protumači neki njezin do zla 
boga zamršen san pun popova, vladika, arhiđakona, kadi- 
onica, ,i kao da je tu i sveta Petka sa svetom Neđeljom, 
bile nam na pomoći" — jednom riječi, pravo priviđenje 
kakvog blaženog oca Lagariona. 

— Popovi, vladike, đakoni... Veliš mnogo ih je bilo? 

. Ah, ček', — mrmlja crkvenjak listajući svoju kupu- 
saru. — E, to treba tražiti pod rubrikom ,, Vaseljenski sa- 
bor", tamo će ih čovjek sve na okupu naći. 

I strpljivo mrmljajući, jer je babina kudjelja bila obi- 
lata, crkvenjak najzad protolkuje neobičan san: 

— E, baba Đuko, evo šta ti pretskazuje taj san: poješće 
ti gusjenice kupus. 

— Znala sam ja da je to pred neku napast! — zlovoljno 
gunđa baba. 


Sanjao je tako svijet veštice, vukodlake, đavole, popove, 
hodže, časne sestre, suždrebne kobile, žandarme, veprove, 
kugu, koleru, kralja i kraljicu, zatvore, manastire, krčme 
pune razbojnika i ostala čuda i pokore u vezi sa svojim 
svakodnevnim životom. 


Dokoni crkvenjak revnosno je pamtio svaki od tih ne- 
običnih snova, a još je bolje pamtio šta je sve dobio za tu- 
mačenje svakog pojedinog sna, pa je dobijene darove kr- 
stio imenima najglavnijeg lica iz dotičnih snova. Tako, na 
primjer, kad je za jedan san o popi dobio komad slanine, 
a za san o sedam đavola čanak pasulja, on je, na ženino 
pitanje, što će kuvati za večeru, odgovorio: 

— Skuvaj sedam đavola i začini ih sa popom! 


Ili bi, istom, izdao ženi neko naređenje, za obične smrt- 
nike sasvim nerazumljivo: 

— Čuješ li, Marija, od kralja i kraljice načini mi pa- 
puče, pa ih podašij sa ludnicom u Stenjevcu, ili još bolje, 
sa onim magarcem u lavijoj koži. A vaseljenski sabor pri- 
pazi, jer su ga već načeli miši. 

Poslije oslobođenja, kad je nastalo ovo vratolomno tak- 
mičarsko frontovsko doba, to se ubrzo odrazilo i na snovi- 
ma. Malo po malo stala su iz snova da iščezavaju stara po- 
znata lica i oni su poprimili sasvim novi sadržaj. 

U nezgodi se naš'o naš crkvenjak. Stao se od njega od- 
bijati narod, a kad neko i navrati, on traži da mu se pro- 
tumači budi bog snama kakav san. 

Naišla tako baba Đuka, pa priča: 

— Druže crkvenjače, sanjam ti ja noćas, pa kao ide niz 
onu moju njivicu veliki traktor. Ide, ide, a sve grmi kao 
sveti Ilija. 

— Ama, da se ti to nijesi prevarila, možda je to bio 
glavom sam đavo, onaj prokleti reponja?! — pripituje 
crkvenjak. 

— Ama, kakav đavo sad, u Petogodišnjem planu?! — 
čudi se baba — Otkuda sad đavoli? i 

Milija stane onda zbunjeno da lista svoj sanovnik, ali 
u njemu nigdje ni pomena o traktoru. Najzad on žalosno 
odmahne rukom. 

— Baba Đuka, taj tvoj san jedino meni na dobro ne 
sluti. i 

Ili, u prolazu, neki seljak stane da priča: 

— Sanjam ti ja, moj Milija, pa takmičimo se mi sa su- 
sjednim selom ko će prije da završi svoju dionicu na ovoj 
cesti. Radimo, žurimo, kad odjednom, pogledam ja niz put, 
a lice mi sinu od radosti: ,,Pogledajte, velim, drugovi, ko 
nam to ide, svima mio i drag!"... 

— Da nije kralj?! — radosno povika crkvenjak. 

— Nije kralj, Milija brate, nego buldožer! Buldožer sam 
vidio kako nam ide u pomoć. Znaš i sam da kralj nije pred- 
viđen u Petogodišnjem planu. Ići njega sanjati, to bi danas 
bila suva šteta, skoro sabotaža. 

— Uh, uh! — othukuje crkvenjak — Pa to uopšte i nije 
san, nego čista java. Šta je to s vama, ljudi? 

I tako neko sanja da gradi fabriku, neko da je postao 
pilot, sanjaju ljudi odbornike, električne sijalice i radio 
aparate, dječaci sanjaju Omladinsku prugu i kompresor 
pištolje, a dječurlija udarničke marame i pionirsku že- 
ljeznicu. A svega toga nema u crkvenjakovu sanovniku, 
niti mu on znade naći tumačenja. 


— E, jadna majko, dok je narod sanjao đavole, kraljeve 
i kaluđere, dobro je nama bilo! — uzdiše crkvenjakova 
žena, ali otkad ih je traktor istjerao iz snova, nastradasmo 
i ja i moj Milija. 

Jednom dotrča crkvenjaku najmlađi sin vičući: 

— Tata, tata, ja sanjao đavola! , 

— Oh, rođeni moj đavole! — radosno povika crkvenjak 
— Pričaj brzo taj svoj san. 

— Sanjao sam — poče mališan — pa kao milicija uhap- 
sila đavola zato što je sakrio viškove žita i tako sabotirao 
plan... " 

— Zar i ti, sine Stevo! — uzviknu crkvenjak frazom 
Julija Cezara i prihvati se kajiša, a mališan strugnu preko 
plota i otuda viknu: 

— I ti si, tata, reakcija! 

Ogorčen, crkvenjak pođe onda da se požali svom jedi- 
nom prijatelju, krčmaru Đoki ,Jazavcu", ali i njega nađe 
vrlo zabrinuta. 

— Šta je, pobogu? — začudi se crkvenjak. 

—. Ama, ne pitaj, ružno sam sanjao — progunđa Đoko. 

— Šta to, kazuj! — požuri ga Milija. 

— Moj Milija, sanjao sam, kao ovdje, umesto ove moje 
krčme, podignut veliki kulturni dom. Gledam ja: parole, 
novine, knjige, jeza me poduze, pa se lijepo probudih od 
straha. 

— Bogami, Đoko, odmah ću ti to protumačiti. Obrao si 
bostan, jer to ti je danaske san, a sjutra će sigurno postati 
java. Po planu, pa eto ti. ž 


— Eh, da bar hoće udariti kakva suša pa da upropasti 
ove našeg frontovske dušmane! — skrušeno uzdahnu ,,Ja- 
zavac" i obojica, u poslednjoj nadi pogledaše u nebo, ali i 

tu ih je čekalo iznenađenje. Nebom su se vukli teški kišni 
oblaci i svakog je časa mogla pljusnuti. 

— E moj Đoko, i nebo nas izdade — plačno uzviknu 
crkvenjak, — čak su i gore izgleda okrenuli raditi po 
planu. 

I crkvenjak ćutke priđe krčmarevoj peći i baci u vatru 
svoj ,Vječiti kalendar sa sanovnikom i roždanikom". 

— Zašto to? — zaprepasti se krčmar. 

— Eto, zato, — zastario je za ovo doba, ovo vise ne daje 
'leba. 

— A kud ćeš sada pobogu?! — zinu krčmar. 

— Kuda? Treba školski poslužitelj, pa idem tamo. Tu 
ću, valja, upasti u plan. Istina sanjaću po svu noć anal- 
fabetske tečajeve, ali ne mari, makar mi se neće rođena 
djeca rugati. 

I crkvenjak opuči niz put da prije kiše ujagmi do škole. 

MOJ PRIJATELJ DANIŠA 
JUTROS mi je navratio neobičan gost, inače moj stari 
ratni drug, milicionarski zastavnik Daniša Keča. Još na vra- 
tima je stao mirno, salutirao i s nekakvom srdačnom ozbilj- 
nošću pružio mi ruku: 
— Zdravo druže narodni književniče! 
— Oho, vidi Daniše! Ulazi, ulazi! 


U pretsoblju Daniša skida svoj šinjel svečano, sporo i 
važno, s nekom tromom elegancijom. S lakom sjetom odmah 
sam u tome prepoznao svoju uniformisanu Liku: vidim, s 
jedne strane, dalek prisjenak još one stare austriske go- 
spostvenosti, a s druge stalnu seljačku opreznost da mu na 
državnoj robi ne pukne koji šav ili se ne otkine dugme. Ovo 
drugo kod, nas Ličana je oduvijek bilo posebno važno, jer 
bi se većina naših na ,carskoj hrani" tako uširila da im je 
tijesna bila svaka uniforma. 


Kad zastavnik zakorači u sobu, tek onda primijetih da 
za njim, poput sjenke, zapristaje neki tanjušav bljedunjav 
dječak od jedno četrnaestak godina. 

— Ko ti je ovo Daniša? 

— Moj sinovac, Dragomir Keča, svršeni učenik trećeg 
razreda gimnazije — ozbiljno mi saopšti zastavnik, pa se 
ukrućeno spusti na stolicu i malo isturi naprijed desnu nogu 
kao da se sprema za fotografisanje. Na njemu je sve pucalo 

od jedrine. Ispod okratke napete bluze virio je sprijeda kra- 
jičak crvena džempera od grube seljačke vune. 


— Pa kako je, Daniša? Kako se... 


— Zafaljujem na pitanju, dobro sam. Znate i sami: pro- 
pisi, pravila, služba. 


— Kako je u našem starom kraju? Jesi li bio otskoro? 


— Bio sam. Znate i sami kakvi su naši seljaci, uvijek 
jednaki. Slabo ti to poštuje ikakav propis.i uredbu. Sam ne 
znam kako se onako može živjeti. ) 


— Pa gura se, valjda, nekako. 

— Slabo, slabo, vjerujte. Nit mu na vidnom mjestu stoji 
kućni broj, nit kod popisa daje tačne podatke, nit na vri- 
jeme dolazi na skupove. Nikakva reda, pa eto ti. 


Razgovor teče hladno i nategnuto, skoro službeno. Daniša 
me neprestano oslovljava sa ,vi", pa ni poznati više u nje- 
mu onoga negdašnjeg bučnog i veselog Danišu Keču. Prosto 
me spopade tuga. 


Prve i druge godine ustanka s Danišom su imale muke 
sve partizanske komande u mome kraju. Toga poznatog 
razbijača, bekriju i veseljaka još otprije rata gonili su i 
hapsili žandari, tukao se po birtijama i crkvenim saborima, 
pečalbario je i skitao se, pa je takav isti, nemiran i nezau- 
laren, dospio i u sam ustanak. Od prvih dana nalazio se sve 
po nekim patrolama, izviđačkim odjelenjima i raznim samo- 
stalnim grupama. Ta ti je bratija, izvrdavajući svakoj 
ozbiljnijom komandi, ustvari više pljačkala, častila se i pi- 
jančila, nego što je radila kakav ozbiljan ratni posao. Vje- 
čito su se kretali na sumnjivoj granici između partizana i 
naoružane bande, a Daniša je, čini se, u svakom tome kolu 
bio kolovođa. ) 


Sve čvršća organizacija ustanka dotjerala je najzad u 
red i te lutalice, ali se Daniša ni.u četi nije ostavljao svojih 
starih navika. Kažnjavali su ga, premještali i gonili iz četa, 
a jednom ga za dlaku ne streljaše. Spasilo ga je samo to što 
se znalo da oduvijek u svojoj kući priklanja i hrani što- 
kakvu siročad, pa mu je i tada, još od prvih dana ustanka, 
kuća bila puna izbjeglica. 

Poslije toga ozbiljnog slučaja Daniša se smiri i nekako 
smanji i posta neprimjetan pa više nije bilo čuti da pravi 
kakvo čudo. 

Kad sam na sto iznio rakiju, Daniša tek onda živahnu, 
ali me je još uvijek oslovljavao sa ,vi" i nije mogao da se 
oslobodi svojih propisa i pravila u čijem se krugu bez pre- 
stanka kretao i o njih zapinjao. Čini mi se da bez njih ne 
bi više znao ni da Živi. ; 

— Sjećaš li se, zbilja, Daniša kad u Duboviku digosmo 
vnaj med? ; 

— Oho-ho-ho, jest, bogami! Bilo ga je... zausti Daniša 
iz punih grudi, pa istom baci plah pogled na sinovca i nagnu 
mi se na uvo. — Lakše da ne čuje ovaj mali. Znaš kako je: 
to mi je nezakonito prisvajanje tuđe imovine. a 


Dječak je s neskrivenim divljenjem, sav ozaren, netre- 
mice piljio u svog strica kao da gleda u nekakvo svemoćno. 
dobro biće. Činilo se kao da iz krupnog zastavnika zrači 
nekakva skrivena životvorna toplina koja zagrijeva i drži 
ovoga mršuljavog prozirnog dječaka. 

— Ne pitam te, zbilja, kako te sluša ovaj mali, kako uči? 

Daniša pogleda sinovca iskosa, ispod guste. obrve i ša- 
ljivo-strogo poprijeti prstom. 

— Aa, ima on svoja pravila o učenju i vladanju u školi, 
na ulici i kod kuće. Ima i propisa o poštovanju nastavnika, 
roditelja i starijih. Napamet on to zna, propitao sam ja nje- 
ga. Je li, de, Drago? 

Dječak obori oči, porumeni i nešto stidljivo promuc. 
iskrećući glavu malo ustranu kao što često čine mažena 
djeca. Taj pokret ponovo me potsjeti na to da Daniša nema 
svoje djece i da je ovoga malog posigurno prilično razma- 
zio. 

— Kod tebe, Daniša, sigurno sve po starom: vazdan u 
kući svojte, sirotinje? 

— Pa ima, ima, našli su oni mene i u varoši. Dođe ti to, 
izbije na konak. Ja ga lijepo smjestim, nastojniku dadem 
podatke, prijavimo ga i on sad neka sjedi koliko mu drago, 
meni nije težak. . 

— O, Daniša, Daniša, kako si ti postao čovjek od reda 
i zakona. Ko bi se to od tebe nadao. 


Ciljao sam na njegovu nemirnu prošlost, ali Daniša ne 
mače ni obrvom kao da nikad nije pravio ona negdašnja 
čuda i pokore i na glavu se penjao svakoj u boga vlasti. 
Umjesto očekivanog odgovora, dao je samo poučno obrazlo- 
ženje. 

— Pa kako bi se živjelo bez rada i zakona? Ne ide to. 
Eto, ti ispisuješ te tvoje knjige a kad bude gotovo, tebi se 
zna — nagrada po uredbi o autorskom pravu. Je li mm a? 

— A otkud i to znaš, pobogu? 

— Aha, jes vidio! — i zastavnik pobjednički diže prst: 
— Sve ti Danilo zna, nema kod njega vrdanja. Autorsko 
pravo, jakako, brajko moj! 

Tako, u toku razgovora, on je čitav život oko nas stezao 
u sve tješnji obruč raznoraznih zakonskih propisa. Sve što 
je obuhvaćeno tim okvirima, za nj je bilo realno, razumljivo 
i pristupačno, a sve ostalo bilo je nesiguran i neispitan te- 
ren za koji on, čovjek službenik, nije bio nadležan niti je 
trebalo da se po njemu petlja. 

Već na polasku Daniša me uhvati za ruku, odvuče me u 
pretsoblje i reče šapatom: 

_— Preporučićeš mi tri-četiri dobre knjige za ovoga ma- 
log. Sad će kraj školske godine, pa hoću da obradujem dje- 
čaka. Znaš, to ti je u varoši običaj, pa nek se i on obra- 
djuje. 

— Dobro, dobro, naći ćemo nešto. 

— Pa da, brate — reče Daniša kao da se nešto oprav- 
dava — valja dijete. pripaziti. Ono, istina, on ima i oca i 
mater, pa ja tu po zakonu nisam ništa obavezan davati, al 
ipak — žao mi je dječaka. Vidiš ga kako je mršav i lagan, 
k'o 'tica. 

ZVIJERKA S PRIVILEGIJAMA 
— Medveđa priča — 


OTKAD je medvjed, kao vrlo rijetka zvijer, stavljen pod 
zaštitu zakona i zabranjeno njegovo lovljenje, otada se on 
baš sasvim obezobrazio kao da zna, mrcina jedna, da mu 
niko ništa ne može. Malo-pomalo, pa se toliko osilio da je 
udario u pravo bezakonje kao svaki povlašćen element iliti 
stvorenje s privilegijama. 

Ranije u ono pusto bestragisko vrijeme, kad si medvjeda 
slobodno mogao ukokati gdje god ga vidiš, i on se držao 
mnogo pristojnije i skromnije. Krio se po velikim šumama, 
u dubokoj planini i hranio se u dlaku baš onako kako to 
piše u đačkoj čitanci: jeo je kruške, maline, med i drugu 
biljnu, vegetarijansku hranu. Međutim, otkad mu zakon 
dade zaštitu, naš ti šumski knez stade pokazivati sasvim 
drukčije prohtjeve i samovlasno podizati svoj životni stan- 
dard: poče da bije i davi ovce, goveda, konje pa čak i svi- 
nje, a da se i ne priča o tome šta je radio po kukuruznim 
njivama. 

Kad bi jedan takav napasnik dodijao već i bogu i vragu, 
onda bi se oštećeni seljaci sastali negdje kod odbora da pišu 
molbu, bolje rečeno tužbu, na ministarstvo da im se otud 
odobri da štetočinu mogu ubiti. 

U tužbi je najprije valjalo navesti koji rejon, po prilici, 
dotični medvjed eksploatiše, a zatim pobrojati sva njegova 
zlodjela redom i, po mogućstvu, dati i tačne datume kad se 
šta desilo. Tome su revnosni seljaci već do sitnica bili vješti 
pišući stoljećima tužbe Visokoj Porti, vezirima u Travnik, 
Beču, Berlinu i srpskom knjazu, pa su se pokazali majstori 
i u tome da medvjedu nakite karakteristike! Marljivo bi na- 
nizali sve medvjedove zulume, pa, služeći se bujnom na- 
rodnom maštom, dodali bi ponešto i od svoje strane, tako 
da je zlikovac, umjesto pet ovaca, ponio u svom antrešelju 
čitavo tuce, mjesto jedne krave — čitavu goveđu familiju: 
vola, kravu i tele, posno jutro bosanske njivice s kukuru- 
zom bilo bi prikazano kao čitav hektar banatske crnice, pa 
bi se tu našlo još i neko prase koga medvjed nikad nije ni 
vidio svojim grešnim očima. 

Tako nakićena i potkrepljena, tužba bi otišla u Mini- 
starstvo, seljaci bi ostali da strpljivo čekaju rješenje, a 
medvjed se i dalje širio na tuđoj muci i, zahvaljujući još 
neiskorijenjenoj staroj birokratiji, često bi udvorstručio svoje 
grijehe i još pozadugo srećno poživio na ovoj zemlji. Naj- 
ZA sive . 

... Najzad bi medvjedu stigla smrtna osuda. Seljacima bi 
bila izdata dozvola da ga mogu likvidirati naoružanjem iz 
lokalnih sredstava. Na kraju toga riješenja stajala je često, 
birokratski unesena, završna tačka iz dozvole za lov na je- 
lene: ,Meso i kožu predati državi, a lovcu ostaju rogovi'". 

U jednom planinskom srezu pojavilo se tako nekoliko 
medvjeda štetočina koji su postali prava napast za stanov- 
ništvo. Nemilosrdno, kao da se takmiče, tamanili su kuku- 
ruz, napadali stoku po pašnjacima i bilo je slučajeva kad 
su jurili za ljudima. Od većih sela, bliže planini, jedino je 
ostalo pošteđeno prostrano Grabovlje, poznato po dobroj 
stoci i pčelama. To mješovito pravoslavno-muslimansko selo, 
dosta stradalo u ratu, sad je s trudom utvrđivalo i pomalo 
širilo svoju seljačku radnu zadrugu, pretežno stočarsko- 
pčelarskog tipa; pa je i bez medvjeda imalo dosta muke i 
glavobolje. 

Sjede tako jedno veče hodža Nijaz Nakomica i crkvenjak 
Đuro Krkan, puše i ponešto razgovaraju. 

— Ama, da mi je znati što se to već kod nas ne pojav- 
ljuje taj belaj, taj međed? — gundja hodža. 

— Vala, ovdje bi najprije trebalo da stigne taj črevo- 
ugodnik — potvrđuje mu crkvenjak. — Imao bi pola godine 
posla, dok opiri samo zadružni pčelinjak. —— 

— Ih, da se tamo uvali! — čisto sinu hodža. 

— I ovaliće se, ne boj se. Evo pogledaj šta piše u jednoj 
našoj svetoj knjizi koja se zove ,Otkrivenje Jovanovo". 

Krkan izvadi iz džepa malu crnu knjižicu, posvijetli 
električnom lampom i pročita: 

— ,,I zvijer koju vidjeh bijaše kao ris, i noge joj kao u 
medvjeda, i usta njezina kao usta lavova..." 

Crkvenjak ostavi knjigu i uze da tumači: 

— Zar nije tako hodža? Ovi medvjedi, koji se pojavljuju, 
krvoločni su kao risovi, trag im je medvjeđi, a žderu kao 
lavovi. — 

— Bogami, tako je... I ne bi bilo loše da ti tamo među 
svojima, makar onima što su izvan zadruge, pričitaš ponešto 
iz te knjige i da ih malo ustrašiš. 

— Ne boj se ti: to drug već radi! — odvrati crkvenjak 
frontovskim rečcnikom. — 

— Radi ti samo, a ni ja neću dokon sjediti — odobri mu 
hodža Nakomica. 

Desetak dana poslije toga razgovora, na terenu Grabovlja 
prvi put se pojavi medvjed. Iz jednog zadružnog stada ne- 
stade najboljeg jagnjeta, a dvoje nađoše zaklanih. 

— Ama, ljudi, jesam li ja rekao da će doći zvijer, kazna 
božija! — zlurado povika crkvenjak. — Idite vi samo s OVCc3a- 
ma u zadrugu! 

Sljedeće večeri medvjed umlati zadružno june i odvuče 
mu čitav zadnji kuk. U selu povikaše da čobanima treba 
dati karabine, ali se istom neko u zlo doba dosjeti: 

— Nemojte, ljudi, da grcamo toliku globu! Znate li vi 
da je međed zakonom zaštićen kao rijetka zvijer! 

— Au, vjeru mu, kud baš njega zaštitiše! Vidi se odma!. 
povlašćen stvor: grabi za četvoricu! 

Ipak čobanima dadoše nekakve lovačke puščetine i sitnu 
sačmu za zečeve, tek '!oliko da uplaše napasnika, ali već 
sljedećih dana, kao za pakost, medo navali na zadružni pče- 


126 


linjak. Za jednu noć, što je odnio, a što porazbacano po 
trnjacima, preko deset košnica. 

Stari pčelar Marko, vrlo miroljubivo stvorenje, nije htio 
ni da čuje da ga naoružaju puškom. 

— Bolan, ljudi, kako bi ja pucao na toga siromaha, više 
kao jednog šumskog žitelja? Bolje je da ja uz pčelinjak na- 
ložim nešto vatre, pa da obnoć stražarim. 

Kad se najzad medvjed poče obnoć, šrdito mumljajući, 
bacati kamenjem i panjevima na odbornike i zadrugare, 
grabovljani odlučiše da se protiv njega mora nešto ozbiljno 
preduzeti. 

Jedne nedjelje, u kancelariji zadruge, sastade se grupa 
ljudi s pretsednikom zadruge na čelu i odlučiše da ministar- 
stvu upute tužbu protiv medvjeda i da traže dozvolu da ga 
mogu ubiti. Zadružni knjigovođa, bivši opštinski bilježnik, 
već je sjeo za pisaću mašinu. 

— Deder, kako ćemo? — zabrinuto upita pretsjednik koji 
se bojao svakog akta i pisanja kao žive vatre. 

— Lijepo, braćo — dočeka jedan zadružni čobanin — 
počnite ovako: ,,Kod nas, u Grabovlju, počeo se pokazivati 
međed." 

— A, ne ide to tako u službenom dopisu! — kiselo do- 
čeka bivši bilježnik. — Treba tu onako po propisu. Evo, na- 
priliku, ovako ćemo: ,,Mi doljepotpisani usuđujemo se iz- 
vijestiti dotično nadleštvo da se u ataru našeg, gore nazna- 
čenog sela; počeo javljati jedan prirodan stvor"... 

— Ubio me bog, ako ta međeđa komisija bude išta ra- 
zumjela od te tvoje litanije! — bleknu čobanin. — Piši ti 
lijepo: ,,Međed nam ubio četiri ovce, dvoje junadi, steonu 
kravu... 

Bilježnik odlučno zanijeka glavom. 

— Ne ide to tako prostački, Vučene. Pobio junad, hm! 
Treba tu izvjestiti propisno: ,,Dotična zvijer, nepoznatog iz- 
gleda, starosti i mjesta prebivanja, lišila je života dvoje ma- 
loletnih goveda, zvanih junad..." 

— Hajde de! — progunđa čobanin. — Nemoj samo, kraj 
sve te svoje učtivosti, zaboraviti napisati da nam se dozvoli 
da tome međedu smrsimo konce: 

— Ne boj se. Evo i toga: , U slučaju našeg možebitnog 
susreta sa tuženom strankom, molimo za odobrenje. . ." 

— O, braćo moja, dok mi službenim putem ubijamo me- 
deda, on će nama, onako neslužbeno, pobiti pola stoke! — 
zabrinu se čobanin Vučen. 

Dok je tako tužba putovala redovnim nadležnim putem, 
bezobrazni medvjed krenu u nove podvige. Provalio je nai- 
prije u zadružni svinjac i odnio dvoje prasadi, uvukao se 
zatim u ekonomsko dvorište, polomio neke mašine i u inku- 
batoru polupao jaja, a vrhunac njegove drskosti bio je ta: 
kad se jednog jutra po selu pronese glas: 

— Provalio medvjed u zadružnu prodavnicu! 

— Kakvu prodavnicu, ljudi božji?! — začudi se neko. 

— Vjeruj ti to, bilo je tamo meda, pa lopovu zamirisalo! 

Ova posljednja provala došla je medvjedu glave. 
Istragom je utvrđeno da je iz prodavnice, pored kante me- 
da, dosta šećera, pirinča i keksa, nestalo i jedne tube 
platna. 

— Ama, šta li će mu platno? — čudio se jedan nedo- 
sjetljivi Grabovljanin. 

— Ko će ga znati. Odvukao tek tako, da se igra — gun- 
đao je bivši bilježnik. 

— Ubio me bog, ako je to njegovo maslo! — larmao je 
čobanin Vučen. — Ovo je neka čeljadeća rabota. 

Nekoliko dana kasnije, jedne mračne noći, dok su čobani 
drijemali u zasjedi kod svojih torova, Vučen se diže da obi- 
đe uznemirene ovce i na svoje veliko čudo spazi kroz tamu 
kako medvjed po toru pipa ovce. 

— Aha, bira koja je deblja! — dosjeti se Vučen, pa tiho 
izbudi ostale čobane i reče im kakvoga gosta imaju u toru. 

— Šta bi sad, kad ne smijemo pucati? — reče jedan čo- 
banin. 

— Uh, zar mu još nije stigla osuda? — začudi se drugi. 

— Ne bojte se vi ništa — progunđa Vučen. — Evo, ja 
ću poći prvi, pa ću mu nabaciti. pokrivač na glavu, a vi 
ostali onda složno navalite. Živa ćemo mi njega ukebati. 

S debelim pokrivačem u rukama Vučen krenu na prsti- 
ma prema toru, a za njim ostala čobanska bratija. Medvje- 
da nejasno nazreše u mraku kako se upravo izvlači iz tora 
gurajući ovcu pred sobom. 

— 0O-op! — viknu Vučen i onako krakat đipi, poklopi 
medvjeda vunenim guberom i opkorači ga svojim dugim no- 
gama. — Drž'te ga, bratijo! 

Skleptaše se čobani sa svih strana, povališe medvjeda na 
zemlju i dobro ga pritisnuše. . 

Odjednom se ispod gubera začu zadavljen molećiv glas: 

— Puštajte, braćo, uguših se! I 

Svi čobani prestrašeno otskočiše, samo Vučen, i dalje ja- 
šeći na medvjedu, šeretski upita: 

— Otkad su čobani međedu braća? 

Malo poslije, pored raspirene vatre, čobani u medvjedu 
prepoznaše crkvenjaka Krkana. 

— A ti li si taj međed koji kupi ovce i diže med? — 


Povika Vučen. — Još nekidan ja sam se sjetio kakva je to 
vrsta međeda. 

— Jok, ja ne marim za med! — uze da se brani Krkan. 
—- Za nj pitajte drugog međeda. 

— A koga to? 


— Hodžu Nakomicu. On je išao u pčelinjak. 
— A šta je s prodavnicom? 
— To pitajte bilježnika, on je pravio plan. 

— Zar je i on medjed? 

— Jeste, i on je, priključio nam se tri dana poslije molbe. 
Sad nas ima već devet. 

— Devet međeda?! — huknu Vučen. — Jesu li svi s pri- 
vatnog sektora? 

— Svi osim bilježnika. On nam je bio veza sa zadružnim 
sektorom. 

— O, ljudi, ljudi, jes ti vidio čuda! — zinu Vučen. — 
Dadeš medjedu zaštitu, a onda — em se on obezobrazi, em 
se pod njegov skut zavuku devet gorih od njega! Tako ti je 
to kad nekog razmaziš i uzde mu popustiš. Još malo, pa bi 
se čulo da je napasnik počeo i žene dirati. I to je slatko 
svakome međedu, jašta ti misliš! 

— A šta je bilo s onom tužbom? — pitate. 

— Aha, jeste, i na nju je blagovremeno stigao odgovor, 
jer se u Grabovlju poslije nekoliko mjeseci pojavio zaista 
pravi pravcati medvjed, pa je osuda pala po njegovim le- 
đima. Odmah su ga prepoznali po tome što je pravio štetu 
gdje je prije stigao: i zadruzi, i državi, i privatnicima, pa se 
po tome nesumnjivo utvrdilo da to na terenu djeluje ne- 
kakva elementarna, nesvjesna i apolitična sila bez i najma- 
njeg traga klasne mržnje u svojim postupcima. 

NAŠ MINISTAR 


I VELIŠ da baš pođem do ministra, lično k njemu? — 
brižno je upitao stari Tanasije svoju babu Đuju sa kojom 
je te večeri održavao izvanrednu porodičnu sjednicu sa 
sledećim dnevnim redom: 


1) Pitanje odlaska čiča Tanasija ministru u Beograd; 

2) Organizacija kupovine jednog kavenog mlina za babu; 

3) Razno. e 

— Da pođeš, da pođeš, jakako! — vatreno je podupirala 
baba svoj prijedlog. 

— Ama, stara, . ministar je to, ej! Znaš li ti šta je to 
ministar? 

— Taman da je kao vuk, ići ćeš! — oštro je odlučila 
baba presecajući na taj način dalju besplodnu diskusiju po 
tome pitanju i brzo prelazeći na drugu tačku dnevnog reda. 

— O, bože, ako je moguće da me mimoiđe ova gorka 
čaša! — izbacio je čiča Tanasije istu malodušnu parolu, koju 
je, negde izrekao lično Isus Hrist očekujući u Getsimanskom 
vrtu podmukli napad četnički orijentisane jevrejske inteli- 
gencije, koja je tijesno sarađivala s rimskim okupatorom. 


— Šta je, bojiš se? Ta nijesu ovo oni stari ministri! — 
ukorila ga je baba primjećujući na njemu jasne znake ove 
demoralizacije. 

— Hm, nijesu! Znam to i ja da nijesu kao oni stari, ali 
kakvi su onda, pobogu! — zavapio je čiča. — Da bar znam 
kakvi po prilici izgledaju, lakše bi mi bilo, a ovako... Mo- 
žeš ga čak i susresti gdjegod, a ne poznati da je to ministar. 

— Snađi se! — dala mu je baba stari isprobani parti- 
zanski savjet kojim su se, u svakoj mogućnoj situaciji, slu- 
žili partizani. Šalju te, recimo, da u potpuno popaljeno i 
opljačkanom selu nađeš deset kuća za smještaj vojske i sto 
kilograma hljeba, a kad ti zavapiš da je to nemoguće, oni ti 
kažu: ,Snađi se, druže!" i ti već u roku od tri sata prona- 
dđeš i kuće i hljeb. Kako to, niti sam ne znaš. Prosto ih 
stvoriš. 

Tako se i stari Tanasije pouzdao u taj narodni stvara- 
lački savjet i već mu je bilo malo lakše. Stao je da raz- 
mišlja: A 

— Eh, lako je bilo sa starim ministrima. Znao si, brate, 
odmah na šta ideš. Tu su ti najprije razni žandari, pa strogi 
poslužitelji, pa onda čekanje satima i satima, zatim ono: 
,Dođi za tri dana", pa onda onaj zort, kad iziđeš pred krup- 
nog debelog gospodina, pa te odozgo, iznad njegove glave, 
ledeno mjeri kralj kao da gleda jesi li dobro očistio svoje 
seljačke kopite. S druge strane, opet, gleda te princ Pavle 
kao da je progutao guštera u sirćetu i sve ti se čini sad će 
viknuti: ,Seljače, vi mirišete na kiseli kupus!" 

Tako je to bilo sa starim ministrima: strahopoštovanje 
jedno, pa odmah vidiš da je pred tobom svemoćna vlast i 
država. 

— A ovi sad ministri? O, ljudi, kakvi li mu sad oni iz- 
gledaju? 

Eto, u prvom redu, nema žandarma, a kakav li mu bez 
njih izgleda ministar — nekako kus, običan. Ne ulijeva ti 
skoro nikakva straha. Možda je oko njega milicija, ali to 
ne mijenja stvar. Ta milicija je naša, pa šta nje imaš da se 
bojiš, ako ti je savjest čista. 

— Hm, zaista, muka jedna! — uzdiše stari. — Nikako 
ne mogu da zamislim kakav izgleda naš ministar. 

Brižan zbog toga, krenu Tanasije jednog dana u Beo- 
grad, u susret novim i neviđenim stvarima. 

U vagonu se Tanasije našao s jednim starijim, razgovor- 
nim i srdačnim gospodinom i stao da mu povjerava svoju 
brigu strahovanje. Kad mu je najzad kazao i kod koga mi- 
nistra ide, njegov se sagovornik nasmeja. 

— Ne boj se, stari, ništa, nije to strašan čovjek. Možeš 
s njim razgovarati slobodno kao ovo sad samnom. 

— Ma ne reci ti to... — obradova se starac. 

— Vjeruj, što ti kažem — potvrđivao je saputnik, a raz- 
dragani Tanasije na to potegnu iz torbe svoje skromne 
brašnjenice i ponudi ga: 

— 'Ajde, da se založimo. 

Kad su ručali, saputnik je poučio Tanasija: 

— Dođi ti sjutra u 10 sati u ministarstvo, pa će on 
odmah svršiti tvoju stvar. 

— E, brate, dobar nekakav čovjek, sigurno je neki uči- 
telj! — pomisli Tanasije opraštajući se na beogradskoj sta- 
nici od svog saputnika. 

. 


Naoštrio se sjutradan čiča Tanasije i krenuo u ministar- 
stvo. Uz tijelo mu je strujala laka trema baš kao ono lani, 
o Petrovdanu, kad je držao noge u potoku i odlučivao se da 
se i on već jednom okupa. 

Kad je ulazio u hodnik. ministarstva sa onako bogobo- 
jažljivim izrazom na licu, jedan od starih poslužitelja, valjda 
po zakonu inercije, već zausti da vikne: ,,Kudđa, seljo?", ali 
se na vrijeme uzdrža. Na njegovu izboranu licu jasno se 
mogla čitati borba između staroga i novoga. Najzad je, po- 
slije ogorčene duševne borbe, pobjedilo ono novo: posluži- 
telj je ipak osjetio da pripada stranci ovoga seljaka i svoga 
ministra, popipao u džepu svoju frontovsku kartu da se još 
bolje naoruža osjećanjem klasne solidarnosti i uzeo je čiča 
Tanasija za ruku: 

— Hajde, druže, pokazaću ti gdje je ministar. 

Čiča Tanasija zbuni ovolika uslužnost, pa se uplaši da 
nije po srijedi neka šega i da ga ne odvedu na kakvo ne- 
pristojno mjesto, ali se opet smiri i pomisli: 

— Sigurno drži da sam poslanik, kad mi ovoliko kadi. 

Pred ministrovim vratima Tanasije pomenu boga oca, 
časne verige i svoju slavu koju je ove godine zaboravio pro- 

slaviti, jer se'u srezu takmičio u izradi kolskih točkova, pa 
otvori vrata i plašljivo se uvuče porebarke kao da će se 
bosti. } 

— 000, evo čiča Tanasija! — uzviknu iza stola poznat 
glas i stari u govorniku poznade svog jučerašnjeg saputnika 
u vozu. 

— Uh, dobro je što si ti tu, a ja se već uplašio da ću 


sresti ministra glavom! — obradova se Tanasije. 
— Pa ja sam, čiča, ministar — veselo guknu govornik. 
— 'Ajde kakav ti! — nasmeja se starac. — Ti si sigurno 


njegov pisar. 

— Bogami, čiča, ja sam, ozbiljno kažem. 

— E, baš si ti neki veseljak, uvijek ti je do komedije! 
— nasmija se Tanasije. 

— Ama, čiča, kad ti kažem! 

— Jok, jok, nećeš ti mene prevariti! — branio se starac 
i ministar se zaista nađe u nezgodi ne mogući nikako ubi- 
jediti Tanasija da je on zaista ministar. 

Iz nezgodnog položaja izvuče ga jedan od činovnika koji 
uđe s nekim aktima i pruži ih ministru s riječima: 

— Izvolite, druže ministre! 

Tek tada Tanasije izbeči oči i od čuda mu toliko zašumi 
u glavi kao da je popio litru rakije kukuruzovače. Primače 
se još bliže ministru i prekorno zamaha glavom. 

— Ama, rđo jedna, što ti još u vozu ne reče da si mi- 
nistar, nego ja izjedoh toliki strah brinući se kakvi li izgle-- 
daju ministri. 

— Eh, pa rekoh li ja tebi da oni nisu strašni. 

— E, e, čitavu noć nisam oka sklopio baš kao odbornik 
pred seosku skupštinu! — vajkao se starac... 

Sav blistajući od zadovoljstva, kad je svršio svoj posao, 
zaplivao je stari izlazu. 

— O, brate moj, jes' vidio ovog našeg ministra! — bla- 
ženo je mislio u sebi. — Bogami, kad je on ovaki, obrzo će 
postati bolji i oni naši iz sreskog odbora jer kako su se po- 
čeli gospoditi i dizati glavu, ja se uplašio; da će svašta biti. 
E, baš ću ih izgrditi, čim se vratim kući! 

STOJAN ,JASTREB" 


VEĆ drugi-treći dan vrzmam se oko krupnije starije 
momčine jednog od rukovodilaca omladinske radne brigade 
koja probija prugu dolinom ćudljive bosanske rijeke. 

— O, brate, što si se ti baš na mene nadovez'o? — pita 
me on treći dan, pola u šali, pola zlovoljno, a kiselo se 
smješka otpuhujući daleko dim cigarete. 

— Pa tako, nekako sam najslobodniji s tobom; komšija 
si mi, seljak baš kao i ja sam. 

— Davno si ti utek'o od seljaka. 

Pred nama je rijeka, na ovome mjestu proširena korita 
i oplićala pod jesen, pa vidim samo neprekidnu živu igru 
blistava biserja po kamenim oblucima. Na našoj, strmoj 
obali, nagnute vrbarice kao da šapuću nerazumljivu mono- 
tanu molitvu: gunđavo romorenje začas te uspava ili te od- 
vede bog zna kud budeći uspomene. To slabašno mrmorenje 
vode nadjača ponekad čak i graju radilišta iza naših leđa, 
zahvati te i ponese svega i eto ti začas — jesi li spavao, nisi 
— ne znaš. ! 

Ovoga neobičnog momka uočio sam već prvog dana po 
svom dolasku. I po godinama i po svom izgledu i držanju 
otskakao je od svih rukovodilaca u brigadi. Kao da je zbog 
nečeg bio ljut na sve omladince, on je bacao lijevo-desno 

neljubazne poglede vrteći oštro čvornovatom glavom i otre- 
sao se kao ,,s kruške": 

— Ajd, ajd, ne zazjavaj. Dosta je bilo kenjčijanja. 

Nije se bavio nikakvim sportom (tumačio sam to njego- 
vim poodmaklim godinama) djevojke je odmjerao iskosa i 
mrko, a uveče, dok mi je pravio društvo pored logorske 
vatre, gunđao je gledajući igrače: 

— Kenjčijanje! 

Slutio sam da je ova krupna momčina u svom Životu 
preturila preko glave nešto vrlo teško i ozbiljno, dok svaku 
igru i zabavu gleda kao djetinjariju i ,kenjčijanje". Čak je 
i omladinsko takmičenje pratio nekud sa strane, kao tuđi- 
nac i ćutao skoro pogružen. 


Pokušao sam da s njim zapodenem razgovor, ali se u po- 
četku nisam naročito uvajdio. Saznao sam da je iz mog 
kraja, iz udaljenog planinskog sela, da je bio partizan, prije 
rata motao se po Srijemu kao sezonski radnik i — uglav- 
nom toliko. 

— Nahodao sam se đavo i po i eto ti, sad sam ovdje, 
plandujem. 

— Radiš valjda? 

— Sve je ovo šala. 

Svakodnevno sam udešavao da se s njim kao slučajno 
susretnem. Dočekivao me s dobrodušnim gunđanjem: 

— Da zapalimo, a? 

Sjedimo i pušimo. Na savijutku rijeke, tamo gdje je 
dublja voda, čuje se cika i smijeh kupača. 

— Ti se ne kupaš, Stojane? 

— Kupam. Odem ovako pod noć, sam, pa sperem ovaj 
znoj i prašinu sa sebe. A da pođem ovako u društvu — jok. 
Kenjčijanje. 

Vidim, on je zaista neki osobenjak. Kad se usutoni, iz- 
vlači se neopazice iz društva i odlazi na rijeku. Gazi ukoso 
preko vode opreznim korakom seljaka brđanina i tone u 
mrak vrba na suprotnoj obali. 


Većina omladinaca rade bez košulja, goli do pasa. Kod 
mog Stojana, naprotiv, opazio sam čudnu naviku da uvijek 
radi u košulji dugih rukava, brižljivo zakopčanih. Kad sam 

ga upitao zbog čega to radi, tada je prvi put pokazao zlo- 
volju i prebacio mi da sam se na njega ,nadovezao". 

— Ma. što si ti, zemljače, taki, majka mu stara? — uhva- 
tio sam ga sjutradan, u nedjelju, izdvojenog od ostalih, ispod 
nekakve. lijeske u pristranku. — Nešto se tuđiš od svog 
društva, zazireš i od mene, svog prvog komšije. Ja s tobom 
lijepo, kao s čovjekom, a ti — nadovez'o se, veliš. 

— Znam ja vas novinare. Ispriča vam čovjek nešto po- 
šteno, od srca, a vi tu iskitite i nadovežete bog te pita šta. 
Jedan je tako, kad smo još radili tamo u klisuri, napišao u 
novinama da sam ja mladi jastreb na vrh litice. Mladi ja- 
streb, čuj! Kupim li ja kokoši, šta li?! 

— Ama on to zbog neustrašivosti. 

— Jest, — neustrašivosti! Sad me svi u brigadi zovu 
Stojan ,Jastreb". Eto ti njegove neustrašivosti. Kenjčijanje. 

Ipak se u toku razgovora malo pripitomio, pa čak i raz- 
nježio, kad smo se zapričali o našem rodnom kraju. Tek u 
neko doba sjetio sam se da ga upitam: 

— Zbilja, Stojane, što si ti nekako tako divljačan i ne- 
druževan? Svi se drugovi čude, misle da ti nešto nije pravo. 

Momčina nato samo othuknu i diže ruke kao da se pre- 
daje. 

— Ne pitaj, pobogu brate! Ne znaš ti moje muke i ko- 
medije. 

— Pa kazuj. Da je ne znam kakva, opet smo ljudi. 

Stojan me odmjeri nepovjerljivo bojeći se da ne zbijam 
šalu, pa opet huknu: 

— Ma muči, to ti nijesi vidio ni u krštena ni u nekrštena 
čeljadeta. Takve bruke i sprdačine nije bilo otkad je svi- 
jet postao. 

— E, e, nemoj ga sad ni ti pregoniti. dj 

— Eto sreće da pregonim. Dođider ti samo ovamo da 
vidiš. 

" Zađosmo u gust ljeskar. Stojan se još jednom vučki ne- 
povjerljivo okrenu lijevo-desno, pa zasuka desni rukav i 
pruži mi savijenu ruku skoro pod sam nos. 

— Evo, pa čitaj! Je 1 to pregonjenje il je najveća bruka 
na ovoj kugli zemljanoj. U 

Na Stojanovoj podlaktici bilo je krupnim slovima iste- 
tovirano: ,Živio kralj Petar". 

— Otkuda ti to? — nasmijem se ja. 

— Od đavola, eto ti! Pred ovaj rat bio sam primljen u 
kraljevu gardu, pa me tamo neki obrlatiše: ajde, veli, ajde, 
mi smo svi to napisali. Ter ti ja, šta sam znao, dadnem da 
i meni tako našaraju. Otkud sam ja onda znao za ovu da- 
našnju borbu i za socijalizam. Pojma nijesam imao. 

:Momak spusti rukav i rezignirano zaključi: 

— Eto ti vidi sad, nagrdiše me buržovi za čitav život. 

— Nije to ništa, burazeru. 


— Da je na tebi ovo čudo, pitao bih te ja je li ništa, ili 
nije... Bolan, zemljače, kad je počela ova naša borba i kad 
su meni ljudi objasnili sve kako to ide, ja sam svim i sva- 
čim probao da ovo izbrišem, pa nije išlo. Udri trljaj, struži, 
maži, polijevaj, aja! Ne ide, pa ne ide. 

Tu se momak zamisli, pa se nagnu k meni i nastavi s 
bolnom iskrenošću: 

— Da ti samo znaš, moj zemljače, .kako sam ja ovo u 
četi krio, kako sam strahovao da mi se ne napipa ova moja 

falinga. Došla mi mnska moja rođena ruka, gledam je kao 
najecrnjeg dušmanina i mislim se: 

,Izdajnice jedna, kad li-tad li, ti ćeš meni glave doći!" 

Najteže mi je bilo ma kakvoj četnoj konferenciji, kad 
se počne govoriti o kralju izdajniku. Slušam ja, slušam, a 
ruka mi trne i hladi se, dolazi mi sve teže kao da mi o ra- 
menu visi najveća ćuskija. 

, Eto moje sreće — mislim se u sebi — da mi je sjutra 
prva kugla odbije." 

Ni u snu ona meni nije davala mira. Prenem se iznenada 
i čini mi se, neko mi se tuđi uvukao pod ćebe, kad ono ta- 
mo, šta je — ruka moja, prokletnica, hvata se za moj re- 
volver, o glavi mi radi. 

_$E nećemo, velim, tako!! — pa se okrenem na drugu 
stranu i legnem na nju, pritisnem je krvnički, mrdnut joj 
ne dam. 

— Pa zar si tako daleko dotjer'o? 

— Ne pitaj, zemljače. A što ti je još najgore, nikom ne 
smijem da povjerim tu svoju muku. Smijaće se ljudi, reći 
će da sam lud. Najgore ti je, brate, to kad se sam samcit 
nosiš s kakvim zlom: ne znaš granice, kad te počne ostav- 
ljati pamet, a kad ludost osvajati. 

— Pa kako najzad iziđe na kraj sam sa sobom? 

— Čućeš ti samo — nastavlja momak — idem ja tako i 
mislim se: bolje i da ruku izgubim, nego da ovako nagrdan 
hodam po svijetu. Iz borbe u borbu tako, zviždi oko mene 
zrno, ali ne pogađa. Dok jedanput, brate moj mili, prevlada 
u meni ona luda stranka. 

— Kako to? — prenuh se ja. 

— Sad ćeš ti čuti. Poveli mi borbu s četnicima. Udario 
gad iznenada, a čuo sam da im komanduje jedan moj ko- 
lega iz kraljeve garde. Zaprašta odjednom sa sviju strana 
k'o grad nebeski, a mi taman sjeli da ručamo. Bacim ja por- 
ciju, pa se pružim iza nekakve klade. Mislim se: Tu li si, 
Vuksane, ti si me u gardi nagovar'o da ovo od sebe uradim! 

— Baš on? 

— On, on glavom! Uskipi ti nešto u meni, pade mi na 
um sva moja muka i smrče mi se pred očima i ja samo što 
digoh ovu ruku i povikah: 

,Majku li vam vašu, tamo njima, pucajte u svoga kra- 
lja! Raspali, Vuksane!" 


— Pa šta bi? 
— Čućeš ti. Svira pusto zrno, a ja onako obeznanjen, 
lud, samo držim ruku. Dok odjednom — tras! — sastavi 


grom iz vedra neba, nesta mene k'o da me nije ni bilo. 
;/? — Mina?! 

— Mina! Povukli se, pa zasuli minama. 

— Pa šta bi dalje? . 

— O, da ti vidiš posla! Naši već bili iznašli zaključak da 
sam ja mrtav, kad tamo — opet ništa. Onesvijestilo me sa- 
mo i streslo mi svaku koščicu da neđelju dana nisam bio 
ni za kakav zadatak. I eto ti vidiš, od one mine u meni 
odjednom nešto prepuče. 

— Kako to, Stojane? 

— Ne znam ni ja sam. Došlo mi nešto žao ove moje ru- 
ke. Eto, mislim se, iznosim je dušmanima na nišan, a što 
je ona, sirotica, kriva. Čemerna moja seljačka ruka, hra- 
nila me od malih nogu, svaku nevolju vidjela, a sad, evo, 
ratuje s fašistima, pa ja opet — kao s pastorčetom. E, ne 
valja ti to, Stojane, ne valja. 

— Pa i ne valja, pravo kažeš. 

— Znam ja to, zemljače, — snuždeno priznade čvorno- 
vata momčina — zato ja nju ovako i krijem da se ovi moji 
đavoli iz brigade ne bi ismijavali i sprdnju pravili. Znaš li 
što ti je mladost: nasmijaće ti se to, pa da izdaš ne znam 
kakvu direktivu. 

— Hoće, hoće. 

— Pa da, brate. A meni, vidiš, često nije do smijanja. 
Rastuži mi se po nekad među ovom našom dječurlijom, pa 
se sakrijem gdjegod gore u ljeskar, zavrnem rukav, pa sun- 
čam ovu svoju unakaženu ruku i plačem nad njom kao nad 
živim čeljadetom. Šta ću, velim, s tobom, jado moja na- 
grđena! 

Tu Stojan kao da se odjednom prenu, pa diže glavu i 
odmjeri me iskosa, nadureno i nepovjerljivo. 

— Eto, pa sad i ti napiši nekakvu komediju kao i onaj 
sa Stojanom ,Jastrebom". I vi što pišete baš ste kao i ova 
djeca: kad je najozbiljnije, vama je opet do igre i smijanja. 
Stojan ,Jastreb", pazi ti, molim te! Kenjčijanje. 

VAROŠ U KALUPU 


— Zapis iz prevaziđene prošlosti — 


U MALOJ varošici, ukrivenoj među bregove, živi se od 
jutra do mraka mirno, ujednačeno i pametno, bolje reći 
pravilno. Nema više one negdašnje anarhističke huke, buke 
i šarenila, pa da se samo obzireš i zijevaš i da ti svaki čas 
dolazi u glavu nova misao. Ne, sad su čak i misli poprimile 
sasvim nov tok, pa idu utvrđenom stazom, ozbiljno i ne žu- 
reći se, korak po korak, nikad se ne pretičući i ne suđara- 
jući se pri susretu. Ako bi jedna drugoj, u prolazu, slučajno 
i stale na nogu, vjerovatno. bi došlo do učtivog izvinjenja: 

— Oprostite, drugarice, žurim na diskusiju. 

Sve je u gradu pametno, pravilno usmjereno i zna svoj 
put, počevši odozdo, od pionirke Mire, pa sve naviše, do 
druga Ante, pretsjednika sreskog odbora, glavnog domaćina 
u ovoj varoši. 

Desetogodišnja Mira nije više ono negdašnje nemirno i 
nevaljalo dijete, koje bezbrižno trči za loptom, tjera obruč 
i povazdan se glasno smije, tako glasno i neodgovorno kao 
da pred nama uopšte ne stoji problem industrijalizacije 
zemlje, oko nas dva imperijalistička bloka, a dalje u svijetu 
oslobodilački pokret kolonijalnih naroda. Mira je odavna 
prevladala tu svoju apolitičku i bezidejnu djetinjastu fazu. 

To najbolje možete vidjeti po njezinoj bilježnici — potsjet- 
niku u kojoj stoji zapisan raspored rada u toku čitave slje- 
deće nedelje: 

,Ponedeljak: sastanak štaba odreda, 

Utorak: kolektivno prerađivanje uvodnika iz ,,Pionira", 

Srijeda: sastanak štaba čete, 

Četvrtak: predavanje ,, Učešće pionira u izgradnji zemlje", 

Petak: diskusija o pošumljavanju, 

Subota: politički čas". 

Za nedelju nije ništa predviđeno zato što Mira ima svake 
nedelje jedno stalno zaduženje. Zadužena je po sektoru pret- 
školske djece u svojoj mahali i zadatak joj je da podiže 
njihovu političku svijest, da kod njih suzbije praznoverice 
i razne druge proizvode mašte i da ih pridobija za našu li- 
niju. Tako se Mira nedjeljom povazdan petlja i znoji s dje- 
čurlijom i poučava ih kvareći im igru. 

— Nije to konj — kaže ona jednom švrći koji jaše na 
štapu i uobražava da je to parip — konj je živ, on ima če- 
tiri noge koje mu dodiruju do zemlje, a to je u tebe štap. 

Drugoga, koji se igra rata, hvata za drvenu pušku i pita: 

— Za koga se ti boriš? 

— Za Nijazovu ćenifu! Oni je brane, a mi je zauzimamo. 
To nam je bunker — objašnjava zagrijani dječak i juri pre- 
ma razvaljenu nužniku koji je zaposjela neprijateljska 
vojska. I 

Djevojke i momci u varošici također su se kvalitativno 
izmijenili, iako su u kvantitativnom pogledu ostali isti kao 
i ranije, jer majka priroda, stari konzervativac, ne voli na-- 
ročito revolucionarne skokove. Od momaka je svaki, štono 
se kaže ,,štrk na noge, a širok u pleći", a djevojke... Hm, 
gdje sam ono stao? Da, djevojke {i momci, sve ispravna i u 
razne organizacije obuhvaćena omladina, preziru mjesečinu 
kao zastarjeli ljubavni rekvizit i nikad se večerom ne vi- 
đaju na starom drvenom mostu, gdje se nekad čak i gitara 
čula; pa razni uzdasi i sve tamo neki... da te bog sačuva. 
Danas ti svaki omladinac mine to kompromitovano mjesto 
s posnim i strogim izrazom na licu, dostojnim svetog Aloj- 
zija. Umesto da traće vrijeme na glupe šetnje, momci i dje- 
vojke idu naveče da slušaju predavanje o vještačkom oplo- 

đivanju ovaca, o korisnosti drumskog saobraćaja ili o čemu 
drugom, pa se u povratku kući razvija plodna diskusija u 
tome pravcu. Ako li se tom prilikom neki omladinski par 
toliko zaboravi da zaostane iza ostalih i uputi se u kakve 
besprincipijelne razgovore, već ga sjutradan onako propisno 
iskritikuju i prokritikuju, u čemu se naročito istaknu starije 
drugarice, što je dokaz da je moral u varošici na dostojnoj 
visini. 

Drugovi činovnici, — tako — ostali su uglavnom isti kao 
i ranije, samo im se broj utrostručio, jer su se sad u činov- 
ničke radove svrstali svi mogući trgovci, trgovčići, piljari, 
zanatlije i bifedžije, pa kad uđeš tako u neku radnju, isto 
ti je kao da si ušao u kakvo nadleštvo: mnogo se piše i za- 
vodi u akta i protokole, ali te vrlo slabo slušaju i sve se 
češće čuje ono fatalno ,,dođite sjutra". Zbog toga su se čak 
i pijanice odbile od negdašnjih bučnih gostionica, jer dok 
uzmeš blok, pa se javiš na šank, pa nađeš kelnera za svoj 
rejon, prođe te sva želja da se onako po starinski osvinjiš. 

Nacionalizirani su čak i berberi zajedno sa svojim gita- 
rama i pijavicama. Gitare su kao neproduktivna oruđa po- 
trpane na neki tavan ,do daljeg naređenja", a pijavice su, 
zbog toga što piju tuđu krv, proglašene za eksploatatore i 
određeno je da budu komisiski uništene, ali su i same crkle, 
još prije neg je komisija stigla da se formira. 

Sad više berberi ne zabavljaju goste raznoraznim priči- 
cama iz varoškog života, pa da bar čuješ neku škakljivu 
novost, ne bave se sječenjem žuljeva, nit se više čisto nose, 
nit fino mirišu. Građanin danas odlazak u berbernicu sma- 
tra za veoma neugodnu dužnost, jer i tamo postoji norma 
za ošišane glave i obrijane obraze, a još su česta i među- 
sobna berberska takmičenja, pa građani muškog pola izgle- 
daju tih dana kao da su izdržali kakvu neplaniranu najezdu 
divljih mačaka na rodnu varoš. i 

Kad je već riječ o činovnicima i službenicima, ima ih i 
takvih koje stalno prebacuju sa sektora na sektor. Takvi se 
vječito nalaze u procesu ,ulaska u posao", ali im to baš ni- 
malo ne smeta da svima oko sebe dijele stručne savjete. 
Osim toga svako nadleštvo i preduzeće ima svoje službenike 
zadužene po sektoru kurseva. Čim od preduzeća zatraže ne- 

kog za kakav kurs, dotični kursovac pakuje kofer i polazi: 
po završetku kursa za knjigovodstvo odlazi na kurs za Čiš- 
ćenje gubara, odatle na kurs za reditelje amaterskih dru- 
štava, zatim pohađa babički kurs, a kad već umre ili — 
đavo će ga znati — možda ode i na kakav kurs za vampire, 
onda njegove činovničke kolege, po zakonu navike, još se 
dugo kasnije, s vremena na vrijeme priupitaju: 

— Ama što li to već nema našeg Pante? Koliko to traje 
njegov sadašnji kurs? 

Ima u varoši i milicija, ali kod nje nema ništa intere- 
santno. Sav je društveni život uveden u konačne kalupe, pa 
s te strane nema nikakvih izgreda ni iznenađenja. Privatnih 
lopova skoro i nema, jer se, uglavnom, krade na državnom 
i zadružnom sektoru, pa .u zatvor dospijevaju sve neki di- 
rektori, ekonomi i upravnici menza. U tome pogledu, kao 
što vidimo, postoje velike i bitne promjene i u lopovima, 
ako se samo izuzmu stari jugoslovenski ministri i liferanti, 
jer se prije rata nije išlo u zatvor zbog državnih krađa. 

Evo nas najzad i kod našeg druga Ante, pretsjednika 
Sreskog odbora. On sigurno sjedi na svome mjestu, čvrsto 
povezan izvještajima i prema dolje i prema gore. Preko svih 

mogućih izvještaja do sitnica je upoznat sa stanjem na 
svom terenu, a njegovi referati prema gore razlikuju se od 
onih s terena samo po tome što su pisani s više optimizma 
i kićenih riječi, pa se o njegovom srezu kod onih gore i ne 
dobija tako rđava slika. 

Jedini teren gdje drug Ante ne operiše pomoću pismenih 
izvještaja to je njegovo vlastito domaćinstvo iz koga mu 
žena često podnosi usmeni referat. Tu se drugu Anti najteže 
snaći, jer taj referat ne može predati ni jednom svom po- 
vjereniku na daljni postupak, niti ga može uputiti višoj in- 
stanciji. Ostaje mu jedino da ga usmenom direktivom uputi 
stihiji, pa tako i učini: 

Radi kako znaš! Kaže on ženi. 

Eto baš taj drug Ante udđahnuo je, još ponajviše, svoje 
duše čitavoj varoši. 

Od životnih pojava, još dovoljno neregulisanih i neu- 
smjerenih, varošica ima i jednog pjesnika, ali se i tu. u 
glavnim crtama, može odrediti i donekle planski predvidjeti 
šta će sve proizvesti taj neobični božji stvor. Ako se negdje 
pravi kakva pruga, on će pjevati o pruzi, o njenim tuneli- 
ma, propustima i pragovima, zida li se centrala, posigurno 
'će raspaliti pjesmu o hidrocentrali ili termocentrali, o žaru- 
ljama i o stogodišnjoj temi s obligatnim slikovima ,,dična- 
električna"? ,sunca-vrhunca", a već kad je nedelja vatro- 
gasne službe, ,gasi požare od 21 do 28 avgusta", onda i evo 
stihova o sjajnim šlemovima koji blistaju u sjaju požara. 

Ljubavnom poezijom ovaj mladi pesnik naravno da se 
ne bavi, jer je taj otrcani motiv star više hiljada godina i 
dostojan je jedino tamo nekog Homera. 

Ujednačen i disciplinovan tok života u varošici poremeti 
jedino ponekad pojava kakvog bijesnog paščeta, koje izne- 
nada naleti kroz gradske ulice. Onda ti najprije natisne u 
bijeg obična građanska masa, a malo kasnije i ljudi naro- 
čitoga kova, tj. oni hrabriji, tako da varoš za tren opusti 
kao da se kupe dobrovoljni prilozi. Ali i ta napast brzo 
mine kao i svaka druga prirodna nepogoda i gradić se po- 
novo vrati u svoje ujednačene i pametne kalupe gdje po 
držanju i načinu života čovjek čovjeku liči kao formular 
formularu. Bože moj, kako je to krasan život: nigdje jedne 

mašne, nigdje ruža za usne, nigdje cvijeća u prozorima! 
Zbrisani su poslednji tragovi malograđanštine. 

Jednoga dana na ulicama dobre varošice pojavila se sa- 
blazan i unijela nemir i pometnju u pravilan i strogo pla- 
niran život ljudi. 

Ta poučna istorija odvijala se ovako. 

Jednog jutra, tek što biješe otpočelo radno vrijeme pro- 
pisano zakonom, pojavi se na ulicama varošice neki pomla- 
đi čovjek s velikim cigarlukom u zubima. Bio je to, moglo 
bi se reći, najobičniji trešnjev cigarluk, jedan od onih koje 
su u varošici još zvali i cigaruša, cigaršpica, muštikla i šta 
ti ja znam kako ih sve vabe. Jedino što se na toj spravi za 
pušenje naročito izdvajalo, to je bila njezina neobična i u 
varošici neuobičajena dužina: cigarluk je bio dug oko pola 
metra. Tako nešto moglo se možda još vidjeti i trpiti za vri- 
jeme prošlih nenarodnih režima, ali danas, kada je narod 
svoj vlastiti gospodar, hm? ... 

Krenuo, dakle, taj pomlađi čovjek kroz varoš, drži u zu- 
bima to svoje dugačko čudo od cigarluka i dimi li, dimi — 
vidi se s trista metara daljine. 

Prvi koji su primjetili taj neobični cigarluk, a odmah za 
njim i pušača, bili su, naravno, raznovrsni činovnici (ubra- 
jamo tu i čitav privredni sektor). Pedeset posto njih, a pa- 
zarnim danom i čitavih sedamdesetpet posto, jednostavno 
su prodavali zjala i virili kroz prozor ko prolazi ulicom, pa 
su tako i opazili sablažnjivi cigarluk. Sa svih strana počeli 
su da se istežu vratovi: zadrigli i oni mršavi, potišteni i oni 
čupavi, s jabučicom i bez nje, oni koje zovu volovskim kao 
i oni slični šijama ćurki i pijetlova gološijana. Pokazaše se 
čak i labudovski izvijeni vratovi iz daktilografske kaste. 

— Oho-ho, vidi-der ti onoga! 

Po slučajno formiranim krozprozorskim kružocima na- 
stade zbunjeno sašaptavanje: 

— Pazi, pazi, šta li mu ono znači?! Sumnjičavo zaškilji 
jedan od onih vječitih kursista, jer u svojoj dotadašnjoj bo- 
gatoj kursističkoj praksi nikad nije bio čuo za tako nešto. 

— A, dragi moj, bez sumnje, da to nešto znači — zlo- 
kobno promrsi drugi, predratni sudski činovnik, već navikao 
da ljude gleda samo s naličja. 

Iz grozda glava s drugog prozora neko dubokoumno 
saopšti: 

— Pa jasno, to ti je znak nekog protesta, odmah se vidi. 
Ne nosi se džabe onoliki čibuk, šta li je ono. 

Čitav grozd nato potvrdno klimnu svojim raznobojnim 
glavama — bobicama i još se više uzvijeriše u nepoznatoga. 
Tom prilikom neko uoči još jednu sitniju pojedinost: 

— Gledaj ga, i mašnu vezao. Oho-ho, to ti je sigurno 
jedan od bivših. 

Pionirka Mira koja je upravo žurila na sastanak u svoj 
odred da održi predavanje o oslobodilačkoj borbi naroda 
Indonezije i Vijetnama, iznenada naleti iz sporedne ulice na 
čudnog pušača i poluotvorenih usta zagleda se u njegov 
cigarluk. 

— Uh! 

Gledala ga je nekoliko trenutaka zadivljeno i bez riječi. 
a onda, ko bi ga znao zbog čega, zinu da se smije glasno 
i od srca kao što bi se smijalo svako zdravo dijete koga još 
ne pritiskuju teške životne brige. Smijući se tako, ona smet- 
nu s uma i Vijetnam i Indoneziju i potrča sve skokom pre- 
ma svojoj školi usput se sladeći: 

— Uh, što će se,smijati čitav odred, kad im ovo ispri- 
čam. 

Dvojica berbera koji su dokoni stajali pred vratima ber- 
berske zadruge, zgledaše se u nedoumici kad im ispred sa- 
mog nosa minu dugački cigarluk s čovjekom na kraju. 

— Vidje li ti ovo, Ivane? 

— Vidje, ali... Šta li će mu ono? 

— Pa, možda mu je doktor preporučio. Šta ti misliš, a? 

Raspravljajući tako i navodeći razne neobične slučajeve 
iz života, dođoše u razgovoru i do svojih gitara. 

— Vidiš, bolan, moglo bi se ponekad i zasvirati, a mi to 
davno smetnuli s uma. 

— Zaista, to bi bila interesantna forma kulturne delat- 
nosti. 

Dugački cigarluk i dalje je produžavao kroz varoš izazi- 
vajući javnu sablazan, sumnjičava pitanja i čudne misli. 
Komandir milicije ispratio ga je sve do ćoška dugim i po- 
dozrivim pogledom sve se domišljajući: 

— Da li mi je samo znati šta taj hoće? Ipak, za svaki 
slučaj, treba na nj pripaziti. 

Opazio ga je i drug Ante, pretsjednik sreskog odbora i 
odmah se neprijateljski namrštio, iako mu još samom nije 
bilo jasno zbog čega tu čovjek treba da se mršti i zazire. 
Zatim je kritički prižmirio na oba oka i dugo gledao za čud- 
nim pušačem premišljajući u sebi: 

— Taj tu nešto izvodi, nešto hoće, ali šta, da mi je samu 
znati? Da ga pustimo. Ovako? Aja, ne ide! Sam đavo zna, 
šta bi se onda sjutra pojavilo. Izbezobrazio bi se svijet, izi- 
šao iz svakog reda i takta, i eto ti — jednom riječju, prava 
kontrarevolucija. Valja toga mladića pozvati na rad. 

I odmah je uzeo da sastavlja akt onoj ustanovi koja do- 
tično lice ima da pozove na rad. 

Već sjutradan stajao je iznenađeni pušač pred uozbilje- 
nim drugom Antom i čekao da čuje zašto ga to zovu. Na 
stolu pred pretsjednikom ležao je ,,korpus delikti'', zloglasni 
trešnjev cigarluk, i također očekivao kakva će ga sudbina 
snaći. 

Drug Ante važno se iskašljao, šmrkao na nos, premje- 
štao tamo-amo neka akta i činio još razne druge pripremne 
radnje oponašajući nekog dostojanstvenog činovnika od pri- 
je mnogo godina, koga je vidio da isto tako radi. Najzad je 
digao glavu. 

— Odakle ste premješteni u našu varoš? 

Mladić je kazao ime jednog velikog grada. 

— Aha! Po kazni? z 

— Ne, dobrovoljno sam došao. Traženi su stručnjaci za 
vaš srez. 

— Hm, hm, vjerovatno je došao po specijalnom zadatku, 
poslat od kakvog neprijateljskog punkta, a cigarluk je znak 
raspoznavanja — domišljao se u sebi drug Ante i da bi mla- 
dića zbunio, uzeo je cigarluk u ruke i iznenada zapitao: 

— A šta će vam ovo? 


— Pušim — odgovori mirno mladić. 
— Pušite, je li?! — povisi Ante glas i popade sa stola 
svoju kratku muštiklu od osam santimetara. — Na ovo se 


puši, dragi moj, na ovo! Ostavi ti svoje priče! 

— Znam, druže, ali, eto: meni nekako ćef da pušim na 
ovako dug cigarluk. Prijatnije mi, pa eto ti. To ti je moja 
stara slabost. 

Drug Ante se nagnu naprijed i malo se odboči na ruke. 

— A, tako, dakle: ti imaš svoj ćef, svoje ,,prijatno". 
Otuda ti meni dođi! Danas kad imperijalisti kreću u nove 
pohode, kad se naša zemlja izgrađuje, ti tjeraš svoje ćefove 
Je li našima na Sutjesci bilo do tako nekih... slabosti? 

Momak se nasmijao. 

— Nosio sam ja ovo i preko Sutjeske, sa čizmom. Samo, 
nije se onda imalo šta pušiti. 

Na te posljednje riječi Ante se samo namrštio, uporno se 
zagledao preda se i poslije kratke stanke riješio stvar: 

— Znaš li šta druže: ja ću ovo... ovaj cigarluk, ipak 
zadržati kod sebe, dok se stvar definitivno utvrdi. A, kako 
da ti rečem... Ipak je bolje da se vi s ovim javno ne po- 
kazujete, jer znate kako je — povode se ljudi, kvare se... 
Ja donekle razumijem, ali... 

A kad je mladić, malčice začuđen, izišao napolje, Ante 
je, ostavljajući u ladicu njegov cigarluk, s uzdahom pro- 
mrmljao: 

— Eto ti, ni Sutjeska ga nije izmijenila od kojekakvih. 

Poslije osam dana, drug Ante prolazeći kroz varoš, ugle- 
da tri-četiri čovjeka s onako isto dugim cigarlucima, izne- 
nadi ga veseli žagor omladine pred zgradom sedmoljetke, a 
odnekud mu se, sa sprata, čak priču i zvoncanje gitare, 
omrznutog romantičarskog instrumenta. Kad je zatražio 
objašnjenje, rekoše mu da onaj novi drug pomaže u osni- 
vanju pjevačkog društva. 

— Radi do ponoći, i sam pjeva, svira, zbija šale... 

Veoma uplašen, drug Ante odjuri u svoju kancelariju, 
htjede najprije da spremi dopis u grad iz koga je onaj no- 
vak došao, ali kako mu se stvar činila vrlo hitna, on brzo 
dograbi telefon i potraži vezu s višom ustanovom koja je 
mladog dobrovoljca uputila u njegovu varoš. 

.. Alo, alo... pa dobro, šta mi preporučujete da ra- 
dim? ; 

— Pripazi ti toga druga, dobro ga pripazi — odgovorili 

su s druge strane žice. 

— O, već sam ja preduzeo mjere. Pazim ja njega na sva- 
kom koraku. 

— Tako, tako. Krasan je to drug, može ti mnogo pomoći, 
iako je opterećen svojom strukom. Pripazi ga... 

Potpuno zbunjen i ošamućen, drug Ante spusti slušalicu, 
pa još se ne snalazeći, mahinalno se maši rukom u ladicu, 
izvadi onaj prokleti kilometarski cigarluk, metnu u nj ciga- 
retu i, nesvjestan onoga šta radi, ljudski povuče dva-tri di- 
ma i lice mu se malo razgali. 

— Pazi, pa ovo nije loše... O, đavo ga... pa daće se 
i s ovim nekako živjeti... A ko bi ga još znao, i te gitare, 
pa pjesma... hm, ajde de... razdrmaj se malo, Ante... 

PENZIONISANA MATER 


DRUG PRETSJEDNIK, još uvijek ni seljak ni građanin 
već neki čudan bastard iz prelaznog perioda, sjedi zamišljen 
u svojoj kancelariji i lupa glavu oko jedne neobične stvari. 
Razmišljajući o svojim prihodima i rashodima, došao je do 
zaključka da je on eksploatisano biće. Eksploatator je niko 
drugi nego njegova rođena mater, šepava oronula starica 
koja živi u obližnjem selu, kod njegova strica. Ona od pret- 
sjednika svakog mjeseca diže dvije i po hiljade dinara. 

— Dvije i po hiljadarke, ehej! A zašto, na kakvoj zakon- 
skoj podlozi? Je li ona samnom u kakvom radnom odnosu? 
Nije. Postoji li neki drugi propis, Uredba ili tako nešto 
slično po kome ona ima pravo da od mene zdiže jedan dio 
moje zarade? Bogami, ne postoji. Čista eksploatacija, pljačka 
tuđeg rada, tako nešto. Oho-ho, vidi ti moje stare, ode ti ta 
u kapitaliste. Eto ti, kad čovjek nije budan, onda mu u ro- 
dđenoj porodici stihijskom snagom počinje da raste buržoa- 
zija i dolazi, takorekuć, do restauracije kapitalizma. 

Pretsjednik lupka prstima po svom pisaćem stolu i ot- 
kukuje: 

— Ej, pusta nebudnosti! Kako li samo ranije nisam 
uočio ovaj nesocijalistički, eksploatatorski odnos moje stare 
prema meni? Čisto izrabljivanje, pa da... Ono, istina, stara 
je, ne može da radi, ali ipak... ipak... 

Pretsjednik se zabrinuto podnimi na ruku. 

— Tačno je, ostarjela je, dolazi u obzir za neku penziju. 
Ali kakvu? Othranila me je, podigla. Bila je dakle po za- 
nimanju pretežno mati. Znači, zaslužuje u neku ruku ma- 
terinsku penziju... Aha, dobro je! Na toj osnovi već se 
dade razgovarati! 

Već sjutradan starica sjedi u pretsjednikovoj kancelariji, 
sluša šta joj sin govori i začuđeno trepće. 

— Majko, kao što rekoh, ovako dalje ne ide. Ovo što 
sam ti do sad davao ne temelji se ni na kakvom priznatom 
i kod nas ozakonjenom principu. Zašto ja dajem te dvije 
i po hiljade. Zbog neke malograđanske, familijarne senti- 
mentalnosti... 

— Pa ti, sinko, ne moraš ni dinara da mi daš, niko te 
ne goni — meko ga kori starica. 

— Čekaj, majko, nije to u pitanju. Ne žalim ja pare 
Važno je da se tu nađe... 

— Šta da se nađe? — čudi se baba. 

— Eh, šta! Pravilan odnos... Reci ti meni koliko si ti 
godina meni služila kao majka? 

— Bog s tobom, dijete! Ja sam tebi i danas majka. 

— Ma znam, čo'če, to te ne pitam, nego ti meni kaži ko- 
liko ti godina kod mene imaš aktivne materinske službe? 

— Eto ti ga sad! Ma, šta je tebi, sinko? — uplašeno 
trepće bakica i podvlači pod stolicu svoju šepavu nogu. — 
Kakva te sad spopala aktivna materinska služba? ., 

— Ali, majko, shvati me. Hoću da znam koliko si mi go- 
dina služila kao aktivna mater, pa da ti prema tome odre- 
dim penziju, materinsku penziju. 

— Aha, to li je! — dosjeća se starka još uvijek u čudu. 
— Pa, bogami, ja sam tebe sedamnaest godina pazila i hra- 
nila sve dok nisi krenuo u svijet. Onda si već stao na svoje 
noge, al opet.(. 

— Stani, stani! Sedamnaest godina. Pa nema tu baš 
mnogo, nećeš ti od toga... 

— A, čekaj ti, sinko! — pobuni se baba. — Ne zaboravi 
ti ono što sam ove četiri ratne godine nad tobom strahovala, 
pa ti spremala preobuku, pa šila... 

— To si ti, majko, vršila svoju patriotsku dužnost pre- 
ma jednom borcu, ne spada to u materinski staž! — podiže 
se pretsjednik i zanijeka rukom. 

— Jok, jok, sinko, nećeš ti mene prikratiti u mojim 
pravima! — uze da se žesti baba. — Teži je mome mate- 
rinskom srcu bio rat, nego sve ono dotad. Ima ti meni da 
računaš duplo ratne godine, inače nema dalje razgovora. 
Odmah ću praviti žalbu. 

— U-uh, brate! — uzmuči se pretsjednik. — Sedamnaest 
i ovih osam, to ti je ravno dvadeset i pet godina. 

— Jakako, sinko, dvadeset i pet. Našlo bi se toga i više, 
samo kad bih ja gonila mak na konac. 

— Dvadeset i pet, dvadeset i pet — mrmlija pretsjednik. 
— Mnogo, bogami. Sva sreća što stara nema nikakve škol- 
ske spreme ni stručnih kvalifikacija, pa ću je razvrstati kao 
nekvalifikovanu radnu snagu. Pa tako, ustvari, i jeste: maj- 
ka — to ti je lakši fizički radnik ili nešto kao noćni čuvar, 
čobanin... Koliko znam propise, dosta će joj biti tri hilja- 
de... Ej, majko, je li ti dosta tri hiljade materinske pen- 
zije? 

— Tri hiljade za penzionisanu mater! — prenu se baba. 
Pa toliko bih dobila da sam čuvala tuđa goveda, a ne tebe, 
moj sinko... Ništa, dobro je i to, daj što daš. 

Dižući se da ide kući, baba se nešto dosjeti: 

— Iako sam sad mater u penziji, ja neću moći izdržati, 
moj sinko, a da te nikad ne obiđem, da vidim kako si. Kako 
ćemo to računati, mudrice moja? 

— Kako? Pa... kao dobrovoljni frontovski rad. Svaki 
dolazak računaćemo kao tri sata dobrovoljnog rada. Možda 
ćeš čak i pohvalu od mene dobiti. 

Kad se za starom zatvoriše vrata, pretsjednik poče za- 
dovoljno da trlja ruke; 

— O-ho-ho, ovo baš dobro ispade. Istina koštaće me pet 
stotina više nego dosad, ali je bar nađena propisna forma. 
Majka u penziji! Kolosalno! Sad više među nama ne postoji 
odnos izrabljivač-izrabljivani... Eh, to ti je naučno po- 
stavljena stvar. 

AUTOBUS 


Uz prizemnu poštansku zgradu, pored same pijace, stoji 
star zaprašen autobus, trbušat kao neka od onih krava koje 
ujutru izlaze iz kasabe na pašu. I njegov gazda, šofer i kon- 
dukter u isti mah, također se zbio i otrbušatio, prirastao za 
svoje sjedište. Ispod modra kaputa vidi mu se vunen se- 
ljački prsnik, a glavu je pokrio tijesnom službenom kapom 
s lakiranim štitom i kaišićem, ustvari običnom gimnazijal- 
skom kačketom. 

— Ajde, ajde, kupuj karte ko misli putovati, šta zvje- 
raš tamo! 

Grupe seljaka još uvijek nepovjerljivo obilaze oko auto- 
busa i zaviruju kroz prozore. Autobuski saobraćaj uveden 
je ovdje tek prije mjesec dana. Linija ide starom austro- 
ugarskom cestom, ispod same planine, i prolazeći kroz niz 
sela povezuje dvije veće bosanske kasabe. Neobično pre- 
vozno sredstvo još uvijek plaši ljude i seljaci, naročito žene, 
teško se odlučuju da sjednu u njega. 

— A, jok, ne sjedam ja tu. Bogzna kud on mene može 
odvesti! 

Seljaci ispod planine ponekad su se vozili na teretnom 
kamionu ,,Kladaru" koji je iz šume prebacivao jelove klade, 
balvane, do pilane u kasabi. Zbog toga i autobusu dadoše 

ime ,kladar", iako je taj vozio isključivo samo ljude. Istina, 
pred zimu, za hladna vremena, kad se autobus natrpa se- 
ljaka natrontanih gunjevima i kožusima, mnogome će se Či- 
niti da se to voze kakvi panjevi ili jelovi trupci. 

— Kad će krenuti taj tvoj kladar? — propituje se jedan 
otresitiji seljak provirujući u kabinu. 

— Ovo je prevozno sredstvo... Sredstvo, čuješ li?! — 
naglašava kondukter i ne dižući glave sa svoga bloka. 

— Pa dobro, kad polazi to tvoje sredstvo? — opet pita 
seljak. 

— Za jedan sat. 

Seljak vadi kartu. Iza njega proviruje rumena vesela 
snašica. a 

" — EJ, staje li taj tvoj kod Radića? 

— Može i tamo, ako zatražiš! 

Snašica se trže i iznenađeno uzvi obrvama. To je nešto 
ušta ona još nikako ne može da povjeruje. Tolika grdosija, 
pa da stane, ako to samo ona zatraži. Ju, bože ti pomozi! 

Kola se polako pune. Seljaci se nespretno gnjezde na 
sjedištima i pobožno se obziru. Jedan sitan činovnik iz ka- 
sabe sjeo sasvim naprijed, uštoglio se i ćuti: nikog ne vidi, 

nikog ne poznaje. Zuri važno i ozbiljno u dvadeset godina 
staru parolu, ispisanu crvenom bojom ispod balkona zgrade 
prekoputa: 

,Glasaj u petu kutiju!" . 

Pored autobusa, leđima prislonjen uza zid pošte, čuči ne- 
kakav mršav bradat hadže neprijatno zelenih očiju. Kao da 
i ne vidi autobusa, on je ćutke zagledan u nekakav svoj 
svijet, vidljiv i dostupan samo njemu. 

—- Hajdemo, hadže, hoćeš li ti na kladar? 

— Ja, vala, ne bih, manj ako bi otkud naredilo. 

— A što, jadan?! Zar ne prolazi blizu tvoje kuće? 

— Staje, vala, baš pred njom, u Čarakovu. 

— Pa što onda ne sjedaš? Stigao bi za dvadeset minuta. 

— Eto. 

Hadže ponovo tone u svoj prividan mir, a ustvari_se u 
sebi prepire sa sagovornikom. 

— Pas ti mater, i tebi i kladaru! Dvadeset minuta! Kad 
je dragi bog naredio da se do Čarkova ide dva sata, onda 
se ide dva i nikako drukčije. Dvadeset minuta, phu! 

— Hadže, bolan, zar to neće biti dika, kad kroz Čara- 
kovo svaki dan budu tutnjali ovaki motori? Kad vas pro- 
budi industrija... 

— Ostavi ti mene, mladiću, živ bio, ja sam ti slabo uz- 
dignut, ne razbiram ti se ja u to. 

Pa se hadže opet okameni i u sebi se buni: 

— Svakičas motor kroz Čarakovo! Uh, pas ti mater, i 
tebi i motoru! Kad protandrču okićena kola puna svijeta, 
konji ko vile, kubire, vriska — to je pravo božije davanje. 
A ti — motori! Šenluk s motorima, sa smradom, phu! 

— Ti, hadže, kanda imaš nešto protiv autobusa? 

— Jok, brate, ne dao dragi bog! Neka njega živa i zdra- 
va. Lijepi naš kladar. 

Pa će u sebi: 

— Smrdonja smrdljivi, trbušati, đavo mu drob izio. Da- 
bogda sve četiri slomio, dao bog! 

— Možda ti, hadže, zazireš od toga što je on malo sta- 
riji, a? Ništa se ti ne boj, on još dobro služi. 

— Dao njemu bog zdravlja, mladiću. Ja se još nadam da 
će on sviju nas nadživiti. Neka njega, neka. 

— Nadživiće pasji sugreb! — jedi se hadže u sebi. — 
Vidi ga, sav se ogulio ko staro magare. More još dati bog, 
pa da jutros nikako i ne krene. 

U tome trenutku autobus frknu i pusti čitav oblak dima, 
pa škripeći krenu. Prikupljenih nogu, hadže je uznevijereno 
gledao kroz oblak kratkovjeka dima i u strahu dospio samo 
da se začudi: 

— Ja, bože dragi, sile i naprave! Ode ko zvijezda! 

I tek mnogo docnije, on ponovo nađe svoj fatalistički 
mir i prošaputa: 

— A ko zna, možda ničeg nije ni bilo. Pusta lagarija. 
Nije džin, pa da za dvadeset minuta odleti do Čarakova. 
Dašta je neg lagarija, lijepi moj brate! 


RUDAREVA PRIČA 


— BOGAMI, kad ovako pobliže sjediš, ja te sasvim dobro 
vidim, poznao bih te u hiljade — radosno me uvjerava moj 
stari poznanik, poluslijepi rudar Stojan, i bez prestanka se 
smješka milo i pomalo stidljivo kao dijete. 

— Pa dabome da vidiš! 

— Jel' de! — spremno dočekuje on, a onaj vječiti dječji 
smiješak na njegovu licu čini ga čovjeku neobično dragim 
i bliskim. Visok je, mršav i poguren, iskrivljen ulijevo, a 
kad sjedi na stočiću, preklopi se natroje, pa mi odnekud 
više liči na drvosječu, nego na rudara. Kako li se onoliki 
kreće u oknu? 

— Pa kako mi sad živiš? Penzionerski, a? 

— Penzionerski — smješka se on i trlja koljeno širokom 
teškom rukom. — A bogami je upočetku bilo teško. 

— Kako to? 

— Ee... kad me doktor upita koliko mi je godina, a ja 
kaza bliže pedeset, on samo uzdahnu i zaćuta. Vidim ja 
odmah — slabo se piše. Ter ti ja njemu: druže doktore, taka 
i taka stvar, kaži ti meni pravo i pošteno šta je posrijedi, 
pa da ja znam da kod kuće spremim sve što treba. 

— A on? 

— Pošten, brate, čovjek, ne treba kriti. Kaže: ovo ti je 
jedno oko propalo, a od njega dobilo slaboću i ono drugo. 

Da si mlađi, lakše bi bilo, a ovako — gledaćemo da ga spa- 
simo nekako. Znaš, veli, u tebe je bolest... Kako se ono 
zove? Čudnovato nekako, bog ti je... 

— Glaukom! — javlja se iz ćoška sobe njegov sin, đak 
drugog razreda gimnazije. 

— Glavukom, jest, jest! Vidiš ti kako je on to zapamtio. 
Glavukom, pa da. Zavuče se u glavu, valjda od one prašine 
u rudniku, šta li. 

— A ko će ti ga znati. 

— Pa da, daj ti sad znaj sve... Ej mali, učiš li ti taj 
tvoj zadatak? 

— Učim, učim. 

— Dobro je — smiruje se rudar i nastavlja: 

— Dođem ti ja kući. Metne Stoja preda me ručak, a ja 
zagrabim kašiku-dvije, pa blenem onako preda se k'o lud, 
a kašika mi prazna u ruci. 

— Što ti ne jedeš, dijete? — čudi se Stoja, a meni se 
nešto dalo na žao: kako ću, velim, vidjeti svoju djecu, ako 
oslijepim? To mi je baš bilo vrlo krivo, pa mi se odmah 
naresiše suze. Vidi Stoja da je meni tuga na srcu, pa i ona 
iziđe iz kuće. 

— A kuda će? 

— Je 1 ona? Kad je što žalosna, napriliku ako nam umre 
dijete, ona se zavuče u šupu da tamo plače. Njezino se zna: 
plakanje u šupi. 

Rudar se pažljivo zagleda u svoja koljena kao da oživ- 
ljuje uspomene i nastavi: 

— Kad ona onako ode da plače, a meni, brate — kao da 
mi neko pun vagonet navali na prsi. Uzmem lijepo ovaj 
svoj štapić, pa lagano — tap, tap! — gore na separaciju, 
Trivunu Majkiću. 

— Trivune, brate, ja bi se nešto s tobom porazgovorio. 

— Ajde, vala, dostu. 

— Taka i taka stvar, velim, bez očiju sam ostao, pa kako 
bi bilo, Trivune, brate, da se ja ubijem? Šta ti veliš od toga 
posla? 

— Nemoj — veli on — što ćeš to raditi od sebe. Nemoj, 
Stojane, brate. 

— Ma kako nemoj?! 

— Nemoj lijepo. Greota je, kaže, sebi suditi. A nije, ako 
ćeš pravo, lijepo ni čuti da se tako nešto desilo na našem 
rudniku. Sramota je to i za nas, tvoje dostove i komšije. 
Reći će ovi štokakvi... 

— Pa kako ću ovako živjeti? 

— Lijepo, brate. To dok vidiš, posluži se očima, a poslije, 
opet će biti nekako... Ta nijesi ti ona pisarica odozdo iz 
čaršije što se trovala esencom zbog nekakvog tamo... Ru- 
dar si ti, bolan. 

— Ma ne bi ja esencom — kažem — šta meni može 
esence. Uzeo bi' ja dinamit. 

— Ajde, ludo, još da kakvu štetu načiniš — kori me on. 
— Idi ti lijepo svojoj kući i izbij iz glave te budalaštine, a 
i ja ću večeraske tamo svratiti, kad mi dođe smjena. 

— Moj sokole, da sam ja znao šta će biti, ne bi ti ja od 
puste bruke spominjao ubijanje pošto sam živ. Eto ti uveče, 
moj brate, njega, pa starog Špira, pa Mile Tintor, pa ovoga 
našeg Stevana, pa dođe Plećaš — natrpa ti se toga puna 
ova soba. 

— Aha, pa šta će dalje biti? 

— Čućeš ti! Jadna ti majka ne bila, kad li me najprije 
Stevan okupi ružiti. Sram te i stid, veli, bilo, zar si zabo- 
ravio kad smo bili zatrpani u rudniku, pa smo pet dana ru- 
kama i nogama kopali i opet živi izišli? Pa sjećaš li se šta 
je naša smjena uradila kad se rudnik zapalio? A ono kad 
si ti mene potrbuške izvlačio iz onoga loma? Pa ono... A 
ti, veli, sad uzeo tu štošta drobiti kao da... Uh, izruži me, 
brate, na pasja preskakala. 

— A šta veli debeli Špiro? 

— O, da si čuo i njega. Ako uradiš, veli, to, neću da ču- 
jem za te. Nek te sahranjuju gdje hoće i kako hoće, ja ti 
neću doći na sprovod. Idem u kantinu, pa ću vazdan piti i 
pjevati, eto ti. , 

— Pravo i kaže čovjek. 

— Slušaj ti dalje. Neće ni Trivun da ćuti. Znaš li ti, 
veli, sramota svoja, da si ti mene danas bacio u_ velike misli. 
Kakva li je to, pitam se, nevolja što neće vidjeti djecu. Ja 
onoga svog najmlađeg obnoć pomilujem u krevetu, pa kao 
da ga sto puta vidim. Imaš i ti ruke, Stojane. Glavno da su 
dječica živa i zdrava. 

Stojan podiže ruke uvis kao da se brani od nevidljiva 
napadača. : 

— Izružiše, brate, do boga, osobito Stevan. S kim ću ja, 
veli, piti i veseliti se uz praznike, kome ću u goste dolaziti? 
Javi se i ova moja Stoja. On je, kaže, meni razgovor, pa da 
ga taman pola nema. Nek ja samo njega u kući vidim, pa je 
meni puno srce. 

— Pa kako se završi to tvoje? 

— Kako bi drukčije, nego što su oni rekli. Popričali smo, 
popili, pa i zapjevali. Ako ćeš pravo, i ja sam pjev'o. Vi- 
dim, budalaštinu sam bio uvrtio u glavu: kod toliko braće 
i društva, ajde se sad ubijaj. 

— Kao ona pisarica — dodadoh ja. 

— Pa jest! — složi se rudar, pa se istonl sjetno osmi- 
jehnu. — A da je i tu jadnu pisaricu neko razgovorio, Zar 
bi ona na se digla ruku? Pamtim je k'o da je sad vidim: 
ide sve krajem ceste kao da se nekom uklanja s puta. Si- 
rota djevojka. 

PRED ISLJEDNIKOM 


PRED isljednika izvedoše seljaka pedesetih godina. Vi- 
sok, mršav i nešto poguren, on se polako i nesmjelo spusti 
na ponuđenu stolicu i zabrinuto pogleda u spise na stolu. 
Kanda je htio i da se nakašlje, pa je dva-tri puta trznuo 
bradom naniže, ali od toga ništa ne ispade: kašalj je pla- 
šljivo zastao u osušenu grlu. 

— E, burazere? — oslovi ga isljednik trudeći se da po- 
država neusiljen familijaran ton čovjeka iz naroda. 


Bilo je to živahno mlado momče koje se i glasom i drža- 
njem trudilo da izgleda iskusan i zreo muškarac. Usturao 
bi se sasvim na naslon stolice kao da je neki bogzna kako 
težak i debeo čovjek, hvatao se s dva prsta ispod brade gla- 
deći umišljen podvaljak i pogledom pronicljivo dubio kakav 
akt pred sobom. Pred ,strankom" je izvodio svoju prilično 
mučnu i neuvježbanu igru, pa se u ponekom trenutku činilo 
kao da se to uloge mijenjaju i kao da to on polaže ispit 
pred čovjekom s druge strane stola. 

Na njegove prve riječi privedeni seljak samo malčice 
istegnu vrat, mače gore-dolje oštrom jabučicom, pa, još uvi- 
jek bez ikakva glasa, upitno pogleda isljednika i brzo obori 
oči. Ličio je na nekakvu plašljivu zvijerku satjeranu u škri- 
pac iz koga nema drugog izlaza nego jedino na onu stranu 

na kojoj čeka gonilac. Da, ali kakav je on i kakvim li oru- 
žjem raspolaže? 

— A, ti li si taj... kako se ono zvaše? 

Neobrijani dugajlija nešto mučenički prožvaka, u nje- 
govu grlu zašišta i zaškripa kao da se s naporom pokreće 
neki mehanizam i najzad se začu neobičan piskav glas: 

— Ja... ja... Janko Marjanović... neki Janko Marja- 
nović iz Kozina. 

— Aa, neki Janko, dakle. Dobro, dobro... 

Isljednik predahnu s olakšanjem. Sad kad mu je čuo 
glas, ovaj mu seljak dođe sasvim drukčiji od onoga pod- 
muklog i zakukuljenog sumnjaka kakvim ga je zamišljao 
kad je pročitao prijavu komandira milicionarske stanice iz 
Gornje Palanke. 

Tražeći sakrivene viškove žita, milicija je u pojati ovoga 
istog Janka pronašla dobro maskiran trap i u njemu tri 
talijanske puške, torbicu municije i — što je u svemu bilo 
najtajanstvenije — drvenu pušku ofarbanu prljavo-smeđom 
bojom, imitaciju jugoslovenskog konjičkog karabina. 

Baš ova drvena puška najviše je zbunila isljednika i sva- 
koj njegovoj kombinaciji smanjivala uvjerljivost i činila je, 
u neku ruku, djetinjastom i smiješnom. I 

Nije li posrijedi neka kulačka zavjera da oružjem na- 
padnu organe vlasti koji vrše otkup? Đavo će ga znati; ovaj 
seljak je, kako vele, priličan siromah i miran čovjek. Stvara 
li neprijatelj kakvu tajnu organizaciju, pa naoružava svoje 
pristalice? Nije ni to vjerovati; ima sela mnogo nezgodnijih 
i težih od Kozina, pa u njima ni traga od sličnih pojava. 
Konačno, da li je ovaj seljak... Vraga, pa što li će mu onda 
ona drvena- puška?! 

Čitave prošle noći isljednik se mučio oko ovoga slučaja, 
obrtao stvar ovako i onako i najzad je jedva dočekao jutro 
da svojim očima vidi toga ,,bandita". 

Vidjenje sa seljakom još je više zapetljalo stvar i zbu- 
nilo isljednika. Očekivao je djavo će ga znati kakvo kosma- 
to i mrko čudovište, a ovamo — istegao se tu nekakav usu- 
kan plašljiv jado sa ženskim glasom i žmirkavim kokošjim 
očicama. Š 

— Hajde, druže, kaži ti nama pravo, otkuda tebi toliko 
oružje? 

Dugajlija kao da malo dolazi do sebe. Ovaj mladić, iako 
se usturuje na stolici i pravi se veći nego što jeste, ipak se 
he čini loš čovjek. Daće bar čovjeku da odgovori. 

— Pa, to se zna: našao sam ga u šumi. Već sam to ka- 
zao miliciji. 

— U šumi, da, da. A kada to? 

— Kad je Talijan bjež'o s Gredara. Bilo je toga po šumi, 
mani ga! — i seljak odmahnu rukom. 

— A dobro, zašto ti to nisi predao narodnim vlastima? 

— The, šta ja znam. 

— Kako šta znaš! Naći toliko oružje, pa s njim u trap. 
Ima tu nešto drugo, dragi moj. 

— Šta će biti, brate? — pokreće se seljak iz svoje po- 
tištene ukočenosti i po prvi put pogleda isljednika otvoreno, 
nekakvim tužnim i prijateljskim pogledom. 

— Ima to, dragi moj, da si ti prikrio oružje i da čekaš 
zgodan trenutak, pa da nama skočiš za vrat. 

Od iznenadne zapanjenosti dugajlija počinje da se sma- 
njuje i uvlači u sebe kao puž. Zaprepašteno žmirka i ne 
može od čuda sebi da dođe. Zar se i tako nešto može po- 
misliti? d 

— Ma, druže... kako ti to tako možeš meni sjeći glavu? 
Kad sam ja to bio takav bunitelj, kakav... 

— Pa što će ti onda oružje, deder? 

— E, kad baš tako počinješ, evo da ti kažem — i seljak 
sav nekako omekša i dođe jednostavan i razumljiv, onakav 
kakvog isljednik sreta negdje napolju, u njegovu svako- 
dnevnom poslu. — Da ti baš kažem pravo i od srca. 

— Tako, tako! — obradova se momče i maši se cigareta. 

— Moj mladiću (mlad si, vidim!) moj mladiću, ne znaš 
ti kako je mene namučila četrdesetprva godina. U mene 
nigdje ni šuplje cijevi da se poslužim u nevolji, a ustaša 
zapeo, otima, goni, tuče, dođe Talijan ko-ko-ko, mandjare, 
mandjare! — ote i on, ukrade, odnese, pa najkašnje i za- 
pali, a ja... ma rođenu mačku nijesam bio kadar da od- 
branim, ode i ona. Gledaš, rođena tvoja kuća nije više tvo- 
ja, kokoš, pile — nije ni ono. Još idem po zemlji, živim, a 

kao i da ne živim; drži te dušmanin u šaci i samo čekaš 
kad će da stisne... 

— A što nisi otišao u borbu? 

— Otišao mi je sin jedinac, ne boj se. Eno kod mene 
ostale tri sirote, tri sina. Valjalo se starati o nejači. 

— Ma da nije bio tvoj onaj vodnik Marjanović s Kozina, 
onaj visoki što-no... — dosjeća se isljednik. 

— Jest, brate. Eno mu groba kraj same ceste kad se 
okreće niz Gredar. 

Ovaj tužni detalj iz seljakova života razbija potpuno 
službenu atmosferu isljedničke sobe. Obojica zakratko ućute, 
pale u tišini nove cigarete, a onda razgovor dobija sasvim 
nov tok. To sad razgovaraju dva prijatelja vezani zajednič- 
kom tužnom uspomenom. Tek u neke isljednik se prisjeća 
svoje uloge i pokušava da joj se ponovo vrati. 

— Zbilja, druže Janko, a otkud ti ona drvena puška? 
Šta će ti ono? m 

— E, moj druže — osmijehnu se seljak — na ono sam 
ja i uvatio pravo oružje. Kad ono naši na Gredaru razbiše 
Talijane, ja se dekov'o predveče u onome svom gaju više 
kuće, držim svoj drveni karabin, kad eto ti grupica Talija- 
na. Žure, vidim, zvjeraju, obaziru se, a ja iza bukvića: ,,Stoj! 
Bacaj oružje, sunce ti garavo!"' Baciše bogami, sve i jedan. 
A ja, onako s puškom na gotovs, k njima: ,,Ajde, apage, 
dolje vam je put za varoš!' Odoše brate, ni obrezli se ni- 
jesu. 

— Pa što ih ne zarobi? 

— A kud ću, brate, s njima. Nikog blizu, kuća mi na 
osami, naša komanda daleko, a da ti pravo kažem: žao mi 
bi dječaka. Sve mlado, zeleno, ostavilo mater, oca i došlo 
na ovo moje vučije vijalište... 

Nastade. opet kratak predah u razgovoru, a onda isljed- 
nik zamišljeno nabra obrve. 

— Čuješ, opet je meni tu nešto nejasno. Što će tebi, bra- 
te Janko, tolike puške? Da je jedna, ajde de. 

— E, moj druže, što će mi! U mene rastu unuci, a ne 
daj bože zla... Kad se samo sjetim kako sam se ja napatio 
bez ikakve spreme i zgode... Ma, bolan, kad ti nešto imaš 
u rukama mirnije se spava. 

Isljednik zabrinuto othuknu i zavi se u oblak duvanskog 
dima. 

— Janko, Janko, bogami ćeš ipak zbog ovoga imati ne- 
prilike. Vidjećemo još, ali... 

Seljak pomirljivo uvuče glavu među ramena. 

— Sad šta mu bi — bi, šta ćeš. Kad bi mi samo vratili 
bar onu drvenu pušku, to vam nije preko zakona. Kad kraj 
kraju dođe, ja bih se i s njom nekako poslužio. Valja i to 
na svom kućištu. 


169 


BAJKA 


U PRIKA Stevanovoj potijesnoj kuhinji nabili se uza 
sam prozer crni Mile Tintor i stari Mile Plećaš, rudari, pa se 
,zanimaju'" nekakvom knjigom koju su pronašli tu, na sa- 
mom prostoru. Prika Stevanova Marija, krupna vesela žena, 
mota se oko malog štednjaka sva crvena u licu, prži nešto, 
miješa i pretače, ali, onako zauzgred stigne da prebaci riječ- 
dvije i s onom dvojicom. Njezin Stevan je na ,šihti" i stiže 
kući tek oko dva sata. 

Dugajlija Tintor, crnji od svakog Ciganina, ima dvadeset 
i četiri godine, ali još je momče. U rudniku je tek drugu 
godinu. Njegov imenjak, Mile Plećaš, razvaljena nosata lju- 
dina, sa nečim predanim i mukotrpnim na zboranom krup- 
nom licu, radi u rudniku već petnaestak godina. Isprehla- 
đivan još u mladosti po prugama i tunelima, on danas, u 
svojoj pedesetoj, teško diše i žalosno sipuće, pa su ga odre- 
dili na lakši posao: da radi u rudničkoj pekari. Tu on sati- 
ma sjedi uz vrelu peć, podnosi uzbibanu suvu jaru i čini mu 
se da nešto lakše diše. 

Ovako pred podne, kad se Tintor primakne ručku (on se 
hrani kod Marije) svrati se tu i Plećaš koji u to doba nema 
posla, pa se njih dvojica ,zanimaju'" kakvom knjigom. 
Obično je to neka knjižica Stevanovog sina Boriše, učenika 

sedmoljetke. Nekad je to samo obična čitanka, nekad štogod 
iz istorije ili zemljopisa, a otprije nekoliko dana pronašli su 
knjigu narodnih priča i otada Plećaš ne propušta ni jednog 
dana, a da ne svrati kod Marije. Knjiga je uvijek tu, na 
prozoru, a Tintor spreman za čitanje. 

I danas, kao i obično Tintor čita otegnuto i ponekad 
sričući, a nepismeni Plećaš, zguren na nisku stoličicu, sluša 
ga pažljivo, s nekakvom gladnom sjetom. 

,..-No najmlađi brat bude junačka srca — oteže Tin- 
tor — ne budi braću svoju, nego srete aždaju, pa je udari 
triput i sve tri joj glave otsiječe.. ." 

— Oh, brate — siputljivo uzdiše Plećaš — a ja se već 
bio prepao, nastradaće mladić. 

— Kako nastradati! — hrabri ga Tintor. — Vidjećeš ti 
sad, kad. on dođe među divove što peku ljude. 

Marija prestade miješati po loncu i pažljivo oslušnu 
valjda zbog toga što se u priči pomenu pečenje, pa istom 
prezrivo dreknu: 

— Aa, i vi baš vjerujete u to: u te aždaje i u to jezero? 

Tintor podiže svoje vrane oči, začuđeno žmirnu kao da 
je pao iznenada s nekog drugog svijeta i odgovori poučno, 
ne ljuteći se: 

— Kako ne bi vjerovali. Zar ti misliš da je ovo laž? 

— Dašta je nego laž, budale jedne... Aždaja s tri gla- 
ve, ih! 

— Zašto bi se u knjige metalo, kad je laž? — nekako 
s učene visine, gledajući preko korica knjige, pita Tintor. 

Plećaš se javlja pomirljivo, s mučeničkom sjetom: 

— Meni se, Marija, inače, čini, da bi, na svaki način, 
moralo biti aždaje i toga... tako... 

— Ajd, opet, i ti... Eto ti ga, vraže, iskipi mi čorba! 
Objesim ti Tintorovu krasnu aždaju! 

Dok se ona, sva u pari, petlja oko štednjaka, Tintor na- 
stavlja dalje svoje čitanje. Poslije nekog vremena, Marija 
opet oslušnu: 

,...I tu ima devet divova, pa natakli dva čoeka te ih 
peku uz vatru..." 

— Eto ti vidi da ste budale! — ote se Mariji ljutit uzvik 
baš kao da su nju nečim uvrijedili. — Peku dva čoeka! 


— Pa što je to tebi začudo? — s uzdržanom zlovoljom 
hladno je pita Tintor. — Peku ljude, pa šta onda? 

— Peku ljude? Ajde ti meni kaži, gdje ste vi još čuli 
i vidjeli da neko na ražnju peče sebi čeljade? Bože ti po- 
mozi! E, baš vi vjerujete u svaku budalaštinu. 

— E, Marija, što se tiče, inače... u stara vremena bilo 
je svakakvih događaja — sipući Plećaš i sjetno vrti glavom. 

Iz poštevanja prema starijem čovjeku, Marija neće da ga 
ugoni u laž, nego samo odmahne rukom, izmiče lonce nakraj 
štednjaka i uzima veliku glavicu kupusa da pravi salatu. 
Tintor i nadalje, unjkavo i polako, čita, a Marija, režući 
meku glavicu, sluša ga oborene glave. Priča se o carevoj 
kćeri, devojci, pa to i nehotice privlači Marijinu pažnju. U 
nje su četiri kćerke, jedna skoro na udaju. 

,..-.U isto vrijeme smotri da ide jedna velika zmija niz 
duvar, tako se pružila da joj je glava više glave djevojčine 
bila blizu..." 

Marija preštade s križanjem kupusa, suspregnu dah i nož 
joj se zaustavi u vazduhu. Tek pošto Tintor pročita kako je 
mladi carević ubio zmiju nožićem, žena slobodno predahnu: 

— Uh, fala ti, bože! Lijepo me nekakvi trnci prođoše... 
Deder, goni dalje. 

— Eto ti vidi! Zar nije greota da nas pometaš i rugaš se, 
kad je ovako lijepo? — zahvalno se osmijehnu Plećaš. 

Čitač stiže do onoga mjesta kad Baš Čelik lomi alke i 
lance u svom zatočištu. Marija se prenu i upitno pogleda 
Plećaša. 

— E, to bi već moralo biti laž? Zar od tri čaše vode... 

— A, nije, nije! — zanijeka stari rudar mašući svojim 
velikim kažiprstom. — Nema ti tu laži ni božje zere. 

Odnekud ispod zemlje, iz neodređene dubine i pravca, 
zaori mukla tutnjava. Pod nogama zadrhta zemlja i pro- 
zorska stakla sitno zazveketaše. 

— Treći horizont! — primjeti stari rudar osluškujući. 

— Čuj-de moga Baš Čelika kako pali mine! — osmi- 
jehnu se Marija i još je uvijek osluškivala i zadovoljno 
razvlačila usne kao da čuje i vidi nešto više od njih dvo- 
jice. 

— Gadan je onaj novi kop, silazio sam dolje — namrači 
se Plećaš i još se nekako više zbora. — Ono samo živ čovjek 
može izdurati i podnijeti, niko drugi, nikakva vjera... Lju- 
dina je naš Stevan... 

Pozadugo je ostao tako, poguren i zboran, teško dišući, 
gledao je zamišljenu Mariju, pa se istom okrenu Tintoru: 

— Deder, imenjače, što si se snuždio, daj da se razgo- 
vorimo! 

Tintor nastavi dugačku priču o carevićevoj potjeri za 
silnim Baš Čelikom. Čudo za čudom nizalo se pred očima 
slušalaca. Stari rudar, sav u svijetu priče, poguren na ono- 
me stočiću, samo je nujno i s blagem tugom zurio preda se 
i pun ljubavi i brige za junaka iz priče, osjećao da lakše 
diše i da bi i sam mogao da poleti nekud... nekuda tamo 
daleko gdje bi valjalo nekog spasavati i nekome pomoći. 
Širok je svijet, prostran, svega se u njemu nađe... 

I Marija se bila nešto stišala, pa je obavljala svoj posao 
pažljivo i bez larme kao da se boji da ne probudi nekog ko 

spava tu, u samoj kuhinji. Ručak za Tintora bio je već go- 
tov, i djecu je valjalo zvati da jedu, ali njoj se nikako nije 
dalo da prekine čitača. Tek pošto Tintor završi i sa žalje- 
njem zatvori knjigu, ona otvori vrata i viknu: 

— Ej, djeco... ručati! 
_ Taj uzvik otrijezni i samog Plećaša. Držeći se za desni 
bok, on se s naporom ispravi, neveselo se obazrije po tijes- 
noj kuhinji i pođe izlazu. Već na samom pragu, poduhvaćen 
toplim valom mlakog septembarskog vjetra, on se okrenu 
Mariji, osmijehnu se pokazujući škrbave zube i poprijeti joj 
svojim velikim kažiprstom. 

— Marijaaa, nemoj nam se drugi put rugati. Greota je 
ako čovjek ne vjeruje u nešto ovako lijepo. 

INVALID 


Više druma, u prisojnoj plećini, kriva tamo amo dugaj- 
Hja invalid u njemačkom šinjelu, drvenom nogom utiskuje 
u zemlji mlađu proljećnu travu i mašući četkom krečilicom 
grdi dječaka koji za njim nosi olupanu i zamazanu kantu: 

— Ti si mi tu nekakav omladinac i držiš tamo u školi 
tobož nekakvu teoriju, a ni voćku ne znaš čestito okrečiti. 
Evo vidi: zar je to krečenje!... Šta kažeš? Daću ja tebi 
tvoj kurs i tvoje učenje; ništa ti ne znaš. A ko ti je opet 
rekao da ovolike suve grane ostavljaš? Nijeste, veliš, o 
njima ništa učili? Učili — vidi ti momka! 

Pažljivo i pomalo se dureći, petnaestogodišnjak gleda 
ispod izlizana štita kožne kape, prozeblo šmrca, a kad ga 
invalid odmjeri srdito i s visine, on se namršti i buni se: 

— Hm, ti. Ja te nijesam ni zvao da me učiš. Tu se psu- 
ješ i tu... a nit' je tvoj voćar, nit' sam ti ja... 

—- Nit' je tvoj voćar, nit' je... a, vid! ti njega. Pokazaću 
ja tebi voćar. Dašta je nego moj. Ko me zvao, veliš? Zvao 
se ja sam! — ljuti se mršavi dugajlija kriveći britvom izgre- 
balo lice i osorno otresajući četku nad kantom. — Znam ja 
da vi znate zastavu na štap, pa kroz selo: ,Puško moja, bij, 
bij", a kad je krečiti voćke, sjetili se kad već listava. 

— Šta je tebi za tim briga? — Mog'o si lijepo proći dolje 
putem, a da se i ne svraćaš ovamo. 

— E, a da se i ne svraćam, a? — krevelji se dugajlija 
oponašajući naburenog dječaka. — A znaš li ti, žujane, da 
sam ja, dok sam bio u brigadi konjovodac, svačijem konju, 
prije pokreta, probao kako mu stoji tovar. Jest, jest, tovar, 
što si se namrštio k'o da si oskorušu pojeo... Ko me na 
to gonio? Nije niko. Zašto me treba goniti? Premjesti ova- 
mo tu kantu. 

Poslovno i pažljivo, izrijetka žmirkajući pocrvenjelim 
kapcima, dugajlija kreči jednu visoku staru šljivu raspu- 
calog stabla, pa za trenutak zaboravlja i dječaka i razgo- 
vor. Briše zatim oznojeno čelo, nabija na prosijedu kosu 
šajkaču uprskanu bijelim piknjama i opet se vraća na staru 
misao: 

— Što si se svraćao? Nemoj misliti da sam se ja jutros 
brijao zato da pomažem tebi. Pošao sam dolje u Ćukove na 
sastanak invalida, ali kad sam odozdo s puta vidio tebe kako 
mašeš četkom k'o da treseš gloginje, trbuh me moj zabo- 
lio... Šta me ima boljeti, a? Nemoj mi tu, znaš. Take bi 
još i tući trebalo. Da, da, tući, što si se smrk'o. 


Nezadovoljno šmrkućući, dječak bez potrebe premješta 
kantu, zavlači ruku u naburen džep tanka kaputića i tamo 
je drži dugo i neodlučno ispod oka pogledajući neljubaznog 
dugajliju. A invalid, okrečivši stablo do pod same grane, 
s uzdahom spusti ruku, i za trenutak umorno zažmuri. Dje- 
čak se odlučuje i vadi iz džepa izlizanu limenu kutiju. 

— Na, zapali, — kaže već bez imalo ljutine, stišano i 
pomalo stidljivo, pružajući invalidu ruku. 

— E, vidiš li ti to, a? — smekšano kaže invalid kao da 
se obraća nekom trećem. — Opet je ovo dobar dječak, nema 
tu šta. Tako, brate moj, počasti starog čovjeka. Gledaj, imaš 
lijepu kutiju. — A ti ne pušiš? — E, dobro je to. 

Invalid savija cigaretu i zabrinuto nabirajući bore među 
očima baca pogled dolje na drum. 

— Dijete, čija će biti ova k8Ha što prilaze mostiću? Po- 
gledaj kako je natovario one sanduke i džakove, prevaliće 
budala. 

— Ono? Stani, stani — pa to su kola naše zadruge. Evo 
Čede, onoga iz prodavnice, — objavljuje dječak, veseo što 
je prepoznao. 

Ne skidajući pogled s kola, kao da pazi da mu otkud 
nešto ne pobjegne, invalid pruža ruku na onu stranu gdje 
stoji dječak. 

— Momče, drži de kutiju... Ama, gledaj ga, gledaj sme- 
tenjaka, baš će prevaliti kola. E, e, daj-de mi štap, dijete. 

Poštapajući se, dugajlija se s mukom spušta niz plećinu 
nabadajući drvenom nogom. Zaduvan i ljut, viče još iz pola 
strane: 

— Ej, to dolje, stani! Stani, prevalićeš bog te video! 

Ovisoko momče koje sa strane podupire kola i nekakav 
šeširlija u crvenom kaputu koji se trlja oko konja, začu- 
đeno prekidaju posao i sad oba čekaju šta li traži taj du- 
gajlija. I dok invalid, zabacujući nogom, žuri prema njima, 
oni stoje, zbunjeni kao krivci. Šeširlija još uvijek, zaborav- 
ljeno, drži za oglav riđe kljuse tršave grive. 

Srdito duvajući, invalid još poizdalje viče: 


Kim 
ZU USA 
US A Ki u 
A = | Kr - 
€ 
- 


12 Stari nevjernik 171 


— Tako vi tovarite, a? — Kao na mrtvu kobilu? Kao 
velite: zadružno je, nije naše, baš nas briga!... Pogledaj, 
pogledaj samo, molim te k'o brata! Zar je ovo tovarenje, 
mladiću? 

Dugajlija srdito udara po džaku, naređuje da se sve skida 
i pretovara, a ovisoki momak, još tanak i neojačao, po- 
maže mu, briše znoj i vidi se, došlo mu je već do plača. 

— Nemoj se tu odmah pekmeziti. Od pekmeženja nema 
koristi. Daj der sad ovaj sanduk — poslovno i prijateljski 
savjetuje invalid, a momče, crveneći pod teretom, svaki put 
otresa rukama tanke plave čakšire i pogleda iskosa u zad- 
nje točkove kola. : 

— Eto, zaglibila se kola. Što sam ja kriv što je lokva 
nasred puta? 

— Što sam kriv? — jedi se invalid. — Kriv si! Kriv si 
i ti, i ja, i onaj tamo, što se ukipio kraj konja k'o drvena 
Marija. Mogli ste već dosad vidjeti ovu lokvu, pa nešto 
uraditi. Čekate, valjda, da vam je Amerika popravi? 

— Čekamo vraga! — ljuti se momče. — Nije moj posao 
da popravljam puteve. 

— Nije tvoj posao! — žesti se dugajlija i poprijeko gleda 
u onoga kraj konja. — A zar vi mislite da sam se ja zato 
obrijao, da pomažem vama dvojici? Pošao sam ja da legu- 
rišem svoju invalidu, pa eto vidiš... 

— Da regulišeš, valjda — ispravlja ga momče, dok onaj 
uz konje, nekakva krupna i kosmata dječačina, kad ga in- 
valid pogleda, zbunjeno stane da zakopčava svoj neobični 
crveni kaput s crnim prugama, ošamućen od ove iznenadne 


napasti. 
— Legurišem, regulišem — isti đavo, što si sad zapeo 
za sitnice! — odmahuje dugonja. — Vidim ja, dok ti svaki 


čas .otresaš slamčiće sa čakšira, da si ti nekakav... Čekaj 
malo, doći će red i na te stvari. 
Onaj od konja, dosjetivši se najzad da bi i on mogao 
pomoći, prilazi i hvata za težak sanduk. Invalid veselo gače: 
— Tako, vjeru mu njegovu, pomozi i ti! Pa ne mogu ja 
sam srediti čitavo selo. Taman da imam obje noge čitave i 
još dvije od lezerve, ne bi čovjek... 

— Od rezerve! — i nehotice ga popravi momče. 

— Nek bude, vala i rezerve, kad si baš navalio. Glavno 
je da ti naučiš tovariti kola, pa ti ne treba ni lezerva, ni 
kako to veliš... 


— Rezerva. 

— Da, rezerva... Ima, brate, s vama muke kud god se 
okrenem. Sve nekako aljkavo, traljavo, sve... Dušu mi 
moju pojedoste. 

— A ko te goni da se u svašta miješaš? — zlovoljno 


mrsi momče, gledajući sneveseljeno u svoje čakšire, napra- 
šene brašnom. } 

— Ko me goni?! Da si ti bio na mome mjestu, pitao bih 
te ja ko me goni. Nijesam ja valjda izgubio ovu nogu u 
krađi il boreći se za tursku državu... Ej, dijete, ovo je 
moja kuća, moja babovina! — povisi dugajlija glas, čvrsto 
zabadajući drvenu nogu u mokar drum kao da odrešito 
pokazuje gdje je to njegova kuća... 

— Očita nam lekciju onaj s nogom — javi se poslije 
dužeg ćutanja zamišljeno momče koračajući uz kola. 

— Vala, posrami nas! — dodade dječačina u crvenom 
kaputu iako se po njemu i njegovu držanju nikad ne bi 
reklo, da mu se taj događaj zasjekao u pamćenje i da je o 
njemu razmišljao. 

Dok su se kola zamicala iza nedaleke okuke, invalid je 
već, vodeći sa sobom nečijeg dječaka, osnovca, gegao preko 
uske ozelenjele ledine i noseći odnekle kramp i lopatu, 
prihvaćao se posla u grabi kraj druma: 

— Deder, mali, deder, dušo, ja ću kopati a ti lopatu u 
šake, pa nosi i zatrpavaj onu lokvu. 

Radostan što učestvuje u tako važnom poslu, bosonogi 
mališan žurio je od grabe do lokve plazeći jezik i kriveći 
se pod punom lopatom. Tek ponekad bacio bi zabrinut po- 
gled u mliječan sunčev krug rasplinut iza tankih oblaka. 

— Bojim se zakasniću. Imam poslije podne školu. 

— Ne boj se, dušo, ne boj se, stići ćeš, — hrabri ga 
invalid, a onda nastavlja kao da se obraća nekom drugom, 
starijem slušaocu: i 

— Evo, ovo ti je meni već peti put kako polazim u Ću- 
kove zbog svoje invalide. Pošao prvi put, pa nijesam sti- 
gao dalje od svoje njive, morao sam da popravljam ogradu. 
Krenuo drugi put, a one budale kod krečenja ni čestite 
vatre ne znaju da nalože. Treći put, opet... Ih, brate, kad 
li ću ja tamo najzad stići, đavo ga znao. 

Pa se okreće malom koji je zastao i sluša ga: 

— Deder, dušo, deder, ne boj se ti za školu, stići ćeš. 
Ta valjda sam se ja jutros obrijao zato da popravljam put. 
Pošao sam ja, brate moj, da svoju invalidu... 

A onda odmahnu rukom, kao da se radi o nekoj dosad- 
noj stvari i prihvaćajući se krampa, stade da gunđa: 

+ Opet će me psovati što nijesam došao. Vala, nek 
psuju. Evo, ja se ovde brinem za svoju invalidu. A i ko bi, 
brate, od sramote danas bio invalid. Nema u ovoj zemlji 
toga čovjeka... Ej, mali, tovari! 

UGROŽENI MIŠ 


— priča za mačku — 


MIŠ o kome je riječ u ovoj priči nije vam bio nikakva 
sila. Bio je to jedan običan, sasvim običan sivi kućni miš, 
plašljiv i oprezan, omiljen plijen grabljivih mačaka. Stano- 
vao je kod jednog seljaka i životario kako-tako kao i nje- 
gov gazda. Ljeti je žuljao suvu kukuruzu i ovda-onda gric- 
nuo mrvicu posna i ljuta sira, suvoparna kao pijesak, onoga 
žestokog sira od koga gore desni i koji bi Nasradin-hodži i 
njegovu magarcu dobro poslužio, umjesto nišadora, kao sti- 
mulus za trku. 

Preko zime naš bi miš, bar zakratko, imao prilike da 
glocne koje rebarce i malo slaninice, a kad bi stiglo pro- 
ljeće, onda je, bogme, oko kukuruzane i pregrada za žito 
tražio izgubljeno zrnje, a kad bi i toga ponestalo, prihvatio 
bi se kakvog starog opanka, umašćena konopca, vreće, konj- 
skih kajasa, iznošena kožuha i sličnih đakonija. Ne treba, 
naravno, ni napominjati da se baš nije naročito udebljao 
na takvoj hrani. Stari opanak — i to mi je, opet, nekakvo 
jelo! 

Uproljeće, pritegnut nevoljom, gazda našeg miša kretao 
bi u pečalbu ili na nadnicu kod bogatijih ljudi, a siromah 
miš, od pamtivjeka nikakav radnik, dovijao se, opet, na svoj 

način. Otšvrljao bi malo iza kuće, u njivu, da tu podijeli 
kakav oskudan zalogaj s mnogobrojnom konkurencijom: 
vrapcima, čavkama, poljskim mišem, hrčkom i drugima 
Nekad bi zalutao čak i kod crkvenog miša koji se, kao i 
svako duhovno lice, razmetao siromaštvom i postom, a 
ustvari volio je da pojede i slano i masno. Tu bi se uvukli 
u bogatu popovu smočnicu pa bi do mile volje mastili brko- 
ve, a kad bi slučajno bio u blizini popov mačak, ostali bi 
u crkvi da se goste malo produhovljenijom hranom: mrvi- 
cama od poskurica, voskom, pa su ponekad probali da 
glođu i neku vrlo staru goveđu kost koja se u crkvenoj riz- 
nici vodila pod imenom ,desna cjevanica svetog Šimuna". 

Nekako je miš preturio preko glave i minuli rat, a prvih 
posljeratnih dana i do njega je doprla grlata buka o silnoj 
pšenici koju su nam poklonila braća Rusi, pa se siromah miš 
ponadao i za sebe kolaču, ali je ubrzo uvideo da se od rus- 
kih poklona pita ne pravi. Prihvatio se, dakle, ponovo gaz- 
dine kukuruze i nastavio da i dalje živi kao odvajkada 
priznat kućni lopov koji, po nekakvom nepisanom zakonu, 
ima pravo da pomalo kraducka kao što to, uostalom, imaju 
pravo i ljudi izvjesnih zanimanja. 

U onoj posljeratnoj zahuktalosti bezbroj ljudi udarilo 
novim putevima, pa se i naš miš ponadao da će se i za nj 
naći kakvo unosnije mjesto. Napusti zato jedne noći svog 
starog domaćina i krene u svijet. Cunjajući tamo-amo uvali 
se jednog dana u neku do vrha nabijenu smočnicu i videći 
kakvih sve đakonija tamo ima, zadovoljno protrlja šapice i 
progunđa: 

— E, ovdje će brat ostati da se gosti! 

Počeo ti naš miš da se deblja i leventuje kao i njegov 
novi gazda Lavrentije Votkin, sovjetski stručnjak, ali to mu, 
nažalost, ne potraja dugo. Iz razloga, mišu nepoznatih, 
stručnjak jednog dana uze da se. pakuje i tako temeljit) 
opiri, očisti i opljačka čitav svoj bivši stan, da je u jeđan 
od njegovih paketa dospio čak i naš prijatelj miš. 

— Kud li će sad ovo sa mnom? — zabrinuto pomisli on, 
pa kako ga je bockala neka stara metla, zapakovana pored 
njega, on marljivo stade da grize omot paketa i u ponoći je 
već bio slobodan. 

— Sad valja hvatati maglu — zabrinuto pomisli on — 
jer ovaj se moj gazda ne šali. Nađe li me, opet ja odoh u 
njegov paket. 

Lutajući u blizini nekakvih magacina na ivici varoši, naš 
ti se miš jedne večeri susretne s nekim starim prepredenim 
pacovom koji ga upita: 

— Rođače, na kom sektoru operišeš? 


— Na privatnom — skromno odgovori miš. 
— E, burazeru moj, baš si staromodan! — sažaljivo 
uskliknu pacov. — Dođi ti na državni ili zadružni sektor, 


pa da vidiš kako se krade! To ti je polje za velike majstore, 
a opasnost minimalna: ni mačaka, ni otrova, ni stupica, ni 
mišolovki. Ono što mi dižemo, jednostavno se otpiše kao 
nekakav manjak nastao usljed rastura, elementarne nepo- 
gode i sličnih nezgoda. 

— Vidi, vidi, pa to je primamljiva stvar. 

— Jašta nego primamljiva, pravi raj za miševe, pacove 
i sličnu bratiju. Kradeš, rođače, i vučeš kao da je ničije. 
Neka bi samo milostivi i dragi bog dao da ovo ovako što 
duže potraje! — I tu se gojazni pacov uspravi, sklopi pred- 
nje šape i pobožno, poput kanonika, pogleda u naoblačeno 
noćno nebo. 

Posluša naš mišić svog savjetnika i uvuče se u ogromnu 
magacinčinu s kukuružom, pravu pećinu. Tu je živio neko- 
liko dana, sve dok nije pokvario stomak sirovim kukuruzom 
koji se bijaše od duga stajanja upalio i ubuđao, jer ga niko 
nije pazio ni pregrtao. 

— Džaba ga bilo s ovim pustim izobiljem, kad o njemu 
niko ne vodi računa — progunđa miš. — Još ću, siromah. 
i glavom platiti budem li se petljao s hranom koju niko ne 
kontroliše. 

Bez trunke žaljenja miš napusti to mjesto izobilja i pre- 
mjesti se u neko veliko skladište, ali tu je krov, opet, toliko 
prokišnjavao i kroz polupane prozore derala takva promaja, 
da je naš siroti cunjalo već treći dan dobio zapaljenje pluća 
i morao da ode na bolovanje u privatnu kuću čuvara skla- 
dišta u kojoj nije ni kisnulo ni duvalo. 

Videći, najzad, da zbog osetljiva zdravlja i slabe tjelesne 
građe nije u stanju da ulazi u velike poduhvate i na široka 

polja rada, naš se grickalo, najzad, zaustavi u jednom od 
onih bezbrojnih malih magacina kakvih ima tušta i tma po 
čitavoj zemlji: uz restorane, menze, internate, dječje vrtiće, 
staračke domove, razna radilišta itd. Tu će se uvijek naći 
primjerno prljava vrećetina s hljebom, nepokriven kuk mesa 
koji služi i kao muholovka, salama sumnjivog mirisa, boje 
i porijekla, dobra šljivovica i u ćošku nešto mecavo što bi 
moglo biti marmelada ili katran, ako već nije asfalt. 

Ovakvi magacinčići pripravna su škola za sve buduće 
magacionere, čak i za one najveće koji se zovu intendanti. 
Oni su, u isto vrijeme, ,,kamen pravi smutnje velike", drvo 
poznavanja dobra i zla i prva udica za buduće lopove. Tu 
ti se uvijek ukrade prva kocka šećera, prvi kolut salame, i 
prva čaša rakije, a poslije desetak ljeta takvog života, ako 
ga dotle ne ukebaju; negdašnji magacioner, sada intendant, 
već diže sanduke šećera, kilometre salame i burad rakije. 
Postane ti on, da se izrazimo savremenim riječnikom, lopov 
republičkog, pa čak i saveznog značaja. 

U ovome spremištu gdje se nastanio naš miš, magacioner 
je bio jedan bistar i otresit momak, rodom iz obližnjeg sela. 
Tih dana tek su ga bili uveli u taj posao i on je svako jutro 
pjevušeći dolazio u magacin, mjerio robu, izdavao i zapisi- 
vao u knjige. 

Jednog dana mladi magacioner pažljivo se zagleda u 
jednu tek prispjelu salamu, omirisala je, zagriza jedan ko- 
madić, a onda se plaho obazrije oko sebe, pa odreza pove- 
liku komadinu i gurnu je u svoj džep. Poslije toga prestao 
je da pjevuši i još je samo kroz nos nešto zuzukao kao ka- 
kav zalutali bumbar. . 

Ubrzano dašćući miš ga je posmatrao zguren na jednoj 
polici i u sebi je mislio: 

— Nije mu čista savjest, više ne pjeva. 

Sljedećih dana momak je štrpnuo malo suvog mesa, pa 
neke kobasice, pa komad hljeba, pa opet salamu, pa... i 
uskoro već nije mogao ni zaviriti u magacin, a da mu nešto 
ne zapadne za šake. Pored toga postao je vrlo osjetljiv na 
šumove napolju, pa čim bi u dvorištu nešto lupnulo, trgao 
bi se prestrašeno i stao da zvjera na prozore. 

— Gle, postao je pravi miš! — začuđeno je mislio mišić 
posmatrajući ga iz svoga skrovišta. 

Na noćnim sastancima naš miš je svoja zapažanja pričao 
svojim drugovima iz drugih magacina, skladišta i ustanova, 
a na to mu jedan stari miš odgovori: 

— Ne boj se, takav je on samo u početku. To se kod njih 
zove nečista savjest. A kasnije, da znaš, kad prijeđe u bo- 
gatije skladište. i počne s krupnijim poslovima, taj će pot- 
puno mirno da operiše. Znaš, kod njih savjest lako otupi, 
pa vremenom postanu vrlo drski kao... kao — sjećaš se 
— i mi, samo kad se mačka dugo vremena nigdje ne po- 
javljuje. 

— Ili kad veoma vješto potkradaš, pa gazda ne vidi i ne 
osjeća se pobuđen da dovede mačku! — upotpuni ga naš 
miš koji je i sam već ponešto naučio u životu. 

— Jest, jest, uprav je tako što ti kažeš. 

— A imaju li ovaki ljudi svoju mačku od koje strijepe 
da ih ne skopa u kandže? — upita miš koji je tek bio po- 
četnik na državnom i kolektivnom sektoru. 

— Ima, burazere, samo se, čini mi se, rijetko javljaju. 
Biće, valjda, da su dremljive ili previše site. 

— Il im je, možda, nemaran domaćin? — dosjeti se miš. 

— Biva i toga — priznade stari miš — a sve mi se čini, 
iz ličnog iskustva, da na mnogim mjestima i nema pravog 
domaćina ili bar ne znaju ko je to. 

— Oho-ho, alaj bi se smijao tome onaj moj stari gazda 
koji je čuvao svako svoje zrnce! — grdno se začudi naš miš 
čisto ne vjerujući svojim ušima i u takve bajke. 

— Nemoj, braćo, uopštavati stvari! — progunđa jedan 
kusi pacov — moj gazda, prokleta tvrdica, nit sam uzima, 
nit nama daje. Truje nas, bije i lovi kao da mu je onaj ma- 
gacin od oca ostao. Čudan stvor. 

Poslije nekog vremena miš zapazi kako njegovo momče 
sve češće sjedi nad svojim knjigama, zabrinuto gunđa i nešto 
zapisuje. Ni sam ne zna zbog čega, ali miš je i to doveo u 
vezu s njegovim krađama, pa čim bi momak nekud izašao, 
i on sam stade da priviruje u knjige (od crkvenog miša nau- 

žčio je čitati i pisati) ali kakvo je bilo njegovo iznenađenje 
kad pročita i ovakve stavke: 


Dvije kile salame ..... pojeo miš." 

,Kilu i po slanine..... pojeo miš." 

Kasnije je vidio još čudnije zapise: 

,Pet komada vreća..... upropastio miš". 

Jedne opanke _ . . ... izgrizao miš". 

Jednog dana pročitao je, opet i ovakve bilješke: 

elti kile šećera s s 00,5 ugadio miš." 

,Pet priznanica za izdato meso . . . .. izgrizao miš." 
,Sanduče marmelade od 5 kila . . . .. opoganio miš." 


— Au, pobogu braćo! — zaprepasti se naš čestiti miš — 
Nabijedi me, ovaj, ni kriva ni dužna! Kilu i po slanine, uh, 
uh! Nisam ja dosad pojeo, brat bratu, više od osam deka, 
a ostalo zna se — smazao glavom on. Pa gledaj ovo za 
opanke?! Jedva sam stigao da ih omirišem, a on ih već ne- 
kud odnio. A salama? Čitave dvije kile, joj majčice mila! 
Pa nisam, valjda, hrčak, pa da skupljam rezerve! 

Zamisli se grdno miš nad tolikim količinama, pa istom 
uplašeno othuknu: 

— Uh, uh, kad ovo mačka pročita! Alaj će ta da mi 
isprede osudu! 

Predveče miš iz svog skrovišta opazi kako magacioner 
strpa u nekakav džak polovinu jagnjeta i nekako oprezno, 
skoro na prstima, šmugnu na vrata. 

— Jagnje! — uzviknu miš i uhvati se za srce — kuku 
meni u ovoga se već javlja vučji apetit! Šta li će biti sa 
mnom, ako mi se i ovo u grijeh upiše? 

Veoma zabrinut miš uze u sebi nešto da računa, pa istom 
izbeči oči: 

— Au, pobogu braćo, ako moj gazda ovako nastavi, osta- 
doh ja ubrzo bez hljeba, taj će opiriti čitav magacin. Valja 
što prije odavde kidati, dok nisam spao na prosjački štap. 

U toku noći miš uništi svu svoju povjerljivu arhivu, iz- 
brisa sumnjive tragove i do zore je već bio gotov za put. 
Ujutru je posljednji put video svoga gazdu kako pije rakije 
iz jedne boce u magacinu. 

— E, zaista je već krajnje vrijeme da se bježi! — uz- 
dahnu on. — Evo, ovaj se izgleda sprema da i za rakiju 
mene optuži. Miš pijanica! Uh, alaj bi to bilo bruka! 

Izvlačeći se kroz neku rupu napolje iz magacina, miš 
progunđa zlurado: 

— Vala, gazda, upropastio si me nelojalnom konkurenci- 
jom, al ni tebi se bolje ne piše, kad ti jednog dana mačka 
zakuca na vrata. 

BRIJANJE 


NEDJELJOM ujutru, zna se, moj prika Stevan, rudar, 
zvani ,Škandal'', ushoda se po kući, trlja' riđu oštru bradu 
i oklijevanjem gunđa: 

— Eh, opet se valja, brijati. Škandal!... Objesim ti bo- 
žije brijanje. 

To ti je za nj, jedna pipava i nesigurna rabota ispunjena 
prikrivenom nervozom, puna začkoljica, nepredviđenih opas- 
nosti i samo njemu znane muke koja se ne može izbjeći, 
jer se uvijek ponavlja sa istom neminovnošću kao što raste 
brada i ređaju se nedjelje. Već skoro trideset godina on se 
svake nedjelje ovako priprema i brije, a još uvijek nije sa- 
vladao onu bojazan od toga posla, nit' se osjeća potpuno 
dorastao za nj kao ni onoga dana, kad je prvi put, krišom 
uzeo ćaćinu britvu, neprikosnovenu svetinju u kući, i negdje 
u zavjetrini iza pojate, škiljeći u krnjutak ogledala, strugao 
rijetke malje po bubuljičavoj dječačkoj bradi. 

Iako je još uvijek na njemu stara košulja, radne čakšire 
i rašnjirane cipele, ipak iz njegove pojave izbija nešto praz- 
ničko i nesvakodnevno. Gologlav je i podvrgnute kragne, pa 
mu donji dio vrata, ogoljen i bijel, čadno odudara od spre- 
čena mrka lica kao da to dvoje ne pripadaju jednom istom 
čovjeku. Još je usto nekud otsutan od svakodnevnih razgo- 
vora i posla, pa i to daje nešto izuzetno čitavoj njegovoj 

pognutoj pojavi dok bata i tuca iz ćoška u ćošak iskuplja- 
jući svoj brijaći pribor. 

Uvod u svako njegovo brijanje pretstavlja baš ova po- 
traga za njegovim ,,alatom" rasturenim kojekuda tokom ne- 
djelje. 

— Ma vidiš li ti, prika, mene it ove moje žene — brunda 
on premećući po nekakvim starudijama u tijesnoj ostavi — 
Gledaj ti samo što smo mi sve iskupljačili u ovoj našoj kući. 
Škandal! Evo, ovaj komad uzde nosimo još sa sela, iz Bosne, 
a ima već šesnaest godina kako smo otud otišli. Eto ti, što 
ti je čovjek proklet; kupljači, prti, vuče sa sobom, a i ne 
zna hoće li mu trebati. Ustraši ga, brate, sirotinja i potreba, 
pa se sav zakopa u nekakve andromolje. Ako se i nađe nešto 
dobro, izgubi se u ovome starežu. 

Pronašao je posudu s četkicom. Bila je to modrikasta 
staklena kutija od masti za cipele. Stevan je podiže u vis 
da bih ja mogao da je pogledam. 

— Vidiš, ovo ti je od masti što-no se zvala ,Arap". Imao 
si ti toga... Kupiš jednu u godinu dana, pa maži koliko ti 
drago. A koliko se onda mazalo — škandal! — tri-četiri puta 
uz velike godove i kvit. A pošto bi ti ja danas ukabulio da 
svake nedjelje ne namažem ove svoje cipele, ih! 

Rudar nježno pogleda svoje duboke cipele od boksa, za- 
vrti malčice glavom i nasmiješi se, pa stavi posudu na pro- 
zorsku dasku u pretsoblju i osmotri je poizdalje kao da je 
procjenjuje. 

— Bio ti je nekad na njoj naslikan Arap, Turčin, šta li 
je. Iskezio odonud zube pa se smije. Uh, grom te ubio, mi- 
sim 80: p 

Prika Stevan prelazi u sobu, s Jakoćom se spušta na ko- 
ljena i zavlači glavu pod krevet. Otud se čuje njegov nešto 
izmijenjen glas. : 

— Zbilja, prika, hoćeš li silaziti u jamu da vidiš kako mi 
samo radimo? Neka, treba da vidiš. 

Izvukao je sivo-maslinast drveni vojnički sanduk posut 
strinjanom slamom izekreveta i baveći se oko njegove bra- 
ve, nastavljao da priča: 

— Dugo sam tu se ja mislio da ostavim rudnik, pa da u 
Banatu tražim nešto kućice i komadić zemlje, pa opet... 

navikne se čovjek. Tu ti je društvo, pa svaka zgoda, pa na- 
da se čovjek i penziji, a ni posao, ako ćeš pravo, nije loš. 
I paze nas, bogami, lijepo, što jest — jest. 

Za čitavo to vrijeme on je, sjedeći na zemlji, pažljivo i 
s ljubavlju premetao po svome sanduku. Ta prosta drvena 
škrinjica koju moji krajišnici zovu ,,kuver'"', počne da prati 
našeg seoskog mladića još od regrutacije, pa ga više ne 
ostavlja kad god čovjek krene kuda u svijet. Tamo u tuđini 
,kuver" je seljaku jedina opipljiva i stvarna svojina: i kuća, 
i njiva, i pojata, i ženin kovčeg s mirazom. On je u isto vri- 
jeme i jedan djelić rodnog kraja i kad god ga čovjek otvori, 
neka sitnica u njemu potsjeti ga na kakvo prelo, seoski 
zbor ili upola zaboravljenu djevojku, pa čežnja za zaviča- 
jem naprečac oživi i dušu ispuni sjetom. Na kuveru se zato 
čitave noći bdije u Sunji, Capragu i drugim stanicama po- 
znatim zbog lopova, škilji se u nj dok se čovjek bori s dre- 
mežom u pregrijanu vozu i negdje tamo u šumskoj baraci, 
kad umorni ljudi pristižu s posla, prvi pogled uvijek pada 
na kuver. i 

Kad je čovjek, opet, kod svoje kuće, kuver ga potsjeća 
na putovanja, na dobru zaradu, krčme i pijanke i na godine 
provedene po svijetu. On svakodnevno napominje da osim 
rodnog sela ima još i drugih mjesta i krajeva, drugih ljudi 
i drukčijeg života i poslova. I svaki pogled na kuver uvijek 
propraća brižno pitanje: nije li se negdašnji momak preva- 
rio što zauvijek nije ostao tamo kod te i te željezničke sek- 
cije ili kod one bjelonoge Švabice na bogatom vojvođanskom 
salašu? Možda bi mu onda druge tice pjevale. 

Iz posebne ladice u .svom sanduku Stevan vadi britvu 
brižljivo uvijenu u novine, odmotava je i priča mi: 

— Ovo sam u Slavoniji davno pojevtino kupio od onoga 
nesrećnog Šuputa... znaš onog Šuputa, barabe, što no 
znao rzati i u svake okretati. Kažu da ste ga vi u ratu stri- 
jeljali na Kamengradu zbog pljačke? 

— Sjećam se. Dimitar Šuput? 

— Jest, jest, on. Moglo ti se u njega naći ovako što ti 
drago, samo se ni najbolja stvar kod njega dugo ne zgrije: 
propije ti on to, prokarta, a i džabe je znao dati, bog ti ga 
ne razumije. Škandal! Nije ti on bio loš srcem, samo tako 
— zauzela ga nesreća. Eto, da ste mogli nekako da ga po- 
štedite? 

Malo naherene glave, Stevan tužno pogleda sjajnu britvu, 
uzdahnu i prihvati se kratkog, na više mjesta narezanog 
kaiša za oštrenje. ; 

— Zbilja, prika, bi 1' se tamo negdje kod vas mogao naći 
jedan dobar kaiš za britvu? 

— Bogami, poteško. 

:— Poteško pa da. A vidiš, ima ti gore jedan iz našeg 
sela, neki Božo Tintor, stric ovoga Tintora što sa mnom 
radi... E, što ti taj ima onaj dvostruki američki kaiš: kad 
maneš dva tri puta tam! i amo britvom, zuji k'o muva. 
Škandal! Jesenas, oko slave, svraćao sam kod brata, tamo 
kod Rume, tu je i taj Tintor naseljen, pa sam baš mislio da 
mu tražim pola onoga kaiša. Dao bi mu, ojere mi, za nj 
jedne stare cipele. A on ti, rekoše mi, leži već mjesec dana 
u zatvoru, krio nekakvo žito, što li. Eto ti ga đavola! 

S tim uzvikom Stevan lako otskoči s poda i uze se obzi- 
rati oko sebe. 

— Marija, o, Maro, gdje ti je ono ogledalo? 

Kroz otvoren prozor čuje se iz ljetne kuhinjice Marijin 
nabusit glas: — 

— 'Ajde tamo, šta ja znam, valjda je meni jutros do 
ogledala; vidiš da umivam djecu. Zaviri tamo iza mašine. 

Stevan uze. da pipa po sumračnom ćošku, poobara neke 
kaleme i makaze, dok jedva ne izvuče oveće četvrtasto ogle- 
dalo malo okrnjeno s jednoga kraja. 

— E, da se pođe, moleći boga! 

Prišao je u tijesno pretsoblje na kome su bila troja vrata 
i jedan manji prozor koji je gledao u dvorište. Tu, na dasci 
toga prozora, prika je stao da ređa svoj pribor nespretno, 
drhtavih ruku, bojeći se da svakog trenutka nešto ne raz- 
bije. 

— Eno ga, de! Škandal! Ma šta se kližeš, sveca ti... 

Dok se tako okretao za stolicom na koju će sjesti, oborio 
je metlu, zapljusnuo kantu sa vodom i žestoko stresao sve 
posuđe po maloj polici. Kao neki odgovor na tu zveku, začu 
se odozgo iz kuhinje: 

— Gic, gic! Lijepa moja krmačico! 

Prika Stevan zavjerenički mi namignu. 

— Jesi li čuo kako me časti? E, slavu joj njezinu, ima 
jezik, ima, ali opet je dobra k'o krv. Škandal! Kad ono neke 
godine, tamo pred rat, bi štrajk, nećemo mi iz jame, a ona 
ti... grebe ti ona žandare! Sigurnija je od svakog čovjeka. 

Kad se konačno ugnjezdio na stolici i nekako smjestio 
preda se noge, prika pođe rukom za četku pa se istom trže. 

— Eto ti ga, đavola, ne uzeh komad novina! Daj de, pri- 
ka, ne budi ti naređeno, otparaj mi jedan list, eto novine 
gore na polici. Eto te... Ne, ne, nemoj toga govora, kvar je. 
Nemoj ni toga... Aha, daj to. 

Sapunjajući se, Stevan priča zureći u ogledalo: 

— ... Kažem ti, drži ti on tako govor o borbi, o našim 
majkama, o tome tako, šta ti ja znam, a meni lijepo suze... 
Bogami, umalo nijesam zaplakao! Škandal. 

Onako sav u sapunskoj pjeni, Stevan me pogleda raspli- 
nuto, žmirnim pocrvenelim očima i opet se okrene ogledalu. 

— Bio ti je onda sa mnom na zboru i ovaj naš dugački 
Tintor, ovaj Mile. Bogami i on šmrca, tare nos... Kad mi 

pošli kući, 'vati se on rukom, a njemu iz džepa izvuklo 
kožnu duvansku kutiju, valjda je držalo da su pare. Eto ti. 
nekom je onda i do toga bilo. Lopovluk! Škandal! 

Otud iz dvorišta pokaza se na prozoru podrugljivo lice 
Stevanove krivouste Marije. 


— E, jesi mi slika! — isceri se ona u okno. 
— Što si se tako izbečio k'o vukodlak? Aha-haj, bože ti 
pomozi! 


— Odlaz' de, Marija, posjeko' se ja! 

Tamo-amo, iz kuće u kuću, kroz pretsoblje su svaki čas 
protrčavala Stevanova djeca, lupala vratima i pravila pro- 
maju. 

— Bježi de te djeco! Zakon im njihov, kako se ovako 
usprohodaju i ustrču baš kad se ja brijem... O ljudi, ljudi, 
pa ja nijesam ni znao da ja imam ovoliko dječurlije! Škan- 
dal! Ko ih pogradi toliko, pobogu kad se prije narodiše? 

Stevan u čudu širi ruke i upitno gleda za iščezlom dje-- 
com k'o da ih sad prvi put vidi. 

Svijetlost u pretsoblju naglo potamnje. Onaj dugajlijau 
Mile Tintor upravo je nailazio pored prozora i nagnuo se 
da virne unutra. 

— A, ja još pitam otkud meni ovoliko djece! — razvika 
se prika Stevan — Evo, šta ti radi ovaj dugački Mile, va- 
vijek je kod tuđi! žena. Škandal! E, vala, negdje ću ti pre- 
biti te tvoje dugačke tintorske krake da znaš dobro! 

— Ehe, — he, šta ćeš de, kad njoj srce ište mene! — 
meketavim kozjim glasom smije se u okno vrani komšija i 
produžuje prema ljetnjoj kuhinji i dnu dvorišta klackajući 
se na svojim nezgrapnim štakastim nogama. 

Stevan puše, stenje i othukuje kao da radi bogzna kako 
težak posao. Njegova britva, pothvatajući, kao bilježi svaki 
potres i uzvik u kući i dvorištu. Čas trepne i ukoči se kad 
išta lupne ulaznim vratima, čas neodlučno zastane, kad se 
čuje kakvo dozivanje odozdo od Ibra, a u jednom trenutku, 
opet, kad se čini da se sve smirilo, uzme marljivo, na kratke 
predahe, da struže ili klizi. 

— Vala, prika, lakše mi se natjerati u jamu kad se Za- 
pali rudnik, nego li na ovo brijanje. Teže mi je nego čitava 
šihta. Škandal! 

— A zar se dešava da se rudnik zapali? 


— O, da, već dva-tri puta za moga vakta. Pa ti mi, brate 
moj, stari rudari, ne izlazimo dan i noć iz jame, sve dok se 
rudnik ne pogasi. Ne pita se tu ni šihta. Ni... Škandal! A 
ovi seljaci iz okoline — tu britvom prezrivo pokaza ustranu 
— sve ti se to razbjegne kućama i ne dolazi na posao, dok 
sve ne bude gotovo. Baš ti njega boli duša za našim rudni- 
kom. Eh, seljak, seljak... Škandal! 


Iz dvorišta se začu neko džavaljanje i skika. Britva ot- 
skoči i ukoči se u vazduhu. 

— Paz' de prika! 

U lijevom ćošku dvorišta, na neobičnom smetljarniku, 
ogromnoj sandučini podignutoj na četiri jaka stuba, klale 
su se dvije goleme čupave psine da je sve prštalo i prašilo 
se smeće. Stevan viknu Mariju, pa se okrenu meni. 


— Ono ti meni, vidiš li, prika, nekad po svu noć ne da 
spavati, osobito kad gore ima kostiju. Iskupe se psi čitava 
rudnika, buljuk jedan, pa, kad nastane grgljanje i skika, 
hoće sve u lagum da dignu. Škandal! E, vala, koje god ono 
isplanir'o, baš ga je uredio k'o Djurdjia drob... Skoči de, 
o, Marija! 

Kanda se briju i u drugim kućama male rudarske kolo- 
nije, jer osim dugonje Tintora nije ni vidjeti ni čuti nikog 
od muškaraca. Čuje se samo kako se žene dozivaju, zvecka- 
ju posuđem ili psuju i biju djecu koja bježe od kupanja i 
presvlačenja. 

— Ima ti, brate, i ova moja Marija vragometnog posla 
s ovo dvoje djece — mudruje Stevan. Već se obrijao, pa bla- 
žena lica još uvijek sjedi za ogledalom i briše britvu. — 
Vjere mi, kad su izbori, dao bi' ja svakoj ženskoj onoliko 
glasova koliko ima djece. Vala, i zaslužile su. Evo samo ove 
moje Marije... Škandal! 


— Ehej, Stevanda, jesi li gotov? — već se ori napolju 
nekakva krupna i hrapava rudarska glasina. — Izlazi da 
zapalimo. 


Iako ne puši, prika Stevan brzo ostavlja britvu u kuver, 
žuri napolje i pozdravlja se s četvrtastim nosatim komši- 
jom. Dječurlija već nose vodu da mu poliju, a on, rasko- 

račen, i go do pasa, podnosi ogromnu pregršt pred krčag, 
čeka da se polije i usput, dobro raspoložen, pita: 

— A ti se, komšo, jutros ni jednom ne poreza britvom? 
O, brate, i u tebe ima posla: tolika glava, nije šala... Ma, 
kad se nešto smislim, ne bi ti ja bio brico za sav široki svi- 
jet. Jadan ti je, brate, i to kruv, onaj od sedam znojeva. 
Skandal! , 

MOJ DJED I KRALJEVI 


MOJ pokojni djed Maksim — bog mu dao bar na dru- 
gom svijetu mira, pa da se obnoć ne skita i ne krađe — 
bio ti je vrlo pametan čovjek i jedan, da rečemo, prirodni 
filozof. Svoju mudrost pokupio je po tuđim torovima, šta- 
lama i hambarima, po žandarmeriskim kasarnama, zatvor- 
skim kiblama i u našoj seoskoj crkvi u koju bi ponekad za- 
lutao kad je bio dobro pijan, pa bi se raskoračio ispred ol- 
tara i razvikao se: 

— Srbuj, ne pretrguj! Legla Mara kraj žandara! 

Suva šteta što moj dragi djedo nije danas u Životu, jer 
kakva su bila njegova shvatanja o svojini, i njegovo isku- 
stvo, dušu bi dao za današnjeg direktora kakvog predu- 
zeća, blagajnika il nekog drugog sličnog drmatora. Kad bi 
njegovi principi bili izraženi na moderan način, parolama, 
onda bi njegova soba bila iskićena izrekama: 


U radiše svega biše, u kradiše još i više. 
Niko se nije tuđim zalogajem udavio. 
Iz puna ćupa nije grijeh kusnuti. 


Neće me zato nimalo začuditi, ako i tamo, na drugom 
svijetu, moj djedo pokuša nešto gepiti ispred svevidećeg 
božjeg oka, pa ga zato stražarno protjeraju ovamo na zemlju. 

Već ga zamišljam kako ide ispred naoružane anđelske pa- 
trole onako u kozjem kožuhu i ličkoj kapi i pjeva onu staru 
hajdučku: 


— Vesel'te se, selo i seljani 
evo mene gone serežani. 
Žandar Marko, ne veži me jako... 


Vo vremja ono, dok je moj djedo bio aktivist po liniji 
noćne privrede ili, kako su je ondašnji zakoni nazivali, 'pro- 
tupravnog prisvajanja tuđe imovine, naše selo, u političkom 
pogledu, bilo je podijeljeno u dvije stranke: Srbi su bili 
monarhisti, a Hrvati republikanci. Čak su se i moja strina 
Sava, Srpkinja, i komšinica Jula, Hrvatica, ponekad oko 
toga prepirale, pa je o tome sročena i pjesma koju je znala 
čitava Lika: 


— Svadila se Sava i Julika. 
Veli Sava da je srpska prava, 
a Julika da je Republika. 


Iako nas Ličane bije rđav glas da smo najvjerniji sol- 
dati u gardi svakog cara i kralja, ipak je moj djedo, po sa- 
moj svojoj prirodi i socijalnom instinktu, bio spontani an- 
timonarhista, pa je i mene odgajio u tome duhu. To je naj- 
više učinio svojom pričom o tome kako je nekad išao u 
posjetu caru Franji Josifu. 

Bilo je to ovako: 

— Spremim ti se ja jednog jutra — priča on — pa ću 
ti poći u Beč da obiđem cara Franju. Obujem opanke, obu- 
čem nov kožun, komad kukuruza u torbu, pa istom da ću 
na vrata, a moja će Jeka iza furune: 

— Maksime, moga!' si oprati noge, kad već ideš kod cara. 

— Kakve noge, bog s tobom, pa jesam li ih opra' jese- 
nas, kad sam ulazio u kacu da zbijam kupus. 

— A jest, vjere mi! — sjeti se Jeka — Dobro je, onda 
moreš ići. Lijepo ćeš mi pozdraviti Franjinu Jelku i pri- 
kriči joj, ako ima kakvo staro sito za kukuruzno brašno, 
nek mi pošalje. Moje se već poderalo. 

I tako ti se ja uputim — haj, haj, haj! — pa pred Fra- 
njinu kuću. Čuknem štapom o avliska vrata: čuk, čuk! 

— Ehej, domaćine! 

— Evo, evo! — ču se iz kuće. Otvoriše se vrata, dok evo 
ti glavom Franje, zasuka' rukave, garav ka' ciganin. 

— Oho, vidi Maksima, vidi Maksima! Ta gdje si ti, sve 
mu do mora? Kome je to kod tebe oblaga', ko je napretlja'? 
Ajd, ajd ulazi. Ja evo popravljam šporet, nešto mi se dimi, 
pa se zagaravio. Ej, čuješ li, Jelka, evo našeg Maksima. 

Pomoli se Jelka, sva brašnjava, pozdravi se sa mnom, pa 
odma' pita za moju Jeku. 

— Dobro je — velim ja — i zdravo i poručuje ti da se 
ne šalim glavom, nego da joj pošalješ kakvo staro sito koje 
tebi ne radi. 

— Bogami sam ja imala jedno polovno, pa kad sam ne- 
kidan u njemu nosila kravi repu, zatrka se iznenada tele 
i provali ga glavom. 

Ispade odnekle mali Rude, Franjin sin, goni pred so- 
bom krmaču, pa kad spazi mene, potegnu da će iza svinjca, 
ali ga ćaća preteče: 


— 'Vamo de, stražnjico jedna, poljubi se s gostom! 

Poljubi ti mene mali Rude u ruku, a ja mu, onako od 
milošte, opsujem strinu Maksimilijanovicu, pa se vatim ru- 
kom u ćemer i dadnem djetetu čitav sekser. 

— Evo tebi, brate, pa kupi zemičku. 

Milo Franji što sam ja doša', pa se razvika na čeljad: 

— Jelka, Rude, deder brže vamo da uvatimo pijevca. 
Ta ne dolazi nam Maksim svaki dan. 

Zaokupiše s đubrišta najvećeg pijevca, poteko' i ja upo- 
moć, pa skoči' preko nekakve kolske rude, odma! mi na 
'lačama prsnu šav: tras! 

— Ma čuje li se to, Maksime, od tebe nekakvo laguma- 
nje, šta li je? — pita Franjo. 

— Ama rasparaše mi se lače — kažem ja — Eto ti, još 
ću se obružiti pred Jelkom. 

Skolisko, vjere mi, onoga pijevca, s jedne strane Jelka 
i Rude, s druge strane Franjo i ja, utjerasmo ga u nekakvu 
travuljinu iza kuće i tu ga uvatismo. Tu ti Franjo ugazi u 
nešto, okliznu se, pa istom povika: ; 

— Jesam li ja govorio da se te stvari ne rade iza kuće, 
nego da se krasnica nosi tamo iza Živice, u jarak! Bo'me, 
uvatim li koga otsad, vala će ga u kapi nositi odavde. 


Sprema Jelka ručak, a nas dvojica rakijamo, pa pru- 
'žimo i njoj koju čašu. .Posla Franjo dijete u komšiluk da 
zovne i cara Viljema na čast, ali se mali vrati i kaže da je 
Viljem jutros rano otišao kod nekakvije cigana da vadi pa- 
ripu pamrave. 

Pitam ja Franju kako mu je letina, kako stoji s marvom 
i jel se zaduživa'. Dobro. veli, sve, fala bogu, samo mu Rude 
prilično slabo uči, tup je nekako. Najbolje bi, kaže, bilo 
da ga dam kome u najam ne bi li se dozva'! pameti. 

Sjedosmo ručati, sjede i Jelka sa nama, a Rude pilji u 
zdjelu iz ćoška, ter ti ja, krijući, pružim mu jedan batak, 
a on ti, ka! da je iz gladi uteka', zgrabi ga i zavuče se iza 
kace ka' šarov. 

Ustavi me Franjo i na konaku. Legosmo zajedno u kre- 
vet, a Jelka će prostrijeti sebi na podu. Vrti se Franjo, ne 
može zaspati, pa me pita: 

— Maksime, kolju li tebe buve? 

— Ako ćeš pravo, ja sam na to i navika'. 

— Ama navika! sam i ja, ali ove moje buve desile se 
nekakve krupne, donio ih prošle godine sultan Mehmed 
kad je vamo dolazio i kod mene noćiva'. Ne znaš ti što je 
turska buva. 

Isprati me sjutra dan. Franjo komad puta, poljubi se sa 
mnom; pozdravi, kaže, ko upita. Oću, bog i tebi dao zdrav- 
lja i sretan ostanak. ć 

I tako ti se ja vrati' kući. 

Poslije te djedove priče, jednom i zauvijek, car je za 
mene postao sasvim običan čovjek kao što su bili svi moji 
seljani. Naravno, najviše mi se sviđalo to kako je ono Fra- 
njo iza kuće ugazio u nešto, pa se razvikao na ukućane. 

Kako je Franjo već odavno bio umro, moj djedo, na svo- 
ju nesreću, pokušao je da onu svoju priču modernizuje, pa 
je negdje u krčmi ispričao kako je išao u goste kralju 
Aleksandru. To ga je skupo stalo, jer ga ubrzo strpaše u 
zatvor i optužiše da je uvrijedio kralja pričajući kako Nje- 
govo Veličanstvo ima buva, kako je ugazio u nešto, i kako 
mu je sin glup i slabo uči. Pored toga optužen je i zato što 
je prestolonasledniku Petru opsovao strinu Olgu. 

Jednog dana, kad je baba Jeka pošla da obiđe djeda u 
zatvoru, pođoh i ja zajedno s njom. 

— E, moj Rankane, — reče mi djedo — vidiš li ti kako 
se danas i kraljevi pokvariše. Onaj moj Franjo, da prostiš, 
samo jednom nogom ugazio u pekmez, a ovaj sad, Aco, za- 
glibi se baš do vrata i evo me, prava-zdrava, sprati u bu- 
varu. Nije druga, odoh ja s Julkom u republikance, pa kom 
opanci, kom obojci. 

— A šta ti Olga bi kriva, pa da je psuješ? progunđa 
baba Jeka. 

— Pa to je bilo onako uz riječ — pravda se djedo — a 
da do čega dođe, ne bi' je, vala ni dirnuo onako suvu i 
pečenu ka' sveta Paraskeva. 

I tako moj djedo poživi još nekoliko godina kao oko- 
rjeli republikanac, pa čak i onda kad je umirao i tom pri- 
likom izgovarao svoje posljednje riječi, kazao je na račun 

kraljeva nešto što se u pristojnim knjigama bilježi samo 
tačkicama. 

Eno ga, počiva i danas u groblju na Mihajlića Brdu, a 
po grobu mu raste kopriva, opora i neljubazna biljka, koju 
je djedo često brao u oskudna gladna proljeća i njome dizao 
svoj životni standard. Bila mu je na grobu i drvena kr- 
slača, ali su je prilikom jedne predizborne tuče, isčupali 
seljaci i polomili o žandarska leđa. Tako se moj djedo, i mr- 
tav, pokazao politički aktivan i doprinjeo pobjedi opozi- 
cije koliko je god, onako nepismen, znao i umio. 

KOMBINACIJE POPA JEREMIJE 


CRKVENJAKU Davidu, još dok je bio đak osnovac, ni- 
kako nije išlo u glavu kako to da se u crkvi obično vino 
pretvara u krv Hristovu. On je dobro znao da se vino za 
crkvene obrede kupuje preko puta popove kuće, u krčmi 
,Zemljotres", a od oca je slušao da krčmar Nićifor Zate- 
zalo to isto vino krsti po nekoliko puta. Čudilo ga je zato 
što to seljaci, pijući toliko puta kršteno vino, ipak u krčmi 
urlaju i deru se k'o pravi neznabošci kad peku kakvog mi- 
sionara. Otkud onda, opet, da se baš to isto vino pretvori 
u krv toga Isusa Hrista koji je, kako u vjeronauci stoji, bio 
takav mirničak da u Getsimanskom Vrtu nije umio da po- 
grabi toljagu, pa da se čestito namlati onih fariseja koji 
su došli da ga hapse. 

Pop Jakov umio je oprobanim sredstvima da đacima za- 
bije u glavu dogmu o pretvaranju vina u krv Hristovu. 
Zbog te Hristove krvi mali David stradao je kao pravi hri- 
šćanski mučenik. Mlaćen je ljeskovcem, čupan za uši i za 
kosu, klečao na kukuruzima, pa ga je škola još godinama 
potsjećala na rimski ,Cirkus Maksimus" po kome kosmati 
bradati lav u mantiji vija nevine male stradalnike. 

Osobito kad bi pop Jakov bio mamuran poslije kakve 
crkvene slave, upadao je u razred kao bezbožni Irod među 
djecu vitlejemsku i onda bi nastao pravi pokolj. Mali Da- 
vid našao bi se pred njim kao biblijski pastir David pred 

Filistejcem Golijatom, samo ovaj puta ne bi stradao Go- 
lijat, nego bi David izvlačio deblji kraj da su mu sve uši 
gorjele. 

Zahvaljujući takvoj temeljitoj hrišćanskoj naobrazbi Da- 
vid je, kad je odrastao i već zašao u godine, postao jed- 
nog dana crkvenjak i s uspjehom stao da pomaže novom 
popu, ocu Jeremiji. 

Složno i zajednički, kao prava braća, oni su po krčmama 
isprobavali vina za pričešćivanje svoje bogobojažljive pa- 
stve. Iako je vino koje će se pretvoriti u Hristovu krv mo- 
ralo biti crveno, oni su obilato probali i ono bijelo, pa crno, 
pa bogzna još kakvo sve, dok im najzad pred očima ne bi 
zatreperila duga, znak da je na njih sišao Sveti Duh i na- 
dahnuo ih za razne zanimljive podvige kao što je posjeta 
raspuštenici Stevki, lomljenje tuđih ograda i tako dalje. 

Kad nastade rat i u tome zabačenom bosanskom kraju 
nestade vina, otac Jeremije zabrinu se. 

— Davide, čedo moje duhovno, kako ćemo dobiti sije 
svjatoje vino kojim ćemo pričešćivati naše pravoslavnoje 
hristijansko stado? 

— Oče Jeremija, kako bi bilo da ja načinim nešto vina 
od ovoga našeg divljega grožđa što ga zovu ,,direktor"'? 

— Ama', sinko, znaš i sam da je čak i zakonom zabra- 
njeno od toga grožđa vino praviti, jer od njega ljudi silaze 
s pameti. 

— Pa ništa ne mari, oče Jeremija; nećemo ga piti, nego 
narod pričešćivati. 

— Davide, sinko, zar nije neprilično da to ludo vino 
pretvaramo u krv Hristovu. Od njega bi se prije mogla 
praviti krv onoga bogumrskog razbojnika, cara Nerona, koji 
je progonio prve hrišćane. 

Ipak se na kraju složiše da namuljaju divljega grožđa i 
tako njihova pastva u blaženom neznanju popi ludo vino baš 
kao da je originalna krv Gospoda Našega, zapečaćena sa 
sedam pečata. 

Drugom prilikom, opet, časnim dušebrižcima ne nađe se 
pri ruci čak ni ludo vino, pa dovitljivi crkvenjak pronađe 
najobičniju seljačku rakiju kukuruzovaču i usu u nju malo 

od one crvene farbe kojom se farbaju uskršnja jaja i vu- 
nene čarape. Podvala je dobro uspjela, samo su od te fal- 
sifikovane Hristove krvi pričešćenim seljacima tako pocr- 
venjeli jezici kao da dolaze iz pakla, od samog DLucifera. 
Siroti ljudi morali su lizati rapav zid kao što to rade go- 
veda da bi nekako otrli s jezika to đavolsko znamenje. 

Sva sreća što se niko nije dosjećao otkud im se desi 
ta pokora s jezicima, jer ni pop ni crkvenjak ne bi prošli 
bez psovke i batina. 

— Otsad se uzmi u pamet, Davide vozljubljeno čedo 
moje — reče pop — jer da su se za ovo naše smutnoje djelo 
doznali seljaci, skočili bi na nas kao nevjerni agarjani i mi 
bismo se proveli jakože vo u kupusu. 

Kako je njihovo selo bilo na području četničkog bata- 
ljona ,,Miloš Obilić'", pop se trudio da ispadne što žešći 


pravoslavac, pa je prvom prilikom, uz veliki post, požurio 
u četničku komandu da nabavi espap za pričešćivanje. 

Umjesto hleba za naforu, tamo mu dadoše talijanskih 
makarona, a sam ga vojvoda pouči: 


— Skuvaj ove makarone, pa svakom čiči bogomoljecu od- 
reži dva santimetra, ali samo pazi da ti ko po dva puta ne 
dođe po sledovanje. 

— A' šta ćemo za vino? 

— Evo i zato rješenja! — reče ćefleisani vojvoda, pa mu 
donese iz ostave nekoliko boca talijanskog likera. 

Tako ti se, kod sljedećeg pričešćivanja, gospod naš, Isus 
Hrist, pojavi pred narodom u obliku likera i makarona. Ali, 
ne Jezi vraže, osladi se starcima i babama onaj liker, pa 
zaređaše po tri-četiri puta da ponove i pritvrde pričest. 
Neki malokrvni djedo toliko se naguca božanskog pića, da 
je stavio prst u uvo i počo promuklo da pjeva: 


— Vuk magare na plot nagonio, 
ne bi 1 mago nogu salomio. 


Da ne puca bruka starca povukoše napolje iz crkve, ali 
on se zavali na zemlju, uhvati se rukama za jedan čirak i 
stade tvrdoglavo da se dere: 


— Iz ovoga bircuza ne idem dalje, pa bog otac! Kelner, 
još jednu zaslađenu! ; 

Posle kapitulacije Italije, kad četnički vojvoda konačno 
ode pod okrilje Nijemaca, pop i crkvenjak počeše u Hri- 
stovu krv pretvarati špansku erzac-kavu, pa konačno i neku 
žestoku tečnost protivu vašiju od koje se čestitim pravoslav- 
cima isprištiše jezici. Naljućenim seljacima pop Jeremija 
ovako razjasni tu pojavu: 

— Braćo moja, režastio se na vas Gospod zbog vaših 
pregrešenja, pa mu se sva krv u žuč pretvorila. 

— Ma kakva žuč, oče popo, ovo je gore nego ćezap, 
nego živa soda! — povikaše seljaci — Daj ti nekako razbla- 
žuj tu Hristovu krv, inače mi svi odosmo u bezbožnike. 

Kisela lica dočeka popa prve dane oslobođenja, jer mu 
u nedođin odoše njegovi dotadašnji pokrovitelji, a i pastva 
mu se, uglavnom, razbježa od crkve. Ostade mu samo nešto 

drtavih staraca i jezičavih bakutanera, ostatak božjeg stada 
još iz devetnaestog vijeka. 

— Oče Jeremija, čim ćemo ove prečešćivati? — uzbrinu 
se crkvenjak David. — Nema vina nigde ni kapi. 

Mene će Gospod već nekako umudriti kao i dosad — od- 
govori pop i pođe u varoš da traži nove sirovine za simbo- 
ličnu Hristovu krv. Natrag se vratio s nekoliko velikih kon- 
zervi američkog voćnog soka, ,,grejpa". 

— Vala, kad je Isus u Kani Galilejskoj mogao pretva- 
vrati vodu u vino, mogu i ja grejp u krv Gospodnju! — pod- 
viknu on i baci one konzerve u jedan ćošak oltara. 

: U nedelju, na pričešću babe su zloguko gunđale: 

— Eto ti, ukiseli nam se i pričešće otkad ovi partizani 
dođoše na vlast. Gotovo je, sad će strašni sud. 

Posljednji nenaučni eksperiment s Hristovom krvlju pop 
je izveo jednog dana kad je, umjesto vina, od nekih Rusa 
dobio balon votke s benzinom. 

— Ovo ti je pravo boljševičko Mičurinsko napredno pri- 
češće — objasni on crkvenjaku. — Dobija se ukrštanjem sta- 
rog ruskog pogonskog sredstva, votke, i novog pokretača, 
benzina. 

Međutim u nedjelju, na liturgiji, dođe do prave bruke. 

Jedna bakica tek što se bijaše pričestila, nagnu se k 
čiraku da pripali svijeću, kad joj odjednom iz usta šiknu 
modar plamen kao kod zmaja ognjenoga, od njega planu 
putir u popovim rukama, vatra dohvati bradu, a otac Je- 
remije tresnu sveti sasud o kamene ploče, jurnu na spo- 
redna vrata i glavačke skoči u obližnju lokvu natjeravši u 
bijeg čitavo krdo svinja koje se sjuri u obližnji potok. 

Istrča za popom sav narod, a crkvenjak David videći to 
čudo i pokor, opomenu se svih onih batina, dobijenih u 
školi zbog Hristove krvi, pa se samo zlurado nasmija i gla- 
sno izgovori jedan citat iz Jevanđelja koji mu baš toga 
trena pade na um: 

— I istjeravši nečastivoga posla ga u krd svinja koji pa- 
sijaše na brijegu. I gle, krd navali s brijega u more i po- 
topi se. A svi koji to vidješe, prepadoše se vrlo i zaricahu 
se govoreći: 

, Magarac bio ko se više pričešćivao!" 

KUMOVA LULA 


NAPOLJU je svjetlucao kišovit i ledeničav dan ranog 
proljeća, jedan od onih najvlažnijih, kad vuneni guberi po 
krevetima otvrdnu i ne griju, djeca povazdan kenjkaju i 
zanovijetaju, a starci gube lule i gunđajući bataju po smra- 
čenim ćoškovima — s lulom u ruci. Još je uz to i nedjelja, 
dan kad se ne radi, pa je tišina još veća, ljudima se kapci 
sami od sebe sklapaju, a kroz prozor se vidi u dvorištu 
pijevac kako oborena repa, praznički nemarno, šetka ispod 
velike hambarske strehe. 

— 'Ajde kume Mile, pripovijedaj nešto. Ti si stari... 

Iskupili smo se u prostranoj kući Đukana Krlike kod 
koje je za vrijeme rata bila jedna od prvih , fabrika" na- 
ših bombi, onih valjkastih, pravljenih od vodovodnih ci- 
jevi i nesravnjeno lakših od onih cementnih gluvara iz Dr- 
vara. Tu je jedan od glavnih majstora bio baš ovaj Mile 
Santrač koga gonimo da nam pripovijeda. 

— Deder Mile... Ti si pravio bombe, popravlj'o ba- 
cače, sprem'o one mine za vozove i šta ti ja znam... 'Ajde, 
bolan, ispripovijedaj nam onako po duši, koja ti je najmi- 
lija majstorija bila u ustanku. 

— Onako kao, rećićemo ti, što te je najviše oveselilo? 
—- dodaje Đukan Krlika, a već malo zazinuo i umacio očima, 
spreman da sluša. 

Na prvi pogled veoma natmuren, mile ispod gustih obrva 
prije lukave sjajne oči, a osmijeh mu se jedva nazire ispod 
oborena brka. Traži po kožnim ćemeru svoju veliku lulu 
i otpočinje: 

— Čem sam se najviše oveselio, a? E, ne bi to živ čovjek 
vjerovao. Mala ti je stvar čovjeku potrebna, često koliko 
za jedan jedini nokat, pa da mu život sine — ih! 

— Aha, deder! — primiče Đukan stolac. — Ćuti de tamo, 
ti Bajtrače! 

Bilo je to peti li šesti li dan ustanka, tako nekako, kad 
ono naše razbiše na Krupi. Sjećate li se one bježanije? 

— Ma kako da se ne sjećamo! Kad si ono ti, Bajtrače, 
izgubio kapu i opanke. 

— I kad je tebi nasulo sačme u tur, pa ti Marija tri dana 
vadila nožićem! 

— Bogami sam onda i ja jedva izvukao kuskune — pri- 
znade i sam pripovjedač i nastavi: 

— Bježim ti ja tako s Krupe, pa kud ću, šta ću, sjetim 
se da mi je u Duboviku udata ćer — 'ajde velim, da svra- 
tim tamo, svakako noćas neću moći do kuće, ođuzele se 
noge moj brate... 

— I ne oduzele, kako je bilo! — upada mu u riječ Sava 
Bulja — ja sam one noći konačio na vrh — vrška bukve, 
k'o vrana. 

— Stignem ti ja u Dubovik — nastavlja Mile — kad tamo 
sve pusto k'o groblje. Svratim kod kćeri — niđe nikog. 
Nema ni paščeta, i ono nekud otišlo... 

O, pa da, pametno je pašče — upade Bajtrak — a 
mačka ti je... 

— Ćuti, Bajtrače! Dosta je tvoje diskusije. 

— Odavno se smrklo, moj brate. Kud ćeš sad? —- brižno 
huknu Mile. — Đe bi ovo bio ovaj narod? Da nije u Đu- 
lumku, gore u šumu? 

— Pa hoće li biti u Đulumku? — nestrpljivo će Bajtrak. 

— Čuješ li,. Bajtrače! Vidiš li ti ove mašice?! Pusti 
čovjeka nek pripovjeda. 

— Bogme ti ja noge podase, kapu u žalosnu ruku, pa ću 
ti uz Đulumak. Šumetina, mračna. Idem ti, idem, dok ću ti 
vgledati: nešto se kao svijetli. Vatra li je, nije vatra? 'Ajde 
sad s pomoću božjom, pa šta bude. J 

Mile odbi golem dim, čitav oblak, pa produži: 

— Primaknem ti se ja sasvim blizu, pa tup! U nešto 
golemo, Živo... 

— Ajme meni! — prepade se Krlika. — Da neće tu biti 
kakve slaboće? 

— Neće, neće, čućeš ti sad! Pipni ja, pipni, bogami, 
goveče! I 

— Vo, krava, šta li je! — pripita Bajtrak. 

— 'Ajde smilijem bogom. Đe je njemu sad do toga da 


gleda je I' vo! — naljuti se neko. 
— Pipam ja dalje, pipam... O, i priuza je na goveče- 
tu!... Stani, stani! Ja rukom niz priuzu — oho, i kočić 


udaren, moj brate. Privezano goveče za kočić. Čekaj de ti, 
moralo bi tu biti i ljudi; nije se goveče samo privezalo. 

— Pa i nije. Odakle mu ruke — potvrđuje Bajtrak. 

Pomakoh se ja dalje, pipni, pipni... bogami kola, lotre. 
Oho, stani der ti! Pipni ja u kola — čeljade, vjere mi! 

— Ej, ko je to? — viknu ja. 

— Ko je? Nije niko, brate! — otrese se onaj iz kola. 

— Kako nije niko — nedam se ja — kad ja, eto čujem 
kuma Todorov glas? ; 

— Jadan ti kum Todor! — huknu onaj iz kola. — Nema 
ti više ni Todora, ni... gotovo je sve. 

— Kako gotovo, kume? 

— Eto, kako... Ama jes' ti to, kume Mile? — 

— Ja glavom, brate. Šta je to s tobom? 

— Zlo, moj kume, da gore ne može biti! — zakuka kum. 

— Izbjeg'o si u šumu? 

— Izbjeg'o, al ni tu nije sva žalost. 

— Pa da, ostavio si kuću, kućište... 

— Ama nije ni to najgore. 

— Pravo kažeš. Spratio si u šumu to čeljadi, marve, 
znam kako ti je. 

— Ma, lako bih ja i zato, moj kume, — zakuka on — al' 
eto ti i goreg zla. 

— Ma šta je, kazuj?! — prepadoh se ja. — Da nije ko 
na umoru? 

— Još crnje, moj kume! 

— Ama šta je, govori! 

— Eh, šta je! — othuknu on. — Ne pitaj! Pokvarila mi 
se lula, moj kume, pa neće da puši! Kud sve zlo za vrat, 
tud mi se i to natovari — ode mi jedini moj razgovor. 

— Ma kako to? 

— Eto ti kako! Kako nesretluk hoće. Napunim ja, met- 
nem vatru, vuci, vuci, a ono ugljen samo čuči na vrh du- 
jana a nikako ne'vata. Odušuje nekud, šta li... O, moj 
kume, što sam ti se napatio noćaske. 

— Pa kamo je? Daj de, da je pogledam. 

— Evo je, kume, evo nesrećnice. Iznevjeri me baš sad, 
kad se Kosovo primaklo. O, zakon li ti tvoj! 

— Uzmem ti ja onu lulu, pa ću prinijeti vatri da je 
malo razgledam. Za mnom se iz kola izvlači kum i sve me 
zaklinje: 

— Rođeni kume, ako je noćaske popraviš, eno ti, pa bi- 
rej: volj'ti vola, volj'ti kravu, goni brate, alal ti bilo! 

— Propirimo ti mi vatru, pa okreni, obrni, vidim ti ja 
da je lula čitava, ali odozdo na kamišu rupica koliko dobro 
pšenično zrno, pa tuda odušuje. Aha, tu li smo! Ter ti ja, 
brate si ga moj slatki, uredim ono, začepim — drži, kume! 

Uze kum lulu, nabi je i pripali — vuče k'o fabrika. 
Ehej! Odmah ti se moj kumašin razgali, razvuče usta — 
veseo. 

— Ama, kume — veli — ja ti sve držim da će ova naša 
buna sa srećom poći. Nije šala, ustalo je sve i baba romica. 


— Tako ti je, kume — potvrđujem ja, pa i meni nešto 
milo na srcu. Obradovao sam čovjeka, nije šala. 

— Grebem ti ja i ustaše, i Pavelića, i Hitlera! — ra- 
kolji se kum i sve dimi iz one lule. — Sve ćemo mi to 
stucati. I 

— Vjere mi, kume, i to bi moglo biti. 

Dašta će nego biti! — viče kum i vadi iz džepa letak. 
— Priviri de, dragi moj, šta tu piše. Naša je pobjeda, nema 
ti tu drugog boga. 

Milo meni što sam kuma tako oveselio i učinio mu lju- 
bav, pa ću ti kod njega i prenoćiti. Načinio mi mjesto li- 
jepo u kolima, a on će pod bukvu. Ne dam ja, veli, da tako 
majstor spava na goloj zemlji. 

Majstor Mile povuče dva dobra dima, zamisli se i javi 
se tek poslije nekoliko trenutaka: 

— Eto ti, to mi je bio moj prvi i najmiliji majstorluk 
u čitavom ustanku. Poslije sam pravio i koplja, bombe, 
mine, probali smo i s topom... I, pravo da kažem, milo mi 
je bilo kad god što novo i dobro izmajstorišem. Neka, velim, 
nek se brani ovaj narod. Mačka je mačka, pa se brani moj 
brate... 

— Tako je, bogami! — potvrdi Bajtrak. 

— Bolan ljudi, vidite. li vi mene — s iskrenim žarom na- 
stavi Mile — svu sam ja svoju dušu dao za one bombe u 

našem ustanku, za mine, za koplja, a sve ti je to pošlo od 
one kumove lule. Onda sam ja prvi put vidio šta to znači 
pomoći čovjeka svojim znanjem i majstorlukom, oveseliti 
ga. Ma milije mi je ono bilo neg! da sam izmislio onu... 
atonsku bombu, kako li je vabe. Ama, bolan, da sam ja i 
nju smišljao, ja bi! nju tako okrenuo, da joj se čovek ve- 
seli, a ne da od nje zazire. Bi', ljudi, vjerujte mi, tako mi 
one kumove lule! 

INICIJATIVA 


POD sitnom jesenjom kišom stoje u dvorištu okružnog 
odbora petorica seljaka, mjere ispod oka prozore na zgradi, 
međusobno se zagledaju, kupe glave u gomilu i šapatom se 
dogovaraju. Leteća tajna konferencija onako s nogu. 

— Pa veliš, tako, Simo? — s laganom tremom u glasu 
progunđa seljak u gunju, visoka koščata delija sa grba- 
vim nosom i dugim istoriskim brkovima. 

— Tako, dušo! — odgovori sitan žustri seljak, poklopljen 
teškom kukuljicom načinjenom od suknene vreće. 

— Ama, braćo, da rečemo, mene je kao malo i strah — 
neodlučno počinje delija i raščešljava pod nosom dva svoja" 
mokra veveričina repa. 

— Odlučeno je — ti govoriš. Na izvršenje! — komanduje 
čovjek ispod kukuljice. 

Brko odlučno zakorači prema vratima kao da je krenuo 
na bunker i u sebi progunđa: 

— Pomozi mi, moja krsna... uh, pasji mu rep, svašta 
li čovek trabunja, kad se prepadne. 

U hodniku ponovo nastaje sašaptavanje, pa se seljačka 
delegacija najzad zaustavlja pred jednim vratima. 

— Hoće li biti ovo?... Kucaj, Đuro!... 

Dotle je iza vrata, u prostranoj kancelariji, činovnik od- 
bora Stanko Švarkić mjerio krupnim koracima rastojanje 
između prozora i ovećeg ogledala, na kraju puta svaki put 
bi se oglednuo i zadovoljno progunđao: 

— Sila si, Stanko, brate. Skače ti numera. 


Prvih dana poslije oslobođenja, Stanko je bio manji od 
Pavelićeve kune i stalno je prezao da ga ne pozovu na od- 
govornost zbog neke sitne petljavine s okupatorom. Kad je 
vidio da se prešlo preko toga, stao je da radi marljivo kao 
bubica, sve dok ga ne zapaziše. 

— Ama, čujte, ljudi, nije loš ovaj naš Stanko. 

Dokopa se tako Stanko prve kancelarije, pa stade da za- 
boravlja svoje stare grijehe i već se malo ojunačio. Opet 
prileže na posao, uvek prvi, vidljiv i svakom na oku. 

— Vrijedan je ovaj Stanko, treba mu dati odgovarajući 
posao. 

Dođe tako Stanko i do današnjeg ijedtaAe poklopi sto- 
licu i dahnu dušom: 

— E, red je, Stanko brate, da se sad i ti odmoriš! — 
reče sam sebi sve češće gledajući u ogledalu. Svaki je dan 
postajao sve zadovoljniji svojom ličnošću. 

— Guramo, Stankiću, guramo! Pa i red je, brate, fsko; 
imamo i mi nekih zasluga za ovu zemlju. 

Sad se prema strankama ophodio nemarno i svisoka, če- 
sto i ne slušajući njihovo izlaganje. I sve mu se češće u go- 
voru zaplitala fraza: E 

— Ama, zar vi mislite da smo se mi zato borili, da... 


— Kuc, kuc! 
— Koji je sad ovo đavo, ovako rano?! Sigurno seljaci 
— ozlovolji se Stanko. — Eh, da nije ovih prokletih stra- 


naka, alaj bi se živjelo. 

Stanko sjede za sto, izbrazda čelo državničkim borama i 
lice mu poprimi strog ,državnički izgled". Iz toga lica ne 
vidiš više ni oca, ni sina, ni brata, ni muža, ni druga, ni 
običnog poznanika s ulice. Vidiš samo debela akta, raspise, 
brojke, datume, parafe, slutiš mašinu koja ne reaguje ni- 
našta živo oko sebe. Takvo lice vjerovatno je imao kakav 
činovnik iz starog vijeka, samo je on bio utoliko intere- 

santniji, pa je začas mogao da te baci lavovima i da tako 
skrati mučan birokratski postupak. 

— Naprijed! gramofonskim glasom odgovori Stanko na 
ponovljeno kucanje. 

Lagano škripnuše vrata, upola se otvoriše i kroz uzan 
otvor uvukoše se porebarke, četiri seljaka stružeći o dovra- 
tak gunjevima i kožusima. Prvi se uvukao brko Đura i 
onako nezgrapan i krupan zaklonio čitav prozor, pa se u 
kancelariji napola smrklo i sasvim je utonula u polumrak 
parola ,Budi kratak!", pa je siromah Trivo, sričući slovo 
po slovo, pročitao ,Budi krakat!' i vrlo se obradovao: 


— Oho-ho, nema, vala, krakatijeg od mene u čitavom 
selu! 

Samo nužda, onaj seljak u kukuljici, kolebao se nekoliko 
trenutaka da li u kancelariji treba ili ne treba da skine 
kukuljicu, pa je najzad zaključio da mu ona zamenjuje ka- 
put, a pošto se kaputi u kancelariji ne skidaju, on je ušao 
s njom na glavi ličeći tako na kakvog sredovjekovnog 
kaluđera ili pokojnika. 

To njihovo ulaženje u kancelariju trajalo je dobre dvije 
minute, mimo svakih propisa, jer je najprije trebalo opre- 
zno proviriti šta ima unutra, omirisati situaciju, zagledati 
da nešto ne oboriš, pa tek onda ući. Takav oprezan ulazak 
vukao se kod njih, Bosanaca, tradicionalno, još od vremena 
Visoke Porte, Austro-Ugarske i Kraljevine Jugoslavije. 


Kad je Stanko zaključio da su svi već ušli, na vratima 
se: opet začulo struganje, pa' je ušao i peti seljak. On se 
zadržao useknjujući se u hodniku, trubeći na nos poput 
parne vršalice. 

Najzad je Stanko digao glavu i uperio u njih prazan 
pogled koji ne vidi ništa i nikoga. 

— No? I 

Kožuh je gurnuo kukuljicu, kukuljica se okrenula poki- 
slom divu, a div je pogledao u svoje bose mokre noge, koje 
su na čistom podu već stigle da načine Crno More i Kaspij- 
sko Jezero, pa je ispotiha počeo: 


— Znaš, druže, raskaljao nam se put od nove škole od 
ovih kiša, djeca nam po blatu gube opančiće, pa smo do- 

šli da nam date dozvolu da u državnom kamenolomu na- 
kopamo šljunka i koji kamen za popravak puta. Kopali bi 
mi sami, o svom trošku... 

Onaj seljak s kukuljicom, najslabiji od sviju, pa valjda 
zato i najoprezniji, pažljivo je presuđivao efekat govora 
po Stankovom licu, pa videći da je ono jednako nepokretno 
zaključio je: 

— Propali smo! Ne sluša! 

Zaista, Stanko ih nije čestito ni slušao, samo je nestrp- 
ljivo čekao da već jednom završe i mislio je neke svoje 
misli. Ipak su mu do sluha doprle reči ,državni" i ,,kopa- 
nje", pa viđeći da seljaci, po običaju, natenane rastežu stvar, 
naglo ih je prekinuo: 

— Ama, ljudi božji, pomislite i sami, kako bi to bilo, 
da sad neko ovdje, u državnoj kancelariji, stane kopati 
rupu?! 

Seljaci su uplašeno pogledali u pod, kao da je u njemu 
iskopan čitav bunar, a onda su se, u nedoumici, zgledali 
kao da će reći: 

— Đavo ga znao, možda je zaista nekako tako. 


Ipak je glavni govornik bio uporan: 

— I kola nam se zaglibljuju, drva do škole ne možemo 
oćerati, čitave lokve po putu. Mi bi pored puta iskopali 
grabu, čitav kanal, pa neka voda otiče. Samo da nam iz 
kamenoloma... 

Do Stanka su opet doprle reči ,voda"'", ,kanal", pa je 
ponovo prekinuo molioca: 

— Kanal! A znate li da se u vodi legu komarci, pa kad 
vas malarija stane tresti... 

Seljaci su se opet zgledali, ali sad već određenije, sa 
prećutnim zaključkom: u ovoj se crkvi ne" pomaže bogu 
moliti. 

Kad su njih petorica izišli na vrata, Stanko je još dugo, 
u nedoumici, žmirkao, nešto mu je u svemu ovome smetalo. 
Najzad se dosetio: 

— Vidiš, učinio sam propust! Trebalo je onog niskog 
opomenuti da skine kukuljicu, jer ona, u ovoj prilici, za- 
mjenjuje kapu. 

Dotle su se seljaci u hodniku sašaptavali, kombinirali i 
pravili nove planove, usput se useknjujući, zgledajući i pip- 
kajući kao mravi kad se dogovaraju pred nekom prepre- 
kom. Najzad su svi upitno pogledali u kukuljicu, a kuku- 
ljica u vrata sekretara odbora, a to je na njihovom nemu- 
štom jeziku značilo: 

— Kud ćemo sad, kazuj! — pitaju seljaci. 

— Kod sekretara, pa kud puklo! — odgovori onaj s vre- 
ćom na glavi. 

Sekretar ih je dočekao udobrovoljeno kao da je odavna 
priželjkivao da baš oni uđu: 

Ama gdje ste vi, nema vas ni na vjeru! Kiša, a? 

Opet se, sad već malo slobodnije, ponavlja molba za 
kamen i šljunak iz državnog kamenoloma. Sekretar je od- 
mahnuo rukom široko kao da dijeli milione. 

— Kopajte, brate, i vozite koliko hoćete. Zato i jeste ka- 
menolom da posluži za takve potrebe. 

Opet su se molioci pogledima stali dogovarati: Đuro Ka- 
ljak pogledao je Dmitra Neveselicu. Dmitar je pogledao 

Trivu Ježa, Trivo Todora Kremenovića, a Todor, opet, u 
njihovog zajedničkog tajnog savjetnika Simu Nuždu koji je 
ispod. svoje konspirativne kukuljice dao znak da se može 
govoriti. 


— Pa mi smo već kao nešto i kopali — neodređeno je 
počeo Đura Kaljak. 
— Vrlo dobro! — uzviknuo je sekretar radosno lupnuvši 


šakom po stolu. — Takve vas hoću! Ako vam nešto zatreba 
inženjer, i njega ćemo poslati. 

Opet je oprezno oko Sime Nužde dalo tajanstven svjet- 
losni signal, i na to je Đuro počeo stidljivo kao snaša: 

— Znaš, druže, hvala ti, ali nama ne treba inžinjera. 

— A zašto? — iznenadio se sekretar. 

— Pa mi smo, kao da rečemo, već svršili čitav put. 

— Pa što ste onda dolazili, đavo s vama? — začuđeno 
je pitao sekretar. ' 

Na to se javio Sima Nužda, oborivši oči i nevino poigra- 
vajući prstima obiju ruku kao da plete kapicu za malu 
bebu. 

— Pa ovaj, eto... mi došli da upitamo, da ne bi bili 
što krivi... Znate kako je, prosti smo ljudi... 

Na polasku, u prolazu pored Stankove kancelarije, Simo 
Nužda je otškrinuo vrata, provirio unutra i oprezno obavi- 
jestio: 

— Mi dobili dozvolu za kopanje. 

Stanko je, iznenađen, ustao i ostao ukočen, tupo gleda- 
jući preda se. Šta je sad ovo? Tu nešto nije u redu. 

Ogledalo se zamutilo i njega je bilo strah da se u njemu 
pogleda. 

PRVOMAJSKI GOST 


ĐUKAN Kukrika veselo šantucka tamo-amo po kući, ustu- 
ruje se pred ogledalom odižući na prste onu kraću, ranjenu 
nogu, zasukuje brk i sam sebi namiguje: 

— Oho-ho, bogami, udovčina i po! Mog'o bi, ako hoćeš 
sjutra, i dvije dovesti. 

.  — Dovedi ti i jednu, pa eto lijepe sreće — prede iza 
špareta njegova pogurena, ali još uvijek poskočna i vri- 
jedna mater. — Vraga ćeš ti dovesti, vidim ja. s 

— Čekaj, bolan, majko, dok i ja malo proćeram kera, 
oženiću se, — obećava Đukan i obijesno namiguje sam sebi 
u ogledalo. i 

— Eh, tvoga mi kera! Nemoj da te sad ovim mašica- 

Đukanovo ,,teranje kera"' sastojalo se u tome što je mar- 
ljivo šantucao i grabio na svaku masovnu radnu akciju, 
podgurkivao se s mlađim ženama, smetao im i frčući brk 
podmigivao kriveći čitavo lice. A kad bi ga kakva žustra 
ženica iz obijesti omjerila držalicom preko leđa, on bi samo 
veselo zavrečao: 

— Ehe-he, valja ti ruka čitave Bosne. Joj, kad li ti koga 
stegneš! 

Ne prekidajući svog posla, mati je počela da prijeti: 

— Bogami, Đukane, da znaš, ne budeš li se do jeseni 
oženio, neću te ni prati, ni krpiti, pa skači tako k'o kalaj- 
džija. Kako je to, molim ja tebe, već petu godinu udovac, 
četrdesetčetvrta mu za vratom, a jadna stara mater da ga 
dvori. Neću, bogami, više, da znaš, neću ti ni spremati. 

I mati baci na pod mašice. 

— Stani, bolan, majko, gledam je već... 

— Gledaš ti vraga. A kud si se sad ranije nadig'o? 

— Pa u varoš, na proslavu... Sjutra je Prvi maj. 

— Znam i ja da je Prvi maj, nemoj ti meni tu... I mi 
se žene uzdižemo politički. Kud ćeš sad, porani ujutru. 


— Nijesam ni u borbi bio zadnji, pa neću ni sjutra. Idem 
još večeras, pa ću noćiti. 

— A. kod koga ćeš noćiti? Večeras će sve sleći dolje 
u grad. 

— Ne boj se ti, imam ja dolje druga. Ako ni kod koga, 
kod njega će se meni uvijek naći mjesta. 

— Imaš ti svuda društva znam ja. 

Vrteći se po kući, Đukan nestrpljivo virnu u sobičak 
i naviknu na sina: 

— EJ, ti, jesi li gotov? Gledaj mi momka? 

Iz sobice ubrzo ispade bucmast rumen dječak od jedno 
četrnaest godina i pred oca veselo pogleda nizase. 

— Je I dobro, a? 

— Prefekt! — kratko ocijeni Đukan zagledajući praznič- 
ki obučenog sina. — 'Ajde, može se ići. Smrt fašizmu, majko! 

— Bogme ću ti ja dati fašizam, ako te izmjerim ovijem 
mašicama! — poprijeti stara, pa pošto virnu u kutiju kako 
joj se peče hleb, iziđe na vrata i zagleda se za onom dvo- 
jicom. Š 

— Ih, k'o dva sokola! Lijepi moji, rođeni. 

Đukan Kukrika, jedan od onih ,zavozitih" i svojegla- 
vih ljudi, uvijek je u životu uporno gurao svojim putem i 
za svojom pameti. Tako se ženio, tako otišao u partizane, 
pobjegao iz bolnice upola zaliječen, srećno ozdravio, kupio 
u kuću šparet uprkos čitavoj familiji, pa je tako pošao i na 
prvomajsku proslavu, predveče, kad niko iz njegova sela 
ne ide. 

Kad stigoše u varoš, Đukan i ne pođe da se raspita za 
konak, nego se odmah uputi u gradski park. š 

— Ovamo ćemo mi, Stevice kod mog druga. Vidiš li ga; 
eno ono ti je on. 

— Koje, koje? — radoznalo upita dječak zagledajući kroz 
drveće. I 

— Eno, eno, ono gore! — veselo guknu Đukan pokazujući 
mu kroz granje zelenkastu bronzanu figuru spomenika. — 
On ti je Narodni heroj, poginuo je četrdesetčetvrte. 

Poznavajući dobro svog nastranog oca, dječak se nije 
ništa dalje raspitivao. Kakav je ovaj njegov stari, nije onda 
nikakvo čudo što taj ima za drugove i gvozdene ljude sa 
spomenika! Kako i kakvi su, to on već zna. 


Podnožje spomenika. bilo je sve u cvijeću. Vidjelo se 
odmah da ga paze i zalijevaju nečije vrijedne ruke. A 
svud okolo, ivicom kružne staze, bile su postavljene široke 
zelene klupe. Na jednu od njih, još nezauzetu, spusti se 
Đukan Kukrika zajedno sa svojim sinom, pogleda bron- 
zanu bistu Heroja i sjetno uzdahnu: 


E, moj komandiru, evo tebi opet tvoga Đukana. Vidiš, 
i sina sam doveo. Zar nije momak i po, a? Bogami, znam 
da bi ga ti sjutra uzeo za kurira, ni trepnuo ne bi. Da, da, 
jesam li ja tebi govorio, druže komandiru, raste mi sin, 
moja zamjena. i 

Mrak je sve više osvajao i šetači se prorjeđivali. Ubrzo 
u krugu ostade sam Đukan sa sinom, a prema njima, uzdig- 
nut i miran, Heroj na svom postolju. I sve se činilo: on se 
okrenuo baš Đukanu i sluša šta ovaj priča. 


— Bogami, druže komandiru, pravo si ti ono nekad go- 
vorio: Đukane, veli teže će biti izgrađivati novo društvo i 
nov život, nego sad ratovati. Kako to, druže komandiru? 
Lijepo, Đukane, vidjećeš... I, vjere mi, druže pravo si ka- 
zao. Evo pitaj ovoga mog dječaka, kad sam osam dana sa- 
stavio da nekud ne pođem, na akciju. Je li, Stevica? 

Pospani dječak, koji je dugo slušao svog oca sve se po- 
malo čudeći (u svake li stari okreće!) bio se opružio po su- 
sjednoj klupi i već uveliko spavao. Đukan se raznježi: 

— Šta ćeš, druže komandire, dijete ko dijete — zadri- 
jemalo, nije mu zamjeriti. Nije on, da rečemo, kao nas 
dvojica. 

Đukan pripali lulu, pa opet nastavi: 

— Nemoj ti, druže komandiru, pomisliti, bože sačuvaJ, 
da sam ja nekakav nezadovoljnik i neprijatelj socijalizma. 
Daleko od toga. Meni kad najteže dođe, ja samo kažem: 
Prate Đukane, pritrpi se malo, ta ne radiš za fašiste i za 
razne tamo elemente, sve mu do mora, radiš za nas, za 
našu djecu... 

I Đukan pokaza lulom na susjednu klupu: 

— Eno, za onoga što tamo spava, za nj radim. 

Seljak sabi kažiprstom duvan u lulu, pogleda ispod oka 
u Heroja i reče oprezno, sniženim glasom, kao da govori o 
kakvoj prisramotnoj stvari: 

— A čuo si, valjda, i ovo, za ove Ruse i ovaj nji'ov 
biro... Je li de, brate komandiru, da je ovo bruka i spr- 
dačina za priču. Ispade im i ti Gestapovac k'o i svi Špan- 
ci... Bolan, druže, ja sam prost čovjek i slabo uzdignut, 
ali mi obraz gori, kad vidim kako SKP, u zagradi malo be, 
okreće baš nekud nizbrdo. Ne valja to, bogami, ne valja. 
Eto, nećeš mi, bojim se, vjerovati, druže komandiru, a ja 
ponekad obnoć ne mogu po tri sata trenuti: sve se brinem 
za radnički pokret u svijetu, kako li će ovo preboljeti. Za 
nas je lako, mi znamo svoj put. 

Na svijetloj pozadini već ozvjezdanog neba, jasno se isti- 
cala tamna figura Heroja. Đukan se osmijehnu: 

— Druže komandiru, baš ti lijepo stoji to kad oko tebe 
trepere zvijezde. Bogami jest. I zaslužio si, vala, da sta- 
neš među zvijezde, pa nek radio Moskva drobi šta hoće, 
dokona je. 

Negdje u blizini javiše se pijetli. Dukan zijevnu: 

— Eto, već je kasno, a ja se zaprič'o. Znam dobro, ni ti 
nijesi mario duge priče i konferisanja. Svakom svoj zadatak, 
pa gotovo. E, pa laku noć, druže komandire. 

$Đukan se pruži po klupi, namače šešir na lice i već poče 
da tone u san, kad se po pijesku začuše lagani koraci. Neko 
oprezno prodrma Đukana za rame. 

— Ej, druškane! 

— Šta je, brate? — trže se Đukan i sjede. 

Pred njim je stajao milicionar. 

— Ne spava se tu, druškane. 

— Kako tu? — začudi se Đukan. — Ja spavam kod svog 
komandira, doš'o mu večeras u goste za Prvi maj. 

— Kakvog komandira? — prenu se milicionar. 

— Bogme lijepog. Eto toga tu. 

Milicionar se začuđeno okrenu. 

— Šta je tebi, čovječe, nema tu nikog. 

— Kako nema, brate — poučno reče Đukan. — Eto, vi- 
diš li taj spomenik? To je moj komandir, Narodni heroj. 
Čuo si, valjda za nj? 

— Ta ko nije za nj čuo. 

— Eto ti vidiš. On ti je bio moj komandir, pa komandant 
bataljona, pa brigade, pa... A ja sam ga uvijek zvao ko- 
mandirom, naučio iz prvih dana. 

— Ama, dobro, druže — zbunjeno će milicionar — sve 
je to lijepo, ali, opet — kako ti to njemu možeš doći u 
goste? 

— Još pitaš kako!? — graknu Đukan. — Znaš li ti, da 
sam ja s njim živio k'o s rođenim bratom, trideset smo bi- 
taka zajedno prošli. A kad je on prvi put ranjen, ja sam 
ga izvuk'o ispod bunkera i dva ga sata nosio, evo, na ovim 
svojim leđima. Jest, bogami. A da znaš, gladan sam bio — 
k'o vuk. 

Đukan prekorno zamahnu glavom: 

— Moj druže, moj druže, Đukan je zaslužio da ga, evo, 
ovaj isti komandir ravan mjesec dana časti i gosti, da bude 
p'jan k'o majka. Da, da... I mene i ovoga mog dječaka... 

Milicionar je nekoliko trenutaka neodlučno stajao i ću- 
tao, a onda, polazeći, ozbiljno reče: 

— E, šta ćeš. Kad je tako, onda je druga stvar. Ne može 
svak! biti gost Narodnog heroja. Oprosti, druže, što sam 
te budio. 

"Kad se koraci stražara izgubiše, seljak veselo namignu 
prema spomeniku. 

— Jes' vidio, dragi moj, razumije mladić. Vidi se odmah 
da je naš čovjek. A da je stara Jugoslavija, ja ti kažem, 
odoh ti ja s ove klupe pravo u zatvor. Eh, šta ti vrijedi 
svoja narodna vlast. Pravo si ti ono nekad govorio, druže 
komandiru. 

I Đukan se spokojno opruži po klupi i namače šešir 
na lice. 

